
КИРИШ 


1990-нджы сенелеринден башлап, яни «Къырымгъа авдет 
деври»нде, чешит шекилли фурсатлар буларакъ, дюньянынъ 
энъ буюк ве энъ белли кутюпхане ве архивлеринде афталарджа 
ве айларджа чалыштыкъ. Бу чалышмаларнынъ нетиджесинде 
бир чокъ макъале ве бир къач монографиялар азырлап нешир 
эткен эдик. Шулардан «Гъарбий авропанынъ архив ве кутюп- 
ханелеринде къырымтатар мевзуаты» (2017), «Къырымтатар 
тилинен багълы лексикографик чалышмаларнынъ тарихче- 
си» (2016), «Къырымтатар эдебиятынынъ инкишаф ёллары» 
(2018), «Дженктен эввельки къырымтатар матбуаты» (2020), 
«И. Гаспринский ве «Терджиман» (2021)» киби монография- 
лар алазырда Къырым тюкянларында сатлыкъта ве Къырым- 
дан тыш ерлерде чешит кутюпханелерде булунмакъталар. 

Ама бугуньде айры языджы ве эдиплеримизнинъ иджат- 
ларыны, омюр ве фаалиетлерини огренир экенмиз, эпси бир 
чешит къыйынлыкъларгъа, апансыздан чыкъкъан, базыда 
анълашылмагъан, меселелерге огъраймыз. Яни заманымызда 
да ич бир языджы ве эдибимизнинъ ачыкъ-айдын биография- 
сы, мукеммель огренильген иджады ёкълугъындан гъайры, 
даа бир чокъ къаранлыкълар ве къалабалыкълар, гъайыплар 
булунмакъта. 

Меселя, биз И. Гаспринскийнинъ «Кунь догъды» (1905) 
автобиографик романыны неширге азырларкен, сонъ дередже 

джошаракъ чалышкъанда, «Терджиман»да парча-парча басыл- 
гъан романнынъ тексти апансыздан кесиле... Ве къач сене- 
лерден берли девамыны араштырсакъ да, бу саадаки бутюн 
араштырмаларымыз нафиле чыкъмакъта. Не романнынъ де- 
вамы, не де бу акъкъында бир хабер-тебер корюнмей. Роман 
аслында сонъунаджа язылдымы, ёкъмы? — белли дегиль! 

У.Ш. Тохтаргъазынынъ «Саадет адасы» (1911) романы- 
ны алайыкъ. 1920-нджи ве 1930-нджы сенелери романнынъ 
эльязмада толу варианты булунмакъта эди. Ишбу романнынъ 
эльязысынен файдалангъан А.Алтанълы 1929 сенеси «Иле- 
ри» дергисинде Тохтаргъазынен багълы баягъы колемли 
тедкъикъатыны дердж эте. Бундан сонъ белли языджы ве илим 
адамымыз К.Джаманакълы (Решидов) «Тохтаргъазы — халкъ 
шаири» мевзусында кандидатлыкъ диссертация язып 1937 се- 
неси Къазанда къорчалагъан эди. 1940 сенеси кандидатлыкъ 
илим дереджеси дипломасыны алды. Языкълар олсун, Москва- 
даки меркезий кутюпханенинъ диссертацион фондунда аля бу 
куньгедже 1940 сенесинден эввель язылгъан ве къорчалангъан 
диссертациялар окъуйыджыларгъа къулланмакъ ичюн бериль- 
мегени себебинден, К. Джаманакълынынъ диссертациясы иле 
танышмагъа чаре булунмамакьта! Шимди къолумызда бир 
заманлары (къыркъ беш йыл эввель) Ташкентте араштырып 
тесадуфен тапкъан ишбу диссертациянынъ машинкадан кечи- 
рильген фрагменти булунмакъта. Бу парчада «Саадет адасы» 
романы хусусында сёз юрютиле ве романдан мисаль оларакъ 
левхалар кетириле. Бугуньде У.Ш.Тохтаргъазынынъ романы 
къайда? Ич бир тюрлю хабер ёкъ!!! 

Там бильгенимиз киби, Умер Ипчи 1920-нджи ве 1930- 
нджы сенелери учь роман язгъандыр. Шахсен кендисининъ 
хабер бергенине коре, романларнынъ адлары бойледир: «Ач- 
лыкъ», «Оджалар», «Алим»... 

«Илери» дергисининъ хаберине коре, «Алим» романы- 
нынъ эльязмасынен багълы оларакъ 1929 сенеси Умер Ипчи 

ве «Къырымдевнешир» арасында анълашма имзалангъан. Бу 
анълашмагъа бинаэн, Умер Ипчи «Къырымдевнешир»ге 15 та- 
бакъ аджими олгъан «Алим» романыны теслим этмеге боюн 
борджуны ала. Демек ки, Умер Ипчи «Алим» романы узеринде 
чалышкъанындан гъайры, романнынъ аджими де белли олып, 
нешрият ве муэллиф арасында анълашма имзалана. Умер Ип- 
чининъ хабер берген шу учь романы къайда? 

Профессор Д.П. Урсунынъ тертип эткен «Деятели крым- 
скотатарской культуры (1921—1944 гг.)» библиографик лугъа- 
тында (1999) да буларгъа бенъзер чокъ меракълы хаберлер кеч- 
мекте. Меселя, Я.Н.Байбуртлынынъ терджиме-и-халыны бе- 
риркен, 1937 сенеси Я.Н.Байбуртлы хапс олунгъанда, эвинден 
«Эски медресе» повести ве насылдыр роман эльязмаларынынъ 
мусадереси (конфискациясы) къайд этильмекте. 

Биз сёзюмизни ялынъыз буюк колемли эсерлер акъкъын- 
да юрютемиз. Эгер де башкъа жанрда язылгъан эсерлер хусу- 
сында сёз юрютеджек олсакъ, табий, гъайып олгъан яхут даа 
тапылмагъан эсерлернинъ сайысы къат-къат артаджакътыр. 

Драматургия жанрында язылгъан эсерлернинъ алы да фе- 
лякетлер ичинде. Бизим махусус тедкъикъ эткенимизге коре, 
1923 сенесининъ ноябринде тешкиль олунгъан Къырымтатар 
девлет театри сахнасында (бугуньде Акъмесджиттеки М. Горь- 
кий адына театр бинасында) дженк башлангъанына къадар 
100-ден зияде къырымтатарджа спектакллер ойналгъан эди. 
Ишбу спектакллернинъ (пьесаларнынъ) эльязмалары чокъусы 
алларда айрыджа темизге чекиле, дестелене ве джылтлана эди! 
Бу юзьлердже джылтларнынъ ич бириси бугуньгедже корюн- 
меди!!! 

Земаневий эдебиятшынасларымыз арасында буларнынъ 
джумлеси «джоюкъ эсерлер» оларакъ къабул этильмекте. 

Я языджы ве эдиплеримизнинъ аятлары акъкъында малю- 
мат, терджиме-и-халларыны алсакъ, илим джиэтинден бу да 
пек къарышыкъ ве къалабалыкъ бир алдыр... 

Не исе, сенелер девамында материал топлай-топлай, тед- 
къикъ эте-эте, къаранлыкъларны яваш-яваш ярыкълата-ярыкъ- 
лата, ахыры, мантыгъы дуюлгъан изаатларгъа ве, занымызджа, 
баягъы айдын ве керекли, сагълам ёлларгъа чыкъа ятырмыз. 

Сонъ йыллардаки араштырмаларымызнынъ верим сагъ- 
лайыджылыгъы, интенсивлиги, ве янъы материалларнынъ 
боллугъы бир тарафтан, ве пек сийрек олса да, языджылары- 
мызнынЪ аля сагъ олгъан якъын догьмушларынынъ хатырала- 
ры яхут эллеринде сакълангъан хатыра бельгелери базы месе- 
лелерни гузельдже айдынлатмагъа имкяниет бермектелер. 

Бу сонъкилеринден чокъ ачыкъ мисаль оларакъ эски 
тильджи ве лексикографымыз Билял Терлекчини алайыкъ. 
Онынъ огълу Хикмет агъа 1953 сенеси догъумлыдыр. Хикмет 
агъанынъ элинде сакъланып кельген эльязмаларгъа даянаракъ 
ве оларны дикъкъатнен тедкъикъ этерек, нетиджеде 2020 се- 
неси Акъмесджитте И. Гаспринский адына Медиамеркезде 
Б. Терлекчининъ 1916 сенеси тертип эткен, тилимиз ве или- 
мимиз ичюн сонъ дередже къыйметли «Къырымтатарджа — 
русча лугъат»ы дюнья юзюни корьди. Яни там 100 йылдан 
сонъ эльязмасы нешир этильген «Лугъат»нынъ кириш сёзюн- 
де аиле архивинде сакъланып къалгъан гъает уникаль весикъа- 
лар ве зикъыймет библиографик материаллар къулланылып 
къырымтатар тилининъ 700-йыллыкъ лексикографик тарихи 
берильгенинден гъайры, къырымтатарларынынъ 1910 ве 1920- 
нджи сенелериндеки ильмий омрю, умуммедений кетишаты, 
меракълы шахслары инджеден айдынлатылды. Яни базыда 
бир адамнынъ къолунда олгъан толгъун ве къыйметли вариет 
гузельдже тедкъикъ этилип ачыкъланса, миллий илимнинъ гу- 
манитар интеллектуаль вариетининъ, кениш миллий асабалы- 
гьынынъ темели, мукеммеллиги косьтериле биле. 

Мамут Рефатны алайыкъ... Багъчасарайдаки Къайтаз- 
Агъа махаллеси мектебининъ мудири эди. Къырымтатар ти- 
лининъ мукеммель бир оджасы, Къайтаз-Агъа махаллесининъ 

имамы. Эр сене майыс айында мектебинде буюк тёренлер ке- 
чирип, къыз ве огълан мезунларыны ве оларнынъ сене ичин- 
де алгъан бильгилерини кениш джемаатчылыкъкъа косьтерип 
кельмекте эди. Айны заманда аилевий музыка такъымынынъ 
башы. Сантыр чалгъысынынъ озьгюн устасы. Къырымнынъ 
ичинде ве тышында олып кечкен буюк тёренлерде джемаат- 
ны аякъкъа турсатып алгъыш туфанларыны къазангъан музы- 
каджы!!! Белли композиторымыз Асан Рефатовнынъ бабасы!!! 
Онынъ миллий-медений вариети акъкъында, ич бир ерде ич 
бир сатыр корюнмей. 

Илим адамларымыз Усеин Боданинский ве Осман Акъ- 
чокъракьлынынъ (сонъкиси бедий эдебиятымызнынъ класси- 
гидир) бирер озьгюн рессам олгъанлары акъкъында бир шей 
язылмай.... 

Ве энъ аджыныкълысы дженктен эввель сенелер дева- 
мында къырымтатар матбааларында арап ве латин уруфатын- 
да нешир этильген куньделик матбуат ве басылгъан журнал- 
лар, китаплар, тонналарнен дестеленип меркезий кутюпхане- 
лерде къорунып кельсе де, олар усьтюнде чалышмакъ, алып 
саифелемек ичюн адам ёкъ!!! Сийрек-сепелек пек ихтияджы 
олгъан базы илим адамлары, пара тапсалар, о ерлерге барып, 
отеллер пахалы олгъанындан, чокъ къыскъа заман чалышып 
къайтмакъталар. Языкъ ки, бу материалларнынъ чокъусы- 
нынъ скан копиялары япылмай ве, табий, олар ич бир ерде 
корюнмей... 

Иште, шу юкъарыда айтылып кечильген себеплерден до- 
лайы, дженктен эввельки къырымтатар языджылары ве эдип- 
лери акъкъындаки тедкъикъатларнынъ бутюнчиги айрыджа 
къыйметке ляйыкълар. 

Араштырмаларымыз нетиджесинде чокъ айдын суретте 
корюнди ки, бугуньде дженктен эввельки классик языджы- 
ларымызнынъ бир чокъ эсерлери, шу джумледен ильмий ве 
публицистик макъалелери, земаневий эдебиятшынаслыгъы- 

мызгъа аля белли дегильдир. Чюнки олар айры китаплар ола- 
ракъ ве джыйынтыкъларда чыкъмагъанларындан, эски газет ве 
журналларымызнынъ чешит кутюпханелерде тикильген къа- 
лын джылтларында (эсасен араб язысында) корюнмей ве огре- 
нильмей къалып кеткенлер. Табий, шуларны тапып чыкъар- 
макъ айрыджа муим бир иштир. Бу иш филолог-алимлеримиз 
тарафындан сенелер девамында яваш-яваш япыла ве даа чокъ 
вакъытлар зарфында япылып къырымтатар эдебиятынынъ та- 
рихини зенгинлештиреджек ве эмиетини къат-къат арттыра- 
джакътыр. 

Дем Ильмийнен багълы бир сыра малю- 
матлар тарафымыздан 1980-нджи сенелерининъ экинджи 
ярысындан башлап эсасен 1990-нджы сенелери топланылды. 
Аслында дженктен эввель А. Ильмий хусусында айры бир 
шей басылмагъаны, дженктен сонъ да эдебий-медений мей- 
данымызда онынъ ич бир догъмушы корюнмейип о акъкъын- 
да бир сёзчюк хабер берильмегени ве, энъ эсасы, аман-аман 
СССРнинъ дагъылгъанына къадар кендисининъ ады къатый 
ясакълар ичинде булунгъаны себебинден, онынъ шахсиети 
ве иджады акъкъында язылар буюк зорлукъ ве битмез-тю- 
кенмез чабалама иле догъгъандыр. Дженктен эввельки мат- 
буатымызнынъ бинълердже саифелерини огренип, архив ве 
шахсий кутюпхане ве весикъа коллекцияларынынъ тюкенмез 
папкалары акътарылып топлангъан уфакъ-тюфек малюмат- 
лар сонърадан, кечмиш ве бугуньде сагъ олып чешит девлет 
ве виляетлерде яшагъан къартларымызнынъ агъзавий ве язма 
хатыралары иле къыяс этилип, язылгъан парчалар яваш-яваш 
кениш ве объектив бир шекиль алмагъа башладылар. 

Эминликнен айтмакъ мумкюн ки, бугуньде А. Ильмий 
киби сималарымыз не къадар зияде айдынланырса, умумен 
миллий медениетимизнинъ деринлиги, сыфат севиеси ве ахэнк 
кучю де о къадар гузель корюнип, бугуньде янъыдан джанлан- 
гъан (даа догърусы джанланаджакъ) тиль, эдебият, медениет ве 
тарихимизнинъ шекилленмесине ве осьмесине янъы ве кениш 
ёллар ачылыр. 


10 КИРИШ 


2004 сенеси Акъмесджитте айры китап шеклинде 
А. Ильмийнинъ «Эсерлер топламы»ны нешир эткен эдик. 
Бундан сонъ, кене де белли олмагъан эсерлери, шу джумле- 
де шиирлери, мейдангъа чыкъты. Иште, шулардан «Бомбар- 
думан» (1916) фельетоны ве «Сен де кет!» шиири 100 йыл 
кечкен сонъ, биринджи дефа дюнья юзюни корьмектедирлер 
(Иляве 1). 

«Бомбардуман»нынъ сюжети эсасында насыл бир олай- 
лар булунмакъта? Буларны къыскъадан анълатмакънынъ буюк 
люзюми булунмакъта. 1915 сенесининъ кузюнде Багъчасарай- 
да «Зынджырлы»нынъ мудерриси Ш Абибулла эфенди (Аби- 
булла салис – «Учюнджи Абибулла») 47 яшында экен, вефат 
эте. Бу акъкъында «Терджиман»да бойле хабер берильген эди: 
«Шехримиздеки мешхур «Зынджырлы» медресесининъ баш 
мудерриси Хабибуллах эфенди бин Абдуллах эфенди бир сене 
къадар хаста яттыкътан сонъра, ишбу ноябрь 24-нджи куню 
вефат идюп, шу куню дженазеси къылынаракъ, Зынджырлы 
медресеси багъчасында, мерхум Менъли Герай хан тюрбеси 
дживарында, дефн идильмиштир» [1]. 

Иште, Абибулла эфендининъ вефатындан сонъ, янъы му- 
деррис сайламакъ меселеси мейдангъа чыкъа. Къырымтатар 
илери зиялылары гурухы, шу джумледе «Терджиман»нынъ 
о замандаки баш мухаррири Асан Сабри Айвазов, «янъы му- 
деррис бутюн къырымтатар халкъы тарафындан рей берилип 
чокълукъле сайланмакъ ве сайлангъан мудеррис аджеле су- 
ретте бутюн окъув системини ыслах (реформа) этмек керек» 
фикрини ортагъа къоялар. Чюнки Зынджырлы медресеси 
Къырымнынъ тарихинде тасиль саасында гъает муим роль 
ойнагъан ве ойнамакъта эди. Бу фикир иле эр кес разы олса да, 
«Зынджырлы»да ве «Зынджырлы» уфукъында долананлар», 
яни йыллар девамында шекилленип кельген ве «Зынджырлы»- 


1. Багъчасарай. Мудеррис Хабибуллах бин Абдуллах эфендининъ вефа- 
ты // Терджиман. - 1915.- № 258. – ноябрь 26. 

гъа бакъкъан Улакълы коюнинъ бинълернен дёнюм вакъыф 
топракъларынынъ келирини «кемирген» кимселер, бир гедже- 
де озьара анълашып «Зынджырлы»да чокъ йыллар чалышкъан 
адий бир оджаны, Мустафа эфенди Османовны, мудеррис ола- 
ракъ тайин этелер. Бойледжесине шубели арекетлерге ве до- 
ландырыджылыкъкъа кимсе разы олмадан, айлар девамында 
кескин музакерелер олып кечсе де, вазиет денъишмей. Иште, 
мезкюр дискуссияларда шахсен иштирак эткен Абляким Иль- 
мий бу акъкъында «Бомбардуман» серлевалы аджайип бир 
фельетон язгъандыр (Иляве 1). 

Эсерни неширге азырларкен, араб язысындан кирилджеге 
транслитерациясында ве къыйын сёзлернинъ чёзюминде бир 
чокъ лугъатлардан файдаланмакъ керек олды. Окъуйыджыла- 
рымызгъа онъайтлы олсун дее, изаат ве анълатмаларымызны 
бу парчада ве аслында бутюн илявелернинъ метинлеринде 
къыйын сёзлернинъ янында къавузлар ичинде ерлештирдик. 

Шимди исе ашагъыда бу куньгедже А. Ильмийнинъ ич де 
белли олмагъан шиирини бир имсаль оларакъ кетиремиз. Мек- 
теп ве университет оджалары бунъа керекли дикъкъат айырма- 
лылар. 


«СЕН ДЕ КЕТ!» 


Бир якъынты, сонъ гурюльти, халкъ чошкъун! 

Бир акъ туман, къызыл атеш, сонъ янъгъын... 
Къуршун, сюнгю, чиркин сеслер, хайды худжюм! 
Бир къыямет... сонъра къанлар сельден ташкъын... 


Миллетин арзулары къан-къавгъасыз догъмагъан, 
Къан-къавгъасыз бу дюньяда хич бир миллет онъмагъан. 
Татарын да шанлы болгъан заманы 

Даим къавгъа, къаны асла донмагъан. 


Бу сонъ асыр пек чокъ татар эвлядыны солдурды, 
Шансыз олен татар огълу мезарлыкълар толдурды! 

Бойлеликнен бакъаджакъсанъ, не языкъ! 
Чыкъ мейдангъа... бу татарлыкъ болдурды. 


Ёкъ бир миллет хорлукъ чекен татардай, 
Къалмай ята къолда къуввет яшардай. 
Аявджы ёкъ, ёл къапалы къалмады, 

Хэр мусибет башымыздан ашардай. 


Янма, джигит, Танъры сенинъ сырдашынъ, 
Къоркъма кадям, Хызыр Неби ёлдашын»ъ. 
Сыгъын Хакъа, бакъма арткъа эй, арслан! 
Къылыч, тюфек бугунь сенинъ ойнашынъ. 


Ал явлукънен яраларынъ саргъанда, 
Иль-юртунъда тувгъан къабир къазгъанда, 
Эгиль, дюшюн — ничюн ольди бу арслан, 
Къызыл къаннен баш тахтасын язгъанда?! 


1916 с. 


А. Ильмий бугуньгедже бир шаир оларакъ ич де танылма- 
гъан эди. Ишбу юкъарыдаки Биринджи джихан дженки мунас- 
ебетиле язылгъан парчадан чокъ айдын корюне ки, муэллиф 
шиирнинъ де джиддий узманы; шиирде услюп ве ольчюнинъ, 
къафие ве дуйгъу яратманынъ истидатлы къалеми эди. Эм де 
гъает ачыкъ-айдын анълашыла ки, бу шаирнинъ биринджи ве 
екяне назм эсери дегильдир. Демек, келеджекте онынъ дигер 
шиирлери булунмасына умют багъламагъа эсас бардыр. 

Абляким Ильмийнинъ терджиме-и-халы огренильмесин- 
де де айны дурум. Яни кет-кете биографиясынен багълы янъ 
малюматлар, янъы фактлар эп мейдангъа чыкъмакъта. А. Иль- 
мий иле багълы айрыджа бир диссертация яхут монография 
ишленилирсе, мытлакъ бугуньде ич билинмеген даа чокъ шей- 
лер матбуат юзюне чыкъар. 

А. Ильмий кимсеге бенъземез бир омюр яшап, озьгюн 
иджат ёлуны кечкендир. 1917 сенесиндеки 1-нджи Къурул- 

тайымыз заманында миллий парламентимизнинъ риясетинде 
ве атта, къыскъа девир олса да, парламент бюросынынъ реи- 
си вазифесинде булунгъаны себебинден, советлер девриндеки 
къуршунгъа тизильме джезалары ве дешетли репрессиялар- 
нынъ ильк далгъалары иле 1928 сенеси Къырымдан кенар 
этилип къаранлыкъ зинданларгъа быракъылгъаны, догъмуш- 
ларындан да ич бир шей эшитильмегенинден, сенелердже не 
иджады, не де кендиси акъкъында ич бир тюрлю малюмат 
корюнмеген эди. Тек сонъки онйыллар ичинде андан-мындан 
зерре-зерре малюматлар топланып, азачыкъ олса да, терджи- 
ме-и-халы ве бедий иджадына айдынлыкъ бериле башланды. 

А. Ильмий /эдебий тахаллюслери: «Алтайлы», «Ариф- 
заде», «Алт.», «Ильмий эфенди бин Ариф»/ 1887 сенеси Багъ- 
часарай больгесининъ Эски-Эль коюнде Аджы Ариф эфен- 
дининъ аилесинде догъды. Торунларындан Ревиде Арифова, 
Зекие Усеинова ве Халиде Арифова къартийлернинъ хабер- 
лерине коре, Аджы Ариф эфендининъ Аблякимден гъайры, 
даа дёрт огълу (Абдулла, Абдураман, Абибулла, Амит) ве дёрт 
къызы (Айше, Фатиме, Азизе ве Хатидже) бар эди. Баягъы 
буюк топракъ ве кираз багьчасынынъ саиби сыфатында Аджы 
Ариф эфенди орта аллы бир киши оларакъ таныла эди. Къой- 
лары да пек чокъ олгъан. Гъает йымшакъ табиатлы бир адам 
экен. Атта бир куню азбарына геджелейин хырсыз кирип 
къойларыны сайлап алып кетеджек вакъытта, Аджы Ариф аз- 
баргъа чыкъып хырсызны корьген ве: «Не сайлап отурасынъ 
шуларны, тут бир данесини де алып кет!» деген. Яни тутулгъан 
хырсызгъа да океси чыкъмагъан. Аджы Ариф эфенди Абляким 
огълуны башлангъыч ве орта тасилинден сонъ, Истанбулгъа, 
юксек тасиль алмакъ ичюн ёлламагъа чаре тапа. Бу олай, яни 
окъумакъ ичюн Истанбулгъа ёл алма меселеси, 1905—1906 се- 
нелери ичинде олгъандыр. 

А. Ильмий Истанбулгъа кельген сонъ, генч талебе сыфа- 
тында эм окъуй, эм де Тюркие ве Русие иле багълы сиясий аятта 

фааль иштирак эте. Къырымда инкъиляп ве чар акимиетин- 
ден азаделик девримлерини азырлагъан «Къырымтатар талебе 
джемиети» ве «Ватан» адлы гизли сиясий тешкилятларгъа аза 
ола. Номан Челебиджихан, Джафер Сейдамет, Абибулла Ода- 
баш, Бекир Чобан-заде, Мемет Ниязий киби илери генчлер иле 
достлаша. 

Сонъундан Джафер Сейдамет бу тешкилятлар ве олар- 
нынъ макъсады хусусында сёз юрютиркен, бойле язгъан эди: 
«Талебе джемиети»миздеки ве гизли «Ватан» тешкилятымы- 
здаки фаалиетимиз даима къувветленерек илерилемекте эди. 
Бу сыраларда бизни бирлештирген энъ мукъаддес гъае тек бир 
келимеде топлана: «Инкъиляп!» Бизим бутюн тюшюнджеле- 
римизге бу келиме хаким эди» [2, с. 73]. 

Бу ве бунъа бенъзер тешкилятларнынъ фаалиетини даа 
якъынджа козь огюне кетирмек ве А. Ильмийнинъ сиясий фаа- 
лиетини даа гузель анълатмакъ ичюн мезкюрелернинъ бир пы- 
тагъы олгъан ве Къырымнынъ озюнде арекет эткен «Намус» 
адындаки тешкилят иле багълы эки весикъа мисаль оларакъ 
кетирмек истеймиз. Булар Къырым Джумхуриетининъ Девлет 
архивинде сакъланмакътадырлар. Русчадан терджиме этип ве 
къыскъартып беремиз: 

1. Таврида Жандарма Идаресине. (Гизли оларакъ. 1910 де- 
кабрь 9, № 2669). 

Агентурамыз хабер бергенине коре, Амди Акътапай ве 
Къурт Мустафа (Мустафа Къурт-заде – И.К.) киби татар оджа- 
лары «Намус» адлы татар инкъилябий тешкилятынынъ азала- 
ры оларакъ, ноябрь айында, Алуштада, А.С. Айвазовнынъ ше- 
рефине багъышлангъан бир акъшамда олып, татарларын гуя 
зулум алтында булунгъанлары акъкъында чыкъышлар япып, 
«Хюрриет» тюркюсини йырладылар... 


2. СаЕг Ѕеудаһтеі Килтег. Валі Байга]аг. І$‹апЬш: ЕТАМ А.5. МАТВАА 
ТЕЅІЅІЕКІ.- 1993.- 329 $. 

Ротмистр (имза) [3]. 

2. Таврия губернаторы хазретлерине. (Гизли оларакъ. 1911 
сентябрь 15, № 8084). 

...Талебелерин панисламист рухунда тербиелегенине кифа- 
етленмейип, М. Къурт-заде 1910 сенесининъ башында «Намус»- 
нынъ эсас макъсады кендилерининъ дини, «мазлум миллети» ве 
«эльден къачырылгъан Ватаны» огърунда чалышып, сонъ эмели 
исе, Къырым ханлыгъыны джанландырмакътан ибареттир... 

Подполковник (имза) [4]. 

«Намус» джемиетининъ азалары о къадар чокълашкъан 
ве о къадар фааль иш алып бара эдилер ки, жандарма идареси 
артыкъ арбийлерни джельп этип, чешит «облава» ве тинтю- 
влер япып, юзлернен кишилерни махкемеге чекип тюрьме- 
лерге къапата ве атта ич бир махкемесиз Къырымдан къувма- 
гъа ве башкъа чешит джезаларгъа огъратмагъа тутундылар. 
«Намус»нынъ азалары чокъусы зиялылар эдилер. Къырымта- 
тарджа, русча ве тюркчени гузель бильгенлери ичюн, эр учь 
тильде чыкъкъан ресмий ве гизли эдебиятны топлап окъуй ве 
аркъадашлары, фикирдешлери арасында дагъыта эдилер. Ме- 
селя, 1910 сенеси сентябрь 16-да Ялта уездинде жандармалар 
тарафындан япылгъан тинтювлерде Умер мырза Мансурский, 
Мамбет Аединов, Смаил Керимджанов, Мемет-Риза Муртаза, 
Мустафа эфенди Нуреддин, Исмаил мырза Арабский — эпси 
олып 6 киши къырымтатар зиялыларынынъ эвлеринде гизли 
нешир этильген ве къатиен ясакъ олунгъан русча бойле кита- 
плар тапкъанлар: 1. Ничего с нами не поделаешь. (Соч. Не- 
красова). 2. Очерки современных казней. (Соч. Владимирова). 
3. История революционного движения в России. (Соч. Туна). 
4. Хлеб и воля. (Соч. Кропоткина). 5. Американский и русский 
рабочий. (Соч. Каутского). 


3. ГААРК /Тосударственный архив Республики Крым/, ф.706, оп.1, д. 329, 
л. 144. 
4. ГААРК, ф. 706, оп. 2, д. 35, л. 598. 

6. Хлеб, Свет и Свобода. 

(Соч. А.В. Пешехонова). 7. Кого и как выбирать во Вторую 
Государственную Думу. (Соч. Ольговича). 8. Общественно-по- 
литический словарь. 9. Словарь по рабочему вопросу. 10. Сло- 
варь по аграрному вопросу. 

Айны тинтювде къырымтатарджа чокътан-чокъ китап, ри- 
сале, мектюплер ве чешит эльязмалар тутулып алынгъан, ля- 
кин полковник Поповнынъ хаберине коре, оларда «зиянлы шей 
булунмай» экен [5, с. 283]. 

Эбет, Абляким Ильмий де Истанбулда «Къырымтатар та- 
лебе джемиети» ве гизли «Ватан» тешкилятларынынъ фааль 
иштиракчилери сырасында булунып, чешит гизли усулларнен 
Къырымдаки кениш халкъ кутьлелерининъ сиясий анъыны 
уяндырып, чар зулумындан къуртулмагъа чагъыргъандыр. 

А. Ильмийнинъ о девирде япкъан белли ильмий чалыш- 
маларындан Халим Герайнынъ 1870 сенеси Истанбулда нешир 
этильген Къырым тарихи ве эдебияты иле багълы «Гюльбю- 
ню ханан» («Ханларнынъ гуль багъчасы») эсерини янъыдан 
ишлеп, бир чокъ изаатларнен нешир этмеси олды. Тамам шу 
ишнинъ эснасыны анълатып Джафер Сейдамет бойле хатыр- 
лагъан эди: «Дарульфунунда (университетте) окъувыны де- 
вам эткен Абляким Ильмий аркъадашымыз геджели-куньдюз- 
ли, хэр фурсат булдукъча, «Гюльбюню ханан»гъа япаджагъы 
илявелери тесбит ичюн Къырым тарихинен огъраша ве хэр 
булушкъанымызда, янъы-янъы хэеджанларле бизге ханлыкъ 
деврининъ къудрети ве тюшмеси, йыкъылмасындан бахс эте 
эди. Заваллы Абляким Ильмий кунь кечтикче, Къырым тарихи- 
не бир къат даха багълана, онынъ къуввет ве къудретини, Тюр- 
кие огърунда ойнагъан мусбет ве мухим ролюнинъ эхэмиетини 
къаврай, ханлыгъын ич къурулышында да истипдаттан зияде 
Мешрутиетке (Конституционная монархиягъа) якъын бир ида- 
ре усулынынъ булундыгъыны сезе ве халкъымызгъа, генчлиги- 


5. Кричинский А. Очерки русской политики на окраинах. Ч. 1. Баку.- 
1919.- 295 с. 

мизге бу тарих иле тесир этмеге чалышмамыз люзюмиетини 
илери сюрер эди. Факъат не онынъ хэеджанлары ве манты- 
гъы, не де бизим халкъчылыгъымыз ве юртчулыгъымыз бизни 
инкъиляп тюшюнджелерине биринджи дередже эхэмиет бер- 
мектен ала къоймаз эди» [2, с.73]. 

1909 сенеси А. Ильмийнинъ ишлемеси ве изаатларынен 
нешир этильген «Гюльбюню ханан»дан сонъ, 1913 сенеси- 
не къадар, яни онынъ Къырымгъа авдетиндже, Истанбулда 
къырымтатарджа даа бир къач китап чыкъты. Бириси 1911 
сенеси (хиджрий 1330) Темурджаннынъ (А. Одабашнынъ) 
«Алтын ярыкъ», 1911 сенеси Джафер Сейдаметнинъ «Татар 
миллет-и-мазлумеси», 1912 сенеси кене Джафер Сейдамет- 
нинъ франсыз тарихчиси Шарль Сеньобустан терджимеси 
«Чар салтанатынынъ къамчысы» ве 1913 сенеси бир къач 
муэллифлернинъ парчаларындан тертип этильген 48 саифе- 
лик «Яш татар язылары»дыр. Сонъки эки китапнынъ бириси 
бугуньде Голландия девлет кутюпханеси ве экинджиси Гер- 
манияда Берлиннинъ Шаркъ кутюпханесинде сакъланмакъ- 
тадырлар. «Яш татар язылары»нда А. Ильмийнинъ эсерлери 
корюнмесе де, буюк итималы бар ки, алев къальпли язары- 
мыз шу сенелер арасында да мытлакъ бир де бир парча иджат 
эткендир. 

А. Ильмий Истанбулдан Къырымгъа не заман къайтты? 
1913 яхут 1914 сенесими? Бу ракъамларнынъ озьджесине ай- 
рыджа эмиети бардыр. Ве фифаразымыз шулардан ибарет. 
Эгер 1913-те къайткъан олса, демек ки, озь башына ве кенди 
алы ве истеги иле къайтты. 1914-те исе, мытлакъ Биринджи 
джихан савашы башлагъаны себебинден къайтмагъа медж- 
бур олгъандыр... Базы (догърудан-догъру багълы олмагъан) 
малюматларгъа эсасланаракъ, онынъ 1913 сенесинде Къы- 
рымгъа авдет эткенини бельгилеймиз. Чюнки тамам шу сенеси 
къышта А. Ильмийнинъ «Зынджырлы» ве дигер медресе- 
лернинъ вазиетини огренерек, март ве апрель айларында 

«Терджиман» газетасында тасильдеки ислях (реформа) ишле- 
ри иле багълы учь макъалеси нешир этиле [6]. 1914 сенеси биз 
А. Ильмийни энди Тавдаир коюнинъ медресесинде мудеррис 
(баш оджа) сыфатында коремиз. 

Бу малюматны Джафер Сейдамет бойле къайд эткендир: 
«1914 сенеси Акъмесджитте Вели Ибраимов чалышкъан Ва- 
мегин деген зенгиннинъ къавесинде къырымтатар миллий аре- 
кетининъ иштиракчилери гизли топланты кечирелер. Топлан- 
тыда Тавдаир медресесининъ мудерриси Абляким Ильмий, 
Номан Челебиджихан, Амет Шукрю ве даа бир чокъ адамлар 
булунгъандыр» [2, с. 124]. 

А. Ильмий макъале язаркен, къанатлы сёзнинъ, бедиет- 
нинъ башарылы, муваффакъиетли бир темсильнинъ, образ- 
нынъ кучюне гонъюль бере ве яваш-яваш кендиси де къале- 
мини бедий эсерде сынамагъа башлай. 1914 сенеси ноябрь 
1-де «Терджиман» газетасында онынъ Биринджи джихан са- 
вашы мевзусында «Чубарым, балам» серлевалы икяеси дю- 
нья юзюни коре. Мундериджесинде адий бир къырымтатар 
къадынынынъ огълу — Чубарны дженктен къайтмасыны бек- 
легени ве нихает, бир кунь Чубар, башы ве эллери бинтнен 
сарылы алда, эвге къайтып, ана ве огъул бири-бирине къавуш- 
къанлары акъкъында тариф олуна. Меракълы шей, тамам 10 
йыл сонъра, 1924 сенеси, белли языджымыз Умер Ипчи айны 
сюжетте «Зейнеп тийзе» икяесини яза. Лякин Ипчининъ икя- 
есинде дженкнинъ инсан табиатына терслиги ве драматизми 
даа да зияде къоюлаштырылып, сюжетнинъ девамында эсас 
къараманларнынъ (ана ве огъул) къавушкъанларындан сонъ, 


6. Алтайлы (А.Ильмий). «Зынджырлы»е хитабе /Багъчасарай медре- 
сесининъ кечмиши ве келеджеги ве ишиндеки базы къусурлары акъкъында/ 
Алтайлы // Терджиман.- 1913.- № 73.- март 30; Алтайлы. Къырымда даруль- 
муаллимин мунасебетиле // Терджиман.- 1913.-апрель 12; Алтайлы. Ики ме- 
дресе. Эфендикой имтиханы мунасебетиле. /Къырымдаки медреселернинъ 
исляхи (ыслахы) меселелерине даир/Алтайлы // Терджиман.- 1913.- № 93.- 
апрель 25. 

анасынынъ юречиги хорлангъан ве ипрангъан, огълу исе 
яралангъангъан алда экенлер, эр экиси де чокъкъа бармадан 
эджель ястыгъына яталар. 

А. Ильмийде бедий эсер язмакънынъ ильки теджрибеси 
зарарсыз олып, юкъарыда къайд эткенимиз киби, язгъан макъа- 
лелерини биле аджайип бедий темсиллерле яраштыра. 

Мисаль оларакъ «Зынджырлы»е хитабен (1913) ве «Къа- 
дынлыкъ меселеси» (1915) парчаларыны козь огюнде тутар- 
сакъ, тамам монографиямызнынъ илявелеринде метнини кось- 
тердигимиз «Бомбардуман» (1916) фельетоны ве юкъарыда 
тексти берильген «Сен де, кет» шиири ишбу бедийликнинъ, 
усталыкъ ве истидатнынъ ачыкъ тимсаллеридир. 

Шу сенеси, яни 1915-те, бугуньде биз ич эшитмеген ве 
бильмеген бир сыра иджаткярлар, къалем теджрибелерини 
«Терджиман»гъа кондере эдилер ки, шу парчалар матбаа юзю- 
ни корьмеселер де, бедий «истидатлары такъдир этилип» олар 
акъкъында сыра иле хаберлер басылдылар. Меселя, Ялтадан 
газетагъа нешир ичюн «роман» кондерген Х. Ремзиге: «Роман- 
джыгъынъыз ахлякъий олмадыгъындан, дердж идемеедже- 
гиз. Истидадынъызы такъдир идериз» [7]. Кезлеведен бириси 
русчадан терджиме эткен «Козь яшлары» намындаки эсер акъ- 
къында редакция бойле джевап бермекте: «Бойле хикяеджи- 
клери меджмуалара коньдерсенъиз, эйи олурды, биз басама- 
яджагъыз» [8]. Яни Абляким Ильмий ве онъа бенъзерлернинъ 
эсерлери о вакъытта Къырым юзюнде екяне олгъан «Терджи- 
ман»да шиддетли рекъабетлерден кечмеге меджбур эдилер. 

А. Ильмийнинъ сиясий, тербиевий, маариф фаалиетини 
девам эттиргени, тарафымыздан сонъ афталарда пейда эткен 
материаллардан да корюнмекте. Юкъарыда анъып кечкени- 
миз киби, 1915 сенеси Зынджырлы медресесининъ мудерри- 
си Абибулла салис («Учюнджи Абибулла») рахметли олгъан 


7. Идареден ачыкъ мектюплер // Терджиман.- 1915.- № 30.- февраль 8. 
8. Идареден ачыкъ мектюплер // Терджиман.- 1915.- № 82.- апрель 12. 

сонъ, янъы мудеррис сайлавында буюктен-буюк меселелер 
мейдангъа чыкъкъан эди. Ахыры-сонъу Къырымнынъ козьге 
корюнген интеллигенциясынынъ буюк бир къысмы 1916 се- 
неси март 12-де Зынджырлынынъ буюк бинасында топлана- 
ракъ, кениш мушавере кечирдилер. О ерде Зынджырлынынъ 
исляхынен (реформасынен) багълы 24 кишиден ибарет ко- 
миссия сайланды. Иште о комиссиягъа А.С. Айвазов, О. Акъ- 
чокъракълы, Н. Челебиджихан, И. Леманов ве дигерлеринен 
берабер Абля-ким Ильмий де сайлангъан эди [9]. Бу ерчикте 
айрыджа къайд этмели ки, И. Леманов о вакъытта Русие Дев- 
лет Думасындаки мусульман фракциясынынъ серкятиби эди 
[10]. Яни исляхат комиссиясынынъ девлет мыкъясында кучю 
бар эди. 

Акъикъатперест А. Ильмий деврининъ энъ кескин да- 
валарына киришип, кенди фикрини сербест сёйлемеге икъ- 
тидарлы эди ки, Багъчасарай шеэр галавасы Сулейманбек 
Крымтаев ве «Терджиман» мухаррири А.С. Айвазов арасын- 
да Зынджырлыгъа мудеррис тайин этмек меселесинде дава 
чыкъып, атта А.С. Айвазовны дуэльге чыкъармакъ истегини 
бильген Ильмий, бу ишке бирден бойле сесленди: «...Эгер 
бир ташы биле истерсем, «Зынджырлыя» мудеррис япа би- 
лирим – диен Сулейманбек дженаплары «Зынджырлыя» баш 
мудеррис интихаб-ы-алений (ачыкъ сечимлерде) Къырым 
эфкяр-ы-умумиесини (джемаат фикрини) танымакъ сурети- 
ле иши халь идерсе, онынъ бу харекетини генчлер бир фа- 
зилет итмее бутюн къальблериле хазырдыр. Шайед (эгер) 
эввельки нокъта-и-назарда себат къалыр исе (вазгечмесе), 
генчлерден бири эмеллери огърунда Сулейманбек тарафын- 
дан атыладжакъ къуршуна къуршун иле мукъабеле итмее 


9. Акъчокъракълы О. Зынджырлы медресе мушавере меджлиси // 
Терджиман.- 1916.-— 60.-март 15. 

10. Хаберджи. И.Лемановын Петрограддан Багъчасарая дёнмеси // 
Терджиман.- 1916.- 80.- апрель 8. 

(къаршылыкъ бермеге) меджбурдыр» [11]. Яни А. Ильмий 
адалет ичюн керек такъдирде, джан бермеге азыр олгъаныны 
анълата. 

Биринджи джихан савашы не къадар созулыр исе, Русие- 
де, шу джумледен Къырымда, о къадар да эрзакъ къытлыгъы, 
куньделик керекликлерин ёкълугъы, ишсизлик меселелери 
къоюлаша. Табий, кенди зенаатына келишкен чалышмалар- 
дан къачынмагъа сыра кельмезди. 1916 сенеси Акъмесджитте 
«Коммерческий мектеп»те 15-тен зияде къырымтатар талебеси 
булундыгъындан, мектеп мудириети къырымтатарджа тиль ве 
мусульман дини дерслерини кечирмек ичюн А. Ильмийни да- 
вет эте. А. Ильмий шу арада хатиплик вазифесинде булунса да, 
ишбу даветни мемнуниетле къабул этип мектепте чалышмагъа 
башлай. Бу мектепте афтада 4 саат дерс кечире. «Терджиман» 
газетасы мезкюр олайны бойле изаат эткен эди: «Бу гузель 
ише севинмемек, бунынъ девамына чалышмамакъ мумкюн де- 
гильдир. Факъат мектеп идареси тарафындан верилен худжрет 
(айлыкъ) тедрисие нисбетен аз олдугъындан, муаллим хаяты- 
ны темин меселеси мектепте чоджукълары окъуян бабаларын 
бир вазифесидир. Эгер тиджарет мектебинде окъуян талебе- 
лере бабалары русча иле берабер дин ве диль дерслерининъ 
де окъутылмасыны джидден арзу идерлерсе, бу хусуста озь 
араларында сёйлешуп анълашаджакъларына шупхэ итмек ис- 
темеюрыз. Меселе мухимдир, миллий ве ичтимаий буюк бир 
эхэмиете хаиздир (эмиетке маликтир)» [12]. 

1917 сенесининъ февраль инкъилябы Русиеде яшагъан 
халкъларгъа баягъы сербестликлер кетирди. Вазиеттен файда- 
ланып «инородец»лер озь миллий омюрлериндеки кетишатны 
сагълам рельслер узерине къоймагъа арекетлер этип башла- 


11. Алтайлы. Мухим бир изах // Терджиман.- 1916.- № 92.- апрель 24. 
12. Хаберджи. «Коммерческий» мектепте мусульманджа дерслер // 
Терджиман.- 1916.- № 255.- ноябрь 30. 

дылар. Ама бу кетишат эр вакъыт тюз дегильди. Онынъ эгри- 
догъру ёлларыны ачыкъламагъа тутунгъан А. Ильмий 1917 
сенеси «Алтайлы» махлясы алтында «Умумий иджтима», 
«Ресмий беянат», «Джемиетлер» киби чокъ меракълы, бир 
тарафтан, информацион ве, дигер тарафтан, этнографик унсур- 
ларны ташыгъан макъалелерини бастыра (ИЛЯВЕ 3, 4, 5). 

1917 сенеси Абляким Ильмийнинъ бир шахс оларакъ 
еткиси, авторитети вира артмакъта эди. Буны биз пек айдын 
оларакъ 1917 сенеси апрель 10-да Акъмесджитте кечирильген 
талебелер иджтимасында (топлантысында) коремиз. Бир къач 
ай эввель тарафымыздан Москванынъ меркезий кутюпхане- 
синде булгъан малюматларгъа коре, шу апрель 10-да куньдюз 
къарарнен саат учьлерде Акъмесджитнинъ рус-къырымтатар 
дарульмуаллиминде Къырымнынъ аман-аман бутюн кошеле- 
ринден топлангъан 200-ге (эки юзьге!) якъын талебенинъ то- 
плантысында ве бу ерде бир чокъ муаллимлер ве бу топланты- 
ны азырлагъанлар тарафындан векиль оларакъ кондерильген 
Амет Озенбашлы ве Джемиль Керменчикли де булунмакъта 
эдилер. Булардан гъайры, шу топлантыда миллий лидерлери- 
мизден Джафер Сейдамет, Адиль Къараманов, Абдуррахим 
Муфтизаде, Сеитджелиль Хаттатов дженаплары булундыгъы 
алда, иджтиманынъ (топлантынынъ) реиси оларакъ Абляким 
Аджы Ариф огълу Ильмий сайлана... [13]. Табий ки, бойле 
статуслы иджтимада реис оларакъ сайланмакъ, акъикъатен, 
еткили, авторитетли бир киши олмакъ шарт эди. 

А. Ильмийнинъ аяты ве иджадыны огренгенде, онынъ га- 
зетаджылыкъ ишине айрыджа дикъкъат этмели. О, буюк бир 
газетаны биле идаре эте биледжегине эмин олып, та 1916 се- 
неси («Терджиман»нынъ о заманки баш мухаррири А.С. Айва- 
зов миллий меселелер боюнджа Москвагъа кеткенде), оны 
бир къач айгъа шерефли ве дюньяджа мешхур «Терджиман» 


13. Умер Лятиф Абдулла. Талебелерин умумий иджтимасы // Терджиман.- 
1917.- № 83.- апрель 22. 

газетасынынъ баш мухаррири вазифесине тайин эткен эдилер 
[2, с. 152]. Ве узун олмагъан бир арадан, яни 1917 сенеси июнь 30-дан 
башлап, А. Ильмийнинъ баш мухаррирлиги алтында «Къырым 
оджагъы» адлы газета чыкъарылмагъа башлай... 

Тапып олгъан материалларымызгъа коре, о вакъытта 
«Къырым оджагъы» газетасы иле багълы меракълы вакъиалар 
олып кечкен эди. Ишбу олайларнынъ тафсиляты ве инджелик- 
лери пек белли олмадыгъындан, бугуньде там догъру нетидже 
чыкъармакъ къыйын олса да, эр алда озь фифаразларымызгъа 
эсасланаракъ, сёйлемек мумкюн ки, 1917 сенеси июнь айындан 
башлап Къырымда 1-нджи Къурултайны кечирмеге азырлан- 
гъан Къырымтатар Мусульман Иджра Комитесининъ азалары 
чешит фракцияларгъа болюнмеге тутуналар ве шу себептен 
бирден биркъач газеталар нешир этильмеге башлайджакъта, 
яни эр бир фракция кенди газетасыны чыкъармагъа ынтылыш- 
лары, мухаррирлер ве базы сиясий гурухлар арасында насыл- 
дыр анълашылмамазлыкълар ве зыддиетлер мейдан алгъандыр. 

«Миллет сандыгъы»на бутюн къырымтатарларындан топ- 
лангъан паралар, эбет, чокъ шейлерге етеджегинден, ве шу 
джумледен бир къач айлардан сонъра Къырымтатар Миллий 

Парламентосынынъ нашир эфкяры (матбу органы) ола- 
джакъ «Миллет» газетасы июнь 27-синден башлап чыкъарыла- 
джагъы корюнсе де, айны заманда даа бир сиясий группа (Абля- 
ким Ильмий, Вели Ибраимов, Веджди эфенди, Селим Меметов, 
Мустафа Къуртиев, Мустафа Къуртмеметов (?) ве башкъалары) 
[14, с. 54] кенди меблягъындан файдаланып, озь айры газетасы- 
ны чыкъармакъ ичюн, Кефе шеэринден керекли матбаа сатын 
алалар. Бу олай эр кимнинъ кейфине уймай. Кимлердир рекъа- 
бет шараитини арз этмегенлеринден, пек меракълы ве харикъа 
акс садаларда булуналар. «Терджиман»да Къырым Меркезий 


14. Последняя рукопись Сабри Айвазова. Дело партии «Милли фирка». 
Серия: Рассекреченная память. Том 1. Составители: А.В. Валякин, Р.И. Хаяли. 
Симферополь: Доля.- 2009.- 352 с. 

Мусульман Иджра Комитеси адындан бирден бойле текзип 
(яланлама, опровержение) басыла: «Акъмесджитте А. Ильмий 
эфендининъ тахт-ы-идаресинде Вели эфенди Ибраимов тара- 
фындан якъында нешир идиледжеги («Терджиман» газетесиле 
илян олунан) «Къырым оджагъы» газетеси ичюн Кефе шехрин- 
де матбаа сатун алыныркен, Вели эфенди Ибраимов: «Бу мат- 
баа Къырым Мусульман Иджра Комитеси ичюн алыныюр!» де- 
диги Кефе Мусульман Комитеси реиси – Абдульхамит эфенди 
тарафындан бильдирильдиги киби, «Южные ведомости» газе- 
тасында дахи бу хусуста бир хабер корюльмиштир. Къырым 
Мусульман Иджра Комитеси кендисине лязим олан матбаайы 
кендиси тедарик иттигинден, керек Вели эфендининъ Кефеде 
сёйледиклерини ве керек «Южные ведомости» газетасындаки 
хабери къатый оларакъ текзип иле Къырым Мусульман Иджра 
Комитесининъ не Вели эфендининъ матбаасы, не де А.Иль- 
мий эфендининъ «Къырым оджагъы» нам газетасыле хич бир 
дюрлю мунасебети олмадыгъыны ве илериде дахи олмаяджа- 
гъыны бутюн къырымлылара илян идер. Къырым Мусульман 
Иджра Комитеси» [15]. 

Ойле анълашыла ки, мезкюр фракция, яни Абляким Иль- 
мий, Вели Ибраимов ве дигерлери, къырымтатар джемиетининъ 
келеджектеки къурулышында чокъ популяр олмагъан гъаелер 
кутьмекте ве Меркезий Иджра Комитесининъ базы азаларыле 
сувукъ мунасебетлерде булуна эдилер. Чюнки «Терджиман»- 
нынъ айны номеринде Къырым Меркезий Мусульман Иджра 
Комитеси илянындан сонъ А.С. Айвазовнынъ да «Миллетке 
мураджаат»ы басылып, о да не А. Ильмийге, не де «Къырым 
оджагъы» газетасына мунасебети олмагъаныны ве олардан ке- 
нар тургъаныны анълата. А.С. Айвазов бойле дей: «Севгили 
окъуйыджыларыма! Якъында Акъмесджитте А. Ильмий эфен- 
дининъ тахт идаресинде чыкъаджагъы илян идилен «Къырым 


15. Текзип // Терджиман.- 1917.- № 110.- майыс 28. 

оджагъы» газетесине иштирак итмедигими ве мезкюр газете 
иле хич бир дюрлю мунасебетим олмадыгъыны севгили ве мух- 
терем окъуйыджыларыма илян идерим» [16]. 

Иште, шу фракция зыддиетлери ве «фикир куреши» о 
вакъытта ер алгъаныны чокъ йыллардан сонъ, сталин режими 
тарафындан энди хапс олунгъан миллий парламенто азалары- 
нынъ соргъу материалларында да ачыкъ кечмекте. А. Ильмий- 
ге алякъадарлы бир эпизодда А.С. Айвазовнынъ ашагъыдаки 
къайды булунмакъта: «Ишбу фракция Къырым Меркезий Му- 
сульман Иджра Комитеси иле куреш алып бармагъа ынтыла 
эди. Эм Къурултай кечирильген вакъытта да, А.Ильмийден 
гъайры, кенди позицияларыны сакъладылар» [14, с. 54]. 

Ама эр тюрлю мунасебетте биле «Къырым оджагъы» 
биринджи девринде, яни 1917 сенеси июнь 30-дан башлап, 
рекъабет ве конкуренцияларнынъ энъ къызгъын вакъытларын- 
да [17] «аякъ усьтюнде» къалмагъа чаре тапа. Чюнки Къы- 
рымтатар Миллий Парламентосынынъ башында демократик 
кучьлер булундыгъындан, ичиндеки фракцияларнынъ миллий 
ёнелиште сайланаджакъ ёл ве джереянларнынъ, шу джумле- 
де фикир чешитлиги ве парламенто азаларынынъ базыда зыд- 
диетли мунасебетлерине, даяныла эди ве медений, объектив 
козьле бакъыла эди. Миллий лидерлеримизден кимсечик кен- 
дисини миллет кереклеринден усьтюн къоймаз ве бойле бир 
шей акъылларына биле кельмез эди. Шу себеплерден долайы, 
А. Ильмий о девирде, кенди фракциясынынъ оппозицион аре- 
кетлерине бакъмадан, парламентонынъ юкъары идареси, яни 
директория азалыгъына сечильген эди. 


16. Айвазов А.С. Севгили окъуйыджыларыма // Терджиман.- 1917.- 
№ 110.- майыс 28. 

17. Шу куньлер ичинде, даа догърусы 1917 сенеси июнь 27-ден башлап, 
мейдангъа бирден А.С.Айвазовнынъ баш мухаррирлиги алтында парламен- 
тонынъ нашир-эфкяры «Миллет» ве бир айдан соньра да Халиль Чапчакъчы 
ве Али Боданинскийнинъ идаресинде русча оларакъ «Голос татар» газеталары 
чыкъмагъа башладылар. 

А. Ильмийнинъ «Къырым оджагъы» газетасына келин- 
дже, мында 1917 сенеси сентябрь 1-де (№ 18) Умер Ипчининъ 
«Гъазы Мансур» адлы биринджи поэмасы, башкъа номерлерде 
бир сыра чешит меракълы миллий фольклор материаллары ве 
айны заманда газетанынъ матбаасында исе Якъуп Шакир Али- 
нинъ «Дуйгъуларым» серлевалы шиирлер меджмуасы [18], У. 
Болатуковнынъ «Айше ханым» пьесасы [19], Джемиль Кер- 
менчиклининъ «Кучюк достларыма» шиирлер топламы [20] 
ве дигер китаплар басылгъан эди. Атта русчадан чеврильген 
китапларны да коремиз. Велякин терджиманларнынъ адлары 
къайд этильмеден ялынъыз — мутерджими: «Къырым оджа- 
гъы» матбаасы дие бельгилене [21]. Эм сарих, конкрет, алсакъ, 
ишбу сонъки китап акъкъында газетте атта бойле хабер де ба- 
сылгъан эди: «Русиеде булунан сиясий фыркъалара ве онларын 
програм ве тарих-и-тешкиллерине аит энъ керекли малюматы 
олан Владиславлевин эсери «Къырым оджагъы» матбаасы 
тарафындан терджиме иттирилип таб идильмиштир. Фыркъа- 
лара аит малюмат эдинмек истеенлере бу китап энъ гузель бир 
рехбер ола биледжектир» [22]. 

Мезкюр газетанынъ бирчокъ номерлери сакъланмады- 
гъы себебинден, эпси олып къач номери чыкъты ве нешри не 
вакъыткъадже девам этти, белли дегиль. Бугуньде къолумызда 
олгъан малюматларгъа коре, «Къырым оджагъы» 1918 сенеси 
де нешрини девам эттирген эди. Меселя, Асан Чергеевнинъ 


18. Шакир-Али Я. «Дуйгъуларым» Шиирлер топламы. Акъмесджит: 
«Къырым оджагъы» матбаасы. Муаллимлер джемиети хисабына. - 1917. 

19. Болатуков У. «Айше-ханым». Къырым мырзалары хаятындан комедия. 
Учь пердели. Акъмесджит: «Къырым оджагъы» матбаасы.- 1917.- 68 с. 

20. Керменчикли Дж. «Кучюк достларыма». Шиирлер топламы. Бирин- 
джи китап. Акъмесджит: «Къырым оджагъы» матбаасы.- 1917.- 58 с. 

21. Владиславлев. Русиеде булунан сиясий фыркъалар ве онларын про- 
грам ве тарих-и-тешкиллери. Мутерджими: «Къырым оджагъы» матбаасы. 
Акъмесджит: «Къырым оджагъы» матбаасы.- 1917. 

22. Енъи китап // Къырым оджагъы.- 1917.- № 45.- декабрь 13. 

«Козьяш хан чешмеси» [23] шиири «Къырым оджагъы»нынъ 
1918 сенесиндеки 51-нджи номеринде дердж этильгендир [24]. 
Демек, газетанынъ аяты чокъ къыскъа дегиль эди. Эм де меселе 
(«Къырым оджагъы»нынъ нешир меселеси) не иле биткенини 
ашагъыдаки малюматтан коремиз. Асан Сабри Айвазовнынъ 
1930-нджы сенелери тюрьмеде отурып соргъуларда хабер бер- 
генине коре, «Къырым оджагъы» газетасы ахыры-сонъу «тес- 
лим» оларакъ, кенди матбаасыны къырымтатар парламентосы- 
нынъ нашир-эфкяры олгъан «Миллет» газетасына саткъандыр 
[14, с. 54]. 

«Къырым оджагъы» газетасынынъ коллекциясы тапылса, 
шубесиз, бу ерде басылгъан А. Ильмийнинъ кенди къалеми- 
нинъ махсулы, ве шу джумледе бедий парчалары, булунмала- 
рынынъ пек буюк бир ихтималы бардыр. Ишбу газета бугунь- 
де Русиенинъ ич бир кутюпханесинде корюнмеди. Къырым 
Джумхуриетининъ архивинде ялынъыз 3 (учь!) номери муджи- 
зели шекильде сакъланып къалгъан. Бу номерлерде А. Иль- 
мийнинъ бедий парчалары ёкъ. Ама онынъ къалем махсулы 
олгъан газетанынъ программасы шеклини алгъан макъалеси 
булунмакъта. Буны окъуркен, санки Ильмийнинъ, ве акъикъ- 
атта сонъундан ойле де олып чыкъты, кенди виджданы ве ма- 
невияты акс этильмекте. Нурлу димагъы ве ветанпервер, дин- 
север, миллетсевер къальбинден бойле сатырлар тёкюльмек- 
те: «30 июньден (1917) итибарен мейдан-ы-интишаре чыкъан 
«Къырым оджагъы» миллет, мусульманлыкъ, юртдашлыкъ 
эсасларына уйгъун бир ёл иле юреджектир... миллий ве сия- 
сий ишлери халкъа анълатмакъ хусусында адалетли бир ёл- 
даш олмая чалышаджакътыр... миллий ве сиясий темеллери 
шахслардан зияде, халкъ виджданы узерине къурмагъа, юртун 


23. Айрыджа къайд этмели ки, А.Чергеевнинъ ишбу эсери биринджи 
дефа та 1908 сенеси июнь 7-де «Ветан хадими» газетасында басылгъан эди. 

24. Чергеев А. «Козьяш хан чешмеси». Шиир // Къырым оджагъы 1918.- 
№ 51.- февр. 5. 

миллий эдебиятыны джанландырмагъа гъайрет идеджектир... 
муаллим ве мектеплере, мудеррис ве медреселере, топракъ ве 
сабанджылара, санат ве эснафа, амир ве халкъа лязим бильги- 
лерин чалышкъыр бир меянджысы (араджысы) оладжакътыр. 
«Къырым оджагъы» матбаасы мектеплере, медреселере, са- 
банджылара, багъчаджы ве эснаф халкълара керекли китапла- 
ры тезликле басуп дагъытмагъа гъайрет идеджектир. «Къы- 
рым оджагъы» халкъын севен зиялыларын сёнмеден янан бир 
оджагъы, бир къонагъы олмагъа чалышаджакътыр... Кереги 
киби бир миллет оджагъы олмакъ ичюн лязим келен хич бир 
федакярлыкътан къачмаяджакътыр... Энъ ишанчлы сермае- 
си – догърулыкъ ве халкъа хызмет оладжакътыр...» [25]. 

Абляким Ильмий иле багълы зыддиетлер ялынъыз «Къы- 
рым оджагъы» газетасы иле багьлы дегиль эди... Заманнынъ 
кетишатына, къалабалыгъы ве къарышыкълыгъына ве мил- 
лий парламентогъа сечимлер олгъанына коре, онынъ этрафы 
ве шахсиети узерине шу арада чешит къара булутлар долаш- 
макъта, ич белли олмагъан, дуюлмагъан ве бекленильмеген 
вакъытта, апансыздан пейдалана ве узерине уджюм этмекте 
эдилер ки, шукюрлер олсун, якъынлары ве эсасен талебелери, 
онъа омуз верип феналыкълардан, тухафлардан къуртаралар. 
Ракъип ве душманлары куньде кечирген мектептеки адий лек- 
цияларындан файдаланып, оджаны масхара этмек ве халкъ 
козюнде алчалтмакъ макъсадынен фесат ве ошеклер уйдурып 
Къырым ичинде дагъытмагъа къызгъынлыкъле огърашалар. 
Ама темиз юрекли талебелери, генчлер ошек ве ошекчилерни 
дурдурмакъ, аксине оларны айыпламакъ ве протестоларыны 
бильдирмек ичюн «Терджиман» вастасынен мейдангъа чыкъа- 
лар ве джиддий къаршылыкъ берелер. Ашагъыдаки мураджа- 
атлары ишбу олайны чокъ гузель изаат этмекте: 


25. Окъуйыджылара хитабен // Къырым оджагъы.- 1917.- № 18.- сен- 
тябрь 1. 

«Кеченлерде вирилен бир улюм-и-диние (дин илими) дер- 
синден сонъра, бутюн къырымтатары арасына, малюм бир 
макъсадлара мебни (даянгъан) бир такъым ялан-янълыш фи- 
кирлер, шайялар (сёйлентилер, ошеклер) дагъытылмыш. Месе- 
ле шундан ибарет. Ильм-и-диние муаллими Абляким Ильмий 
эфенди бирадеримиз Дженаб-ы-Хакътаки ираде ве къудрет сы- 
фатларыны анълатыр, яни бунларын гъает индже ве дакъикъ 
(назик) нокъталарыны бутюн фельсефелериле изах идер ве 
даха нетидженинъ де не олдугъы тамамыле анълашылмазкен, 
базы бир аркъадашлар ве курс мюдавимлеринден (курста де- 
вам эткенлерден) олмаян джахиль ве мутаассип кимселер ор- 
талыгъа фесат урлугъы сачмакъ ве къара хаберлер дагъытмакъ 
ичюн муаллим эфендининъ изахатыны янълыш, терс анълаюп 
этрафа бус-бутюн янълыш ве гъараип (тухаф) шайялар (ошек- 
лер, миш-мишлер) дагъытмышлардыр. Бурада эсас итибарыле 
дин-и-мюбин (ачыкъ дин олгъан) исляме мугъайыр (терс) бир 
шей сёйленмеди. Бинаэн алейх (бундан долайы), биз бу этрафа 
дагъытылмыш осал фикирлери бутюн муаллимин ве хэйет-и- 
курси намындан текзип (яланлама, опровержение) идиюр ве 
буну протесто идиюрыз!» [26]. 

Иште, бутюн зыддиет, къарамакъаршылынкъ ве чешит ту- 
хафлыкъларгъа бакъмадан, А. Ильмийнинъ миллет арасын- 
даки еткиси, авторитети эксильтилип олунамай, онъа менфий 
бир образ япыштырыламай, аксине ады даа кениш белли ола 
ве урьмети вира арта. Шунынъ ичюн 1917 сенеси декабрь 
13-те къырымтатар миллетининъ І-нджи Къурултайы парла- 
менто алында чалышмагъа къарар бергенинден сонъра, шу 
куню парламенто риясетине, беш киши арасында Абляким 
Ильмий де сайлангъан эди [2, с. 247]. 

1917-18 сенелери арасында А. Ильмий адий оджа ве сы- 
радан бири олгъан мудеррис макъамындан миллий парламен- 


26. Бутюнкъырым муаллимлери ве курс хэйети // Терджиман.- 1917.- 
№ 113.- июнь 2. 

то риясетине сайлангъаны ве бир сыра буюк топлантыларда 
реис оларакъ сечильгени, онынъ чокъ истидатлы оджа, му- 
аллим олмасындан гъайры, гъает фааль джемаатчы, сиясет- 
чи ве икътидарлы ёнетиджи олгъаныны тасдыкъламакъта. 
1920-нджи сенелери нешир этильген бир сыра икяелери, по- 
вестьлери чокъ теджрибели, кениш бильгили муэллиф та- 
рафындан яратылгъаны да ап-айдын корюнмекте. Ве биль- 
генимиз киби, ахыры-сонъу буларнынъ джумлеси онынъ 
1940-нджы сенелери язгъан сонъ дередже кучьлю, гъает акту- 
аль ве муим публицистикасында акс этильгендир. 

Абляким Ильмий акъкъында бу хаберден сонъ, 1923 сене- 
сине къадар онынъ ады матбуатта раст кельмеген киби... Мат- 
буатымызнынъ озю де, умумен бутюн медениетимизнинъ та- 
мырлары да, большевиклер ве беяз гвардиялылар тарафындан 
шу арада вахшийдже гъайып этильмеге башланды... 

1918 сенеси Миллий Парламентомыз озь ишини токътат- 
къан сонъ, кене оджалыкъ фаалиетини девам этерек, Абляким 
Ильмий Багъчасарайда «Зынджырлы» медресесинде джогъра- 
фия дерслерини кечире. О девирде «Зынджырлы»нынъ сохта- 
сы (студенти) олгъан Мустафа Халилов бойле хатырлагъан эди: 
«Абляким Ильмий о вакъытта бизде джогърафиядан дерс бере 
эди. Озю арыкъчан бир адам олып, зынджырчыкълы козьлюк 
(пенсне) такъып юре, пек джыйнакълы кийине эди. Иште, о 
сенелери А.Ильмий «Зынджырлы»нынъ мудерриси Якъуп 
Кемалнынъ къыз къардашы Айше ханымгъа эвлене» [27]. Эм 


27. Бу хатырлавны мен 1993 сенеси июль 11-де онынъ эвинде язып алгъ- 
ан эдим. О куню биркъач адам олып 100 яшына якъынлашаяткъан Мустафа 
агъаны ёкъламагъа баргъан эдик. Арамызда менден гъайры, Мерьем Озен- 
башлы, Сафтер Нагаев, Рефат Акъмоллаев ве Мустафа агъанынъ эвинде му- 
сафир олгъан Абдульмухсин Хыдыров огълунен бар эдилер. Мустафа агъанен 
къонушмамыз къушлукъ вакъты саат он бучукъларда башлап акъшам саат 
бешкедже девам эткен эди. Мустафа агъа, яшына бакъмадан, бизге софра до- 
натмагъа огъраша эди. Эр алда бераберликте софрагъа чай, пите, алма, зердали, 
сары ягъ къоюлды... Мен фурсаттан файдаланып, Мустафа агъаны Абляким 
Ильмий акъкъында хатырламасыны истеп, лафны эп бу мевзугъа чеврильме- 
сини дестеклий эдим... 

Мустафа агъанынъ хаберине коре, Абляким Ильмийде о 
вакъытта насылдыр миде хасталыгъы олып, пек аз ашай, 
чокъусы сув иче экен... «Зынджырлы»да дерс берген оджа- 
лардан Якъуп Кемал ве Абляким Ильмийден гъайры, даа Ос- 
ман Акъчокъракълы, Шейхзаде Вехби ве Мемет Ниязийлер 
бар экен. Сонъундан, яни 1920 сенеси, «Зынджырлы» къапа- 
тылып, талебе ве оджалары дагъытылгъан... Ама кене де базы 
сохталарнынъ часты олгъанындан, 1917 сенеси къабул этилип 
«Зынджырлы»даки Менъли Герай Институтыны битиргенлери 
акъкъында 1920 сенеси ресмий шеадетнамелерини ала биль- 
дилер ве бу шеадетнамелернинъ базылары бугуньде И. Гас- 
принский адына кутюпханеде ве базы озель коллекцияларда, 
шу джумледе бизде, сакъланмакъталар. 

Юкъарыда Ильмийнинъ языларыны 1919-дан башлап 1923 
сенесинедже матбуат саифелеринде растламагъанымызны 
къайд эттик. Даа да ачыкъласакъ, башкъа базы матбу шейлер- 
ден гъайры, 1920 ве 1921 сенелери Акъмесджитте Абибулла 
Одабаш тарафындан нешир этильген «Ешиль ада» ве «Бильги» 
серлевалы эдебий дергилернинъ сакъланып къалгъан бир къач 
номераларыны да бакъып чыкътыкъ. Шу арада «Ильк адым» 
адлы дерги де нешир этильген олып, о ерде де Б.Чобан-задеден 
башлап бир чокъ эрбапларымызнынъ парчалары басылгъан 
эди. Лякин Ильмийнинъ языларына огърамадыкъ. Занымызд- 
жа, шу девирде Ильмий кендисининъ бедий иджадына о къа- 
дар сыджакълыкъле янашмайып, ичтимаий ве тасиль меселе- 
лерине зияде мейиль бере эди. Ве бу ильмий-иджадий янтайма 
нетиджеси оларакъ 1923 сенеси «Янъы Чолпан» журналынынъ 
1-нджи ве 2-нджи номераларында бойле макъалелери нешир 
этиле: «Сукъут-ы-ичтимаиемизде диннинъ ролю ве тербие», 
«Окъув-тербие долайысыле сёкъут ичтимаиемизе даир». (Бу 
ерде «сёкъут» сёзю «дургъунлыкъ», «керилеме», «бозулма», 
«деградация» киби мана тюслерини бильдире). Серлеваларын- 
дан биле анълашылгъанына коре, бу макъалелеринде Ильмий 

керилеген, «тотланмагъа» башлагъан ичтимаиемиз ве онынъ 
тюзетильме ёллары акъкъында сёз юрюте ве эсас фикрини до- 
гърудан-догъру бойле ифаде этмекте: «Тюрк-татар экъвамы- 
нынъ (къавмларынынъ) омрюнде хукюмферма олан (хукюм 
сюрген) бу дургъунлыкъ, мендже, ильм ве ирфаннынъ азлы- 
гъындан зияде тедждит (янъарув, янъыланма) ве текямюлин 
(илерилеменинъ) энъ къувветли сайыкъларындан (себепле- 
ринден) олан акъыл ве шуурын зайыфлыгъындан, къыясийет 
(дедукция) ве мухакеменинъ (зехиндже инджелеме япмакъ- 
нынъ) нукъсанындан илери кельмиштир» [28, с.67]. 

Занымызджа, Ильмийнинъ бедий иджаткъа янъыдан го- 
нюль бермеси 1920 сенелерининъ орталарына келе. Шойле ки, 
«Ачлыкъ хатирелери» серлевалы повести «Илери» журналы- 
нынъ 1926 сенеси басылмагъа башлагъан эди [29]. Ве кене шу 
девирде, яни 1928 сенеси, «Къуртчу Бекирчик» адлы эсери 52 
саифелик айры китапчыкъ шеклинде нешир этилип [30], эр эки 
эсери де Абляким Ильмийни джемаатымыз арасында буюк бир 
сёз устасы сыфатында таныткъандырлар. 

Бу ерде онынъ терджимеджилиги акъкъында айрыджа 
эки сёз къошмалы. Оригиналь эсерлеринен берабер русчадан 
бир чокъ, кендисине меракълы корюнген, шу джумледе бала- 
лар ичюн, эсерлер терджиме эте. Эм ойле чевире ки, окъуй- 
ыджы оларны ич бир заман русчадан терджиме олгъанлары- 
ны дуймаз да биле. Чюнки эм къараманларнынъ адлары, эм 
де текстлер там къырымтатарджа левхаларына дёндюриле. 


28. Алтайлы. (Ильмий А.) Сёкъут ичтимаемизде диннинъ ролю ве тербие 
// Янъы Чолпан.- 1923.- № 1.- С. 67 - 71. 

29. Алтайлы (Ильмий А.). «Ачлыкъ хатирелери. Сюндюсин хатире дефте- 
ринден». (Повесть) // Илери.- 1926.- № 6-7.- С. 78-82; 1927.- № 1.- С. 56-59, 
№ 2.- С. 76-78, № 3.- С. 58-62, № 11.- С. 41-46, № 12.- С. 53-60; 1928.- № 1.- С. 
46-51, № 2.- С. 56-63, № 3-—4.- С. 63 –70, № 6.- С. 38-50. 

30. Алтайлы. (А. Ильмий). «Къуртчу Бекирчик». [Повесть]. Акъмесджит: 
Бутюниттифакъ Енъи Тюрк Элифбасы Меркезий Комитеси хисабына. Къырым 
Енъи Элифба Меркезий Комитеси нешри. Къырым Девлет нешрияты.- 1928.- 
52 с. 

Меселя, А. Скворцов, З. Насимович, А. Насимович, Н. Колоко- 
лов, Полонская, В. Симущенко ве С. Винковнынъ эсерлеринден 
чеврильген парчаларыны алайыкъ. Буларнынъ ялынъыз озьле- 
ри дегиль, адлары да татарджалаштырылып базыда эсердеки 
къараманларнынъ татарджа адларынен адландырыла: «Огей 
Нурие», «Къайгъыджан», «Мавке кельсин де, язар», «Шефикъа- 
нынъ хорандасы», «Трампетеджи», «Дюльгер», «Чапкъын ша- 
мек», «Анайым», «Джанаварлар джанбазы» ве дигерлери. Бойле 
терджимелер топлана-топлана, ахыры айры джыйынтыкъ ола- 
ракъ нешир этиле [31]. Эм бу шекильде терджиме этме аньане- 
си А.Ильмийден башламайып, чокъ эввель де къулланылмакъ- 
та эди. Меселя, Мольернинъ 1900 сенеси къырымтатарджагъа 
терджиме этильген «Зораки табиб» («Лекарь поневоле») пьеса- 
сы да тамам бойле усулда чеврильгендир. Яни эсер толу шекиль- 
де татар омрюне уйдурылып христиан муити ерине мусульман 
муити яратыла ве къараманларнынъ адлары да татарджалашты- 
рыла. Яни мутехассыс олмагъан кишининъ бу эсер терджиме 
олгъаны акъкъында ич бир вакъыт акълына да кельмез. «Зораки 
табиб» эсерини къырымтатарджагъа Исмаил Гаспринский че- 
виргени хусусында тахминлер бардыр. [32, с.63—66]. 

Ве А. Ильмийнинъ бунъа бенъзер терджиме джыйынтыкъ- 
ларындан 1928—29 сенелери нешир этильген даа эки данесини 
коремиз. Бирисининъ серлевасы «Муса акъайнынъ аты» ве ди- 
гер хикяелер [33]. Дигери, «Поезд коче» ве башкъа хикяечик- 


31. Алтайлы. (А. Ильмий). «Къайгъыджан» ве башкъа хикяечиклер. Топ- 
ламдаки хикяечиклерини базы денъишмелер иле къырымтатарджагъа чевир- 
ген: А. Ильмий. Бутюниттифакъ Меркезий Енъи Элифба Комитеси хисабына. 
Къырым Меркезий Енъи Элифба Комитеси нешри. Ресимли нешир. Акъмес- 
джит: Къырым Девлет нешрияты.- 1928.- 34 с. 

32. Керимова С.А. Страницы истории крымскотатарского театра и драма- 
тургии. Симферополь: Доля.- 2002.- 192 с. 

33. Алтайлы. (А. Ильмий). «Муса акъайнынъ аты» ве дигер хикяелер. Му- 
терджими: А. Ильмий. Бутюниттифакъ Енъи Элифба Меркезий Комитеси хи- 
сабына. Къырым Енъи Элифба Меркезий Комитеси нешри. Акъмесджит: Къы- 
рым Девлет нешрияты.- 1928.- 20 с. 

лер» серлевасыле нешир олунгъандырлар. Бу ерде биз бойле 
икяелерни коремиз: «Поезд коче», «Мыкънатыс» («Магнит»), 
«Ахмеднинъ иши чогъалды», «Энвернинъ елеги», «Мерьем- 
нинъ кольмеги», «Бедриенинъ чораплары», «Йипек мендиль», 
«Инсанларгъа балыкъ асрамакъны ким огретти?», «Йипек 
боджеги». Бу икяелер Смирнова-Янсон, М.Л. Шамбадал, 
А. Куликов, Н. Манасеина ве Л.Н. Толстойнынъ эсерлеринден 
денъишмелер иле къырымтатарджагъа чеврильгендир [34]. 

Махусус араштырмамызгъа коре, шу китапларда ер ал- 
магъан бир сыра дигер терджимелери де булунмакъта. Шулар 
арасында 1928 сенеси басылгъан М.Горькийнинъ баягъы ко- 
лемдеки «Йигирми алты иле бир къыз» («Двадцать шесть и 
одна») икяесидир [35]. 

Чокъ языкъ ки, А. Ильмийнинъ языджылыкъ иджады 
чокъкъа сюрмеди. Советлер бутюн акимиетни эллеринде пе- 
киткен сонъ, СССРдеки халкъларнынъ козюни къоркъутмакъ, 
къуллар сыфатында бойсундырмакъ ве кендисине ишлетмек, 
оларнынъ топракъларыны ве кендилерини эксплуатация эт- 
мек ниетинен мутхиш бир джеза макинесини артыкъ кочюрген 
эдилер. Ильмий 1928 сенеси декабрь 2-де ОГПУ хадимлери 
тарафындан якъаланып, декабрь 17-де чыкъарылгъан къарар 
муджиби 5-йыллыкъ шиддетли хапс иле тюрьмеге быракъыла. 
Гъафлетте къалгъан гъарибан эдиплеримиз, шулар джумле- 
синде А. Ильмий, хапста экен, Къырым Тасиль Халкъ Комис- 
сарлыгъына мураджаат этип, басылгъан эсерлерининъ къалем 
акъкъыны (гонорарыны) сорайлар... 

Къырым Джумхуриети граждан архивинде бу меселе иле 
багълы эки меракълы весикъа сакъланмакъта. Шуларнынъ 
русчадан терджимесини беремиз: 

34. Алтайлы, (А. Ильмий). «Поезд коче» ве башкъа хикяечиклер. Базы 
денъишмелер иле къырымтатарджагъа чевирген А. Ильмий. Ресимли нешир. 
Акъмесджит: Къырым Девлет нешрияты.- 1928 (1929).- 38 с. 


35. Алтайлынынъ терджимесинде: Горький М. «Иигирми алты иле бир 
къыз» // Илери.- 1928.-№ 7.- С.35-42; № 8-9.- С. 43-39. 

1. Къырым Девлет Сиясий Идаресине (16.01.1929) 

ГПУ тарафындан хапс этильген Мемет Абдулла, Умер 
Азизов ве Абляким Ильмий аладжакълары айлыкълары ве го- 
норарларыны талап этмектелер. Шу мунасебетле Наркомпрос 
бойле соравгъа джевап берменъизни истер: оларнынъ ала- 
джакъларыны бермелими, бермемелими? Джевабы узатылма- 
масына риджа этилир. 

Наркомпрос (Мамут Недим) 
Гизли болюкнинъ мудюри (Максимова) 


2. Къырым Тасиль Халкъ Комиссарлыгъына 
(Акъмесджит шеэри) 

Кендисининъ 01.12.1928 (41356 санлы) мюзеккересин- 
де Къырым ГПУ-сы Наркомпроскъа бильдирген эди ки, хапс 
олунгъан Мемет Абдулла, Умер Азизов ве дигерлери махусус 
къарарнен кенди вазифелеринден бошатылгъан эдилер. Иште, 
хапс олунгъан куньлеринден башлап оларгъа мааш берильме- 
си токътатыла. Хапстан эввель къазангъан гонорарларына ке- 
линдже, бу шей ГПУ-нынъ саляхиет дахилинде (компетенция- 
сында) олмагъаны себебинден, онларгъа гонорар берильмеси- 
не къаршылыкъта булунмакъ ичюн эсас ёкъ. 

Шаркъ болюгининъ мудюри (Бирн). 
Темсильджи (Рунге) [36, л.39]. 


Шу арада гонорар меселеси насыл нетиджеленгени бел- 
ли дегиль. Бельки де берильгендир. Берильген олса, эбет, 
А.Ильмий оны аилесине, къарысына кондергендир. Шиддет- 
ли хапс джезасыны Соловки лагеринде кечирсе де, ветанпер- 
верлиги ве къою миллий дуйгъулары сёнмеген дегиль, аксине 
къабарып тургъандыр. 1932 сенеси къардашларындан бири- 
не язгъан мектюбинде бойле сатырлар къоша: «Эгер меним 
ёлумдан кетмесенъ, языкълар оладжакъ...», яни Ильмий къар- 


36. ГАРК, Ф.Р 20, оп. 3, д. 85. 

дашыны да миллий менфаат ёлунен кетмек керек олгъаныны 
арз эте [37]. 

5-йыллыкъ хапс муддети толгъан сонъ, А.Ильмий Къы- 
рымгъа къайтмайып (бельки къайтамайып), Украинанынъ 
насылдыр бир больгесинде ерлешип джамджы олып чалы- 
ша... Не къадар аджындырыджы олса да, Мустафа агъа Ха- 
лиловнынъ айткъанына коре, А.Ильмий 5-йыллыкъ шиддетли 
хапста булундыгъы заман, онынъ рефикъасы Айше ханымны 
башкъа къоджагъа бергенлер. Абляким Ильмийнен яшадыгъы 
заман баллары олмагъан. Бельки А.Ильмийнинъ Къырымгъа 
къайтмамасы себеби бу иле багълы эди? Белли дегиль... Ама 
Айше ханым башкъа къоджагъа чыкъкъан сонъ, кене балла- 
ры олмагъан. Бу малюматны биринджи дефа матбуат юзюне 
чыкъарыр экенмиз, вакъты иле даа индже араштырмалар сае- 
синде бу меселенинъ бельки айры тафсилятлары ачыкъланыр 
умютиндемиз. 

Сенелер кече... Дженк вакътында, 1942—1943 йыллары 
арасында, Абляким Ильмий Къырым Мусульман Комитети та- 
рафындан Албат коюне ёлланылып, анда ачылгъан лицейде ча- 
лышмагъа башлай. Талебелерге тарих, джогърафия ве эдебият- 
тан дерслер кечире... Буны шу лицейде окъугъан белли шаир 
ве сиясетчимиз Идрис Асанин хатырлай. Лицей ялынъыз ярым 
йыл къадар чалышкъан олса да, анда окъугъан талебелерге эр 
джиэттен гъает файдалы эди. Идрис Асаниннинъ кендиси шу 
лицейге Фоти-Сала коюнден (3 км.) къатнап окъугъан. Онынъ 
хатырлавына коре, Абляким Ильмий тыш корюништен чокъ 
саде корюнсе де, озю терен бильгили, сафгонъюлли, эмексевер 
буюк бир оджа эди. Куньлерден бир кунь А.Ильмий ве Зеки 
Менсеттаров адлы оджа 13—14 талебеден ибарет бир группа 
баланы юк машинасына отуртып Къырым боюнджа сеяхаткъа 
чыкъаргъанлар. Кезинти девамында Багъчасарайдаки И. Гас- 


37. А.Ильмийнинъ торунларынен 2003 сенеси кечирген сухбетимизде 
язылып алынды. 

принскийнинъ мезарыны зиярет этип дуа окъугъанлар. Сонъ- 
ра Акъмесджитке барып, анда къырымтатар театро труппасы 
тарафындан ойналгъан «Алтын бешик» спектаклини сейир эт- 
кенлер. Насылдыр бир Къырым коюне барып (Идрис агъа шу 
койнинъ адыны хатырлап оламаса да, гъалиба Бакъсан — дие 
ойлана), Бекир Чобан-заденинъ къыз къардашы Зелиханен 
субетте булунып, онынъ Бекир Чобанзаде акъкъында хатыра- 
ларыны динълегенлер... (Шу ерде, бир агъыз олса да, къош- 
макъ керек ки, Б. Чобан-заде ве А. Ильмийни достлукъ дуйгъу- 
лары саргъанындан, Б. Чобан-заде достунынъ аятына хавфсы- 
рап онынъ адыны къурултайджылыкъ ве миллий фыркъа иле 
багълы ич бир макъалесинде, ич бир тюрлю шекильде косьтер- 
меди – И.К.) 

Экскурсия девамында А. Ильмийнинъ кендиси де тале- 
белерге Къырымнынъ кечмиши ве медениети иле багълы бир 
чокъ левхалар тарифлеген эди... 

Абляким Ильмий шу йылы, сыра тапкъанда, догъмуш- 
ларыны да зиярет эте. Торунларындан Ревиде Арифованынъ 
(къартбабасынынъ ады Ревиде аптеге сойады олып къалгъан- 
дыр) хаберине коре, 1943 сенесининъ язында эмджеси Абля- 
ким Ильмий озь къардашы Абдуллагъа (яни Ревиде аптенинъ 
бабасына) Эски-Эльге «Денъиздеки эвине» (эвнинъ пендже- 
релери денъизге чыкъа эди) мусафирликке келип-кеткен. Ама 
эмджесининъ чокъ отурмагъа вакъты олмагъан. Аджеле япы- 
ладжакъ ишлерге башынен комюли экен... 

Юкъарыда «Намус» адлы гизли тешкилятнынъ азалары 
Мустафа Къуртзаде («Къуртий») ве дигерлери талебелерни 
миллетсевер ве ветанпервер рухунда тербиелегенлерини ми- 
саль этип кетирген эдик. Эбет, Абляким Ильмий де омрю бою 
девамында айны усулда иш туткъандыр. Бу меселе онынъ бе- 
дий эсерлеринде де ачыкъ корюнмектедир. Меселя, «Ачлыкъ 
хатирелери» повестинде буюк усталыкънен Керим оджа обра- 
зыны иджат этип, онынъ балалар тербиесинде айрыджа роль 

ойнагъаныны косьтергендир. Шимди бунъа къошма оларакъ 
Идрис Асаниннинъ языларына дикъкъат этейик. «Истидатлы 
тарихчи А. Ильмий эфенди эр куньки девамлы лекцияларын- 
да халкъымызнынъ узакъ ве якъын кечмишинден бизге янъы- 
янъы саифелер ача, янъы саифелер ачмакъле бизим козюмиз- 
ни ачмагъа, халкъымыз акъкъында, онынъ буюк тарихий сы- 
малары акъкъында акъикъатны сёйлемеге тырыша ве ниетине 
якъынлашкъаныны сезе, севине эди. Хусусан Ана-Ватанымыз 
ве миллий азатлыкъ огърунда котерильген исьянлар, бу исьян- 
ны котерген джесюрлерге къаршы япылгъан къанлы къатилли- 
клер... Булар эпси бизлер ичюн, тек бизлер ичюн дегиль, пек 
чокъ семетдешлеримиз ичюн акъылгъа ятмагъан шейлер эди. 
«Халкъымызнынъ миллий азатлыкъ огърунда курешлеринде- 
ки тешкилятий ёллар ве 1905—1918 сенелердеки вакъиалар» 
мевзусындаки лекцияларында Ильмий оджамыз бу вакъиалар- 
нынъ замандашы ве фааль иштиракчиси сыфатында сёйлий 
эди [38]. 

Бу меселе хусусында къыскъадан айткъанда, А. Ильмий- 
нинъ фаалиетини огрениркен, буюк бир сиясетчи, аджайип 
языджы ве публицист олгъанындан гъайры, чокъ истидатлы 
бир муаллим ве тербиеджи олгъанына да айрыджа эмиет бер- 
мели. 


жж 


Пек яш экенде, 1908—1909 сенелери, мешхур Халим Герай- 
нынъ 1870 сенеси Истанбулда басылгъан орта асыр Къырым 
шаирлери хусусында «Гюльбюню ханан» («Ханларнынъ гуль 
багъчасы») эсерини янъыдан неширге азырлагъанда, онынъ 
терен бильгиси ве илимининъ кучю ачыкъ корюнгендир. 
Бедий эсерлерине келиндже, эм «Чубарым, балам», эм «Бом- 


38. Асанин И. Челебиджихан акъкъында бильгенлерим // Къырым.- 
1994.- № 9.- февр. 26. 

бардуман», эм «Сен де кет!», эм «Ачлыкъ хатирелери», эм де 
«Къуртчу Бекирчик» киби эсерлери ве дигер бедий парчалары 
бугуньде миллий классикамыз сыфатында Къырым мектепле- 
ри ве Акъмесджиттеки «Къырымтатар тили ве эдебияты» фа- 
культетлеринде огренильмекте. 

Юкъарыда къайд эткенимиз киби, А.Ильмий гъает кучь- 
лю бир публицист ве махаретли терджимеджи эди. 1917 се- 
несинден «Къырым оджагъы» газетасынынъ мухаррири ве 
1943 сенеси чыкъмагъа башлагъан «Ана юрт» журналынынъ 
тесисчиси ве мухаррирлеринден бири олгъанындан гъайры, 
онынъ 1910, 1920-нджи сенелерде язылгъан макъалелерине 
1940-нджы сенелери язылгъан аджайип фельсефий ве маневий 
парчалары къошулып, публицистикамыздаки миллий хазине- 
мизнинъ къыймети кесильмез бир къысмыны тешкиль этмек- 
телер. Макъалелерининъ тек адларына бакъайыкъ: 

1.«Зынджырлы»е хитабен. /Багъчасарай медресеси- 
нинъ кечмиши ве келеджеги ве ишиндеки базы къусурлары 
акъкъында/ (1913). 

2. Къырымда дарульмуаллимин /педагогика институты/ 
мунасебетиле (1913). 

3. Ики медресе. Эфендикой имтиханы мунасебетиле /Къы- 
рымдаки медреселернинъ исляхы меселелерине даир/ (1913). 

4. Къадынлыкъ меселеси /Исмаил бек Гаспринскийге/ 
(1915). 

5. Сёкъут ичтимаемизде диннинъ ролю ве тербие (1923). 

6. Окъув-тербие долайысыле сёкъут ичтимаемизе даир 
(1923). 

7. Мусульманлыкъны миллийлештирюв (1943). 

8. Тарихий сималарымыз (1943). 

9. Миллий байрамлар — миллий тербие мейданларыдыр 
(1943). 

10. Алман тили – медениет копрюсидир. /Четэль тиллери- 
ни огренмекнинъ буюк файдалары хусусында/ (1943). 

11. Кутюпхане – медений бир юрттур (1943). 
12. Мектеп меселеси унутылмасын (1943). 
13. Миллий тербие (1943). 

14. Матбуат тарихимизе даир (1943). 


А. Ильмийнинъ чокъ сенелик оджалыгъы акъкъында исе, 
юкъарыда анъгъанымыз киби, бир заманлары «Зынджырлы»да 
окъугъан рахметли Мустафа Халилов бойле хатырлагъан эди: 
«Менъли Герай адына «Зынджырлы» медресе-и-алиесининъ 
оджалар авторитетини 1918 сенеси эки шахс тута эди. Буларнынъ 
бириси — Якъуп Кемал, дигери – Абляким Ильмийдир». Айры- 
джа къайд этмели ки, «Зынджырлы»дан мезун олгъанлар, атта 
раат-раат физика, математика, джогърафия, хукъукъшынаслыкъ 
киби сааларда кендилерини сербест дуя ве сонъундан, совет мек- 
теплеринде окъугъан бала-чагъасына ярдымджы эдилер [39]. 

Юкъарыда къайд эткенимиз киби, Абляким Ильмий 
1928 сенеси советлер режими тарафындан тюрьмеге атыла. 
Ама 5-йыллыкъ джеза муддети толгъан сонъ да, Къырымгъа 
къайтып оламайып, сюргюнликте булуна. Ялынъыз дженк 
вакътында, 1943 сенесининъ бааринде, ветанына къавуша. 
А. Ильмийнинъ къайтувы миллетимиз ичюн чокъ эмиетли бир 
вакъиа олды. Ерли матбуат Ильмийнинъ авдети хусусында атта 
айрыджа бир парча нешир эте. Мезкюр парчада бу сатырларны 
коремиз: «Аслында къырымлы олып, вакътыле Тюркиеде юк- 
сек тахсиль корьген ве 1928 сенеси большевиклер тарафындан 
сюргюн этильген Арифзаде Абляким Ильмий эфенди бу якъын 
куньлерде озюнинъ севимли Ветанына – Къырымгъа кельди. 
Абляким Ильмий эфендиге халкъы ичюн муваффакъиетли ча- 
лышув теменни этемиз» [40]. 


39. Джербинова Л. Лучшая мотивация к победе – спокойствие и уверен- 
ность // Голос Крыма пеу.- 2022.- № 28.- 15 июля. 

40. Къыйметли мусафиримиз // Азат Къырым.- 1943.- № 34 (130).- 
апрель 28. 

Къырымда булундыгъы бир къач айлар девамында эм 
оджалыкъ, эм де языджылыкъ фаалиети янъыдан гурьлемеге 
башлагъан эди. Ама сонъра хорантасы иле Романиягъа кетмек 
зорунда къалгъан эди. «Хорантасы иле» дегенде, табий, къары- 
сы Айше ханым иле берабер... Бугуньде А.Ильмийнинъ Айше 
ханым иле (Якъуп Кемалнынъ къыз къардашы иле) барыш- 
масы хусусында малюматымыз олмаса да, фифаразымызгъа 
(гипотезамызгъа) коре, Айше ханым (Ильмий хапста олгъан 
вакъытта) башкъа къоджагъа чыкъса да, экинджи къоджасын- 
дан да баллары олмадыгъындан, А.Ильмий иле янъыдан къа- 
вушып аиле аятларыны девам эткендирлер. 

Иште, А. Ильмийнинъ 1943 сенесинден сонъки аяты ху- 
сусында 2000-нджи сенелерининъ башынаджа думанлы малю- 
матлар булунмакъта эди. Бу вакъыткъаджа биз Мустафа агъа 
Халиловнынъ къарарнен айткъанларына эсасланып, А. Иль- 
мий 1947 сенеси Романияда, Меджидие шеэринде, вефат этке- 
ни хусусында къарарлаштыра эдик. 

Ама 2001 сенеси декабрь айында урьметли Исмет Заат ве 
«Ѕһеп» тюкянынынъ тесисчиси Сейран Османов ярдымыле бе- 
рабер Романиягъа сеяхат эттик. Ве о вакъытта А. Ильмийнинъ 
вефаты ве дефн этильмеси хусусында М.Халиловнынъ версия- 
сыны тешкермек ниетиле Меджидие шеэрининъ екяне мусуль- 
ман мезарлыгъыны зиярет эттик. 

Бу мезарлыкътаки къабирлернинъ энъ эскилери 200 се- 
неге якъындыр. Мезар бакъыджысы иле разылашып, 2—3 саат 
девамында къабирлернинъ башташларыны дикъкъатнен теш- 
кердик. Ердеки къар аман-аман тизден кельмекте эди. Базыда 
къар иле орьтюли башташларнынъ языларыны темизлеп окъу- 
дыкъ. Табий, эски язылар арап харфлеринен, 1939 сенелерин- 
ден башлап латин языларынен эдилер. Шуны да козь огюне 
алмалы ки, халкъымызнынъ Добруджадаки къысмы СССР-де- 
ки киби 1928-ден дегиль де, 1939-дан арап язысындан латин 
язысына кечкендирлер. Ама къабристанны бойлап не къадар 

арекет этсек де, бизим араштыргъанымыз чыкъмады. Меш- 
хур шаиримиз Мемет Ниязийнинъ ири ве дюльбер ясалгъан 
башташы янында дюньяны терк эткен ветандашларымызнынъ 
рухларына ясин окъуп, къабристандан айрылдыкъ. 

О вакъыт Меджидиеде расткетирген андаки базы семетде- 
шлеримизнен сухбетте булунгъанда, А. Ильмий бу ерде дефн 
этильгени хусусында шубеленмеге башладыкъ. Ерли халкъ- 
нынъ сёйлейишине коре, о вакъытлары, яни 1947—48 сенелери, 
Къырымдан бу ерлерге къачып кельген ич бир киши Меджи- 
диеде къаламаз эди. Оны мутлакъ секуритате (Романия гизли 
полициясы) тутып советлерге кондерир ве советлер бу кишини 
я тюрьмеге быракъыр, я да къуршунгъа тизер эди. 

Кунь эввель, яни 19 декабрь 2001 сенеси мен Бухарестте 
яшагъан Абдураман Къадризаденинъ къызы Пирае ханымнен 
корюшип, 4—5 саат девамында къонуштым. Яныма алгъан сес 
джихазлары ярдымынен бутюн лакъырдымызны махусус маг- 
нит лентасына яздым. Пирае Къадризаденинъ Абляким Иль- 
мийнен багълы хатыраларыны къыскъадан бойле тарифлемеге 
мумкюн. 

Пирае Къадризаде 24 яшында экенде, кенди аилеси ве бир 
чокъ башкъа къырымтатарларынен берабер 1944 сенеси апрель 
15-те Акъярдан геми иле Романиягъа келе. Бир йылдан сонъ, 
яни 1945 сенеси, Бухарестте базарда Абляким Ильмийнен ко- 
рюше. О вакъытлары Романиянынъ идаресинде къырал Михай 
булунмакъта эди. Дженк вакътында Къырымдан Романиягъа 
кочькенлернинъ чокъусы биринджи йыллары кечинмек ичюн 
уфакъ-тюфек алыш-веришнен огърашалар. Абляким Ильмий 
де чокъусы башкъалары киби гъарибане бир алда эди. Ве озю- 
нинъ алыны анълаткъан сонъ: «Мен бираз агъландым, гъальба, 
ама вазиетимиз пек кучь, бу чаршыда бир-эки шейлер тиджа- 
ретинен огърашам» — деген. Лякин А.Ильмий метанет рухлу 
бир инсан, буюк оптимист ве шунынъ ичюн кендиси Пирае 
ханымнынъ гонълюни котерип: «Дюньяда не къадар зорлукъ- 

лар ве заруриетлер олса, о къадар да имкяниетлер бардыр!» – 
шеклинде сёз айтып Пирае ханымны тынчландыргъан. 

Шу корюшювдеки сухбетте Пирае ханым ве А. Ильмий 
арасында Къырымдаки танышлары олгъан Абдулла Куркчи 
иле багълы лакъырды ачылгъан. Абдулла Куркчи бизим меш- 
хур филологымыз Усеин Куркчининъ агъасыдыр. О Къырымда 
чыкъкъан газетлернинъ бирисинде чалышкъан эди. Иште, 
А. Куркчининъ къардашларындан бири къачакъ аскер сыфатын- 
да Романиягъа тюшкенде, къырымтатарларнынъ сюргюн олун- 
гъанлары акъкъында хабер кетире. Бундан эввель 1943—1944 
сенелери Романиягъа авушкъан къырымтатарлар бу акъта, яни 
сюргюнлик фаджиасы акъкъында, бир шей бильмей экенлер... 

1947 сенеси советлернинъ ийлекяр ве баскъы сиясети не- 
тиджесинде Романиянынъ къыралы Михай тахттан ферагъат 
эте. Ромен коммунистлери советлернинъ харбий ярдымынен 
девлет идаресини къолгъа алгъан сонъ, табий, оларнынъ чалгъ- 
ан дюдюгине ойнамагъа башладылар. Диаспорамызнынъ илим 
адамларынынъ хаберине коре, тамам шу йыллары (1946—1947) 
Романияда ачлык» ола. [40]. Дженк вакътындаки къырымтатар 
къачакъларыны тутып, зорбалыкъле СССР-ге къайтармагъа 
башлайлар. Бу ерде исе, олар «Фильтрацион лагерьлери»н- 
ден кечирильген сонъ, я къуршунгъа тизиле, я да тюрьмелерге 
къапатыла. Пирае ханымнынъ тарифлегенине коре, шу арада 
Добруджаны секуритате агентлери бийлеген... Иште, бу корю- 
шювден сонъ, Пирае ханым Абляким Ильмий акъкъында бир 
шейлер эшитмеген... 


х 


А. Ильмий иле багълы араштырувымызны девам эте- 
рек, бундан сонъ даа эки кунь Косьтенджеде булундыкъ. Ве- 
тандашларымызнен сухбетлер нетиджесинде бизни меракъ- 
ландыргъан меселеге алякъадар олгъан Хатидже Бекироф 
(1) иле таныштыкъ. Хатидже ханым 1936 сенеси Романияда 

догъгъан. О, бизни А.Ильмийнен 1943—44 сенелери Романияда 
бир койде яшагъан 1929 сенеси догъумлы Нуреддин агъа иле 
корюштирип таныштырды. Ортагъа кене сес язма джихазла- 
рыны ерлештирип, Хатидже Бекироф (!) ве Нуреддин агъа иле 
бераберликте булунаракъ, мени меракъландыргъан мевзума 
якъын сорулар вастасынен А. Ильмий акъкъында субетимизни 
девам эттирдик. 

Абляким Ильмий къадыны Айше ханым иле Романиягъа 
1943 сенесининъ декабринде кельген. Шу сырада кочькенлер 
арасында Амет Озенбашлы, Чагъар, Нуреддин агъа ве дигер- 
лерининъ аилелери бар эди. Бу группа ватандашларымыз 
Акъярдан вапур (геми) иле чыкъып, Одесса шеэрине баралар 
ве о ерден трен иле Романиягъа келелер. А. Ильмий эфенди 
къадыны иле биринджи йыллары, даа догърусы учь йыл де- 
вамында, Косьтенджеден 40—45 километр узакълыкъта булун- 
гъан Къашыкъчы коюнде Девлет Саит адлы бир къырымтата- 
рынынъ эвинде яшагъанлар. Шу койде сонъ вакъытлардаки 
(дженк вакътында) Къырым кочьменлеринден ялынъыз эки 
аиле, яни А. Ильмий ве Нуреддин агъанынъ аилелери яшагъан. 
Табий, олар бири-бирини пек яхшы бильгенлер. 

А. Ильмий эфенди Къашыкъчы коюнде чокъ урьметли 
ве итибарлы бир адам оларакъ танылгъан. Байрам куньлери 
джамиге барса, халкъ онынъ къонушмадаки улемалыгъыны 
бегене ве ваазларыны авесликнен динълей эдилер. Онынъ 
кендисини корьмек ве ваазларыны динълемек ичюн, башкъа 
койлерден де бир чокъ халкълар келе экенлер. О ердеки (Ро- 
маниядаки) койлюлер онынъ улемалыгъына айретленип: «Бу 
адам адий бир оджамы, ёкъсам буюк бир профессормы?» дее 
шаша экенлер. 

А. Ильмий эфенди ерли къырымтатар халкъы иле меракъ- 
нен къонуша ве фикир пайлаша эди. Нуреддин агъанынъ хаты- 
рлавына коре, бир куню къонушмалардан бирисинде А. Иль- 
мий эфенди ве койлюлер арасында бойле шекильде диалог 

олып кечкен. А. Ильмий фукъаре койлюлернинъ яш бирисине 
хитабен: 

— Сенинъ атынъ бармы? 

— Ёкъ! (Сонъра койлюнинъ дигерине айланып) 

— Сенинъ сыгъырынъ бармы? 

— Ёкъ! (Сонъра учюнджи бирисине) 

— Сенинъ эшегинь бармы? 

— Ёкъ! 

«Ойле исе, учь-дёрт адам къошулып я бир ат я да бир 
сыгъыр алып къуллансанъыз, файдасыны (кярыны) озьара бо- 
люшир, маддий дурумынъызны эйилештирир эдинъиз!» — де- 
ген. 

Бу лакъырдыдан бир къач кунь кечкен сонъ, койлюлер- 
нинъ бириси джемаат огюнде А.Ильмий акъкъында: «Бу адам 
коммунисттир!» — деп айткъан. Шу себептен бу ве бойле 
лакъырдылардан сонъ, А.Ильмий халкънен къонушмалардан 
урьксюнмеге башлагъан. 

Шу сенелери Нуреддин агъа кенди аптесинен джамда 
ресимджилик иле огърашкъанлар. Яни джам узеринде тра- 
фарет ве боянен язы ве ресимлер япып сата экенлер. Бу мах- 
сулатны эм джамилер, эм де ерли эхали сымарлай эди. Бу 
иш иле огърашыркен, базыда янларына А. Ильмий эфенди 
келип чалышкъанларыны бакъа ве махсулатнынъ даа яхшы 
олмасына ярдымлашып фикир пайлаша, арапча языларны 
тюзете. 

Эввельде къайд этип кечкенимиз киби, А. Ильмий 1930- 
нджы сенелери тюрьме муддети толгъан сонъ, Къырымгъа 
къайтмайып Украинанынъ къайсыдыр бир ерлеринде джамджы 
олып чалышкъанындан, бу зенаатта да унери бар эди. 

Нуреддин агъанынъ айткъаны киби, А. Ильмий эфенди 
къадыны Айше ханымнен пек муаббет эдилер. Айше ханым 
гъает интеллектуаль бир ханым экен. Къырымтатарджа 
лакъырды эткенде, динълейиджини сукъландыра экен. 

Сухбетимизден анълашылды ки, о вакъытта, яни 1944—47 
сенелери А. Ильмийнинъ яшы 57—60-ларда олып, кендиси 
арыкъча ве нарын бир инсан эди. 

1946-1947 сенелери Романиягъа дженк вакътында кельген 
къырымтатарларыны тутукълап кене советлерге кондермеге 
башлагъанлар. Романиядаки секуритате ве советлернинъ гизли 
полициясынынъ къолуна тюшмемек макъсадынен А.Ильмий 
къадынынен Бухарест этрафындаки койлерден бирине коче. 
Анда «къора саиби», яни топракъ саиби олгъан бир ромен 
къадынынынъ чифтлигине ерлешелер. А. Ильмий эфенди 
бу ерде зарзават (ешиллик асрама) ишлеринен огърашма- 
гъа башлай. Эв саиби олгъан ромен къадыны «къорасында» 
етиштирильген зарзават махсулатыны ат арабанен алдырып, 
Бухарестте олгъан кендисининъ тюкянында сатувнен огъраша. 

Бу ерчикте даа бир эпизод къошмалымыз. 2002 сенеси 
сентябрь 7 куню кене Косьтенджеде Хатидже Бекироф (!) иле 
къонушмамызда А. Ильмийнинъ аятынен багълы бойле факт- 
лар хатырланды. 1946—47 сенелери А.Ильмий Бухарестке къа- 
рысынынъ акърабасы олгъан инженер Амет ве Ниметулла агъа 
адлы адамларнен кеткен. Ве къыскъа бир муддет Бухарестте 
ЕеІепќаг сокъагъында яшагъан... Сонъра юкъарыда анъылгъан 
койге «къора саиби»не авушкъан. 

А. Ильмий бу койде яшагъаны акъкъында пек аз адам биле 
эди. Сухбетдешимиз Нуреддин агъа о вакъытта бу ерлерден 
чокъ узакъ олмагъан ерде яшагъанындан, А. Ильмийге сыкъ- 
сыкъ келип тура экен. Нуреддин агъа о вакъытта 18 яшында 
бир огълан экен. Базыда къора къапусыны къакъсалар, А. Иль- 
мий къапугъа башта Нуреддинни йибере ве онъа бойле анъ- 
латмалар бере экен: «Бакъ, анда ким кельди? Къартмы, яшмы? 
Эркекми, къадынмы? Сонъ манъа хабер эт. Къапуны бирден 
ачма сакъын!» 

Эбет, А.Ильмий ромен секуритатесининъ къолуна тюшме- 
ге истемез, ве сыкъ-сыкъ 1920-нджи сенелерининъ сонъунда 

советлернинъ тюрьмесине тюшкенини хатырлай эди. Эм де 
ромен тилине ашна олмагъанындан, бирден къолгъа тюшмек 
мумкюн эди. Секуритате башта Къырымдан къачкъан энъ бел- 
ли адамларны къыдырып тутукълады. Олар арасында Амет 
Озенбашлы, доктор Смаил, доктор Умер, Ильяс Бахшыш [41] 
ве дигерлери. 

А. Ильмий къырымтатарджа къонушыркен, базыда «зна- 
чит так», «ну постой» киби тилинде «паразитлешкен» рус 
келиме ве ибарелерини къуллангъаны ичюн, къадынынынъ 
(Айше ханымнынъ) онъа джаны агъырыр, дарылыр ве мукъайт 
олмасыны риджа этерди. 

Вазиет о къадар агъыр ве къоркъунчлы эди ки, ромен къыз- 
ларына эвленген базы Къырым генчлери озьлерининъ мусуль- 
ман олгъанларыны биле гизлер, бири-биринден къачыныр ве 
къайда яшагъанларыны косьтермез эдилер. Чюнки секуритате 
ве советлернинъ гизли полициялары эсасен мусульманларгъа 
къаршы чешит «облава» ве уджюмлер япарды. «Облава»лар 
махусус азырланып геджелери кечириле ве, къачакълар би- 
ри-бирине хабер этмеге етиштирмесин деп, полиция геджеле- 
ри бирден бутюн бир койни сарып алып япыша ве акътар-тин- 
терге огърата эди. 

Бу олайлардан къач вакъытлар кече... Къарарнен 1954—55 
сенелери Нуреддин агъа Бухарестте булундыгъы заман, юкъа- 
рыда анъылгъан зарзаватчы ромен къадыныны растлай. Сух- 
бет арасында А. Ильмий эфенди акъкъында сораштыра. Ро- 
мен къадыны А. Ильмийни кой янындаки азиллер эвине (яни 
пенсионерлер, къартлар эвине) ерлештиргенини ве о гузель 
бакъылгъаны акъкъында айта. Шу вакъытлары А. Ильмийге 
ветандашларымыздан ялынъыз, юкъарыда анъылгъан, Ниме- 
тулла агъа къатнай экен. 


41. Белли музыкаджымыз Джемиль Кариковнынъ хаберине коре, дженк 
вакътында Романиягъа авушкъан артистлеримизден тек Ильяс Бахшыш тюрь- 
меге быракъылмады. Бу малюматны биз Джемиль Кариковдан Акъмесджитте 
2003 сенеси январь 17-де язып алгъан эдик. 

Нуреддин агъанынъ айткъанына коре, эбет о да А. Иль- 
мийге бармакъ ве корюшмек мумкюн эди. Ама о заман дже- 
миетимиз ичинде о къадар ишанчсызлыкъ бар эди ки, бельки 
А. Ильмий эфенди озь танышларындан бири оны корьгени 
ичюн раатсыз оладжакъ эди. Шу себептен Нуреддин агъа о 
заманда онъа бармагъан. Эм о йыллары «облава»ларнынъ 
бирисинде Нуреддин агъанынъ Шейде ве Шевкъие адлы ап- 
телерини туткъанлар. Нуреддин агъа исе, шу геджеси баш- 
къа койге фильма бакъмагъа кеткен экен ве шунынъ ичюн шу 
арада тутулмагъан. Ама чокъ кечмеден Косьтенджеде джами- 
ден чыкъкъанда, оны да секуритате якъалап, андаки НКВД 
тюрьмесине быракъкъан. Алты ай къадар тюрьмеде яткъан. 
НКВД хадимлери онъа «контра» деп, советлерге къаршы про- 
пагандада къабаатлайлар. Эбет, советлер режими къырымта- 
тарларына нисбетен япкъан джинаетини пек гузель анълап, 
Романиядаки Къырым къачакълары советлердеки геноцид- 
лери акъкъында малюматларны дюньягъа дагъытаджакъла- 
рындан отю патларды. Нуреддин агъа Романияда тюрьмеде 
ятыркен, бир къач Къырым къачакъларынен къошулып про- 
тесто ачлыгъы илян эткенлер... НКВД буюклеринден бири- 
си келип оларны соргъугъа огъраткъан. Нуреддин агъа сор- 
гъуларгъа джевап оларакъ озь тарифинде санки Романиягъа 
13-14 яшында бала олгъанында айван айдап кельгенини ве 
бабасы олмагъаныны, анасы исе, оларны араштырып Романи- 
ягъа кельгенини айткъан... Сонъ-сонъундан зорнен тюрьме- 
ден къуртулып чыкъкъан. 

Нуреддин агъанынъ хаберине коре, о заманда базы Къы- 
рым къачакълары ромен шаатларыны тапып, Романияда чокъ- 
тан яшагъанларыны исбатлап, ромен тебаасына (гражданство- 
сына) кече ве ромен паспортларыны алалар. 

Меракълы адисе. 1962 сенеси Нуреддин агъа дженк зама- 
нындаки къырымтатар къачакъларындан биринджи оларакъ 
Романия ветандашы сыфатында СССР-ге турист олып келе. 

Озьбекистанда догъмуш агъасы Нафеде мусафирликте булун- 
гъанда, козьайдынгъа кельгенлер арасында бир яш къадын Ну- 
реддин агъанынъ янына келип, озюни А. Ильмийнинъ къар- 
дашынынъ къызы олгъаныны айта ве А. Ильмий акъкъында 
сораштыра. Ама Нуреддин агъа А. Ильмий акъкъында ич бир 
шейчик бильмегенини ве эшитмегенини сёйлей, чюнки экин- 
джи кере НКВД-нинъ тюрьмесине тюшмек истемей. Нуреддин 
агъанынъ акълында къалгъанына коре, шу яш къадыннынъ 
къоджасы Абдурешит адлы адам экен. 

Романиядаки Къырым къачакъларынынъ яшайышы ве 
такъдирлери хусусында пек аз айтылды ве даа аз язылды. Ама 
миллий хиссиетимизни, ветанымыз Къырымгъа ве бу ердеки 
ичтимаий-сиясий аяткъа менсюплигимизни даа терен ачыкъ- 
ламакъ ичюн, бу мевзуда мытлакъ кенишче ве гузельдже 
араштырма япылмасынынъ люзюмиети бардыр. Шу ерчикте 
бунъа алякъалы бойле бир меракълы олай акъкъында даа хабер 
бермек истеймиз. 

1982 сенеси август 10-да Ташкентте, Шота Руставели 
сокъагъында яшагъан Фатма къартийнен сухбетте булунгъан 
эдим. Фатма къартийнинъ козьлери кёрлангъан, аякъларыны 
да зорнен авуштыра эди. О, Къырымда 1901 сенеси догъгъан. 
Дженк вакътында къорантасынен Романиягъа къачып, Кось- 
тенджеде (Констанцада) Тасин эфенди деген адамнынъ эвинде 
яшагъан. «Меракълы шей — айткъан эди Фатма къартий — Рома- 
ниядаки ветандашларымыз о заманда эр йыл 23 февральде Но- 
ман Челебиджиханны хатырлап, джамилерде рухуна фатиха- 
лар окъуйлар. Ве аслында, бир чокълары эвлеринде онынъ ве 
Джафер Сейдаметнинъ портретлерини туталар». Фатма къар- 
тийнинъ такъдири де дигер Къырым къачакъларынынъ такъ- 
дирине пек бенъзей. Оны ве 1923 сенеси догъгъан Реуф адлы 
огълуны 1948 сенеси Романияда тутып, советлерге кондере 
ве бу ерде Кемеровск виляети Сталинск (Новокузнецк) ше- 
эри якъынларындаки тюрьмеге къапайлар. Иште бу тюрьмеде 


БАБ 1 
50 Абляким Ильмий (1887—1962). Аяты ве фаалиетининъ эски ве янъы левхалары 


Фатма къартийнинъ огълу Реуф Гъафуров белли языджымыз 
Умер Ипчинен корюшкен эди... 

Абляким Ильмийнинъ терджиме-и-алында энъ аз ве энъ 
зайыф огренильген деври — бу онынъ сонъки йылларыдыр. 
Юкъарыда анъылгъан Романиядаки Нуреддин агъанынъ хат- 
расына коре (2002 сенесиндеки сухбетимиз), Абляким Ильмий 
сонъки йылларыны Бухарест этрафындаки азиллер (пенсио- 
нерлер, къартлар) эвлерининъ бирисинде кечирген... 

Ама Идрис Асаниннинъ бу акъкъында язылары баш- 
къадыр. О дей ки, 1999 сенеси Тюркиеде, Орда шеэринде, бир 
ильмий конференцияда булунгъанда, о ерде медений сейяхатлар 
яптыкълары арасында Трабзон мусафирханесинде Романиядан 
кельген бир тюрк мусафиринен танышкъан. Бу адамнынъ яшы 
етмишлерде олып, Бухарест университетининъ профессоры 
Мустафа Мехмет экен. Мустафа Мехметнинъ сухбет арасы 
хатырлагъаны булардыр. Генчлигинде, Бухарест университе- 
тинде окъугъанда, университетнинъ кутюпханесинде Абдуль- 
хаким Ильмийнен танышкъан. А. Ильмий онъа базы керекли 
материалларны ромен тилинден тюркчеге чевирмеге ярдымда 
булунгъан. Мустафа Мехмет деген ки, А. Ильмийнинъ айткъа- 
ны киби о, А. Ильмий, 1944 сенеси Романиягъа кельген ве шу 
аньде Бухаресттен 45 километр месафеде олгъан Валентин- 
Валеа адлы бир чингене коюнде яшай экен. Мустафа Мехмет- 
нинъ тарифине коре, Ильмий эфенди омрюнинъ эксерисини 
кутюпханелерде кечире экен. Къырым ханлыгъынынъ сонъки 
деври тарихинен, ве сонъки вакъытлары Шахин Герайнынъ 
аятынен меракъ эте экен... Идрис Асанин А. Ильмийнинъ 
вефат эткен сенесини ве эльязмаларыны сорагъан. Мустафа 
Мехметнинъ айткъанына коре, А.Ильмий къарарнен 1962 се- 
неси Валентин-Валеа коюнде кечинген ве о ерде топракъкъа 
берильген [42]. 

С 42. Асанин И. Абдульхаким Ильмийнинъ ичтимаий аяты ве сиясий 
фаалиетинден левхалар // Иылдыз.- 2002.- № 4.- С. 77-89. 

Идрис Асаниннинъ языларындан аман-аман 10 йылдан зи- 
яде кечкен сонъ, яни 2011 сенеси Къырым муэндислик ве педа- 
гогика университетининъ оджасы педагогика илимлери намзе- 
ти Энисе Абибуллаева да Романияда, Бухарестте, Мустафа 
Мехмет иле корюшип сухбетлеше ве сухбетлерини видеокаме- 
рагъа яза. Ама чокъ языкъ ки, сухбет бир къавехане ичерсинде 
кечирильгени ве о ерде токътамай музыка чалынгъанындан, 
сухбет ачыкъ-айдын олмайып чыкъарылгъан. Эки-учь дефа бу 
языны динълеген сонъ, буларны чыкъардыкъ. Мустафа Мех- 
мет Бухарест университетининъ талебеси олгъан вакъытта, 
яни 1961—1965 сенелери арасында А.Ильмийнен танышкъан. 
Олар берабер базыда Бухарест джамисине джума намазлары- 
на къатнай экенлер. О вакъытлары А. Ильмий энди баягъы 
яшларында олып орта бойлу ве вьетнамлылар тарзында сий- 
рек акъ сакъалы бар экен. Билишкен сонъ, А.Ильмий онъа 
Бирлешкен Миллетлер тешкилятына (ООНгъа) язгъан мектю- 
бини косьтерген. Мектюп араб язысында бир къаралама экен. 
Мектюпнинъ мундериджеси дюньяда бир девлет къурулмасы 
теклифинден ибарет экен. М. Мехмет ишбу мектюпни почта 
иле Нью-Йорккъа кондермесини теклиф эткен. Языкъ ки, о за- 
манда бу мектюпнинъ копиясыны алмагъа акълыма кельмеди 
дей М. Мехмет. Анълашылгъанына коре, А. Ильмий ве апайы 
Тюркиеден келип Романия ватандашлыгъыны алгъан кишилер 
киби олып, бойле адамларнынъ арасына къарышкъанлар. Яни 
оларны секуритате тутамагъанынынъ себеби де бундадыр. Ама 
къырымлы олдугъыны кенди сёйлеген эди. Бир куню апайынен 
М. Мехметлернинъ аилесине мусафирликке кельгенлер. Та- 
бий, къонушмалар чокъсу адий олып, куньделик аят хусусында 
бахс этильген. О заманда пек къоркъунчлы заман эди. Комму- 
нистлер бизим джанымызы едилер... Халим Герайнынъ «Гюль- 
бюню ханан» («Ханларнынъ гуль багъчасы») эсери акъкъында 
лаф ачынджа, мен оны интеллектуаль бир киши олдугъыны 
анъладым. Айрылгъанда, апайы бизге хатыра оларакъ татар 

марамасыны багъышлады. Шу мараманы сонъра биз Романия- 
да булунгъан Идрис Асанинге багъышладыкъ. Яни Къырымдан 
кельген шей Къырымгъа варсын дие. О да оны Багъчасарайда 
Хан-Сарай музейине теслим эткен. М. Мехмет А. Ильмийнинъ 
вефаты акъкъында бир шей айтып оламады. Ялынъыз Буха- 
рест этрафындаки Валентин-Валеа адлы ерчикте комюльмеси 
ихтималы олгъаныны сёйледи. Романиядаки ватандашлары- 
мыздан язар Къыяседдин Утев шу араларда Валентин-Вале- 
адаки мусульман къабристанында А. Ильмийнинъ мезарыны 
араштырса да, тапамагъаны видеодан анълашылды. А. Иль- 
мийнинъ апайы (Айше ханым) юксек аиледен олдугъы корюн- 
мекте эди — деди М. Мехмет... 

Бойле этип, советлер тарафындан къуршунгъа тизильмей, 
ольдюрильмей къалгъан чокъ сийрек эски зиялы ве языджыла- 
рымыздан олгъан А.ИльмийнинЪъ де такъдири ялынъыз бойле 
шекильдеки левхаларда акс этилип къалгъандыр... 

КЪЫСЫМ І 


Б. ЧОБАНЗАДЕ ВЕ О. АКЪЧОКЪРАКЪЛЫНЫНЪ 
БИОГРАФИЯЛАРЫНДА КЪЫРЫМ 
УНИВЕРСИТЕТИ (1918—1924) 


2021 сенеси октябрьнинъ 11-де Къырым Федераль уни- 
верситетининъ «Свечка»сында Къырымда белли ве урьметли 
къырымшынас алим профессор Андрей Анатольевич Непом- 
нящийнинъ янъычыкъ нешир этильген «Восточный факультет. 
Неизвестные страницы истории крымоведения» [1] серлевалы 
китабынынъ презентациясы олып кечти. 

Биз де шу презентацияда чыкъышта булунып, ишбу китап 
акъкъында къыскъадан базы фикирлеримизни изаат эткен эдик. 
Мадам ки, мезкюр китапта 1920-нджи сенелерининъ башында 
Къырым университетининъ шаркъ болюгинде (факультетинде) 
Къырымда шаркъшынаслыкъ ве тюркшынаслыкънынъ шекил- 
ленмеси ве илерилемеси косьтерилип шу болюкте ве сонъра 
факультетте чалышкъан бир сыра мешхур алимлер А.А. Бай- 
ков (ректор), А.Н. Деревицкий (факультет деканы, кечирген 
фени: мусульман медениетининъ тарихи), А.Н. Самойлович, 
М.О. Гредингер (ичтимаий фенлер факультетининъ деканы, 


1. Непомнящий А.А. Восточный факультет. Неизвестные страницы 
Крымоведения. Саратов: «Амират».- 2021.- 416 с. 


БАБ 2 
54 Б. Чобаизаде ве О. Акъчокъракълы иле багьлы янъы малюматлар 


кечирген фени: хакъ-хукъукъ Энциклопедиясы), В.В. Бар- 
тольд, И.Ю. Крачковский (кечирген фенлери: кечмиш ве зе- 
маневий араб тили, араб эдебияты), П.Н. Ардашев (кечирген 
фени: умумий тарих), С.А. Бугославский (кечирген фенлери: 
къадимий рус эдебияты, окъутма методикасы), П.И. Новицкий 
(педагогика факультетининъ деканы, кечирген фенлери: тари- 
хий материализм, ХІХ ве ХХ асырларнынъ тарихи), В.И. Фи- 
лоненко (кечирген фенлери: фарс тили ве эдебияты, фарс 
тарихи), А.А. Раевский (кечирген фени: статистика ильми), 
А.И. Маркевич (кечирген фени: Къырым тарихи), И.А. Левков- 
ский (кечирген фенлери: РСФСРнинъ сиясий икътисадияты, 
профсоюз арекетининъ тарихи), А.М. Лукьяненко (кечирген 
фенлери: тильшынаслыкъкъа кириш, къыяслама тильшына- 
слыгъынынЪ эсаслары), И.А. Линниченко (кечирген фени: рус 
тарихи), Е.В. Петухов (кечирген фени: рус эдебиятынынъ тари- 
хи), М.Х. Поляков (кечирген фени: советлер адлиеси), М.Е. Бе- 
ненсон (кечирген фени: статистика) киби шахслар арасында 
къырымтатар эдиплери О.А. Акъчокъракълы (кечирген фени: 
арабча-тюркче каллиграфия), И.Ф. Леманов (кечирген фенле- 
ри: араб тили, шериат хукъукъы), Б.В. Чобанзаде (кечирген 
фенлери: тюрк-татар тили, тюрк-татар халкъларынынъ тари- 
хи, тюрк-татар тиллерининъ къыяслама грамматикасы, Шаркъ 
тарихи) ве А. Одабаш (кечирген фени: татар тилининъ Къы- 
рым лехджеси) хусусында да сёз юрютилир экен, китапнынъ 
тамам шу къысмы акъкъында, яни къырымтатар алимлеринен 
багълы къысмы хусусында, биз де базы фикирлермиз ве малю- 
матларымызны изаат этмеге бельсендик. 

Проф. А.А. Непомнящийнинъ хаберине коре, 1922 сенеси 
январь 1-де шаркъ болюгинде джедвель боюнджа 62 студент 
окъугъан ве 1922 сенеси февраль 10-да олып кечкен ве март 
3-те сонъучлангъан М.В.Фрунзе адына Къырым девлет уни- 
верситетининъ ильмий шурасында Маариф наркоматынынъ 
дестегиле университетте айры оларакъ шаркъ факультетини 

ачмакъ къарары къабул этильген ве бойле къарар алынмасы 
мытлакъ бутюн Къырым боюнджа о заманда кечирильген «та- 
таризация» сиясети эсас олгъандыр. 

А.С. Айвазов, Б.В. Чобанзаде ве О.А. Акъчокъракълы 
Къырым АССРнинъ миллетлер боюнджа наркоматына о за- 
манда язгъан бир мектюбинде факультетнинъ макъсадыны 
бойле анълатмакъта эдилер: «Къырым администрациясы ичюн 
азырлыкълы кадрлар ве къырымтатар мектеплери ве бутюн 
Къырым мектеплери ичюн къырымтатар тили оджаларыны 
азырламакъ (Къырым АССР-де бутюн мектеплилер, миллетине 
бакъмадан, къырымтатар тилини огренмекте эдилер!!! – И.К.). 
Эм де Шаркъ факультети, онынъ бу шеклинде биле, Къырым- 
нынъ татар эхалиси ичюн юксек тасиль алма ихтияджларыны 
энъ эйи бир шекильде теминлейджектир». 

Факультетте окъума муддети 4 йыл. Факультетнинъ би- 
ринджи мезунлары 1924 сенеси чыкъарылды. Факультетнинъ 
окъув эснасы сабыкъ «Таврическая духовная семинария» би- 
налар комплексинде кечириле эди. Бу биналар комплекси бу- 
гуньде Акъмесджитте ЦУМнынъ артында, узакъ олмагъан 
ерде, кильсе сырасында булунмакъта. 

Факультетте дерс бермек ичюн базыда Москвадан юксек 
статуслы илим адамлары да чагърыла эди. Меселя, 1924 сене- 
си майыс айында Москвадан белли арабшынас Игнатий Юли- 
анович Крачковский (1883—1951) келип, шаркъ факультетинде 
эпси олып 26 саат арабча тиль ве эдебият дерслерини кечирген 
эди. Меракълы ери шунда ки, онынъ дерслеринде студентлер- 
ден гъайры, бир чокъ татар оджалары ве шулар арасында проф. 
Б. Чобанзаде де булунгъандыр (с. 356). Тамам шу ерде гъает 
меракълы бир эпизодны къошмалы. Лекциялар арасында проф. 
Чобанзаде ве проф. И.Ю. Крачковский бири-бирине якъынла- 
ша ве достлашалар. Атта И.Ю.Крачковскийнен хайырлашув 
куню (15 июнь 1924 сенеси) И. Леманов ве В.И. Филоненко 
иле берабер бир къач дефа «чиберек софрасында» булуналар. 

Ве И.Ю. Крачковскийнинъ хаберине коре, 1924 сенеси майыс 
27 куню Б.В.Чобанзаде онынъ иле корюшмек ичюн Багъчаса- 
райдаки Хансарай музейине кельдиги заман, къоллары бош де- 
гиль эди. Махусус музей ичюн бир «багъыш» да кетирген. Бу 
«багъыш» онынъ Акъмесджит базарында сатын алгъан Бурхан 
ад-Дин ибн Мазанынъ арапча эльязмасы экен... Авропа кол- 
лекцияларында бу эльязма олмагъаны акъкъында сонъунъдан 
И.Ю.Крачковский немседже язгъан айрыджа бир макъалесин- 
де къайд эткен (с. 357). 

Б.В. Чобанзаде акъкъында ильмий очеркте бойле бир левха 
да бар. 1924 сенесининъ сонъларында университет ректоры 
Салазкин адлы киши Ленинградгъа кочькени себебинден, Къы- 
рым университетинде янъы ректор сайлама тедбири кечириле. 
Ве бу тедбирде университетнинъ профессурасы Б.В. Чобанза- 
дени университет ректоры оларакъ сайлай. Бу сайлама тедбири- 
нинъ шааты олгъан В.И. Филоненко досту И.Ю. Крачковский- 
ге шу арада язгъан мектюбинде дей ки, Б.В. Чобанзаде кенди 
ректор оларакъ сайланмакъ истемеди. Ама университетнинъ 
агъыр шараити ве Б. Чобанзаде шу арада Къырым укюмети- 
нинъ азасы сыфатында оны Къырым укюмети тарафындан 
къуртармакъ керек олмасы ве мумкюнаты себебинден разы 
олды (с.359). Яни В.И. Филоненконынъ И.Ю.Крачковскийге 
язгъан мектюби сакъланмасайды, Б.В. Чобанзаденинъ ректор 
оларакъ сайланмасынынъ тафсилятлары шай да белли олмай- 
джакъ эди. Сонъундан даа да ачыкълана ки, Б.В. Чобанзаденинъ 
кандидатурасы Москвадаки тасиль Наркоматы тарафындан 
тасдыкъланмагъан... Ама не исе, Б.В. Чобанзаденинъ статуслы 
бир алим оларакъ джиддий авторитети олмасайды, табий, ич 
бир тюрлю ректор оларакъ сайланмаз эди. Яни Б.В. Чобанзаде- 
нинъ ильмий биографиясында бу эпизод пек муимдир. 

Айрыджа къайд этмели ки, Чобанзаденинъ ильмий био- 
графиясында сонъ заманларгъа къадар къарышыкъ малюмат- 
лар чокъ эди. Эм аслында сонъ сенелергедже Б.Чобанзаденинъ 

балалыкъ ве генчлик деври де бус-бутюн къаранлыкъта булун- 
макътайды. Табий, ишбу «къаранлыкълар» чешит уйдурмалар 
ве эфсанелер догъура бильдилер. Меселя, даа якъын йылларда 
Б. Чобанзаденинъ биографиясында о, мектепке «кечь» барды 
деген лафлардан, ахыры «мектепке он учь яшында барды» дее 
малюмат чыкъарыла [2, с. 287]. Бу китапта хабер берильгенине 
коре, санки Б. Чобанзаде о къадар гениаль бир балачыкъ эди 
ки, он учь яшында мектепке барып, бир къач йылда бутюн мек- 
теп программасыны менимсегендир!!! Шашыладжакъ шей. Бу 
янълыш малюматны эм исбат этмек, эм де инкяр этмек вира 
къыйынлаша эди. Ве, ахыры-сонъу Юдже Танърымызнынъ 
ихсаны ве керемиле Санкт-Петербургнынъ Ржевка дагъларын- 
да булунгъан Русие Миллий кутюпханесининъ «запасникле- 
ринде» аман-аман юз сене девамында буюк бир сербазлыкъле 
къыдырылгъан «Ветан хадими» джеридесининъ еди юз номе- 
ринден дёрт номери тарафымыздан тесадуфен тапылып, 1906 
сенесине аит бир номеринде 13 яшлы Чобанзаденинъ макъа- 
леси корюне. Тамам шу макъале, юкъарыдаки анъылгъан эф- 
санени дарма-дагъын эте. Мезкюр парчадан ачыкъ корюне ки, 
Б. Чобанзаде Къарасувдаки мектепке (гимназиягъа) 8 яшында 
олдугъында кире ве эр нормаль талебе киби окъуй ве кенди 
истидатыны шекиллендире, осьтюре биле. Яни бойле сарих 
(конкрет) малюмат мейдангъа чыкъкъан сонъ, юкъарыдаки 
уйдурма шейнинъ озеги аман тютюнге алына. Акъикъатны 
ачкъан шу кучюк парчанынъ оригиналыны мисаль оларакъ 
кетиремиз: 

Шакирдан Чобанзаде Бекир Сыдкъи эфендининъ нут- 
къу: «Эй, велий-и-нимет (нимет сахиби) эфендилерим! Эгер 
мугъайр-ы-эдеп ве тербие (эдепсизлик ве тербиесизлик) деми- 
юп, лютфен къулунъыза мусааде буюрсанъыз, хузурынъызда 
аджизане бир къач сёз сёйлемек истиюрым. 


2. Фазыл Р., Нагаев С. Къырымтатар эдебиятынынъ тарихы. Акъмес- 
джит: Къырымдевокъувпеднешир.- 2001.- 640 с. 

Джумленъизин малюмидир ки, шу севгили Ветанымызын 
энъ факъир бир эвлядынынъ огълуйым. Бичаре педерим (ба- 
бам) окъуйып язмакъ бильмедиги халда, видждана беллемиш 
(бель эткен) ве тамамиле кендисине бир къанаат хасыл олма- 
лыдыр ки, дёрт-беш сенеден бери бенденъизи, джумадан ма- 
ада, (джума куньлеринден гъайры) бир кунь яз ве къыш эвде 
быракъмаюп мектебе кондерир иди. 

Не чаре ки, педеримин чалышуп-чапаландыгъы нисбетте 
мемлекетимизде булунан мектеплерде тахсиль корьмек мум- 
кюн оламаюр иди. 

Бугунь шукюрлер олсун, Дженаб-ы-Хакъа ки, мюджерред- 
сиз (тек олмагъан) эфендилеримизин мемлекетимизде бирер 
рушдие мектеби ачаракъ, шу кучюк яшымызда бизлери ильм 
ве ирфан денилен тарикъ-и-неджате (къуртулыш ёлуна) севкъ 
иттинъиз (кондердинъиз). 

Эбет, шу мектеп дедигимиз дар-уль-фунуннынъ ачылма- 
сына себеп олдугъынъыз киби, окъуйып-язмакъ шерефини 
де кенди эвлят ве джигер-парелеринъизден (севимли балала- 
рынъыздан) айырмаюп факъыр ве зенгин авам (саде) ве хава- 
си (асылзаделерни) бирден бойле бир нимете наиль иттинъиз. 
Бунъа да къанаат итмеерек, эвляд-ы-фукъаранынъ китап ве 
эльбисе (кийим) акъчаларыны да кисе-и-хамийетинъизден 
(миллий онъур, ветанпервер олгъанынъыздан) инает буюр- 
дынъыз! 

Эй, хами (къоруйыджы) эфендилер! Яшым ве башым 
вакъаа (акъикъатен) пек кучюк исе де, бу къадар ачыкъта корь- 
дигим бир лютфу анъламаяджакъ дереджеде дегилим. Зира 
(чюнки) бойле бир эйилиги корьмемек ве анъламамакъ булут- 
сыз хавада кунеш корьмемек кибидир. Бинаэн алейх (бундан 
долайы), джумле факъыр аркъадашларымле берабер бу лют- 
фунъыза къаршы гедже ве куньдюз хайыр дуа идеджегиз [3]. 


3. Шакирдан Чобанзаде Бекир Сыдкъи эфендининъ нуткъу // «Ветан ха- 
дими».- 1906.- №18.- июнь 9. 

Бундан сонъра, Б. Чобанзаденинъ рушдиени къачынджы 
йылы битиргени меселеси мейдангъа чыкъа. Ве кене де че- 
шитли ракъамлар дандюрюк ойнуна тюшюле. Ве кене де ахы- 
ры-сонъу Б. Чобанзаденинъ озь къолунен язылгъан хаберге 
огъраймыз ве меселе там ачыкълана. «Терджиман»даки ишбу 
материалны И.Гаспринский адына миллий кутюпханенинъ 
хадими Медине Алимова тапа. Б. Чобанзаде рушдиени битир- 
ген сонъ, аркъадашларынен берабер «Терджиман» газетасына 
1909 сенеси июнь айында мектюп кондерип бастыралар. Иште, 
шу мектюптен де чокъ шейлер ачыкълана: 

«Мухтерем педеримиз! (Бабамыз!) Йигирми беш сене- 
лик тергъибат (истеклендирмелер) ве тешвикъатынъзын бахш 
иттиги семереден олмакъ узьре хамд олсун бугунь Къарасув 
мектеб-и-рушдиесинден балякемал (буюк еткинлик акъкъын- 
да) шахадетнаме ихзарына (азырлыкъ шаадетнамесине) му- 
ваффакъ олдукъ. Мектебимизин тевазю мукяфаты (имтихан- 
лары) майыс 28-де пенджшенбе (джума акъшамы) куню саат 
бирде башлаяракъ, бир джем гъафир (инсан къалабалыгъы, 
чокълугъы) хузурында такъдим хузур алийлери къылынан 
тертип узьре иджра идильмиш олмакъле зат мухтар (кенди 
башымызле) маниаларны [аркъада къалдырып] маариф-и-ис- 
лямие хусусында [бильгилеримизге къыймет кесильгенде] бир 
педер-и-мюшфикъ (баба шефкъаты киби) билерек вакъи халы 
арз идериз. Мумкюн исе, дигерлерине де нумюне-и-имсаль 
оларакъ мунасип бир суретте газете-и-мутеберинъизде дердж 
буюрылмасыны зирдеки (ашагъыдаки) вази-имза иден (имза 
къойгъан) эвлятларынъыз сиз педеримизден истирхам (мерха- 
мет) эйлериз. 

Къарасувбазар мектеб-и-мюнтефи сыныф (мезун олгъан) 
шакирдлеринден эвлятларынъыз Абдуррахим Наби, Абдульке- 
рим Сабит, Бекир Сыдкъи [4]. Яни бу мектюптен там белли 


4. Чобанзаде Б. Хамд педеримизе // «Терджиман».- 1909.- №25.- июнь 6. 

ола ки, Б.Чобанзаде Къарасувдаки рушдиени 1909 сенесининъ 
майыс айында битиргендир! 

Профессор А.А.Непомнящийнинь монографиясында 
Б. Чобанзаде иле багълы булунгъан сийрек материалларындан 
даа бири — бу 1925 сенесине аит «Красный Крым» газетасын- 
да тапылгъан Б.Чобанзаденинъ Акъмесджитте олып кечкен 
хайырлашув акъшамы иле багълы малюматтыр. Бу ерде дениле 
ки, Акъмесджитте, Салгирная сокъагъында, ерлешкен «Кой- 
люлер эви» ерли студентлер ве профессорнынъ зенаатдашла- 
рынен рыкъма толу эди. Мусафирлер арасында бир чокъ пар- 
тия азалары да булунмакъта эди. Тедбирде Б. Чобанзаденинъ 
оджалыгъы, алимлиги ве Къырымда алий тасильнинъ шекил- 
ленмеси ве осьмесиндеки ролюне юксек къыймет кесильген 
эди (с. 361). 

Чокъ сенелер эввель айны тедбир акъкъында биз де айны 
ерде ве айны заманда къырымтатарджа чыкъкъан «Енъи 
дюнья» газетасында бойле меракълы хабер растлагъан эдик. 
Хаберде айнен бойле денильмекте: Февралин 22-нджи базар 
куню саат 13.00 «Койлю эви» залында Азербайджан Джумху- 
риети тарафындан Баку дарульфунуна чагъырылгъан профес- 
сор Чобанзаде аркъадашын Къырымдан китеджеги мунасе- 
бетиле савлукълашув меджлиси оладжагъындан, Чобанзаде 
аркъадашын Къырымда япкъан хызметлериле ашна олгъан бу- 
тюн аркъадашлар шу меджлиске кельмелери бильдириле» [5]. 

О сенелери шаркъ факультетинде лекция кечирмек ичюн 
Москвадан Игнатий Юлианович Крачковский давет этильге- 
ни акъкъында анъып кечтик. Оны давет эткенлери киби, шу 
шекильде Шаркъ факультетинде дерс бермек ичюн мешхур 
шаркъшынас ве тюрколог Владимир Александрович Гордлев- 
ский (1876—1956) де давет этильди. 

Проф. А.А. Непомнящийнинъ чалышмасында бугуньде 
ич билинмеген меракълы фактлардан даа шусы да бардыр. 


5. Мухбир. Бильдирюв // Енъи дюнья.- 1925.- февраль 20. 

Мегер 1934—1937 сенелери арасында (анълашыла ки, бун- 
дан да эввель башлагъандыр) Ленинградда къырымтатарджа 
мухаррир ве терджиманлар курслары булуна экен. Ве тамам 
шу курсларнынъ рехберлигинде белли тюркшынас Николай 
Константинович Дмитриев (1898—1954) олгъан, о Н.К. Дми- 
триев ки, хангиси 1934 сенеси Акъмесджитте кечирильген Ш 
Къырымтатар тили ве имля конференциясында булунып 
«Грамматика принциплери меселелери» боюнджа марузанен 
чыкъышта булунгъан [6] ве сонъра Къырым боюнджа къы- 
рымтатар тили экспедициясынынъ рехбери сыфатында чалыш- 
къандыр. Монографиядаки хаберге коре, мезкюр «Къырым- 
татарджа мухаррир ве терджиман курслары» сонъунда Ленин- 
граддан Москвагъа кечирильген. 

Проф. А.А. Непомнящийнинъ китабында бир айры левха 
оларакъ тедкъикь этильген къырымтатар алимлеринден 
О. Акъчокъракълыгъа кечиндже, мытлакъ шу ашагъыдакилер- 
ни изаат этмелидир. 

Чокъ вакъыт эввель, яни 1980-нджи сенелери, Осман 
Акьчокъракълынынъ аяты ве фаалиетини огрениркен, онынъ 
бир сыра эсерлерини, ильмий чалышма ве терджимелерини 
топламагъа тутунгъан эдик. Москва ве С.-Петербургдаки мер- 
кезий кутюпханелерининъ къырымтатарджа китап ве джериде 
(газета) топламларыны буюк дикъкъатле огренип, о заманда 
микрофильм шеклинде копияларыны чыкъартып, яваш-яваш 
О. Акъчокъракълынынъ эллиге якъын чалышмасыны топлап, 
онынъ аяты ве фаалиети иле багълы бир де кениш библио- 
графия тиздик. Ве андан-мындан, атта бир сыра фотосурет- 
лерини де топлап, чокъ озель олгъан гурухтаки бир фотосын- 
дан онынъ баягъы яш девринде чыкъарылгъан фотосыны да 
айырып «Эсерлер топламы» китабынынъ форзацтан сонъ сыра 
булгъан йылтыравукъ саифесине кирсеткен эдик. 


6. Дмитриев Н. Грамматика принциплери меселелери // Янъы дюнья.- 
1934.- октябрь 27, 28. 

Табий, О. Акъчокъракълынынъ «Эсерлер топламы» азыр 
шеклине кельгенде, о заманда, яни 2006 сенеси, Къырымнынъ 
энъ буюк ве кучьлю нешрияты олгъан «Таврия» нешриятына 
бердик. О вакъытлары «Таврия» нешрияты эркянында «Къы- 
рымтатар эдебияты болюги» де чалышмакъта эди. 

Тамам бу ерчикте къошмалы ки, о вакъытта Къырымнынъ 
девлет нешриятларында китап джылтында къырымтатар реми- 
зи (символы) олгъан таракълы тамгъаны къулланмакъ адет ол- 
магъанындан, бу меселеде бир къач ай девамында чешит «тар- 
тышмаларгъа» огърагъан эдик. Атта Киевдеки «Державний 
комітет телебачення»нинъ мудирине мектюп де язгъан эдик. 
Ве ахыры-сонъу мавы фон узерине алтын тюсте тамгъаны ки- 
тап джылтына ерлештирмеге разылыкъ берильди. Аслында 
инатлыгъымыз тутаракъ, дигер такъдирде, китапны неширден 
аладжакъ олгъан эдик. Китапнынъ эльязмасыны нешрияттан 
алгъан олсакъ, «Таврия» нешрияты «Ичтимаий тарафтан эми- 
етли эдебият» фондундан алгъан параны кери къайтармакъ 
меджбуриетинде къаладжакъ эди. Шойле этип, таракъ тамгъа 
китапнынъ джылтында акс олунгъандыр [7]. Даа да къошма- 
лы ки, тамам шу китап 2007 сенеси биринджилер сырасында 
Б. Чобанзаде Фондунынъ (Реиси иш адамы Ресуль Велиляев) 
премиясына такъдим этильген эди... 

Эм де О. Акъчокъракълынынъ «Эсерлер топламы»нда та- 
ракъ тамгъа иле багълы озюнинъ айрыджа макъалеси де бу- 
лунмакъта. Китап неширге бериледжекте, акълымызгъа бойле 
серлевха кельген эди: «Акъчокъракълы О. Эсерлерининъ толу 
топламы». О вакъыттаки занымызда, санки ич бир эсери къал- 
май топланды киби тюшюнген эдик. Кене, шукюрлер олсун, эр 
ихтималгъа къаршы «Эсерлер топламы» дие серлевха къойып, 


7. Акъчокъракълы О.А. Эсерлер топламы. /Эсерлерининъ топланмасы, 
араб уруфатындан транслитерациясы, глоссарийлери, ильмий изаатлары, биб- 
лиографиясы, кириш сёзю, дигер ильмий-тедкъикъат ишлери проф. И.А. Ке- 
римнинъдир/. – Акъмесджит: Таврия.- 2006.- 320 с. 

келеджекте булунаджакъ билинмеген эсерлерине ер къалдыр- 
гъан эдик. Эм, акъикъатен, чокъкъа бармай онынъ «Заглавные 
буквы» [8], «Чингене халкъы яхут ромпашал» [9], «Терджи- 
ман»нынъ мусафири [10], «Къырымтатарларнынъ аскерлиги» 
[11], «Ики муфтий» [12], «35 йыл оджалыкъ курсюсинде» [13] 
киби парчалары мейдангъа чыкъты. Табий, булар «Эсерлер 
топламы»на кирмеген эдилер. 

Булар булунгъан сонъ, «ана, энди бутюнидир» дие тюш- 
юнгенимиз вакъытта, Осман Акъчокъракълынынъ кене русча 
оларакъ даа бир чокъ парчалары янъыдан мейдангъа чыкъып, 
оларны «О. Акьчокъракълынынъ аяты ве фаалиети» («Жизнь и 
деятельность Османа Акчокраклы /1879—1938/») русча кириш 
сёзюмизнен айры китап шеклинде чыкъармакъ сырасы булун- 
ды [14]. Ве, нихает, бу сене чокъ чалышкъыр генч профессо- 
рымыз А.А. Непомнящий апансыздан Москва архивлеринден 
1920-нджи сенелерининъ башында фаалиетте олгъан Къырым 
университетининъ шаркъ факультети иле багълы материаллар- 
ны тедкъикъ этеркен, арада сонъ дередже къыйметли олгъан 
Осман Акъчокъракълынынъ 1922 сенеси октябрь 5-те Багъча- 
сарайда кенди элинен язгъан терджиме-и-халы ве чалышма- 


8. Акъчокъракълы О. Заглавные буквы. О переходе на латинский алфа- 
вит // Терджиман. 1909.- №7. 

9. Акъчокъракълы О. Чингене халкъы яхут ромпашал // Илери.- 1928.- 
№ 3-4.- С. 23-29. 

10. Акъчокъракълы О. «Терджиман»нынъ мусафири /Москванынъ 
Шаркъ институтындан кельген мусафир - проф. А.Крымский/ О. Акъчокъ- 
ракълы // Терджиман.-1915.- № 204.- сент. 16. 

11. Акъчокъракълы О. Къырымтатарларнынъ аскерлиги // Миллет.- 
1917.- июнь 30. 

12. Акъчокъракълы О. Ики муфтий // Миллет.- 1917.- июль 24. 

13. Акъчокъракълы О. 35 йыл оджалыкъ курсюсинде /Ахмед Нуреддин 
акъкъында/. О. Акъчокъракълы // Енъи дюнья.-1923.- № 85(305).- сент. 11. 

14. Акчокраклы Осман Нури. Избранные сочинения по истории, архео- 
логии, этнографии. Тертип этиджилер: Непомнящий А.А., Кондратюк Г.Н., Сей- 
даметов Э.Х. Макъалелернинъ муэллифлери: И.А. Керим, А.А. Непомнящий, 
Г.Н. Кондратюк. – Симферополь: «Форма».- 2016.- 216 с. 

ларынынъ джедвелини булду. Бу весикъада О. Акъчокъракъ- 
лынынъ биографиясы иле багълы эввель ич билинмеген бир 
чокъ гъает меракълы малюматлар бар. Меселя, 40 йыл эввель 
О. Акъчокъракълынынъ атта догъгъан ери сойадындан чыкъ- 
арыларакъ, Акъчокъракъ кою дие косьтерильмекте эди [15]. 
Сонъра тарафымыздан булунгъан эски газет малюматында 
Багъчасарайда догъгъаны ве 15 йыл девамында, яни 15 яшына- 
джа Багъчасарайда яшагъаны белли ола [16]. Акъчокъракъ 
коюнде бабасы догъгъанындан (тамам Гаспринскийде олдугъы 
киби) Акъчокъракълы фамилиясыны алгъандыр. Ама буны 
даа бир дефа башкъа малюматнен тасдыкъламакъ керек эди. 
Чюнки бир мисаль тесадуф оларакъ да таныла биле. Бир факт 
эки чешит материалда тасдыкъланса, меселе объективликке 
даа якъын ола. Иште, профессор А.А. Непомнящийнинъ тап- 
къан весикъасында бу ве бунъа бенъзер фактлар даа бир дефа 
тасдыкъланмакъта ки, бунсуз язарнынъ джиддий бир терджи- 
ме-и-халыны тасаввур этмек олмаз. 

О. Акьчокъракълынынъ озь акъкъында язгъан аризасында 
даа бойле меракълы ве бизим ичюн янъы малюматлар ве ча- 
лышмалары булунмакъта: 

1. С.-Петербург кутюпханесининъ эльязма болюгинде бу- 
лунгъан тюрк фирманларынынъ факсимилелерини чыкъарма 
ишлери. Проф. В.Д. Смирновнынъ рехберлигинде (1896 сене- 
си). 

2. Типография шрифтлери ичюн идеаль бир араб харфле- 
ри кассасынынъ кешфи (1897 сенеси). 

3. «Гилль» адлы американ фирмасы ичюн араб харфлерини 
язы макинеси ичюн уйгъунлаштырма (СПб, 1897 сенеси). 


15. Гъафаров Б. Осман Асаногълу Акъчокъракълы // Йылдыз.-1980.- 
№ 1.- С. 155-160. 

16. Акъчокъракълы О. Къырымда кучюк бир долашув. /Аслында ишбу 
номерден башлап айны серлева алтында муэллифнинъ 33 бабдан ибарет ве- 
сикъалы тарифлеви нешир олунгъан эди/ О. Акъчокъракълы // Енъи дюнья.- 
1924.- октябрь 1. 

4. Халиф Османнынъ куфи Къуранынынъ репродукциясыны 
япма ишлери. Санкт-Петербург университетининъ Шаркъ факульте- 
ти лекторы И. Бораганскийнинъ рехберлигинде (1899 сенеси). 

5. Тюрк каллиграфиясы боюнджа мешгъулиетлер. 10 деф- 
тер. Санкт-Петербург университети шаркъ факультетининъ 
нешри (1897 сенеси). 

6. М. Шахтахтинскийнинъ янъы шаркъ элифбе фонетика- 
сынынъ ишлеме меселелери. Тифлис, 1903. 

7. Хасан Али оджанынъ «сулюс» боюнджа дерслигинде 
каллиграфия ишлери. Оренбург, 1912 

8. 3. Рамеевнинъ дёрткошели янъы араб шрифтининъ кор- 
ректировка ишлери. С.-Петербург 1904—1905 сенелери. Орен- 
бургда нешир олунды. 

9. Петроград джамисининъ ич ве тыш дуварларында арап- 
ча язы ишлери (чини) ве о ердеки бакъыр авизелердеки (лю- 
стралардаки) язылар (1913 сенеси). 

Юкъарыда косьтерильген чалышмалардан гъайры, бизге 
белли олмагъан бойле неширлери ве басылмагъан чалышмала- 
ры акъкъында малюмат берильмекте: 

10. Багъчаларымызда зарарлы ашерат. Багьчасарай.- 1913. 
(И. Щеголевнинъ эсеринден терджиме). 

11. «Интернационал»нынъ къырымтатарджагъа терджи- 
меси. Багъчасарай татар бюросынынъ нешри.— 1921. 

Басылмагъан чалышмалар: 

12. 1908 сенеси Истанбул, Афина, Къаире ве Уралгъа сейя- 
хатларым ве медений абиделер ве ерли этнография иле таныш- 
ма ишлеримнинъ куньделиги. (Багьчасарайда ачыкъ лекция, 
1918 с.) 

13. Къырымтатар эдебияты акъкъында русча очерк. Про- 
фессор А.Н. Самойловичнинъ мухаррирлигинде. Петроградда 
нешир этильмеге азырлангъан «Отечество» топламы ичюн, 


19136; 

14. «Къырым Герай» (Тарихий пьеса). 

15. «Адиль Герай» (Тарихий пьеса). Ишбу пьесаларнынъ 
эр экиси де 1918 сенеси Акъмесджитте «Дворянский театр»де 
ойналгъандыр. 

(Къошамыз: Джафер Сейдамет «Хатыралар»да берген ха- 
берине коре, «Къырым Герай» пьесасы 1917 сенеси 26 ноябрь- 
де кечирильген 1-нджи Къурултай куню акъшам беледие (му- 
ниципалитет) салонында делегатлар ичюн ойналгъан ве «актёр 
генчлерин бутюн хэеджанлары иле джанландырдыкълары бу 
пьес делегатлара чокъ эйи тесир этмиш, кендилерини ве эсе- 
рин къыйметли язарыны юректен ве энъ хараретли бир суретте 
алгъышламышлар» - И.К.) [17, с.244]. 

16. «Чора-Батыр» (Тарихий пьеса). 

(Къошамыз: бу пьеса 1920-джи сенелери Къырымтатар 
Девлет театри тарафындан дефаларджа сахнагъа къоюлгъан 
эди. «Медений эснас»/1920—1938/(1997) китабында бу пьеса 
иле багълы бир сыра малюмат булунмакъта - И.К.) 

Москвадаки Русие Федерациясы архивинде проф. А.А. Не- 
помнящий тапкъан малюматлар арасында Къырым универси- 
тети шаркъ факультетининъ 4 сенелик окъув программасы да 
булунмакъта. Ишбу программаны факультет оджаларындан 
А.А. Раевский ве В.И. Филоненко тизгенлер: 

І-нджи курста кечирильген фенлер: Тильшынаслыкъкъа 
кириш. Араб тили. Фарс тили. Къырымтатар лехджеси ве 
практика. РСФСРнинъ сиясий къурулышы. Хукъукъ Энцикло- 
педиясы ве практика. Тарихий материализм ве практика. Шар- 
къ тарихи. Шаркъ каллиграфиясы. 

П-нджи курста кечирильген фенлер: Къыяслама тиль- 
шынаслыкънынъ умумий эсаслары. Араб тили ве практика. 
Фарс тили ве практика. Къырымтатар лехджеси ве практика. 


17. Кігтпег/ Саѓег Ѕеудаһтеі/. Валл Байга]аг. [5апби!: ЕТАМ А.5. МАТВАА 
ТЕЅІЅІЕКІ.- 1993. 329 5. 

Тюркий тиллернинъ къыяслама грамматикасы. Шаркъ тарихи. 
Ичтимаий шекиллернинъ инкишафы. Мусульман медение- 
тининъ тарихи. Сиясий икътисадият. Шаркъ каллиграфиясы. 
Биология. 

Ш-джи курста кечирильген фенлер: Араб тили ве практи- 
ка. Фарс тили ве практика. Пролетар инкъилябы ХІХ ве ХХ 
асырларнынъ тарихи мунасебетиле. Шаркъ тарихи. Мусуль- 
ман медениетининъ тарихи. Хукъукъшынаслыкъта дава ме- 
селелери. Шаркънынъ тарихи ве икътисадий джогърафиясы. 
Статистика ве практика. Рус эдебияты. Физика. 

ГУ-нджи курста кечирильген фенлер: Араб тили ве прак- 
тика. Фарс тили ве практика. Османлы тили ве практика. Къы- 
рымтатар эдебияты. Шаркъ тарихи. Шаркъта профсоюз ареке- 
ти. Къырым тарихи. Химия. 

Проф. А.А. Непомнящийнинъ китабындаки илявелерде 
О. Акъчокъракълынынъ «Араб-тюрк каллиграфиясы» фени 
боюнджа кечирген лекцияларынынъ программасы да булун- 
макъта. Шунъа да бир козь ташласакъ, зарары олмаз. Бу про- 
грамма 1922/23 сенесининъ окъув йылы ичюн тизильгендир. 

І-нджи курс: 

Шаркъта каллиграфиянынъ ролю ве эмиети. 

Семит (Якъын Шаркъ) элифбелерининъ генеалогиясы. 

Араб язысынынъ классификациясы. 

«Несх» ве «Рик,а» языларыны огренмек ичюн техник 
мешгъулиетлер. 

П-нджи курс: 

1. Араб-тюрк язысынынъ ильмий-тарихий джихэттен 
козьден кечирме. 

2. Басма-китабий «Несх», тюркий тезъязы «Рик,а» ве фар- 
сий «та,ликъ» языларны огренмек ичюн техник мешгъулиет- 
лер. 

3. «Куфи», «сулюс», «дивани» ве «сиякъат» языларыны 
огренмек ве окъумакъ ичюн назарий мешгъулиетлер. 


БАБ 2 
68 Б. Чобаизаде ве О. Акъчокъракълы иле багьлы янъы малюматлар 


4. Басма техникасы, нумизматика, архитектура ве санатта 
араб язысы. 

5. Русие, Тюркие ве Фарсиде араб язысынынъ исляхи (ре- 
формасы) джихэтинден теджрибенинъ тарихини козьден ке- 
чирме. 

Корьгенимиз киби, 1920-нджи сенелерининъ энъ башын- 
да, яни Къырымда ачлыкъ фелякети къайнагъан вакъытта, 
О. Акъчокъракълы чокъ йыллыкъ ресимджилик теджрибеси- 
нен берабер, кучьлю бир назарий бильгилер де топлап, сенелер 
девамында Къырым университетининъ шаркъ факультети сту- 
дентлеринен пайлашып, бу джиэттен оларгъа белли бир огрен- 
мелер, алышкъанлыкълар ашлагъандыр. 

Проф. А.А. Непомнящийнинъ тапкъан материалларындан 
Къырым университетининъ шаркъ факультетинде кечириль- 
ген дерслернинъ программаларындан проф. Б. Чобанзаденинъ 
«Тюрк-татар тиллерининъ къыяслама грамматикасы» фени 
боюнджа бойле программасы да булунмакъта: 

І-нджи курс: 

Татар тильшынаслыгъы боюнджа 

Тюрк-татар тильшынаслыгъына кириш. 

Тюрк-татар лехджелерининъ келип чыкъышы. 

Тюрк-татар эдебиятынынъ джагъатай деври. 

Практик мешгъулиетлер. Чуваш ве якъут метинлери. 


П курс: 

1. Тюрк-татар тильшынаслыгъы. 

2. Тюрк-татар тиллерининъ къыяслама грамматикасы. 

3. Къадимий тюрк-татар тиллери арасындаки мунасебет- 
лер. 

4. Якъут тилининъ грамматикасы. 

Шаркъ тарихи боюнджа. 

Ислям дини. Ислям дининде тюрк-татар медениети. 

Эдебият тарихи боюнджа. 

Джагъатай ве сельджук девирлери. 
Практик мешгъулиетлер («Китаб-ы-Деде Коркут»). 


Исмаил-Феми (Фуат?) Лемановнынъ араб тили фенинден 
къыскъа программасы: 

І курс: 

Араб тилининъ фонетикасы. Арабча метинлерни окъума 
механизмасы. Енгиль текстлерни окъума. Араб тили грамма- 
тикасы акъкъында умумий малюмат. 


П курс: 

Араб эдебиятынынъ классикасындан нумюнелер окъума. 
Араб тилининъ этимология ве синтаксиси... 

Бир заманлары О. Акъчокъракълынынъ терджиме-и-ха- 
лыны (биографиясыны) зерре-зерре малюматлардан топлая-то- 
плая баягъы айдын левха яратсакъ да, А.А. Непомнящийнинъ 
китабында О. Акъчокъракълы хусусында язылгъан ильмий 
очерк, сонъ дередже мукеммель олдугъына шаштыкъ. Эм та- 
бий, О. Акъчокъракълы кенди-кендиси акъкъында язып къал- 
дыргъан малюмат, корюнгени киби, чокъ инджеден ве темелли 
шекильде язылып, мундериджесинде бизим ичюн бугуньгедже 
къаранлыкъ олгъан бир чокъ меселелер айдынлангъандыр. 

О. Акъчокъракълынынъ кенди къайд этмеген ве А. Не- 
помнящийнинъ китабында булунмагъан фактлардан 1914 се- 
нелери Одессада, андаки имамнынъ къызы Зёхреге эвленмеси 
ве бу эвленмеден Бурганеддин адлы огълу олмасы ве бу огъ- 
лан учь яшында насылдыр къоркъудан кечинмесидир. Бундан 
гъайры, анъылмагъан чалышмаларындан 1920-нджи сенелери 
Къырымтатар миллий девлет театринде ойналгъан аман-аман 
бутюн тарихий пьесаларнынъ декорациялары япылмасында 
иштирак этмесидир ки, бинълердже сейирджилернинъ алгъы- 
шыны къазанып кельди. 1920-нджи сенелери Къырым боюн- 
джа археологик ве этнографик экспедицияларында булуныр- 

кен, къырымтатар медениети ве эдебиятына аит юзьлердже 
адед эшья ве чешит эсерлер, шу джумледе эльязмалар топлай. 
Энъ къыйметли язы ядикярлыкъларындан бири 1925 сене- 
сининъ экспедициясында Ялы боюнынъ Къапсихор коюнде 
Аджы Али эфенди адлы къартта булунгъан ХУП асырнынъ 
орталарына аит олгъан 68 саифели поэманынъ эльязмасыдыр. 
Осман Акъчокъракълынынъ хаберине коре, Аджы Али эфен- 
ди, ишбу эльязманы экспедициягъа багъышлап ве сатып ола- 
магъаны себебинден, О.Акъчокъракълы янындаки учь практи- 
кант ярдымынен учь-дёрт саат ичинде эльязманынъ экинджи 
нусхасыны япалар. Яни эльязманы толусынен язып кочюрелер. 
Кочюрильген вариантыны О. Акъчокъракълы кене эльязманен 
къыяс этип чыкъа [6, с. 310-311]. Аслында эльязманынъ оль- 
чюси 22 х 17 сантиметр олып 34 варакътан (68 саифеден) иба- 
реттир. Бу эсер 17 баб (1892 сатыр). Эр бир сатыры 11 эджа- 
дыр. Мезкюр эльязманынъ 18 ве 61-нджи саифелеринде Джан- 
мухаммеднинъ, яни поэма муэллифининъ ады кечмекте. Эсер- 
де Къырым ханы П-нджи Ислям Герайнынъ Б. Хмельницкийге 
ватаныны къуртармакъ ичюн ярдымда булунгъаны акс этиль- 
мекте. Сонъундан, яни 1930 сенеси, бу эсернинъ къыскъа- 
дан тарифлеме варианты украиндже оларакъ «Східний світ» 
журналында басыла. Языкълар олсун, поэманынъ къырым- 
татарджасы бир къач эльязы нусхаларында олса да, бугуньде 
гъайып олгъан эсерлер сырасында булунмакъта. 

2009 сенеси Акъмесджитте баягъы колемли «Библиогра- 
фик косьтергич»имизни нешир эттик. Бу ерде Керим Джа- 
манакълынынъ «Тогъайбей хакъкъында поэма» (ХҮП асыр) 
макъалеси хусусында илявели бир хабер бериркен, буларны 
да къошкъан эдик: «Поэманынъ авторы Джанмухаммед деген 
шаирдир. Авторнынъ ады поэманынъ сонъларында шиир са- 
тырлары ичерсинде къайд этиле. Поэманынъ устюнде ады ёкъ. 
Поэманынъ эсас къараманы Тогъайбей олгъаны ичюн ве бу 
поэманынъ халкъ арасында да бу аднен джурьгени ичюн биз 

онъа «Тогъайбей хакъкъында поэма» адыны бердик Тогъайбей 
Ор-Къапысынынъ коменданты эди» [18] дей Джаманакълы. 

Къайд эткенимиз киби, поэманынъ къырымтатарджасы 
гъайып олды. Ама эльязмасынынъ оригиналындан ич олмадым 
бир сахифесининъ копиясыны бу ерде, К. Джаманакълынынъ 
шу макъалесинде, корьмек мумкюн. Газетнинъ 4-нджи саифе- 
синде, чокъ айдын олмаса да, ишбу эльязманынъ бир саифе- 
чигинден копиясы басылгъан. Копиядан корюнгени киби, по- 
эма саифеде эки кенъджерек олгъан сутун (столбец) шеклинде 
язылгъандыр. Иншалла, поэманынъ эльязмасы да булуна би- 
лир. Чюнки, юкъарыда анъылгъаны киби, О. Акъчокъракълы 
1925 сенеси поэманынъ эльязмасындан учь студент ярдымы- 
нен экинджи нусхасыны яздырып алгъан эди. 

1930-нджы сенелерининъ башында О. Акъчокъракъ- 
лы НКВД хадимлерининъ тазйыгъына огърай. 1934 сене- 
си ишинден бошатылгъан сонъ, сыгъынмагъа ер къыдырып, 
Бакуда яшагъан къыз къардашы Хатиджеге кете. Белли бир 
вакъыт анда яшай. Ама анда да иши юрюшмей. Акъмесджитке 
къайтып мында «Комсомольская школа»да джогърафия оджа- 
сы оларакъ чалышмагъа башлай. 1937 сенеси апрель 5-те хапс 
олуна. Къадыны Зёхре ханымнынъ хатырлагъанына коре, 
О. Акъчокъракълы хапс олундыгъы заман, сенелер девамында 
топлагъан къырымтатарларнен багълы юзьлердже къыйметли 
артефактлар, китаплар, эльязмалар ве юзьлердже зикъыймет 
фотолар буюк оданынъ ортасына ерлештирильген эв санды- 
гъына толдурылып НКВД хадимлери тарафындан «вещдок» 
(«вещественное доказательство») сыфатында алынып кетиль- 
ди ве, табий, ёкъ этильди. О. Акъчокъракълы хапс олгъанына 
къадар, къадыны Зёхре иле Акъмесджитнинъ «Больничный 
переулок» сокъагъында 4 номералы эвде яшай эди. Шу ара- 
да махкеме олунып УК РСФСРнинъ 58-6, 58-8, 58-11 мадде- 


18. Джаманакълы К. Тогъайбей хакъкъында поэма». /ХУП асыр/. К. Джа- 
манакълы // Къызыл Къырым.- 1939.- апрель 24. 

лери боюнджа «шпион-террорист» тешкилятынынъ азасы 
сыфатында ве совет акимиетини джебр иле девиреджегинде 
къабаатланып къуршун джезасына махкюм олуна. 1938 сенеси 
апрель 17-де бир чокъ дигер белли къырымтатар эдиплеринен 
берабер къуршунгъа тизиле. Осман Акъчокъракълы 1999 се- 
неси июль 2-де Къырым Джумхуриети Прокуратурасынынъ 
Украинада 17.04.1991 сенеси илян этильген «Сиясий джеза 
къурбанларынынъ шереф ве хакъларыны иаде этюв» къарары- 
на бинаэн реабилитация олунгъандыр. 

Проф. А.А. Непомнящийнинъ чалышмасында базы нукъ- 
санларны къайд этеджек олсакъ, китапта къулланылгъан 
къырымтатарджа текстлерде базы хаталар кечмекте. Месе- 
ля, О. Акъчокъракълынынъ 1906 сенеси Оренбургда нешир 
этильген «Къырым гъонджелери» китабы «Къырым чончеле- 
ри» шеклинде берильмекте (сс. 121, 122). Козьге чалынгъан 
даа бир меракълы хата булунмакъта. Яни бир шахснынъ ады 
экиге болюнип, эки айры шахс киби кечмекте. Меселя, Исмаил 
Феми Леманов бир ерде «И. Леманов», даа бир ерде «И. Фег- 
ми» киби косьтерильмекте (сс. 45, 410). Бу хата къайдан чыкъ- 
макъта?! Белли олгъаны киби, о заманда Къырымнынъ бир 
чокъ ерлеринде догъгъан балларнынъ адлары текрарланмасын 
ве лагъап такъмагъа имкянлар олмасын дие балларгъа «экили 
ад» къоюлмакъта эди. Меселя, Бекир-Сыткъи (Чобанзаде), Ос- 
ман-Нури (Акъчокъракълы), Умер-Феми (Ипчи), Асан-Сабри 
(Айвазов) Иште, бу ерде де Исмаил-Феми Лемановнынъ «эки- 
ли адыны» (Исмаил-Феми) эки киши оларакъ косьтерильген. 
Ама бу хата муэллифнинъ хатасы дегиль де, архив материалы- 
нынъ хатасы да олмакъ мумкюндир. 

Умумен алгъанда, проф. А.А. Непомнящийнинъ чалыш- 
масы гъает муим ве актуаль олып, къырымтатар эдебиятшынас- 
лыгъы ве тарихи иле багълы тедкъикъатларда янъы имкянлар, 
яни архивлерде сакъланмакъта олгъан русча эпистолярийнинъ 
къырымтатар меселелеринен багълы тедкъикъатлар ичюн де 
гъает къыйметли ве муим олгъаныны косьтермектедир. 

Б. ЧОБАНЗАДЕ ИЛЕ БАГЪЛЫ ТЕДКЪИКЪАТЛАРДА 
РАСТКЕЛЬГЕН ХУДЖУР РАКЪАМЛАР 


Белли къырымтатар эдиби ве алими Бекир Чобан-заде- 
нинъ терджиме-и-алыны огрениркен, бугуньде де бир сыра ич 
уйгъунлашамагъан ракъамларны растлаймыз. Табий ки, бу ал 
онынъ аяты ве фаалиетини огренгенде, ардыч сюрюнгилери 
киби, ер ичинден тюртип турып талебе ве оджаларны, онынъ 
иджадынен меракълангъан эр кимни шашмалатмакъталар... 

Меселя, 1920 сенеси 23 июньде Чобан-заде Женевада 
алгъан паспортында онынъ догъгъан сенеси 1892 деп косьте- 
рильмекте. Паспортта догъгъан ери ве сенеси араб язысыле 
догърудан-догъру бойле къайд этильмекте: «Махаль ве тарих: 
виляет-и-Къырым 1892» [19, с. 15]. Биз исе бугунь онынъ до- 
гъгъан йылы ве кунюни 1893 майыс 15 деп билемиз. Чюнки 
сонъкисини Чобан-заде 1920-нджи сенелери чешит анкеталар 
толдургъанда, бойле къайд эткен эди. Ама Женевада Тюркие 
баш эльчисинден паспорт алгъанда, анкеталарны озь къолунен 
толдурмадымы? 

Бугуньде биз оны Къарасувбазар шеэринде догъды деп 
билемиз. Чюнки 1934 сенеси илим хадимлери анкетасыны ве 
шу девирде башкъа анкеталарны толдурыркен, догъгъан ери- 
ни Къарасувбазар шеэри деп косьтере [20, с. 245]. Ама уни- 
верситетке киргенде, толдургъан анкетасында догъгъан ерини 
Аргъын кою деп къайд эте [19, с.13]. Къарасувбазар виляе- 


19. Оїаг І. Кит) (йгК баш уе БШеши Веки: $1 с̧оБапғаде. ІапЬи!: ГеЫЬ 
Үакп уауагі.- 1999.- 288 $.; Айны фотокопия: Урсу Д.П. Бекир Чобан-заде. 
Жизнь. Судьба. Эпоха. - Симферополь: Крымучпедгиз.- 2004.- 276 с.- С. 252. 

20. Урсу Д.П. Бекир Чобан-заде. Жизнь. Судьба. Эпоха. - Симферополь: 
Крымучпедгиз.- 2004.- 276 с. 

тининъ бир коюнде догъгъаны акъкъында А. Булдеев де яз- 
макъта [21]. 

Бир сыра весикъаларда Къарасувбазар рушдиесини 1908 
сенеси битиргени косьтерильмекте. Меселя, 1931 сенеси кечи- 
рильген ильмий хадимлернинъ бутюнсоюз сайымында Б. Чо- 
бан-заде Къарасувбазар рушдиесинде дёрт йыл окъугъаны ве 
оны 1908 сенеси битиргенини къайд этмекте. Ама «Терджи- 
ман» газетасынынъ саифелеринде рушдиеде 1909 сенеси 
майыс 28-де сонъки имтиханларыны бергени ве шахадетнаме 
алгъаны хусусында аркъадашларынен берабер хабер этмекте 
22]: 

1935 сенеси Азербайджан университетинде чалышыркен, 
кенди автобиографиясыны язгъанда, Будапешт университети- 
не кирген йылыны 1914 деп косьтере. Акъикъатта исе 12 ок- 
тябрь 1916 сенесидир. Чюнки ишбу университетке киргенде, 
берильген махусус весикъа бардыр. Онынъ копиялары сонъ 
йылларда нешир этильген Чобан-заде иле багълы китапларда 
басылдылар. 

Табий ки, бу ве бойле аллар ола тургъан ве шимди де аз- 
чокъ расткельмекте. Атта дикъкъатнен толдурылгъан анкета- 
ларда насылдыр «иллелер» тюртип чыкъмакъта. Бунынъ эсас 
себеби, занымызджа, ашыкъчанлыкътыр. Анкета толдурмакъ 
аслында, бир тарафтан, джан сыкъысы олгъанындан, ве дигер 
тарафтан, динамик бир аят кечирген инсанларда, эр вакъыт та- 
бий бир ашыкъчанлыкъ козетильмекте. 

Даа бир нокъта — Чобан-заденинъ биографиясындаки 
«къалабалыкъ» онынъ аяты ве фаалиетининъ араштырыджы- 
ларында материал ве малюмат етишмегенинден келип чыкъ- 


21. Булдеев А. Татарский поэт Чобан-Заде // Голос Крыма.- 1942.- 12 
апреля (По книге: Урсу Д.П. Бекир Чобан-заде. Жизнь. Судьба. Эпоха. Симфе- 
рополь: Крымучпедгиз.- 2004.- 276 с. 

22. Абдульрахим Наби, Абдулькерим Сабит, Бекир Сыдкъи. Идарее мек- 
тюп // Терджиман.- 1909.- №25.- июнь 16. 

макъта. Меселя, Бекир Чобан-заде 1930-нджы сенелерининъ 
орталарында озь къолунен язгъан автобиографиясында 1924 
сенеси Къырым университетининъ ректоры вазифесине сай- 
лангъаныны къайд этмекте. [20, с.232] Табий ки, бойле бир 
шей олмасайды, Чобан-заде буны язмаз эди. Ама, юкъарыда 
къайд эткенимиз киби, В.П.Филоненконынъ арабшынас акад. 
И.Ю. Крачковскийге язгъан мектюбинден корюне ки, 1924 се- 
неси олып кечкен университет ректорынынъ сечимлеринде, 
акъикъатен, Б.Чобан-заде сайлангъан, ве атта сечимлер вакъ- 
тында Б.Чобан-заде кендисининъ кандидатурасыны сечим- 
лерге къоймагъа ве оны сайлагъанларыны истемеген. Велякин 
ахыры-сонъу разы олгъан. Сечимлерде оны сайлагъанлар ве 
сайлавлардан сонъ, профессура огюндеки тешеккюрат сё- 
зюнде Къырым университетини ве онынъ медицина факуль- 
тетини сакъламагъа арекет этеджегини айткъан [20, с.107] ... 
Ама онынъ кандидатурасыны Москвадаки «Главпрофобр» 
тасдыкъламагъан... Бугуньде шу сечимлернинъ протоколлары 
къайда? В.П. Филоненконынъ мектюби олмасайды, бу меселе 
бус-бутюн къаранлыкълар ичинде къаладжакъ эди. 

Дигер тарафтан Б.Чобан-заденинъ биографиясындаки бир 
сыра янълыш ракъамлар ве фактларгъа араштырыджылар та- 
рафындан да къошулгъан янълышлар бардыр. Меселя, проф. 
Д.П.Урсунынъ Б.Чобан-заде акъкъындаки монографиясында 
(с. 262) муэллиф Шевкъи Бектуренинъ макъалесиндеки «янъ- 
лышларны» догъурткъан киби олып, кендиси къаба хаталаргъа 
ёл къоймакъта. «Иптидаий» мектепнен «Идадие» мектеплери- 
ни къарыштыргъаны себебинден, Чобан-заде Истанбулдаки 
окъувындан 1914 сенеси язында Къырымгъа къайтып, татиль- 
ден сонъра кене Истанбулгъа кетип окъувыны девам эткенини 
яза. 

Бу меселени терендже ве дикъкъатлыджа огренип, объек- 
тив малюматны мейдангъа чыкъармакъ ичюн якъында кечир- 
ген тедкъикъатымызда къолумызгъа кечкен янъы фактларгъа 

эсасланып Б.Чобан-заде Истанбулгъа 1914 дегиль де, 1915 се- 
неси кеткени мумкюнатыны исбат этмеге чалыштыкъ. 

Биринджи факт. 1915 сенеси январь... Б.Чобан-заде Одес- 
сада булунмакъта. Шу куньлерде Халиль Чапчакъчынынъ 
язгъан бир мектюбинде буларны окъуймыз (Х.Чапчакъчы 
Одессада Новороссия университетининъ тыб факультетинде 
окъумакъта): «Терджиман» газетеси идаресине. Кефе уездинде 
Бий-Эли къариеси (кою) муаллими Усеин Расим эфендининъ 
мухтерем «Терджиман»ымыз вастасыле кондермиш олдугъы 
19 рублейи алдым. Аркъадашларымыздан Дж. Муртазаев, 
М.Дж. Енилеев ве Гъ. Чоракъаев эфендилерле вукъу булан 
(олгъан) музакерелеримиз нетиджесинде парайы тамамиле 
тышарыда мухим ве муневвер бир тахсиль корьмиш ве бура- 
да рус дарульфунуна кирмек ичюн хазырланмакъда булунмыш 
олан Чобан-заде Бекир Сыдкъи бирадеримизе вирмейи къа- 
рарлаштырдыкъ. Бу аркъадашымызы таныян Одесса ахунды 
фазилетлю Сабирджан эфенди хазретлери дахи бу къарары- 
мызы пек мунасип булду. Маддий сыкъынтыда олан аркъа- 
дашларыны акъылдан чыкъармаяракъ, онлара ярдыма къошан 
Усеин Расим эфендие ве достларына аркъадашларым намына 
беян-и-тешеккюр идерим» [23]. 

Ачыкъ корюнгени киби, 1915 сенеси январь айында Б. Чо- 
бан-заде Одессада булуна ве «рус университетине» кирмеге 
азырлыкъ корьмекте. Одессада оны гузель таныгъан кишилер- 
ден ахунд Сабирджан эфенди де Чобан-задеге маддий ярдым 
япылгъаныны такъдирлей... Бекир Чобан-задеге берильген 
паранынъ (19 кумюш) кучюни тасаввур этмек ичюн бойле 
ракъамларны кетирейик. О заманда бир фунт отьмек - 5 ка- 
пик фиятында эди (бир фунт – 409 граммгъа мусавийдир), бир 
фунт тувар эти – 40 капик, бир фунт сары ягъ — 50 капик... 
Б. Чобан-заде сонъундан, яни 1917 сенеси 23 июнь Будапештте 


23. Чапчакъчы Х. Идарее мектюп // Терджиман.- 1915.- №10.- январь 14. 

язгъан, «Студент» шииринде Одессадаки аятыны, Х. Чапчакъ- 
чынен къонушмаларыны бойле сатырларнен акс эткен эди: 


О вакъытта падвалда яшай эди. 

Тапса кие, хардж эте, ашай эди. 

Тар пенджере алдында кокси ачыкъ, 

Окъур эди, алдында бир лампачыкъ. 

Тапмай коп гедже уйкъу тар къапысын, 

Бундай кучюк одада о не япсын? 

Сёйлеширдик серт къышнынъ танъынаджек 

Бизге не бар, кореджек, уйренеджек? 

Козюн ачар, гурь сачын сыйпар, кулер, 

Сонъ козьяшдай джаныгъын тёкер, тёкер... [24, с. 44] 


Экинджи факт. 1915 сенеси февраль... Б. Чобан-заде аля 
Одессада булуна. Шу куньлери Халиль Чапчакъчы Одессадан 
хабер бере: «Ялта дживары Дерекой мухтерем имамы Хафуз 
Мустафа эфендининъ зевдже-и-мухтеремеси хамиетли (ве- 
танпервер) Хатидже ханым хэмширемизин, Одаманова, Беки- 
рова, Парпетова, Ибраимова, Аметова, Хатипова, Мансурская, 
Умерова, Сарычева ве Сеитумер агъанынъ зевджеси Эдие ха- 
ным хэмширемизден топлаюп кондердиги 31 рубле 50 капик 
парайы алдым. Бу парайы койдеш ве аркъадашым Джелиль 
эфенди Муртазаев иле пайлашмамыз тевсие идильмиш исе де, 
биз экимиз де «Ялыбою джемиет хайриеси»нден сеневий ола- 
ракъ учер юз рубле пара алдыгъымыздан, ве бу пара бизлере 
кифает иттигинден, хамиетли хэмширелеримизин кондерди- 
клери парайы бизден даха зияде мухтадж олан аркъадашла- 
рымыза вирмейи мунасип корьдик. Кечен дефа яздыгъымыз 
киби, арамызда хэпимизден зияде ярдыма мухтадж ве хакълы 
олан миллий талими икмаль иле рус дарульфунуна кирмее 


24. Чобан-заде Б. Меним языларым... /Тертип этиджи, муаррир ве тек- 
стологик изаатларнынъ муэллифи Сейтягьяев Н. Сериянынъ муаррири Эми- 
ров А./ Акъмесджит: Тарпан.- 2009.- 252 с. 


БАБ 2 
78 Б. Чобаизаде ве О. Акъчокъракълы иле багьлы янъы малюматлар 


хазырланан Чобан-заде Бекир Сыдкъи эфенди бирадеримиз 
олдугъына бутюн аркъадашларымыз тарафындан къарар ви- 
рильди. 31 рубле 50 капиктен 15 рублесини Чобан-заде аркъа- 
дашымыза вирдик. Дигер 15 рублесини де хич бир тарафтан 
ярдым корьмеен аркъадашымыз студент Мехметджан эфенди 
Енилеев къардашымыз пара булунджая къадар одюнч оларакъ 
алды. Элимизде фазла пара кечтиги кунь озь арамызда бир 
«Татар талебеси кассачыгъы» къурмакъ фикриндейиз. Бакъи 
(артып) къалан 1 рубле 50 капиги де почта масрафларына къул- 
ланмакътайым... Къырым мусульман ханымлары арасында 
мектеплилерин халыны дюшюнип ильк оларакъ талебелере 
ярдым элини узатан ялыбоюнда Дерекойлю ханым хэмши- 
релеримиз хакъкъымызда косьтердиклери маддий ярдым иле 
биз – Къырым талебелеринде маддий муавенетин (ярдымны), 
маддий къувветин бинъ къат февкъында (усьтюнде) булунан 
маневий бир къуввет уяндырмыштырлар... [25]. 

Учюнджи факт. 1915 сенеси майыс... Б.Чобан-заде даа 
Одессада булунгъаны ишбу ашагъыдаки хаберден де ачыкъ 
корюнмекте. Тамам шу арада, шу вакъытта «Терджиман» га- 
зетасына бойле хабер келе: «Кучюк-Озенбашлы хафуз Бекир 
эфенди Балыхчиев тарафындан Одессадаки мусульман тале- 
белер менфаатына оларакъ Халиль Чапчакъчы намына конде- 
рильмиш олан 5 рубле пара бу кере... Халиль эфенди вастасы- 
ле ве бутюн аркъадашларынынъ мувафакъатыле (разы олмала- 
ры иле) талебеден Чобан-заде Бекир Сыдкъи эфендие теслим 
идильмиштир» [26]. 

Яни юкъарыдаки хаберлерден ачыкъ корюне ки, 1915 се- 
несининъ башындан, январь айындан, майыс айынаджа Бекир 
Чобан-заде Одессада булунып «рус дарульфунуна» /универси- 


25. Чапчакъчы Х. Ялыбою ханымларынынъ хамиети. Одессадаки талебе- 
леримизин тешеккюри // Терджиман.- 1915.- №25. - январь 31. 

26. Чапчакъчы Х. Кучюк-Озенбаш // Терджиман. - 1915. - № 105. - 

тетине) кирмеге азырлыкъ корьмекте эди. Шу себептен проф. 
Д.П. Урсунынъ монографиясындаки Ш.Бектуренинъ макъа- 
лесине берген бу изааты: «...летом 1914 года /Чобан-заде/ по- 
бывал в Крыму на летних каникулах. После них он вернулся 
в Стамбул продолжать учебу» (с.262) янълыштыр. Бизим тю- 
шюнджемизге коре, Б. Чобан-заде Къырымгъа 1914 сенеси 
къайткъан сонъ, Истанбулгъа 1914 сенеси дегиль де, 1915 се- 
несининъ я язында, я да кузюнде кеткендир. 

Даа бир янълыш усьтюнде айрыджа токъталайыкъ. Бекир 
Сыдкъи кендисининъ «Чобан-заде» шеклиндеки сойадыны не 
вакъыт къулланмагъа башлады? Проф. Д.П.Урсу чокътан-чокъ 
араштырмалардан сонъ, бойле нетиджеге келе: «Итак, можно 
прийти к выводу, что на современное написание своей фами- 
лии («Чобан-заде») Бекир перешел лишь после возвращения в 
Крым со второй половины 1920 года» [20, с.17]. 

Д.П. Урсунынъ бу изааты тамамынен янълыштыр. Бундан 
эвельки базы макъалелеримизде «Ветан хадими» (1906-1908) 
газетасы акъкъында баягъы тафсилятлы малюмат берген эдик 
[27]. Бекир Сыдкъи даа 13 яшында бала экенде, кендиси- 
нинъ сойадыны «Чобан-заде» оларакъ имза аткъаны иште шу 
«Ветан хадими» газетасында растладыкъ. Яни 1906 сенеси 
майыс айында Къарасувбазар рушдиесинде джемаатчылыкъ 
иштиракинен имтиханлар кечкен сонъ, Бекир Сыдкъи сёзге 
чыкъып рушдие талебелери адындан чокъ меракълы бир чы- 
къыш япып кендисининъ рушдиеге кирмеси ве окъувында 
маддий дестек косьтергенлерге тешеккюратыны бильдире. 
Джемаатны айретте къалдыргъан бу чыкъышы шу куньлери 
«Чобан-заде» сойадынен «Ветан хадими» газетасында нешир 
олуна... 


27. Керимов И.А. «Ветан хадими» газетасы (1906-1908): тарихи ве мун- 
дериджеси // Ученые записки КИПУ.- 2010.- Выпуск 23.- С. 105-111; Кери- 
мов И.А. Историческое значение газеты «Ветан хадими». Карасувбазар, 1906- 
1908 гг.) // НАУЧНЫЙ ВЕСТНИК КРЫМА.- № 3 (14) 2018.- С. 1-24. 

Ачыкъ ве айдын корюнгени киби, Бекир Сыдкъи кендиси- 
нинъ сойадыны «Чобан-заде» сыфатында 1920 сенеси дегиль 
де, 1906 сенесинден бу шекильде косьтерип кельмекте эди. 
Эм де макъалемизнинъ юкъарыда кетирильген мисаллеринде, 
«Терджиман»да нешир этильген Одессадан хаберлерде, 1915 
сенеси де сойады «Чобан-заде» оларакъ къайд олунмакъта... 

Б. Чобан-заденинъ иджады ве биографиясы узеринде ча- 
лышмалар девам этеркен, табий оларакъ янъы-янъы малю- 
матлар, бугуньде белли олмагъан весикъа ве хаберлер пейда 
оладжагъына ич шубемиз ёкътыр. Буларнынъ джумлеси онынъ 
фаалиети даа терен ве даа объектив ве догъру огренильмеси- 
не ярдым этеджектир. Б. Чобан-заде дюньяджа мешхур алим 
ве языджы оларакъ кенди фаалиетинен дженктен эввель ше- 
килленген къырымтатар классик эдебиятынынъ юксеклиги ве 
сыфат дереджесини косьтермектедир. Онынъ бедий иджады ве 
ильмий чалышмалары умумджихан вариети ве зенгинлиги сы- 
фатында эртарафлама кениш суретте ве бутюн теренлигинен 
огренмелидир. 

ЯХЬЯ НАДЖИ БАЙБУРТЛЫ (1876-1943) ИЛЕ 
БАГЪЛЫ СОНЪ ВАКЪЫТЛАРДА БУЛУНГЪАН 
МАТЕРИАЛЛАР 


Сонъ заманларда янъы техника ве технологиялар кениш 
къулландыкъча, ильмий-тедкъикъат ишлери де вира тезлеш- 
мекте, теренлешмекте ве сыфатлашмакъта олгъаныны ачыкъ- 
айдын корьмектемиз. Эввель бир де бир керекли ве сийрек 
материал тапмакъ ичюн йылларджа вакъыт сарф олунмакъта 
эди. Шимди интерент вастасынен базыда бир къач саат ичинде 
бутюн дюньянынъ архивлерини, кутюпханелерини «долаш- 
макъ», корип чыкъмакъ ве лязим олгъан шейлерни, эр дефа ол- 
маса да, тапмакъ, къулланмакъ ве, керек олгъанда, даянымлы 
фиятларнен электрон копияларыны сымарламакъ мумкюнаты 
булунмакътадыр. Бундан да гъайры, бугуньде Къырымгъа ав- 
дет олгъан халкъымыз арасында базы эдиплеримизнинъ догъ- 
мушлары, несиллери сагъ-селямет олдукъларындан, эллерин- 
де чешит фото ве весикъалар да булунмасы ве атта, къыскъа 
олса да, муим хатыралар язып алмакъ имкяниетинден файда- 
ланмакъ да мумкюндир. 

Ишбу ашагъыдаки парчамыз бунъа бир ачыкъ исбат ве ми- 
сальдир. Даа якъында филология фенлери намзети, Февзи Яку- 
бов адына КЪМПУ оджасы, Таир Нуреддиногълу Киримнинъ 

ВАК джедвелине кирген журналда русча оларакъ Я.Н. Бай- 
буртлынен багълы аджайип ве баягъы колемли макъалеси ба- 
сылгъан эди [1, с. 85—90]. Ве о макъаледе чокъ индже шекильде 
Я.Н. Байбуртлы иле багълы бир чокъ шейлер косьтерильмекте. 
Эбет, шу макъалени азырламакъ ичюн муэллиф 2009 сенеси 
Акъмесджитте нешир этильген баягъы хаджимли «Библиогра- 
фик косьтергич» китабыны къуллангъандыр [2]. Табий, ишбу 
«Косьтергич»нинъ Я.Н. Байбуртлы акъкъында макъаленинъ 
ишленмесине де буюк дестеги корюнмекте. Бойле инджеден 
ишленген «Косьтергич»лер не къадар чокъ ве мундериджели 
олсалар, къырымтатар филологиясы, тарихи ве медениети де 
о дереджеде инджеден ве темелли шекильде огрениле билир. 
Бугуньде исе, кене Я.Н. Байбуртлы иле багълы ич бел- 
ли олмагъан янъы бир сюрю парчалар, хаберлер малюматлар 
мейдан алмакъта. Эм де ялынъыз Я.Н. Байбуртлынынъ кенди 
язылары иле багълы олмайып, терджиме-и-халы иле де багъ- 
лыдырлар. Бу ве бойле терджиме-и-халлар, биография матери- 
аллары ве библиографиялар ве бинъ-бир тюрлю дигер малю- 
матлар ве эдиплеримизнинъ эсерлери озь вакътында ишленип 
басылсайды, бугуньде ильмий омрюмиз бам-башкъа оладжакъ 
эди, табий... Бугуньде къалындан-къалын том-том, джылт- 
джылт ильмий-медений ве тарихий вариетимиз инглизджеге 
чеврилип, дюльберчик нешир этилип дюньянынъ энъ буюк, 
энъ мешхур кутюпхане ве архивлерини яраштыраджакъ ве 
Къырымымызнынъ бинъ йыллыкъ миллий цивилизациясыны, 
миллий вариетини къорумакъ, огренмек ве осьтюрмек ичюн 
хызмет этеджек эди... Меселя, бугуньде аджайип инсаны- 
мыз, филолог мутехассысымыз Лиля Сеитхалилова инглиздже 


1. Киримов Т.Н. Историография жизни и творчества подвижника крым- 
скотатарской литературы и просвещения Я.Н. Байбуртлы // Филология: науч- 
ные исследования. - 2021.- № 7.- С.85-90 (ВАК). 

2. Керимов И.А. Библиографик косьтергич. Библиографический указа- 
тель печатных книг, статей и произведений на крымскотатарском языке 1618- 
1944. - Симферополь: Симферопольская городская типография.- 2009.- 324 с. 

классикадан догърудан-догъру къырымтатарджагъа романлар 
терджиме эте [3]. Бу кетишат девам эттирилип кенишлетиль- 
се, дигер узман ве мутехассысларымыз да къошулса, меселя, 
алманджадан догърудан-догъру къырымтатарджагъа классик 
эсерлер чеврильсе, умумен бедий эдебиятымыз, медениетимиз 
гузель теджрибелер къазаныр ве буюк нетиджелер кетире би- 
лир. Ве Лиля ханым тамам бу ве бойле меселелерни де тед- 
къикъ этмеге огьрашмакъта [4, с.112—149]. 

Инглиздже дедигимизде, тарихимизде меракълы эсаслар 
булунмакъта: «1916 сенеси апрельнинъ 14-нджи куню Багъ- 
часарайгъа Ингильтеренинъ Русиедеки эльчиси сэр Джордж 
Уильям Бьюкенен дженаплары Ялтадан авдет идеркен, аиле- 
силе бирликте тешриф буюрып, къач саатлар къалмыш ве бу 
эснада Хан-Сарайны, Чуфут-Къалени, Азиз-Текиесини зиярет 
итмиштир. Шехэр галавасы муавини М.М. Дремджи ве управа 
азасы Джелял эфенди Меинов оны селямламыштырлар. Эль- 
чини Багъчасарай мусульманлары намындан хатип Хаджы 
Эмир эфенди селямлады. Ингильтере эльчисине Хан-Сарайда 
зияфет верильди» [5]. Бу зияфетте нелер акъкъында къону- 
шылды, насыл бир медений алякъалар тизильмесине ёл ачыл- 
ды, белли дегиль. Ама тамам 80 йылдан сонъ, яни 1996 сенеси 
мартнынъ 25-нджи куню Къырымгъа Нидерландынынъ Укра- 
инадаки эльчиси Роберт Х. Серри келип миллий кутюпхане- 
мизде миллий интеллигенциямызнен корюшюви олып кечти. 
Эльчи озь чыкъышында бизим миллий кутюпханемизнинъ ка- 
питаль тамири ве къырымтатарджа китаплар нешрине ярдым 
этеджеклерини хабер берди. Ве, акъикъатен, къыскъа заман 


3. Шу Нуае «Огеат Гапа», Еігѕі риЫіѕһеа 2008 Бу №аІкег Воокѕ 144 
87 УаџхһаП МаІк, Гопдоп ЗеЙ 5НЈ 278 рареѕ (Лили Хайд «Хаял Мекяны». - 
Акъмесджит: Тезис.- 2013.- 175 с. 

4. Сейтхалилова Л. Художественный перевод как средство общения меж- 
ду народами // Крымское историческое обозрение.- 2018.- № 1.- С. 112-149. 

5. Мухбир. Инглиз эльчисининъ Багъчасарая зиярети // Терджиман.- 
1916.- № 91.- апрель 28. 

ичинде И. Гаспринский адына миллий кутюпханемиз янъы 
шеклини алып, къырымтатарджа китаплар нешрининъ про- 
граммасы чалышмагъа башлады. Шу джумледе, бизим «Ме- 
дений эснас» (1920—1938) адлы китабымыз да нешир этильген 
эди [6]. Къыскъа вакъыттан сонъ, Нидерланды эльчилери Ро- 
берт Серри, Ван дер Вир ве дигерлери Багъчасарай Хан-Са- 
райыны зияретине кельдилер. Шу арада Къырым юкъары шу- 
расында чалышкъан векилимиз бизни делегация группасына 
къошып, Нидерланды эльчисине оларнынъ малиевий ярды- 
мында чыкъкъан «Медений эснас» китабыны багъышламамы- 
зны риджа этти. Биз Хан-Сарай азбарында китапны Нидерлан- 
ды эльчисине багъышлагъанда, 195-нджи саифедеки малюмат- 
къа дикъкъатларыны чектик. Бу ерде бойле хабер берильмекте: 
«1929 сенеси март 1-де Къырымтатар девлет театринде Ни- 
дерланды языджысы Герман Хейермансын бутюн дюнья тил- 
лерине чеврильмиш ве сахналарында ойналмыш голланд бал 
ыкъчылары яшайышындан яздыгъы пек мешхур «Умид»ин 
эляки» («Гибель «Надежды») нам 4 пердели агъыр драмасы 
ойналаджакътыр»[7]. Бу хаберни корьдикче, яни нидерланды 
пьесасы Къырымтатар Девлет театри тарафындан къырымта- 
тарджа ойналаджагъы хабери, эльчининъ козьлери ярыкълан- 
ды, миллий гъуруры къозгъалды... Табий, бойле корюшювлер 
ве алякъалар сонъ дередже файдалы олгъаны бу мисальде ачы- 
къ корюнмекте. 

Фикримиздже, 1910-нджы сенелери Къырымда бир къач 
мешхур къырымтатар тильшынасы, тильджиси, тиль оджасы 
бар эди. Олардан экисини айырмакъ истегим бар. Бириси Дже- 
миль Керменчикли ве экинджиси Яхья Наджи Байбуртлыдыр. 
Эм о замандаки къырымтатар тилининъ мешхур оджалары 


6. Керим И.А. Медений эснас 1920-1938. – Акъмесджит: Таврия.- 1997.- 
496 с. 

7. Илян. Девлет татар театросында март 1-де // Енъи дюнья.- 1929.- фев- 
раль 26. 

Махмут Рефат [8], Умер Сами, «Мехтап» киби «сёз къуюм- 
джысы» ве дигерлерини ич де инкяр этмеден. Чюнки о девир- 
деки тиль дискуссияларына къошулгъан, тилимиз иле багълы 
макъалелер ве дерсликлер язгъан, нешир этильген дерсликлер- 
ге кениш-кениш такъризлер, рецензиялар язгъан кишилер ай- 
рылмалыдыр. 

Сонъки араштырмалар нетиджесинде Я.Н. Байбуртлы- 
нынъ ялынъыз янъы чалышмалары дегиль де, (олар акъкъын- 
да айрыджа токъталаджакъмыз), эм биографиясына аит чешит 
меракълы малюматлар да пейдаланды. Биз «Терджиман» саи- 
фелерини огрениркен, бойле бир меракълы малюмат да мей- 
дангъа чыкъа. Та 1913 сенеси С.-Петербургдаки Джогърафия 
Джемиет-и-Императориеси этнография шубеси сентябрь 27-де 
олгъан топлантысында Исмаил бек Гаспринский дженаплары 
мезкюр джемиетке эмекдаш аза сайланмасы ве Къырымнынъ 
этнографиясына аит хызметлеринден отьрю, Али Боданин- 
ский, ве Багъчасарайда муаллим олгъан Яхья Байбуртлы эфен- 
ди джемиет тарафындан бирер адд (дане) тунч медалье къазан- 
дылар!!! Яни Къырымдан учь уньлю киши, ве шу джумледе 
Яхья Наджи Байбуртлы, бирден мешхур Император Джогъра- 
фия Джемиетининъ медаллерини къазандылар!!! [9]. 

Булунгъан бир сыра парчалардан Я.Н. Байбуртлынынъ 
бир шахс оларакъ индже васыфлары да ачыкълана. Я.Н. Бай- 
буртлы озь заманында тилимиз ве медениетимиз иле багълы 
аман-аман бутюн топлашувларда, мунакъашаларда булунып, о 
топлашувларда сайлангъан чешит ичтимаий ишлер ве комис- 
сиялар азасы олмакъ эринмезди, чекинмезди... Табий, кенди 
бойнуна иш алгъан сонъ, чапкъаламакъ-чабаламакъ да керек 
ве ишни эда этмек лязим эди.. 

8. Мамут Рефат - Багъчасарайдаки «Къайтаз-Агъа» мектебининъ чокъ 
ЙЫЛЛЫКЪ оджасы ве мудири. И.Гаспринскийнинъ «савти-усул» окъутув мето- 
дикасынынъ биринджи теджрибелери ишбу мектепте башлагъан эди. 


9. Мухбир. Ильмий хызметлере мукяфат // Терджиман.- 1913. - октябрь 

Бу ерчикте о заманда кечирильген топлавшувларнынъ 
бир левхачыгъына назар этсек, гузель олур. Мында бугуньки 
окъуйыджыларымыз ичюн баягъы меракълы ве муим шейлер 
айдынланмакъта. Цитата: «Зынджырлы» медресесинде муша- 
вере меджлиси. Эввельдже илян олундыгъы узьре, ишбу мар- 
тын 12-нджи куню куньдюз Багъчасарай «Зынджырлы» медре- 
сесинде мушавере меджлиси олды. Меджлисте мудеррислер 
(медресе мудирлери, буюк оджалары), махалле джемааты, 
шехэрден даветлилер, Акъмесджиттен ики киши булундылар. 
«Духовное правление»ден хич кимсе булунмадыгъы киби, 
Къырымын генч табакъасыны тешкиль иденлер, бир къачы 
мустесна (истисна) олмакъ узьре, меджлисте корюльмедилер. 
Меджлис куньдюз, уйледен сонъра башлануп, эввеля Къуран 
хатим идилерек, сонъра хазрет падишахын сагълыгъына ве 
мухаребеде муваффакъиетине дуа идильди. Меджлисте реис 
оларакъ Хусейин мырза Уланов ве серкятиплигине Джелял 
эфенди Меинов сайландылар. Ильк оларакъ мудеррис Муста- 
фа эфенди (вефат эткен мудеррис Хабибуллах салис («Учюн- 
джи Хабибуллах») ерине гедже халкътан гизли сайлангъан 
мудеррис – И.К.) аягъа къалкъуп шу сёзлер иле хитап итти: Бу 
медресе артыкъ заманнынъ мукътезасына (лязимлигине) коре 
ислях (ыслах, реформа) идильмелидир. Бу ихтияджымыз хич 
инкяр олунаджакъ шей дегильдир. Мен исляхатын лязимини 
икърар (тасдикъ) иле берабер бу хусуста кенди башыма бой- 
ле мухим ве агъыр иши япамаяджагъымы арз идиюрым. Би- 
наэналейх (демек ки), бу хусуста мен эхли (махаретли) оланла- 
ра мураджаат иле бу ише эльбирлигиле чалышмамызы риджа 
идиюрым. Буюрынъыз, бу иши вуджуда кетирмек ичюн манъа 
ярдым идинъиз. Алынмыш мусаадее бинаэн, бурада бугунь 
ялынъыз «Зынджырлы» медресесининъ маддий ве маневий 
исляхаты хакъкъында мушавере оладжакътыр. Меджлисин 
бу даиреде девам итмесини риджа идерим... ....... Мудеррис 
муавини Исмаил эфендининъ чыкъышы: «Эввель вакъытлар- 

да ислям медреселеринде диний ве акълий ильм ве фенлерин 
джумлеси тахсиль олуныюрды. Ислямдан мешхур хюкема 
(бильгинлер), мешхур табиплер, мешхур риязийлер (мате- 
матиклер) нереден етиштилер? Ибн-Синалар, Фарабийлер, 
Молла Хусревлер нереде ильм-и-тахсиль иттилер? Бу дюнья- 
да, ильм-и-табиат ичинде, яшаюрыз. Имам Гъазали (ХІ асыр) 
хазретлери кендисининъ «Ихьйа улюм-ад-дин» (Диний фен- 
лернинъ джанландырылмасы) китабында фен-и-тыббий ве 
фен-и-хэсабийи фарз-ы-кифаеден (лязим олгъанлардан) сай- 
мыш. Бираз даха тарихе дикъкъат иделим. Ислямлар Анда- 
луста парлакъ девирлеринде ильмий ве фенний медреселери 
кунеш киби парлаюп нурлар сачыюрды. Ялынъыз ислям та- 
лебеси дегиль, эджнебий миллетлер де ислям медреселерине 
тахсиле топлашыюрларды. Рома папаларындан Сильвестр 
Андалуста ислям медресесинде тахсиль корьмиш ве бунынъ- 
ле ифтихар идиюрды. Бизе динимизи огренмек ичюн айрыджа 
не къадар лязим исе, биз татар олдугъымыз ичюн ана лиса- 
нымызы дахи эдебиятыле берабер тахсиль итмек лязимдир!!! 
Ресмий лисанымыз олан русча дахи лязим микъдар окъулма- 
лыдыр; хи » [10]. 

Парчада булардан гъайры, даа онларнен эски оджала- 
рымызнынъ чыкъышлары къыскъадан акс этильмекте. Уму- 
мен алгъанда, чыкъышлардан корюнгени киби, медреселерде 
ялынъыз диний фенлер дегиль де, дюньявий фенлер де, шу 
джумледе къырымтатарджа тиль ве эдебият, мытлакъ огрени- 
леджеги къайд этильмекте. Яни инкъиляптан эввель де дже- 
маатымыз дюньянынъ кетишатыны ве «дюнья къач буджакъ» 
олдугъыны пек де гузель коре ве анълай эди. Ве Амет Озен- 
башлынынъ о замандаки табириндже, «Бизе фааль фердлер, 
шахслар керектир!» дей. Яни «бизе не киби бир зиялы табакъа 
керек?» дегенде, джевабыны шойле анълатмакъта «...ильм-и- 


10. Акъчокъракълы О. «Зынджырлы» медреседе мушавере меджлиси // 
Терджиман.- 1916.- № 60.- март 15. 

ахвал-и-рух (психология) теслим идиюр ки, фикрини, къаль- 
бини бойле (яни фааллик косьтерген) эмеллер, бойле дуйгъу- 
лар къаплаян бир ферд (шахс) харекетсиз, ишсиз къаламаз ве 
бильакис (аксине) кендини икъна (разы) идеджек бир вазифе, 
бир иш булмагъа чабалар...» [11]. 

О заманда къырымтатар генчлигинде окъумакъ авеси ве 
истеги о дереджеге бара ки, бир сыра кой ве шеэрлерде «акъ- 
шам окъума» [12] ве атта «гидже курслары» меселелери коте- 
рильмекте эди [13]. Бунъа да мытлакъ къошмалы ки, «гидже 
дерслери»ни аслында И. Гаспринский та 1882 сенеси теджри- 
бе этип башлагъан эди. Бу курсларгъа окъув-язувдан махрум 
къалгъан яшлы адамлар топланыр ве «усул-и-джедит» методи- 
касында дерс кече эдилер [14]. 

Мезкюр парчада Я.Н. Байбуртлынынъ чыкъышы олма- 
са да, авторитетли бир эдип ве муаллим сыфатында шу ерде 
тизильген комиссия азасы оларакъ сайлангъаны косьтериль- 
мекте. Комиссиянынъ вазифеси исе, бойле къайд этильмек- 
те: «Медресенинъ дерс програмларыны ве малие ишлерини 
ислях этме ве бу хусуста бир ляйиха (проект) тизме месе- 
лелери». 

Эм бу ерчикте сонъ дередже эмиетли ве сонъ дередже 
къыйметли, ве ибретли олгъан Джафер Сейдаметнинъ изаа- 
тыны коремиз ки, юзсенелердже арз этильген, къайгъырыл- 
гъан, ынтылгъан, макъсат эдинип чабалангъан ишлернинъ 
нетиджеси корюнмеге башлангъаны чокъ озьгюн ве догъру 
оларакъ дуйгъу фышкъыртылып тарифленмекте... Джафер 
Сейдамет айнен бойле къайд эте: «Мектеп ве медреселери- 


11. А.О. (Амет Озенбашлы). Бизе не киби бир зиялы табакъа керек?// 
Терджиман.- 1916.- № 139.- июнь 25. 

12. Акъшам курслары // Терджиман.- 1916.- № 248.- ноябрь 20. 

13. Иззет Хакъкъи. Гиджелери окъутмакъ-яздырмакъ ичюн талебе къа- 
бул идиюрым // Терджиман.- 1918.- № 4.- январь 8. 

14. Акъчокъракълы О.Н. Къырым генч муаллимлерининъ энъ къартла- 
рындан Ахмет Нуреддин // Окъув ишлери.- 1926.- № 6-7.- С. 13. 

миз исляхы макъсадыны яшатмакъ арзусыле тешкиь олунан 
комиссияе базы теклифлерим. Мухтерем эфендилер! Нихает, 
татарын неннилери де денъишти. Ону да аджджы сефалетле- 
ри, агъыр фелякетлери ве якъынларында парлаян медениетле- 
рин ренкли, нурлу зиялары уяндырды. Эбет, нихает, асырлар- 
данбери: «Хэр тараф бош, земин бош, асман бош, къальб ве 
видждан бош!» дие кендисининъ эзилен, инълеен рухунынъ 
ферьядларынынъ бошлукълара богъулдыгъыны дуян къы- 
рымтатары бу якъын йылларда ильм нуруле титреен къальби- 
ни ысытмакъ, къара омрюни айдынлатмакъ, азаплы дакъикъа- 
ларыны енгиллетмек акъынтысына къапылды ве дермансыз 
къолларыле джихалет фуртуналарынынъ акъынтыларына 
къаршы курек чекмее башлады. Эфендилер, бильхасса та- 
рихнинъ ве хаят-ичтимаиенинъ ве базы ольмез шахсиетлерин 
тесирлериле къырымтатарынынъ рухунда ачылмакъ узьре 
булунан ильм ве медениет арзусы гъонджеси, нихает, ачыл- 
ды!!! Бутюн сонъ йылларда олан тешвикъатлар, фикирлер 
миллетин анджакъ бу арзусыны юксельте бильдилер. Милле- 
тин рухундаки окъув ихтияджы дуйгъусыны арттыра биль- 
дилер. Татарын хэр къалеми, хэр китап сахифеси, хэр шиири 
«Окъув!», «Окъув!» сёзлериле ишлендилер. Хэр меджлисте 
окъув кереклиги, онынъ талим ве тербиеси, усуллары, онынъ 
дереджеси меселелери, хэр фикрин нурлулыгъы, маарифпер- 
верлиги, сербестлиги дереджесинде чалкъанды, тюшюниль- 
ди... Факъат буюк теэссюфлерле корюлиюр ки, теракъкъи 
тарихи пек агъырлыкъле язылыюр, миллет къайыгъы пек 
агъырлыкъле, зорлукъле илерилиюр... Бурада топланан 
меджлис къырымтатарынынъ рухий омрюндеки бу буюк 
оксюзлиги дуйдугъыны ве татар баласынынъ нихаетсиз 
козьяшларыны сильмек, онынъ асырларданбери титреен ру- 
хуны ысытмакъ истедигини сёйледи. Ве бу макъсады яшата- 
бильмек ичюн де, яни мектеплеримизин, медреселеримизин 
бирер хакъикъй ильм оджакълары намына ляйыкъ бир дере- 

джеде ислях идиле бильмелери ичюн де бир комиссия айырды!!!» 
[15]. 

Къырымда инкъиляптан эввель башлангъан Биринджи 
джихан дженки девирлеринде китап ве дерслик меселесинде 
буюк зорлукь ве мушкюлят булунырды. Шу арада сийрек- 
тен-сийрек чыкъкъан яхут чыкъаджакъ дерсликке атта фикир 
язаджакъ оджа, мутехассыс да тапылмасы зор эди. Земство 
(ерли администрация) маариф тешкилятлары дерслик нешри 
ичюн азбучукъ малие айыраджакъ такъдирде, къыркъ дере- 
ден сув кетирип, къырымтатарджа дегиль, рус тилинден дерс 
берген муаллим тапып, умумий олса да, басыладжакъ китап 
хусусында фикир язмагъа ялварырды. Эм бугуньде бизге чокъ 
меракълы, о фикир (рецензия) ичюн хакъ тёленир эдими, ёкъ- 
мы? Айны шей Я.Н. Байбуртлынынъ «Енъи къыраат. 2-джи ки- 
тап» дерслигиле олып кечкен эди. «Терджиман» бу акъкъында 
ашагъыдаки хаберни бере: 

«Багъчасарайдаки земство рус-татар мектеби мусульман- 
джа муаллимлеринден Яхья эфенди Байбуртлы кенди тертип 
иттиги «Элифба»сындан сонъра окъудылмакъ узьре «Бирин- 
джи къыраат» намыле икинджи дерс китабы даха язмыш ве 
китабын басылмасы ичюн муавенет (ярдым) истеерек, Ялта 
земствосына кондермиш иди. Ялта земствосы китабын тедрис 
(дерс) ичюн не дередже эльверишли олдугъыны анъламакъ 
къасдыле Дерекой мектеби русча муаллимлеринден Хафиз 
эфенди Тынчерова кондеруп муляхазатыны (тюшюнджелери- 
ни) истифсар итмиш (сорагъан). Махаллинден алдыгъымыз 
хабере коре, Хафиз эфенди Тынчеров китап хакъкъында шу 
муляхазаты беян итмиштир: «Къырымтатарлары арасында 
къыраат ве эдебиятын факъирлиги ве хатта бус-бутюн ёкълу- 
гъы назар-итибара аларакъ, мен Яхья эфенди Байбуртлынынъ 


15. Джафер Сейдамет. Мектеп ве медреселеримиз исляхы макъсадыны 
яшатмакъ арзусыле тешкиль олунан комиссияе базы теклифлерим // Терджи- 
ман.- 1916.- № 67.- март 23. 

эсерлерини тенкъит итмее мунасебет корьмеюрым. Бу ёлда 
язылмыш дерс ве къыраат китапларына анджакъ тешеккюр ит- 
мек лязимдир. Бинаэналейх, Яхья эфенди Байбуртлынынъ пек 
чокъ эмек сарф идерек, мейдана кетирдиги эсери хэр джихэт- 
тен дикъкъата алынмая шаян маневий ве маддий ярдыма 
ляйыкътыр» [16]. Китап нешир этильген сонъ, шу арада китап 
акъкъында озь фикрини Джемиль Керменчикли де беян эткен 
эди [17]. Ишбу сонъкисини монографиямызнынъ илявелерин- 
де айрыджа беремиз. Пек къыскъадан олса да, Я.Н. Байбуртлы- 
нынъ дерсликлери хусусында озь фикрини даа бир белли оджа 
Мехметариф Челебиев де бильдирген эди. Онынъ фикриндже, 
дерсликке педагогика джиэтинден къыймет кесильмели: «Пе- 
дагожий тербиее ашна мектеп муаллимлери олмалыдыр ки, та- 
тар чоджугъынынъ севиесине коре китап язмакъ онлара тевди 
олунсын (быракъылсын). Бунынъ бир мисали оларакъ Яхья 
Байбуртлы эфендининь «Элифбе»сини косьтере билирим. 
Башкъалары тарафындан языладжакъ китап, бизе китаплыкъ 
идемееджектир» [18]. 

Яхья Наджи Байбуртлынынъ 1910-нджы сенелерининъ 
орталарында маддий вазиети не алда эди? Табий, бугуньки 
козьнен бакъкъанда, пек де анълашылмай. Бу акъкъында бу 
куньге къадар ич бир ерде, ич бир тюрлю малюмат корюнме- 
ген эди. Ама о девирнинъ газеталарында кендиси берген бир 
къач илянларындан корюне ки, онынъ маддий дурумы чокъ гу- 
зель дегиль эди... 1916 сенесининъ язында нешрияткъа берген 
«Элифбе» дерслигининъ басылмасы ве шу китапнынъ бутюн 
тиражыны нешрияттан алынмасына къасевет этип, чыкъа- 
яткъан (даа чыкъмагъан) китабынынъ оджалар тарафындан 


16. Мухбир. «Биринджи къыраат» китабы // Терджиман.- 1916.- № 27.- 
февр. 4. 

17. Керменчикли Дж. Бизде «Элифбе» китабы // Терджиман.- 1916.- 
№ 81.- апрель 9. 

18. Челебиев М. Мектеп меселеси // Терджиман.- 1915.- № 28.- февраль 6. 

сатын алынмасыны арзулап, бойле илян берген эди: «Сентябрь 
иптидасында (башында) «Элифбе» китабымыз басылуп хазыр 
оладжагъыны муаллим эфендилере хабер вериюрым. Фия- 
ты 50 капик. Багъчасарайда китап дюккянларында булуныр. 
Кендимден алмакъ истеенлер, ашагъыдаки адресе мураджаат 
иде билирлер: Багъчасарай, учителю (!) Яхья Байбуртлы!» 
[19]. Ве бундан бир ай эввель (занымызджа, А.Н. Самойло- 
вичнинъ риджасынен) кенди китабы дегиль де, А.Н. Самой- 
ловичнинъ китабыны сатувынен де огърашып бойле илян да 
берген эди: «Петроград шаркъ дарульфунуны профессорла- 
рындан А.Н. Самойлович тарафындан телиф (язылгъан) ве не- 
шир олунан татарджа сарфтан (грамматикадан) истифаде ит- 
мек (файдаланмакъ) арзу иден муаллим аркъадашлара зирдеки 
(ашагъыдаки) адресе мураджаат итмеклерини хабер верию- 
рым. Фияты 1 рубле 50 капиктир. Адрес: Багъчасарай, Яхья 
Байбуртлы [20]. 

Эмиет берильген олса, Я.Н. Байбуртлы кенди адреси- 
ни эки дефасында да пек саде бермекте. Яни: «Багъчасарай. 
Я.Н Байбуртлы». Корюне ки, 13 бинъ эхалиси олгъан шеэрде 
оны бильмеген инсан ёкъ олгъанындан, тек адыны бермекте. 
Эм там ойле эди... 

Юкъарыдаки малюматкъа, яни Я.Н. Байбуртлынынъ 
инкъиляп заманындаки маддий дурумы хусусында, даа бир 
чокъ меракълы малюмат булунмакъта. Къырымда ве тюрк дю- 
ньясында мешхур ханым, И.Гаспринскийнинъ къызы — Ше- 
фикъа Гаспринская о заманда Багъчасарайдаки «Къадынлар 
джемиети»не реислик япаркен, окъумайып къалгъан ханым ве 
къызларгъа махусус тасиль курслары кечирир эди. Иште, бойле 
курсларнынъ бирисини Я.Н. Байбуртлынынъ ханесинде кечи- 


19. Илян. Сентябрь иптидасында // Терджиман.- 1916.- № 186.- август 28. 
20. Петроград шаркъ дарульфунуны профессорларындан А.Н. Самойло- 
вич // Терджиман.- 1916.- № 130.- июнь 15. 

риледжеги хабер этиле [21]. Ама бу хане кирагъа тутулдымы, 
ёкъса муаллим Я.Н. Байбуртлы тарафындан миллий тасильге 
дестек оларакъ бедава берильдими, белли дегиль. Эм де Бай- 
буртлынынъ ханесинде дерс кечириледжеги хусусында Бай- 
буртлынынъ кендисине дегиль де, насылдыр Сехер ханымгъа 
мураджаат этиле. 


Я.Н. Байбуртлы ве дигер муаллим аркъадашлары буюк 
оджалар эди – деймиз! Не оджалар эди ки, бу оджалар! Бир 
къач сенелик мектеплерде биле, не де гузель тиль бильгиси- 
ни бере биле эдилер талебелерге. О талебелер ки, етиштиктен 
сонъра, акъыл-балигъ олдукъларындан сонъра, сыххиеттен 
(медицинадан) сербест къырымтатарджа лекциялар динъле- 
меге икътидарлы эдилер. Шу ашагъыда берильген хаберни 
буюк бир мемнуниет иле юкъарыда кетирильген меселенен 
багълы меракълы цитата оларакъ кетиремиз: «Татарлар ичюн 
лекция. Базар куню Акъмесджитте, Енъи-Джами къариесин- 
де Эски-Текиеде татарларын хасталыгъына даир татарджа бир 
лекция окъулмыштыр. Инсанларын джесет ве азаларынынъ на- 
сыл къуюлдыкъларыны (зайыфлаштыкъларыны) ве онларле не 
веджихле (насыл суретте) эмраз иттигине (маразларгъа огъра- 
гъанларына) даир къадынлара Т.Д. Языджы окъумыштыр. Эр- 
кеклере махусус дигер бирини А. Боданинский окъумыштыр. 
Мезкюр лекциялар Акъмесджит сыххий (сагълыкъ) хэйети- 
нинъ мусульман комиссиясы векили тарафындан тертип олун- 
мыштыр [22]. 

Я.Н. Байбуртлы оджалыгъындан гъайры, къырымтатар ме- 
дениети ве этнографиясынынъ огренильмесинде гъает фааль 
арекетлерде булундыгъыны да коремиз. ТУАК (Таврическая 


21. Мухбир. Багъчасарай къадынлар джемиети тарафындан // Терджи- 
ман.- 1917.- № 139.- июль 7. 

22. Мухбир. Татарлар ичюн лекция // Терджиман.- 1916.- № 226.- октябрь 

Учёная Архивная Комиссия) комиссиясынынъ реиси олгъан 
А. Маркевич иле бераберликте Багъчасарайдаки Ешиль-Дажи- 
мининъ дурумыны тедкъикъ эткени хусусында айры язысыны 
мисаль кетиремиз [23]. Меселенинъ башы бойле корюнмек- 
те. «Таврическая Ученая Архивная Комиссия» кендисининъ 
1914 сенеси, февраль 26-даки топлантысында Багъчасарай 
шеэринде булунгъан «Ешиль-Джами» меселесини котерген 
эди. «Комиссия» ишбу джамининъ ал-азырдаки дурумынен 
меракъланып, тамирине пара айырмаздан эввель, меселени бу 
шекильде ортагъа къойгъан эди. Ешиль-Джамининъ аслында 
бир архитектура эсери джиэтинден къыймети бармы, ёкъмы? 
Ве бу суальге там ве джиддий джевап берильмеси ичюн «Ко- 
миссия»нынъ реиси А. Маркевични вазифелендире. 1915 се- 
несининъ апрель айында А.Маркевич «Комиссия» азаларыны 
Багъчасарайда япылгъан кенди тедкъикъаты иле танышты- 
рып, Ешиль-Джами эскилиги саесинде белли бир дереджеде 
харабеде булунса да, бир архитектура санаты эсери сыфатында 
гъает меракълы тарихий эсер оларакъ къабул олунмалы... 

Бу эпизоддан гъайры, айны сенеси августта Петрограддан 
кельген генч профессор А.Н. Самойловичке аркъадаш оларакъ 
Къырым этнографиясына аит чешит материаллар топлагъа- 
ны матбуатта бу шекильде къайд этильмекте: «Петроград да- 
рульфунуны профессорларындан мустешрикъ (шаркъшынас) 
А.Н. Самойлович дженаплары бир хафтадан бери Къырымда 
мусафир булуныюрлар. Бу сыма къырымлылара ябанджы де- 
гильдир. Къач сене мукъаддем Къырым виляет земствосы та- 
рафындан Акъмесджит рус-татар дарульмуаллиминден чыкъ- 
ма учителлер ичюн тертип идильмиш курсларда лекциялар 
окъумышты. Кечен сене исе, «Къырымтатарларынынъ Икин- 
джи ватан мухаребеси хакъкъындаки тюркюлери» намындаки 
русчая терджимесиле берабер бир рисале нешир иттиги киби, 

бу сене дахи «Къырымтатар сарфы» намыле ильмий бир китап 
язуп нешир итмиштир. А.Н. Самойлович дженаплары шаркъ 
лисанларына, бильхасса, тюрк-татар тиллерининъ мухтелиф 
(чешит) шивелерине дерин ашнадыр (бильгиндир). Тюрк-та- 
тар иллеринде сейяхатлар идюп, тюрклюк-татарлыкъ хакъ- 
къында пек чокъ тетебуатта (тедкъикълерде) булунмыштыр. 
Мюшарюн илейх (ады кечкеннинъ) бу дефа Къырыма кель- 
меси йине ильмий бир макъсата мубиндир (бесебеллидир). 
Къырымтатарлары арасында этнографик малюмат топламакъ 
ичюн император 3-нджи Александр музеси тарафындан ма- 
хусус Къырыма азам (буюк) идильмиштир. Самойлович дже- 
наплары башта Багъчасарая келерек, шехэрде ве шехэр джи- 
варындаки асар-ы-атикъайы (эски эсерлерни) «Къыркъ»лар 
намыле шухрет булмуш эски мезарстаны зияретле, оралар- 
да тедкъикъат иджра итмиштир. Хазырда исе, рефакъатын- 
да (аркъадаш оларакъ) муаллим Яхья эфенди (Байбуртлы) 
булундыгъы халда, йине этнографик шейлер ве эски татар 
эльбиселери (урбалары) топламакъ ичюн Козьлеве ве Ор 
(Перекоп) уездлерине китмиштир... Самойлович дженап- 
лары дёрт сене мукъаддем (Акъмесджитте) учителлер курс- 
ларында лекция окъудыкътан сонъра, инкъыраза (кризиске) 
юз тутан Къырымдаки миллетлери огренмек ичюн Симферо- 
польде бир этнография джемиети тешкиль идильмесине му- 
ваффакъ олмушты. Факъат теэссюф олуныр ки, мезкюр дже- 
миет мутешеббюснинъ (тешеббюсчининъ) ве муэссислери- 
нинъ Акъмесджиттен китмелериле тедриджен (яваш-яваш) 
сёнмишти. Умит олуныр ки, Самойлович дженапларынынъ 
бу дефа Къырымы тешрифлериле инкъыраза юз тутмуш 
Къырым миллетлеринден эввель инкъыраз олмуш «Этногра- 
фия джемиети» енъиден тирилир ве макъсадыны такъипте 
девам идер [24]. 


24. Х.С. /Асан Сабри Айвазов/ А.Н. Самойлович - Петроград дарульфу- 
нуны профессорларындан // Терджиман.- 1916.- № 175.- август 14. 

Шу 1916 сенесининъ август айында 3 афта девамында 
Къырымда булунгъан Петроград университетининъ эльси- 
не-и-шаркъие (шаркъ лисанлары) шубеси профессорларын- 
дан приват-доцент Самойлович дженаплары, август 30-да кене 
Петроградгъа дёнген эди [25]. 

Мытлакъ даа къайд этмели ки, А.Н.Самойловичнинъ 
1915 сенеси нешир эткен мезкюр «Къырымтатарларынынъ 
Икинджи ватан мухаребеси хакъкъындаки тюркюлери» («Пес- 
ни крымских татар про Вторую войну Отечественную. Памяти 
И. Гаспринского») [26] китабындаки тюркюлерни онъа кене де 
Я.Н. Байбуртлы такъдим эткен эди. Ве бу китап акъкъында сёз 
язгъан ве тюркюлерни васыфландыргъан, характеризе эткен 
А.С. Айвазов, бойле анълатмакъта: «Мезкюр эсер Багъчасарай 
муаллимлеринден Яхья эфенди Байбуртлынынъ Самойлович 
дженапларына кендисининъ риджасына бинаэн кондердиги 
ики тюркюден ибарет олуп, биринджиси къырымтатар запа- 
сы (ихтият) ве ополчен аскерлерининъ ве къырымтатар атлы 
полкунынъ мухаребе-хазирее китмелерини, икинджиси, аслы 
Къырымын ерлиси олуп да, сонърадан османлы тебаасы олан 
татарларын эсери оларакъ Къырымдан сюрюльмелерини тас- 
вир идиюр» [27]. 

Гъает сийрек малюматлардан даа бириси — Яхья Наджи 
Байбуртлы 1917 сенеси Русиедеки февраль олайларындан 
сонъ, азаделик арекетлери мейдан алып дувулдагъан вакъытта 
Багъчасарай шеэр мусульман комитетине аза оларакъ сайлан- 
масыдыр. Ишбу малюмат сонъ дередже меракълы олгъан яш 
оджа Насибулла Зеврининъ «Муаллимлер кезинтиси» макъа- 
лесинде раст кельмекте. Н. Зеври бу парчада Ибрахим Фехми 


25. Мухбир. Самойлович // Терджиман.- 1916.- № 188.- сентябрь 1. 

рехберлигинде 60 кишилик «маариф ордусы»нынъ демиръёл- 
да вагон киралап Къырым боюнджа сейяхаткъа чыкъкъанлары 
акъкъында тарифлеркен, Багъчасарайда, Хан-Сарай азбарында 
оларны къаршылагъан ве Багъчасарай шеэр мусульман коми- 
тети адындан оларгъа «хош кельди» деп чыкъыш япкъаныны 
анълатмакъта. Байбуртлы о ерде эки дефа чыкъыш япкъан эди. 
Экинджи дефа кендисининъ чыкъышында Я.Н. Байбуртлы 
«муаллимлерни чекимсерликке, кендилерини эльде тутмагъа 
бильмелерине, ишлеринде муваффакъиет, меслеклеринде се- 
бат ве къара къувветлерге (провокаторларгъа) къаршы турмакъ 
ичюн кенди араларында даирелер, джемиетлер, «къыршавлар» 
къурмакъ, басиреткяр (огюни корьгенлерден) олмагъа керек- 
лигине давет этти». 

Къырымтатар маарифи тарихинде биринджи дефа олып 
кечкен бойле десант, яни 60-къа якъын оджа топланып Къы- 
рымны долашмакъ ве баргъан ерлерине окъув ве медениет 
меселелерини котермек, халкъны тасильге, маарифке, биль- 
гиге авеслендирмек десанты, сонъ дередже джиддий олгъа- 
нындан, ишбу малюматны даа азбучукъ айдынлатмакъ ние- 
тинен макъаленинъ башындан бир парчачыкъ мисаль оларакъ 
кетирейик: «50 — 60 кишилик бир группа июнь 2-де Ибрахим 
Фехми эфенди тахт-риясетинде бир кезинти, сейяхат яптылар. 
Муаллим эфендилер джумлеси бирликте кендилерине хас ту- 
тылан вагона минерек, миллий шаркъылар, татар йырлары, 
марсельезалар сёйлеюп Багъчасарая догъру илериюрдылар. 
Эбет, татарын, татарлыгъын баш къазыгъы олан, бугуньде 
адета унутылмыш дереджесине инен, эски пайтахтымызын 
Хан-Сарайына ве «Зынджырлы» медреселерине догъру иле- 
рилеюрдылар. Эбет, татар ве, бильхасса (эсасен) муаллимлер 
тарихи хаятында, ильк дефа олан бу тарихий вакъиа пек мухим 
ве пек буюк бир муваффакъиет дие телякъкъи (къабул) олуна- 
джагъы киби, келеджекте татарын хатырат миллиеси сайылыр 
ве араштырылыркен, истикъбаль (келеджек) йылдызы олан 

пайтахтымыз бунлары (экскурсиялары - ред.) тарихнинъ баш 
сахифесинде кореджек ве севе-севе окъуяджакътыр. Чюнки 
рух-у-инкъиляп, даха догърусы, бир миллетин икъбаль ве се- 
лямети, юксельмеси, яшамасы, бир макъсат, бир гъаее догъру 
ките бильмеси, пешинден къошмасы ве онынъ исбат хакъикъа- 
сыны тапа бильмеси ве яхут янълыш сокъакълара минерек, 
фена нетиджелер догъураджакъ ве даха ачыкъчасы, о миллети 
ёкъ этеджек, йыкъаджакъ, эсир идеджек, анджакъ о миллетин 
мектеп ве муаллимлерининъ талиаларыле (такъдирлериле) 
алякъадар, яни бунларын дередже-и-халларыле мутенасиптир! 
Бу пек буюк бир хакъикъат, инкяр олунмаз бир баханедир!!!» 
[28]. 

Чокъ харика ве мухтешем оларакъ мезкюр парчада озь 
деврининъ гъает истидатлы генч шаири Абдульгъафар Шер- 
феддинов акъкъында тарифленсе де, бугуньде онынъ ады ве 
иджады ич де белли дегильдир. О вакъытлары онынъ «Бала 
йырлары» (1917) серлевалы шиирлер топламы нешир этильген 
эди. Мезкюр эпизодда о, муаллимлер ве дигер бир чокъ му- 
сафирлер огюнде И.Гаспринскийге багъышлангъан «Чокъракъ 
къуруды» шиирий эсеринен чыкъышта булуна. Ве «Къыры- 
мын Токъайы» ад идиледжек шаир такъдим эткен кенди шии- 
риле татарлыгъын бутюн къанларыны къайнадыюр, дертлери- 
ни, яраларыны ачыюрды ки, бу муаллим эфендилер тарафын- 
дан шиддетли алгъышларле музахер олыюрды (дестекленир 
эди)...». Ишбу истидатлы шаирнинъ башкъа парчаларындан 
«Аркъадашларыма» адлы шиири де анъылмакъта. Таир Ки- 
римнинъ хаберине коре, Абдульгъафар Шерфеддиннинъ 1918 
сенеси «Миллет» газетасында «Гонъюльсизге» адлы шиири де 
басылгъан эди. 

Яхья Наджи Байбуртлынынъ илим ве къалем кучю, идрак 
ве зехин юксеклиги, кенишлиги о къадар юксек ве о дереджеде 

эди ки, ялынъыз Къырымдаки кенди аркъадашларынынъ, зе- 
наатдашларынынъ ильмий-методик чалышмаларына тасилий 
ольчюлер козюнен бакъмакъ ве къыймет кесмектен, тарифле- 
мектен гъайры, сербест оларакъ дюньяджа мешхур Петроград 
университетининъ алимлеринден А.Н. Самойловичнинъ 1916 
сенеси нешир этильген «Опыт краткой крымскотатарской 
грамматики» китабына язгъан такъризинде (рецензиясында) 
де буюк алимнинъ ильмий-методик ольчюсини кесмесине, 
китапнынъ мундериджесини мантыкъый шекильде тарифле- 
месине бельсенмеси — чокъ ильгинч, чокъ озьгюн илим кучю- 
нинъ къайнамасындандыр ки, буны да умумен Къырым тасиль 
системасынынъ медреселер отьмегининъ токълугъы, чыракъ- 
ларынынъ ярыгъы, кучьлю зехин вариети олгъанындан сай- 
макъ керектир. 

Бугуньде 1920-нджи ве 1930-нджы сенелери репрессия- 
ларгъа огърагъан айдынларымызнынъ «Дело»лары гизли полис 
архивлеринде булунмалары ве шу архивлерден окъуйыджы- 
ларгъа берильмеге ясакъ олмасы себебинден, Я.Н. Байбуртлы- 
нынъ репрессиялар девринде кечирген омрю къаранлыкъларда 
къалмакъта. Шимди къолумызда ялынъыз Акъмесджит граж- 
дан архивинде тапкъан бир материал булунмакъта. Бу ерде 
репрессиялар заманынынъ ошекчи, сафсатаджы ве бошбагъаз- 
ларнынъ режимнинъ баскъысы алтындаки яланджы айкъырма- 
лары алтында буюк оджа ве алимимиз чал башынен джехэннем 
атешлерине батырылгъаны корюнмектедир. 

1933 сенеси декабрь 11-де Багъчасарай педтехникумын- 
дан Къырым Наркомпросына аджеле суретте бойле мектюп 
ёлланыла: 

«1933 сенеси 1-нджи июньден итибарен Багъчасарай 
педтехникумындан татар тили ве эдебияты оджасы олгъан 
Байбуртлы Ягья сынфий ят бир киши сыфатында иштен чы- 
къарылды. Байбуртлы Ягья 50 яшындадыр. Оджалыкъ стажы 
30 йыл. Миллий фыркъанынъ азасы оларакъ Къурултайда 

кятиплик япкъандыр. Къутургъан миллетчидир. Башкъа мил- 
летлерге душман сыфатында бакъмакъта. 1932-33 окъув се- 
несинде дерслер вакътында студентлерге чешит «масаллар» 
айта эди. Гуя чарлыкъ заманында айлыкъны почтанен эвине 
ёллай экенлер. Эр кунь этли емеклер ашай экен. Шимди о за- 
манлар къайтсайды, эбет, сиз де (студентлер) шимди чиберек 
ашап, гузель окъур эдинъиз — киби кулакчасына лакъырдылар 
иле студентлернинъ гонъюллерини зеэрлей тургъан. Комсомол 
ячейкасы ве администрация онынъ социаль дурумы акъкъын- 
да эвельден огренип бильселер де, онынъ ерине башкъа оджа 
тапылмагъанындан, серт бир контроль алтында даа бир йыл 
чалышкъандыр. Ама башкъа оджа тапылмагъанына бакъма- 
дан, иштен чыкъарылды. Сентябрьнинъ башындан ана тили 
дерслерини кечирмек ичюн пединституттан оджа алынды [29, 
л. 85]. 

Яхья Наджи Байбуртлынынъ шахсиети дженктен сонъки 
девирде 27.08.1957 сенеси бинълердже дигер акъсыз гъайып 
этильгенлернен берабер реабилитация олунгъандыр. 

Умумен алгъанда, Я.Н. Байбуртлынынъ ильмий ве педа- 
гогик фаалиети ХХ асырнынъ биринджи отузлыгъында те- 
рен излер къалдырып, нешир эткен китаплары, макъалелери, 
чыкъышлары къырымтатар филологиясы ве тасилининъ инки- 
шаф этмесинде, илерилемесинде буюк роль ойнап, къырымта- 
тар миллий илимининъ гуманитар далынынъ озьджесине 
сыфатлаштыргъандыр. Чешит китаплар узерине бастыргъан 
такъризлери, фикирлери озь деврининъ миллий ильмий-ме- 
тодик ёнелишлерини ёна-ёна ильмий-мантыкъий шекиллерге 
кетирип, белли бир ильмий системалар яратылмасына ишле- 
генлери ачыкъ ве айдындыр. 


29. ГАРК (Государственный архив Республики Крым). Фонд Р 20, оп. 3, 
д; 112. 

ТОПЛАНГЪАН ДЖЕНКТЕН ЭВВЕЛЬКИ 
БИБЛИОГРАФИК МАЛЮМАТ. 
ОДЖА ВЕ ТАЛЕБЕЛЕРГЕ ДЕСТЕК ОЛАРАКЪ 

Р.5. Ишбу парчагъа аит аилевий фотоларны файдаланмакъ 
ичюн бизге такъдим эткен Яхья Наджи Байбуртлынынъ торун- 
лары Аттаров Мансур Нуриевич (Одесса) ве Абдуллаев Мид- 
хат Сеитаблаевичке (Къырым) чокътан-чокъ сагъоллар айтып, 
буюк миннетдарлыгъымызны бильдиремиз. Муэллиф. 

ЯКЪУП КЕМАЛ СЕИТМЕМЕТОГЪЛУНЫНЪ 
(1885—1938) АЯТЫ ВЕ ФААЛИЕТИ 


Ишбу чалышмадаки материалларнынъ чокъусы дженктен 
эввельки куньделик матбуатындан алынгъандыр. Булар- 
нынъ эмиетини, яни эски джериде ве дергилернинъ эмие- 
тини, тедкъикъатчылар эр вакъыт анълай эдилер. Дженктен 
эввельки заманда да илери кеткен зиялыларымыз кечкен де- 
вирнинъ чешит тюрлю матбуаты ве матбаасы сонъ дередже 
эмиетли ве къыйметли олгъаныны кендилери де пек гузель 
биле ве анълата эдилер. Бугуньде исе, эгер бунъа халкъы- 
мызнынъ сюргюнлигинден сонъ, озель медений вариети 
аман-аман бус-бутюн гъайып этильгенини козь огюне алсакъ, 
Санкт-Петербург ве Москванынъ буюк меркезий кутюпхане- 
леринде сакъланып къалгъан куньделик матбуатымызнынъ 
къыймети даа да къат-къат арткъаныны ачыкъ-айдын коремиз. 

1920-нджи сенелери багъчасарайлы оджамыз Абдураман 
эфенди эски миллий матбуат акъкъында кендисининъ «Бизде 
матбуат архиви меселеси» серлевалы макъалесинде бойле фи- 
кир юрьсетмекте эди: (Бу ерде ве башкъа бенъзер парчаларда 
текстнинъ имлясыны сакъладыкъ, къавузлардаки анълатмалар 
бизимкидир – И.К.): 

«Кечен деврин медений, сиясий, ичтимаий, икътисадий 
олсун, нешир олунгъан матбаасы вар исе, бунларын бугунь 
эмиети олдугъы киби, истикъбаль (келеджек) ичюн де пек 
буюк дегери оладжакътыр. Чюнки келеджеги къурмакъ ичюн 
кечмиши бильмек лязимдир. Бу мунасебетле «Илери» меджму- 
асынынъ кечен 12-нджи номерасында А. Сабри Айвазов аркъа- 
дашын «Къырымтатарларында газета ве газетаджылыкъ» нам 

мухим макъалесинде бизим де 45 сенели бир матбуатымыз ол- 
дугъыны анъламыштыкъ. Демек олуюр ки, бизде де ярым асыр 
къадар бир муддетлик язылы матбаа вар. Лякин нерде бунла- 
рын архивлери? Нерде о газеталар, меджмуалар, рисалелер, 
китаплар? Бугунь Исмаил Гаспринскийнинъ вакътында нешир 
иттиги рисалелери музейлерде биле ёкътыр. Бунлары булмакъ- 
та зорлукъ чекилиюр. Атта «Терджиман» газетасынынъ биле 
тамам архиви ёкътыр. Багъчасарай шаркъ музейханесинде 
олан «Терджиман» архивлерининъ де 5—6 сенелиги эксиктир. 
Атта 1917 сенесинден бу тарафа келене къадар чыкъарылып 
токътагъан газеталарын биле архивлерини булмая зорлукъ че- 
кильдиги киби, «Енъи дюнья» ве «Яш къуввет» газеталары- 
нынъ биле идарелеринде архивлери тамам олмамасы биздже 
буюк къусурдыр. Меселя, «Енъи дюнья» газетасы 1918 сене- 
синден бери чыкъарылып кельмектедир. Демек, шанлы бир 
тарихке малик... лякин онынъ да архивлери 1921 сенесинден 
башлап идаресинде вардыр. Меселя, газетанынъ тарихини 
язмакъ лязим келирсе, мытлакъа онынъ эски архивине мура- 
джаат этмек керек оладжакъ. Лякин онлары нереде булмалы?.. 
Нешир олунан матбуатымызын бугунь элимизде тамам ар- 
хивлери булунмамасы пек буюк къусурдыр!!! Бу огъурда га- 
зета идарелери, музейлер, улькейи огренюв тёгереклери мум- 
кюн олдугъы дередже Исмаил Гаспринскийнинъ ильк нешрият 
фаалиетинден аларакъ бугуне келене къадар не къадар газета, 
меджмуа, китап, рисале нешир олунгъан олурса, топламалары 
лязимдир!!!» [1]. 

Иште, бугуньде там бу эски матбуаткъа эсасланып, оны 
мумкюн дереджеде дикъкъатле огренип, бир чокъ эдебий-ме- 
дений меселелерге даа индже, даа догъру къыймет кесмеге 
имкянымыз булунмакъта. 


1. Абдураман (Багъчасарай). Бизде матбуат архиви меселеси // Енъи 
дюнья.- 1927.- июнь 25. 

Якъуп Кемалнынъ аяты ве фаалиети шу энъ аз огрениль- 
ген эдиплеримизнинъ сырасындадыр. Озь вакътында Къы- 
рымдаки мусульманджа омрюнинъ энъ юксек макъамларында 
булундыгъына бакъмадан, омрю ве фаалиети хусусында бу- 
гуньде малюмат чокъ аз ве къарышыкъ яхут ёкъ дереджесин- 
дедир. 

1917—1920 сенелери ичинде Къырым мусульман мах- 
кеме-и-шериесининъ, яни диний махкеменинъ, къадыаскери. 
Бугуньдеки терминология иле «Генеральный прокурор шари- 
атского суда Крыма». 1918 сенесининъ февралинден (Челе- 
биджиханнынъ вефатындан сонъ) Къырым ве Литва муфтиси. 
1917—1920 сенелеринде «Зынджырлы» эсасында къурулгъан 
Менъли Герай институтынынъ Къырым махкеме-и-шериеси 
тарафындан 1917 сенесининъ август айында 10 йылгъа тайин 
этильген ректоры! 1917 сенесинде Биринджи Къурултайымыз- 
нынъ мебусаны (делегаты). 1926 сенесинден Ялтадаки Шаркъ 
музейининъ директоры!!! 

Яни онынъ туткъан макъамларыны алсакъ, бугуньде чокъ 
белли инсан олмакъ керек эди. Ама языкъ ки, ойле дегиль. 
Атта фотосуретлери де аман-аман ёкъ олгъанындан, сымасы 
о дереджеде миллетке танылмай ки, 1926 сенеси Бакуда олып 
кечкен бутюнсоюз тюркология ильмий конференциясында 
чыкъарылгъан группадаки фотосы ичиндеки сымасыны уни- 
верситетлерде тарих факультетлерининъ муаллимлери ве атта 
«Къырымтатар тили ве эдебияты» зенаатыны къазандыргъан 
ильмий дереджели оджаларымызнынъ биле чокъусы тапып 
оламайлар! Шашыладжакъ шей дегильми?! 

Якъуп Кемал «Сеитмеметогълу» олгъаныны тек бир текст- 
те корьдик. Башкъа ич бир ерде бу шекильде бабасынынъ ады 
растланмай. «Сеитмеметогълу» адынен 1917 сенеси Къурул- 
тайгъа сайлав девринде, мебусанлар (делегатлар) гурухындан 
бир къысмыны джедвельде бериркен, ады там бойле кечмек- 
те. Къырымтатар миллий парламентосынынъ нашир-эфкяры 


БАБ 3 
108 ХХ Асырнынъ башларында фаалиет косьтерген айдынларымыз 


(печатный орган) олгъан «Миллет» газетасындан шу парчаны 
мисаль этип кетиремиз: 

Къурултая мебус намзетлери. «1917 сенеси олып кечкен 
Биринджи Миллий Къурултайымызгъа косьтерильген намзет- 
лер арасында Усеин Абдурефи Боданинский, Сеит-Джелиль 
Усеин Хаттатов, Джафер Сейдаметогълу, Осман Асаногъ- 
лу Акъчокъракълы, Исмаил Номаногълу Леманов, Асан-Са- 
бри Айвазов, Амет Сеит-Абдуллаогълу Озенбашлы, Сеттар 
Хаджы Мустафа Мисхорлы, Якъуп-Кемал Сеитмеметогълу, 
Шефикъа Исмаилкъызы Гаспринская, Исмаил Хаджыогълу 
Беширов, Мустафа Хаджы Абдульджелиль Бадракълы, Якъуп 
Мустафаогълу Давидович, Джелял Абдульмеиногълу Меинов, 
Рефат Исмаилогълу Гаспринский, Сеит-Ваап Сеит-Умер Чеш- 
меджи булунмакъталар» // Миллет.– 1917.— ноябрь 12. 

Бугуньдеки справочниклерде юрьген «Якуб Меметович», 
«Якуп Саит-Мемет» шекиллери къайдан алынгъаны белли де- 
гиль! 

1990-нджы сенелерининъ башында, биз Къырымгъа авдет 
эткен сонь, бирден Къырым граждан архивине кирип о ерде 
чалышмакъ ичюн окъув билетини алып, чокъ вакъытларымыз- 
ны о ерде кечирдик. Ичинде миллионларнен «Дело»лары ол- 
гъан шу архивнинъ ресмий ракъамларгъа коре, ялынъыз 10— 
15% фаизи ачылып козьден кечирильгендир. Къалгъанлары ич 
къыбырдамай багълы ятмакъталар. Бугуньде де айны дурум. 
Велякин о архивде 1920-нджи ве 1930-нджы сенелери репрес- 
сия олунгъан эдиплеримизнинъ ич бир керекли «Дело»сы ёкъ! 
Яни, азбучукъ олса да, биографик малюмат яхут ракъамлар иле 
багълы айры фактлар ве дигер джиддий малюматлар алына- 
джакъ менба ёкъ. Бу «Дело»лар о девирде, бугуньде де айны 
шекильде, гизли полис архивинде булунмакъталар. Бу архивге 
исе о заманда ялынъыз профессор Д.П. Урсунынъ къолу уза- 
на бильди. Эбет, кенди имкянларындан файдаланып Дмитрий 
Павлович шу гизли полис архивинде чалышаракъ, сонъундан, 

яни 1999, сенеси «Деятели крымскотатарской культуры (1921- 
1944 гг.) Биобиблиографический очерк» адлы китабыны тер- 
тип этип бастыргъан эди. Табий, бу китапта Якъуп Кемал иле 
багълы справка шеклинде малюмат да булунмакъта. Огренге- 
нимизге коре, бундан эввель, къыскъадан ве там ишленильме- 
ген олса да, А. Ефимов тарафындан язылгъан бир парча нешир 
юзюни корьди [2]. 2003 сенеси исе, сонъунда Б. Чобанзаде 
премиясынынъ лауреаты олгъан профессор А.А. Непомня- 
щийнинъ чалышмасы пейда ола [3]. Ве 2014 сенеси урьметли 
илим адамымыз доктор Улькера Кязимкъызы Мусаеванынъ да 
баягъы колемде тедкъикъаты салмакълы бир дергиде дюнья 
юзюни корьди [4]. 

Д.П. Урсу Якъуп Кемал узеринде 1937 сенеси тюрьмеде 
кечирильген соргъу материалларындан файдаланып справка 
тизгендир. 1885 сенеси Улу-Салада догъгъан Якъуп Кемал- 
нынъ соргъудаки хаберине коре, 1902 сенеси, яни 17 яшында 
олгъанда, Къырымдан чыкъып йыллар девамында четэллер- 
де булуна. Истанбул ве Бейрут (Ливан) окъув юртларында 
окъуй. Ама Истанбул ве Бейрут окъув юртларынынъ там хан- 
гилеринде окъугъаны ачыкъланмай. Д.П. Урсу 1998 сенеси 
«Йылдыз»да бастыргъан бир парчасында Я. Кемалнынъ Бей- 
рутта окъугъаны акъкъында бойле къайд эте: «Бейруттаки 
Америка университети меселесине кельгенде, о, 1920 сенеси 
ачылгъан экен, бундан эввель исе мында «Сирия протестант 
колледжи» адына окъув юрту олгъаны белли олунды. Эгер 


2. Ефимов А.В. Новые материалы к биографии Якуба Кемаля Саит-Ме- 
мет-Эфенди (1885-1935) // Проблемы политической истории Крыма. Симфе- 
рополь, 1996. Вып. 1. 

3. Непомнящий А.А. Страницы из истории изучения крымско-татарского 
народа в начале ХХ века // Мечети и мизары татар Беларуси, Литвы и Польши: 
К 100-летию второй Минской мечети: Материалы УШ международной науч- 
но-практической конференции. – Новогрудок.- 2003. С. 108-109. 

4. Мусаева У.К. Деятельность восточного музея в Ялте // Пространство и 
Время.- 2014.- № 2(16). – С. 175-180. 

Якъуп Кемал, акъикъатен, Бейрутта окъугъан олса, о да 1875 
сенеси тешкиль олунгъан Святой Иосиф университети олма- 
лыдыр. 1902 сенеси Якъуп Кемал тыш мемлекетлерде булун- 
гъанда, шу университетте шаркъ шубеси ачыла ве о, учь сене 
девамында мындаки талебелер (иле берабер) арап тили, тарих, 
Шаркъ археология ве географиясы, ислямиет киби фенлерден 
дерслер кечелер» [5, с. 132]. Д.П.Урсу бу хаберни бериркен, 
академик А. Крымскийге сильтем (дипнот) бере [6]. Ама ай- 
рыджа къошмалы ки, Бейрут ве Ливаннынъ кендиси о заманда 
Османлы империясы теркибинде олдугъындан, мусульманджа 
окъув юртлары да чокъ эди. Якъуп Кемал соргъуда тасилини, 
башкъа базы Къырым зиялылары киби, аджылыкъ ёллары- 
нен барылгъан Мысырда, Къаиреде «Аль-Азхар»да дегиль де, 
Бейрутта окъугъаныны айта. Бу озель фактны о заманда дигер 
къырымлылар да гузель биле эдилер. Чюнки къырымтатарлар 
арасында экинджи бойле шахс, яни Бейрутта окъугъан талебе, 
аман-аман ёкъ эди! Эр алда бойле шахс бугуньде де миллий 
филология илимимизнинъ тарихинде белли дегиль! Бенъзер 
малюматны ялынъыз сонъ заманларда нешир этильген Идрис 
Асаниннинъ «Бир авуч топракъ» эсерлер джыйынтыгъында 
растлаймыз. Мында Идрис агъа дженк йылларыны хатырлар- 
кен, 1942 сенесининъ ноябринде Албат коюнде татар балалары 
ичюн лицей ачылып, шу ерде кендиси де окъуркен, оларда дин 
дерслерини кечирген Суфьян эфенди Бейрут алий окъув юр- 
тунда дерс алгъаныны хатырлай... [7, с. 5]. Эски девирде исе, 
къырымтатар талебеси Бейрутта тасиль алгъаны акъкъында 
ялынъыз бир дефа, окъугъан шахс конкрет анъылмадан, 


5. Урсу Д.П. Шаркъшынаслыкъ ве Къырым шаркъшынаслары (1918- 
1941) // Йылдыз.- 1998. № 2.- С.111-136. 

6. Кримський А., Боголюбський О. До исторії вищої освіти у арабів. Київ, 
1928.- С. 12-20. 

7. Асанин И. Бир авуч топракъ. Бедий эсерлер джыйынтыгъы. Тертип 
этиджилер Риза Фазыл, Шакир Селим. Акъмесджит: Таврида.- 1997.- 336 с. 

А.С.Айвазовнынъ 1910-нджы сенелерининъ орталарындаки 
языларындан биринде кечмекте. «Зынджырлы» медресеси 
иле багълы дискуссияларынынъ биринде о бойле яза: «Зын- 
джырлы» медресеси биле заманынынъ истедиги киби адамлар 
чыкъарамадыгъы ве шимдики халыле бундан бойле дахи чы- 
къарамаяджагъы ичюн окъумая, тенвир итмее (илим алмагъа) 
хавеслери олан Къырым эвлядынынъ бир чогъу та Мысыра, 
Истанбула, Бейрутлара китмее меджбур олуюрлар» [8]. 

Эм бир тарафтан, Я.Кемал соргъуда юксек тасилли олгъа- 
ныны сёйлер экен, башта Истанбулда медресе, сонъра Бей- 
рутта университет битиргенини анъламакъ мумкюн олгъаны 
киби, экинджи тарафтан, булардан гъайры, 1913—1916 сене- 
лери арасында Москвада Лазаревский Институт Восточных 
Языков адлы институтта окъугъаны да юксек тасиль сайыла 
биле. Д.П. Урсунынъ хаберине коре, Я. Кемал бу сонъкисинде 
1913-14 сенелери окъугъандыр. Ама биз якъында булгъан 
базы материалларда бу ракъам там догъру олмагъаны корюн- 
мекте. Яни «Терджиман»да басылгъан дигер хаберлерге коре, 
Я. Кемал Москвада ялынъыз 1913—14 сенелери дегиль де, 1915 
ве 1916 сенелеринде де булунып окъугъандыр. Меселя, 1916 
сенеси апрель айында Къырымдан тыш окъугъан бир груп- 
па талебелер, шулар арасында Якъуп Кемал да булунмакъта, 
«Терджиман»гъа мектюп кондерип «Зынджырлы»нынъ исляхы 
иле багълы дискуссиягъа къошулалар. «Терджиман» ишбу 
мектюп акъкъында хусусий шекильде къайд этмекте: «Петро- 
град, Москва ве Одесса дарульфунунларында (университетле- 
ринде) окъуян къырымлы талебелеримиз: Джафер Сейдамет, 
Мустафа Къуртиев, Челебиев, Ахмет Халилов, Якъуп Кемал, 
Ахмет Озенбашлы, Махмут Умеров, Джемиль Мертзиев, 
Мехметджан Енилеев, Абдульгъафар Чоракъаев ве Джелиль 


8. Айвазов А.С. «Зынджырлы» медресенинъ исляхына тешеббюс // 
Терджиман.- 1915.- № 267.- дек.6. 

Чапчакьчы имзалары алтында «Зынджырлы» меселеси на- 
сыл халь олунмалы» нам къыйметли макъаленъизи маалесеф 
(языкъ ки) техире (сонърагъа быракъмакъ) меджбурыз» [9]. 

Якъуп Кемалнынъ 1915-16 сенелери Москвада окъугъаны 
акъкъындаки эсас исбат исе, онынъ кендиси кене де 1916 сене- 
си «Терджиман»да басылгъан «Исляхат меселеси мунасебети- 
ле хатыра келенлер» макъалесини имзаларкен, «Якъуп Кемал. 
Москва. Лазаревский институтынынъ сонъ сыныф талебеле- 
ринден» деген къайдыдыр [10]. Яни Якъуп Кемал 1916 сенеси 
Шаркъ тиллери Лазарев институтынынъ мезуны эди. Чаре та- 
пылып онынъ шу институттан алгъан дипломы да булунса, не 
гузель олур эди! 

1937 сенеси Гурьев шеэрининъ Прорвин ИТЛ тюрьме- 
синде (Прорвлаг документлери) олып кечкен соргъуда Якъуп 
Кемалнынъ эскидеки социаль статусы иле багълы лакъырды 
олдумы, ёкъмы, белли дегиль. Эр алда Д.П. Урсунынъ справ- 
касында бу акъта сёз юрютильмей. Аслында исе, бу гъает ме- 
ракълы меселе олып, онынъ биографиясы иле багълы малю- 
матларда дефаларджа кечмекте. Меселя, Якъуп Кемалнынъ 
догъмуш къыз къардашы Айше ханым 1943 сенесининъ декаб- 
ринде къоджасы Абляким Ильмийнен берабер Романиягъа ке- 
тип, 1947 сенесинден сонъ, бир чарелер иле ала бильген Тюр- 
кие тебаалыгъыны (гражданствосыны) къулланып Романияда 
яшайлар. 1960-нджы сенелерининъ башында Абляким Ильмий 
ве Айше ханым Бухарест университетинде окъугъан тюркиели 
Мустафа Мехмет адлы бир студент иле танышып бир къач се- 
нелер девамында Бухарестте янъы къурулгъан джамиде джума 
намазларында корюшип къонушкъанлар. Иште, шу, сонъундан 
профессор унваныны ала бильген Мустафа Мехмет адлы киши 


9. Айвазов А.С. Идареден ачыкъ мектюплер. Дикъкъат буюрылсын // 
Терджиман.- 1916.- № 84.-апрель 15. 

10. Кемал Я. Исляхат меселеси мунасебетиле хатыра келенлер // Терджи- 
ман.- 1916.- № 96.-апрель 29. 

2011 сенеси, энди 80-85 яшларында олып Романияда бизим 
оджамыз, педагогика илимлери намзети Энисе Абибуллаева- 
гъа берген видеоинтервьюсында, Айше ханым «юксек аиле- 
ден олдугъы гёрюнмектейди» деп тарифлей. Ве, табий, онынъ 
догъмуш агъасы олгъан Якъуп Кемал 1902 сенеси Къырымдан 
чыкъып онларджа сенелер девамында четэллерде булунмасы 
ве окъумасы ичюн джиддий маддий дестеги олмакъ керек эди. 
Яни Якъуп Кемал варлылар табакъасына аит олгъаны ачыкъ 
корюнмекте. Ама экинджи тарафтан, биз оны Москвада окъу- 
дыгъы заман, Акъмесджит джемиет-хайриесининъ ярдымла- 
рыны алгъаныны да коремиз. Бу акъкъында «Терджиман»да 
1915 сенеси айнен бойле хабер берильмекте: «Кеченде Акъ- 
месджит джемиет-хайриесининъ дигер талебелер иле бирлик- 
те, Москвада Лазарев Шаркъ мектебинде тахсильде булунан 
къырымлы Якъуп Кемал эфендие де бу сене 250 рубле ви- 
реджеги сонърадан анълашылмакъле бурада иляве къайдына 
люзюм корюльди...» [11]. Велякин бугуньде там анълашыл- 
май. О вакъытлары джемиет-хайриелерининъ малие (финанс) 
ярдымлары Къырымдан тыш окъугъан эр бир студентке бе- 
риле эдими, ёкъса тек мухтаджларгъамы — буны да айрыджа 
огренмелимиз. Ишбу левханы ачыкълайджакъ бойле малюмат 
да бар ама... 1915 сенеси Акъмесджиттеки Волошенко эркек 
гимназиясыны битирип чыкъкъан эки генчимиз бар эди. Би- 
риси — багьчасарайлы Яхья Наджи Куркчи, экинджиси — акъ- 
месджитли Али Сеттаров [12]. Иште, Акъмесджит джемиет- 
хайриеси шу сенеси талебелерден тек Москвадаки Лазарев 
Шаркъ тиллери институтына кирген Яхья Наджи Куркчиге 150 
рубле малие дестеги берген эди [13]. Бу дестек июнь айында 


11. Мухбир. Акъмесджит джемиет-хайриеси // Терджиман.- 1915.- № 77.- 
апр. 7. 

12. Мухбир. Бу сене гимназияйы битирен генчлеримиз // Терджиман.- 
1915.- № 103.- майыс 8. 

13. Мухбир. Акъмесджит мусульман джемиет-хайриеси // Терджиман.- 
1915.- № 135.- июнь 16. 

берильген олса, шу сене сентябрьнинъ башында онъа эм окъу- 
масы, эм де хасталыгъыны тедавийлемеси ичюн даа 300 рубле 
тайин этиле [14], ве 1917 сенеси апрельде Багъчасарай шехэр 
идареси тарафындан даа 200 рубле ярдым бериле [15], Али 
Сеттаровгъа исе, бир шей ёкъ! Бельки де Али Сеттаров гимна- 
зияны битирген сонъ, университетке кирмегендир? Там белли 
дегиль... Сонъундан башкъа менбалардан бильгенимиз киби, 
Яхья Наджи Куркчи Лазарев институтынынъ 3-нджи курсун- 
да окъур экен, 1917 сенеси август 1-де Багъчасарайда джигер 
хасталыгъындан вефат эткендир. 

Меракълы шей, 1917 сенеси Али Сеттаров «Терджиман» 
джылтларынынъ бир сатырчыгъында студент оларакъ косьте- 
рильмекте. Шу сенеси сентябрь айында Киев Радасына кеткен 
Къырым векиллери косьтерилиркен, араларында «истудент 
Али Сеттаров» да къайд этильмекте: «Сентябрь 8-де Киеве 
(Рада меджлисине) хузурында оладжакъ мухайер (сербест) 
миллетлер иджмасында (топлашувында) хазыр булунмакъ 
узьре Къырымдан ишбу векиллер ёлланылмыштыр: Джафер 
Сейдамет, А. Озенбашлы, Эмине Шабарова, Сулейман Идрис, 
истудент Али Сеттаров, Осман Челебиев, Айше Исхакова. 
Акъмесджиттен сайлангъан О.Акъчокъракълы хасталыгъы 
себебинден китмемиштир» [16]. Яни эр алда бу сонъки хабер- 
ден Али Сеттаров да студент олгъаны белли ола. 

1916 сенеси кене де Волошенко гимназиясыны битирген 
бир къач генчни коремиз. Ама олар сонъундан къайда окъу- 
гъанлары ве джемиет-хайриелерден малий ярдым алгъанла- 
ры хусусында малюмат буламадыкъ. Хаберде ашагъыдаки 
мезунларнынъ адлары кечмекте: «Гимназия икмаль иден 


14. Мухбир. Истудент Яхья эфенди Куркчие ярдым меселеси // Терджи- 
ман. - 1915.- № 195.- сент. 2. 

15. Мухбир. Истудентлере ярдым // Терджиман.- 1917. - № 81. - апр.20. 

16. Мухбир. Радая киткен Къырым векиллери // Терджиман.- 1917.- 
№ 178.- сент. 7. 

(тамамлагъан) татар талебелери. Акъмесджитте Волошенко 
гимназиясында тахсильде булунан багъчасарайлы Эмира- 
ли эфенди бин Хаджы Сеитумер мутевелли иле (бирининъ 
ерине кечип) хукюмет гимназиясында тахсильде булунан 
алушталы Осман эфенди Бекирбаев бу сене гимназияйы 
икмаль идерек шахадетнаме (диплом) алмышлардыр. Акъ- 
месджитли Шахингерай эфенди Абдураманчиков ве Ахмет 
эфенди Аталасов дахи реальный мектебини икмаль итмиш- 
лердир» [17]. 

Ишбу ерде сыра экен, даа бойле бир малюмат да къош- 
макъ истеймиз. Джемиет-хайриелер чешит тёренлер кечир- 
генлеринде, тюшкен хасылатны (келирни) яхут ондан бир 
къысмыны окъугъан къырымтатар студентлерине айыргъан- 
лары адет олгъаныны билемиз. Ама бундан гъайры, къы- 
рымтатар талебелерининъ университетлерде окъув меселе- 
си халкънынъ о къадар юреклерине ятыр ве фикирлерини, 
истеклерини къозгъатыр эдилер ки, тёренлерге, тедбирлерге 
барамагъанлар биле, сонъундан олса да, кенди параларыны 
къошардылар. Бойле олай Алуштада кечирильген «Музыка- 
лы кезинти»де ер алгъан эди. «Кезинтиге» келип оламагъан- 
лар, теэссюфлер этип студентлер файдасына берильген пара- 
гъа сонъундан пара къошалар. «Терджиман» дий: «Агъустос 
7-синде Алуштада Къырым мусульман истудентлери фаиде- 
сине тертип идильмиш «миллий кезинтие» даир даветнаме- 
лери вакътында аламадыгъымыздан, маатеэссюфиз. Бинаэн- 
алейх, ярыннынъ миллет хадимлери оладжакъ талебелеримиз 
менфаатына бу мусамереден (медений тедбирден) кельмиш 
хасылата (келирге) иляве идильмек узьре озь тарафымыздан 
28 рубле иане (ярдым) коньдериюрыз. Шейх Веджди эфенди, 
Исхакъ Муллин, Ибрахим Фехми, Бейтулла Арифов, Рефат 


17. Мухбир. Гимназия икмаль иден татар талебелери // Терджиман.- 
1916, – № 124.- июнь 8. 

бек Гаспринский А.С. Айвазов, рессам Хусейин Баданинский, 
Вели Ибрахимов, Али Тынчеров... [18]. 

Якъуп Кемалнынъ биографиясы иле багълы бугуньде чокъ 
аз белли олгъан даа бир меракълы малюмат булунмакъта. 1914 
сенеси август айында Биринджи империалист дженки башлан- 
масы ве Тюркиенинъ шу дженкте иштирак этмеси себебинден, 
чар укюмети (саваш мейданындан узакълаштырмакъ ичюн) 
Къырымда Тюркие тебаасында (гражданствосында) булунгъан 
шахсларны (17-ден 50 яшына къадар эркеклерни) Тамбов, Ря- 
зань, Воронеж ве Борисоглебск тарафларына сюргюн эткен эди 
[19]. О заманда «Терджиман»да басылгъан хаберлерге коре, 
Къырымдан сюргюн этильген татар эркеклерининъ сайысы 
5.000 (беш бинъ!!!) кишиге якъынлаша... Шуларнынъ арасын- 
да Якъуп Кемал да булунмакъта эди. Тамам шунынъ ичюн про- 
фессор Д.П. Урсунынъ справкасында Я. Кемалнынъ Москвада 
окъума деври 1913-14 сенелери киби косьтерильмекте. Яни 
мантыкъ боюнджа Тамбовгъа сюргюн этильген Я. Кемал Мос- 
квагъа къайтып окъувыны девам этмеси мумкюн дегиль эди. 
Аслында исе, Якъуп Кемал Москвадаки окъувына къайтып ол- 
гъан ве окъувыны девам этип 1916 сенеси мезкюр институт- 
тан мезун олгъан эди. Борисоглебск сюргюнлиги олайлары иле 
багълы бир чокъ малюматлар ве кениш макъалелер «Терджи- 
ман»нынъ саифелеринде акс этильгенини коремиз. Бойле пар- 
чаларнынъ бирисинде о ерлерде эсирликте булунгъан къы- 
рымтатар эркеклерининъ алы-эвалыны косьтерген бойле левха 
булунмакъта: «Къырымлы ве Тюркиели олмакъ узьре эсир 
мусульманлар идаре-умумиелерини (кечинмелерини) темин 
ичюн шу узун куньлерде сабахтан акъшама къадар кунешин 
якъыджы ве шедит (шиддетли) зиясы алтында имал-шакъкъе- 


18. Мухбир. Алуштада олмуш кезинти фаидесине // Терджиман.- 1916.- 
№ 175.- август 14. 

19. Фейзи И. Он бир айлыкъ эсарет хаятындан // Терджиман.- 1915.- 
№ 224.- окт. 15. 

де (эзиетли ишлерде) хаят ве къуввети ипрандыраджакъ къыр 
ве чёль ишлеринде булуныюрлар. Акъшамлары ерли-ерлери- 
не авдет идиндже, бунларын сокъагъа чыкъмалары ве базара 
китмелери къанунэн мани (ясакъ) идильмиштир. Кендилерине 
емек хазырлаяджакъ аилелери де ёкъ! Тезден рамазан-ы-ше- 
риф де киреджек. Бу мусульманлар ичюн орудж тутмасы пек 
мушкюль ве яхут гъайры-мумкюн оладжакъ. Мамафих (бу- 
нынъ иле берабер) тутмаянлар да бализарур (истер-истемез) 
вуджудэн эзили булунаджакълардыр...» [20]. Корьгенимиз 
киби, Тюркие гражданствосында олгъанлары ичюн 1914 сене- 
си дженк башлангъанынен Къырымдан сюргюн этильгенлер- 
нинъ халы-эвалы эсир дурумында эди ки, Якъуп Кемал бу ва- 
зиеттен насыл шекильде къуртулып Москвада окъувыны девам 
эткенине шашмакъ мумкюн... Чар акимиетининъ о замандаки 
къанун-къаиделери боюнджа, окъувда олгъан генчлернинъ са- 
вашкъа алмай эдилер... Ама Якъуп Кемал Тюркие ватандашы 
олдугъындан, мезкюр къаиденинъ онъа алякъасы ола билирми 
эди? Бу меселе де айрыджа инджеленмели... 

Якъуп Кемалнынъ характер чизгилери акъкъында да ич 
бир тюрлю бильгимиз ёкъ. Гъает ишкир олдугъыны 1926 сене- 
синден Ялтадаки Шаркъ музейининъ мудири оларакъ тайин- 
ленгенинден сонъ, гъает фааль суретте махусус экспедициялар 
тешкиль этип Къырым боюнджа музей ичюн дюньяджа экспо- 
нат, шулар джумлесинде къыйметлиден-къыйметли онларджа 
эски эльязмалар, топлагъанындан корюнмекте. Бу сонъкилер 
акъкъында чешитли ве баягъы тафсилятларыны анълаткъан 
макъалелер язылгъандыр. Ама онынъ дин хадими оларакъ му- 
таассиплиги, фанатиклиги яхут бунъа бенъзер чизгилери бар 
эдими, ёкъмы? Там белли дегиль. 

Джамидеки ваазларындан гъайры, буюк митинглерде, 
халкъ топлашувларында миллет огюне чыкъып натыкъа 


20. Мустафа Косе (Ялта), Али Эдхэм (Козьлеве). Фетва керек // Терджи- 
ман.- 1915.- № 138.- июнь 19. 

къудретиле, яни оратор сыфатында нутукълар сёйлегени ху- 
сусында да малюмат булунмакъта. Меселя, 1917 сенесининъ 
ноябринде Багъчасарайда олып кечкен буюк бир «миллий 
дебдебеде» (миллий тантанада) чыкъыш япкъаны «Миллет» 
газетасында акс этильгендир: «Мухбир. Багъчасарайда мил- 
лий дебдебе. (Макъаледе шу джумледе бойле хабер бериле: 
«Иште, ноябрин учюнде, джума куню, Багъчасарайда дёрт 
мюэссесе-и-миллиенинъ, яни Мюзехане, Дарульмуаллимин, 
Санайы ве хунер мектеби ве Зынджырлы медресе-и-алиеси- 
нинъ ресм-и-кюшадлары (ачылыш тёренлери) иджра идиле- 
рек, бу мунасебетле буюк ветарихий миллий бир дебдебе япыл- 
мыштыр». Макъаледе айнен Н. Челебиджихан, А.С. Айва- 
зов, У. Боданинский, А. Озенбашлы, С. Хаттатов, «Къырым 
оджагъы» мухаррири А. Ильмий, С. Идрисов, Я. Кемал, Иль- 
хамие-ханым Токътарова, Шефикъа-ханым Гаспринская ве 
Киев иле Оренбург шехэрлеринден кельген мусафирлернинъ 
нуткъларындан парчалар берильмекте (Миллет. – 1917. – но- 
ябрь 6). 

1924 сенеси олып кечкен ве матбуатта язылы шекильде 
сакъланып къалгъан даа бир эпизодда, онынъ гъает сербест 
киши олгъаны айдын корюнмекте. Меселе шунда ки, 1920- 
нджи сенелерининъ башында Къырымда совет укюмети пе- 
кинген сонъ, чешит васталарле большевик пропагандасы 
чалышып орталыкъкъа джайрагъан эди. Шу пропагандагъа 
къапылгъан бир сыра къырымтатар генчлери эски интеллиген- 
цияны акъсымлап, укюмет ве партия ярдымынен кендилерини 
лидерликке ёнельтмекте эдилер. Бу генчлернинъ эсас группасы 
«Яш къуввет» (1922—1941) газетасынынъ этрафында топланып 
«партиягъа керекли ишни» алып бара ве эски зиялыларымыз 
акъкъында андан-мындан ошекимси материаллар матбаа юзю- 
не чыкъара эдилер. Иште, бойле материаллар арасында бир де 
Якъуп Кемалнынъ ады чыкъкъандыр. Мезкюр эпизодны толу- 
сынен беремиз: 

«Автомобилимиз Никита коюни кечкен эди ... Къаршы- 
мыздан бир гурюльти, бир тоз-думан къопты ама, тап ялы 
боюнынъ къыямети къопкъандыр белледик. Заваллы шо- 
фёримиз шашмалагъанындан, аз къалды бизи учурымгъа 
котерип ата язды, урьккенимизден ёл кенарына чекилип 
токъталдыкъ ... Джаным, о бир аджайип шей эди: ёлларгъа 
чыбыршкъан файтонларын, атларын, арабаларын, автомо- 
биллерин уджу-буджагъы ёкъ, бутюн Ялтанынъ биржасы 
ёлларгъа тёкюльген... Биз янымыздан ель киби эсип киткен 
бу араба, ат, инсан йыгъынына абдал-абдал сейир этип-эпси- 
ни дикъкъатле эслеп къалдыкъ. Къадын-къыз, эркек, яш, 
оджалар. Миллет хадимлери озенбашлылар, якъуп кемал- 
лар, бильмем даа нелер, нелер... Араба-арабадан бутылка- 
лар къуш киби учалар, автомобиллер усьтюнде къайтарма- 
лар ойнайлар, авузлары бурунларына, аякълары башларына 
къарышкъан тюрлю-тюрлю шейлер. Файтонгъа, аткъа минип 
олмагъан сою да чамургъа джайылып къалгъанлар... бу не 
оладжакъ экен — деп отура эдик, аркъадан тасыр-гудюр бир 
къыямет даа къопты. Бакътыкъ: ики араба чалгъы: давлусы, 
кеманеси, трубасы... Къулакъларымыз патлай язды ама, не 
олгъаныны да анъладыкъ. Мегер бир джеби къалынджа агъа- 
нынъ тою экен. [21]. 

Мыскъыл дегиль, сагълам козьнен бакъсакъ, Якъуп Кемал 
якъын досту, къырымтатарларынынъ белли эдиби Амет Озен- 
башлы киби кишилернен къошулып тойларгъа баргъаныны, эр 
кес киби музыка динълегенини, оюнларгъа тюшкенини, шенъ- 
ленгенини де корьмек мумкюн. Яни инсан омюрни олгъаны 
киби къабул эткен эди. Якъуп Кемалнынъ кендисининъ аша- 
гъыда, иляведе, берильген язысында дин фанатиклери тенкъит 
этилип, бир сыра фетвалар янълыш берильгени акъкъында сёз 
юрюте: 


21. Япыштырыджы. Ама да расткелиш // Яш къуввет.- 1924.- декабрь 26. 

«Музыка — харам, чюнки лехвияне (бош эгленджелерге) 
себеп олдур. Бу фетвада мусульманлар консерваториялара кир- 
мектен ве бундан маддий ве маневий фаиделенмектен махрум 
идилиюр» [22]. 

Якъуп Кемал бу парчаны 1916 сенеси язгъаныны айрыджа 
къайд этемиз! О девирде Москвада Лазарев Шаркъ тиллери 
институтынынъ мезуны эди. 

Якъуп Кемалнынъ илимине келиндже, бугуньде сакъла- 
нып къалгъан ве энъ колемлиси олгъан 1930 сенеси Къырым 
девлет нешриятында басылгъан «Нехджу-ль-ферадис» («Уч- 
махларнынъ ачыкъ ёлу» /Дженнетлерге ачыкъ ёл/) китабыдыр 
[23]. Буны биз Москвадаки Русие девлет кутюпханесинде та- 
пып копиясыны алдыкъ. Эпси олып 64 саифели бир китаптыр. 
Чокъ онемлиси бу китапнынъ кириш сёзюни язгъан академик 
А.Н. Самойлович олгъаныдыр. 1929 сенеси март 3-те языл- 
гъан бу парчада А. Самойлович Къырым шаркъшынаслы- 
гъы ве, шу джумледе Якъуп Кемалнынъ чалышмасына, буюк 
къыймет кесип, умумен Къырымдаки тарихий филология иль- 
мининъ юксеклигини къайд этмекте. Якъуп Кемал 1928 сене- 
синдек этнографик экспедицияда тапкъан «Нехджу-ль-фера- 
дис» истинсахы (эльязмасы) — бу энди СССР ве Тюркиеде та- 
пылгъан айны эсер нусхаларынынъ дёртюнджиси эди. Мезкюр 
эльязманынъ сахиби Али мырза Эмиров 20-25 сене эввель 
кечингенинден сонъ, «мал-меит» сыфатында, онынъ къолунда 
олгъан башкъа «эдебий сийрекликлер» иле берабер Багъчаса- 
рай базарына сатлыкъкъа чыкъарылгъан, ве о ерде ерли бир бу- 
кинист тарафындан сатын алынгъан эди. Эльязма истинсахы- 
нынъ (кочюрильмесининъ) тарихчеси хиджрий 792 сенесине 
аиттир (милядий: 1389). Ш. Марджанининъ къолунда олгъан 


22.Якъуп Кемал. Исляхат меселеси мунасебетиле хатыра келенлер // 
Терджиман.- 1916.- № 94.- апрель 27. 

23. Якуб Кемаль. Тюрко-татарская рукопись ХІҮ века «Нехджу-ль-фера- 
дис». - Симферополь: Крымское государственное издательство.- 1930.- 64 с. 

айны эсернинъ дигер нусхасында хиджрий 459 сенеси косьте- 
рильмекте (милядий: 1357—1358 сс.). Гъает дюльбер «насх» ве 
«сулюс»ке янтайма язы услюбине коре, Къырым ханларынынъ 
кутюпханесинден чыкъмасы тахмин этиле. Эльязмада мюстан- 
сихнинъ (дигер эльязмадан кочюрип алыджынынъ) ады да 
къайд этильмекте: Къасым бин Мухаммед. Эльязманынъ эки 
бабы ве бабларнынъ серлевхалары эсас метинден фаркълы 
оларакъ ири язылы къою къырмызы мереккеп иле айрылып 
чешит чичек шекиллери иле сюсленгенлер. «Бизим элимизде 
булунгъан эльязма аслында «Нехджу-ль-ферадис» адлы буюк 
бир эсернинъ биринджи къысмы олып 549 саифеден ибарет- 
тир. Ольчюси 29/19 см. Хэр бир сахифесинде ири язылы 13 
сатыр булунмакъта» деп анълата Якъуп Кемал. Эльязманынъ 
башкъа нусхалары акъкъында хабер алмакъ ичюн Якъуп Ке- 
мал, В.В. Бартольд, В.А. Гордлевский, А.Н. Самойлович ве 
Тюркиеге проф. (Мехмед Фуад) Копрюлизадеге мектюплер 
язгъан. Эпсининъ джевапларында ялынъыз (джоюкъ сайыл- 
гъан) Ш. Марджанининъ къолундаки эльязма тасдикъланып, 
В.В. Бартольднинъ экинджи джевабында исе, «Нехджу-ль-фе- 
радис»нинъ даа бир эльязма нусхасы Тюркиеде «Енъи-Джами» 
кутюпханесинде 879 номери алтында булунгъаны ве «Тюрки- 
ят меджмуасы»нда нешир этильгени хабер этильмекте. Якъуп 
Кемалнынъ хаберине коре, бу эльязма нусхалары, яни Къы- 
рымда тапылгъан ве Тюркиеде булунгъан нусхалар, бири-би- 
ринден язылгъан шивелери иле бус-бутюн айрылып эр бири 
бирер уникумдыр (с. 14). 

Къыскъадан олса да, эльязманынъ тилине козь таш- 
лайыкъ. Метин эки баб ве он фаслгъа болюнип, базы фасллар- 
нынъ серлевхалары бойледир: «Эввелькъи баб Пейгъамбе- 
римиз алейхи-селямнун фазаили ичинде турур... Биринджи 
фасл. Икинджи фасл Пейгъамберимизкъа алейхи-селям вахий 
кельмекининъ беяны ичинде турур. Учюнджи фасл Пейгъам- 
беримиз алейхи-селям такъи яранларынынъ ислям эввелинде 

эмгеклери беяны (ичинде) турур. Тортинджи фасл Пейгъамберимиз 
алейхи-селям Меккеден Мединеге къачыгъмакълыкънынъ себеби- 
нинъ беяны ичинде турур»... (с.11). 

Эпси олып 10 фаслнынъ серлевхалары кечмекте... 

Корьгенимиз киби, эльязманынъ тили къырымтатары 
ичюн бугуньде де пек ачыкъ анълашылмакъта. 

Табий, эсернинъ там ишленмеси ве тедкъикъ этильме- 
си ичюн эльязмаларнынъ эр бир нусхасы буюктен-буюк роль 
ойнамакъта. Якъуп Кемал «Нехджу-ль-ферадис»нинъ эльяз- 
масы Къырымда Солхатта (Эски Къырым шехринде) языл- 
гъаныны айта (с. 8—9). 

Пек меракълысы шу ки, «Нехджу-ль-ферадис» китабы- 
нынъ 8-нджи саифесинде ашагъыдаки изаатында Якъуп Ке- 
мал мезкюр эльязмадан гъайры, кене де Къырымда тапылып, 
айны девирге аит олгъан «Китаб-уль-Месабих Фиттесаввуф» 
(«Суфийлик меселелерини айдынлатыджы») серлевхалы 
дигер бир эльязманы ишлегени ве нешир этеджегини айта. 
Яни бу малюмат бизге Якъуп Кемалнынъ 1934 сенесининъ 
хапсындан эввель учь китап азырлагъаныны анълатмакъта: 
1. «Нехджу-ль-ферадис» (русча) (Нешир этильди). 2. «Къырым 
ханлыгъындаки эснафханелернинъ весикъалы тарихи» («До- 
кументальная история цехов в Крымском ханстве»). (Русча). 
Бу китап 1931 сенеси нешир этильсе де, сонъунда типография 
ичинде НКВД хадимлери тарафындан бутюн нусхалары ма- 
кулатурагъа чеврилип гъайып этильгендир. 3. «Китаб-уль-Ме- 
сабих Фиттесаввуф». (Русча). Бу сонъкиси китап олып чыкъ- 
маса да, 1930 сенеси акад. А.Крымскийнинъ дестегиле Ки- 
евде чыкъкъан «Студії з Криму» джыйынтыгъында макъале 
шеклинде дюнья юзюни корьгендир [24]. Макъаледен бел- 
ли ола ки, «Китаб-уль-Месабих Фиттасаввуф» эсерининъ 


24. «Арабський суфійський рукопис ХШ віку, в Криму знайдений і чи не 
в Криму й писаний» /Ишбу макъале «Студії з Криму» джыйынтыгъында 1930 
сенеси дердж этильгендир/. 

эльязмасы 1926 сенесинде Якъуп Кемал тарафындан Судакъ 
виляети Таракъташ коюнде тапылгъандыр. Эсернинъ муэлли- 
фи Эбу-Бекир ибн Юсуф аль-Хасан аль-Васити. Эльязма мю- 
стансихининъ (кочюриджисининъ) ады исе аля ачыкъланамай. 
Себеби: эльязма ялынъыз бир нусхада олгъанындандыр. Яни 
мытлакъ етишмеген саифелери булунмакъта. Якъуп Кемал- 
нынъ хаберине коре, эсернинъ аслы милядий тахминен 1234— 
1284 сенелерининъ арасына аиттир. Таракъташта тапылгъан 
кочюрме эльязма Ялта музейине ерлештирильген сонъ, акад. 
А. Крымский ве акад. В. Гордлевскийнинъ меракъларыны 
догъура. Якъуп Кемалнынъ макъалеси эки къысымдан ибарет 
олып, биринджисинде умумий оларакъ суфийлернинъ фельсе- 
феси ве яйрама регионлары тарифленсе, экинджи къысмын- 
да эльязманынъ мундериджеси талиль олунмакъта. Эм экин- 
джи къысмында мезкюр эсерде олгъан 63 бабнынъ серлевха- 
лары да берильмекте. Филология фенлери намзети Нариман 
Абдульваапов 2006 сенеси Якъуп Кемалнынъ ишбу макъале- 
сини талиль этип суфийлернен багълы айры бир чалышмасын- 
да бастыргъандыр [25]. 

Юкъарыдаки малюматларгъа эсасланаракъ, эминликнен 
айтмакъ мумкюн ки, Якъуп Кемал озь девринде Къырымнынъ 
энъ кучьлю илим адамларындан бири олып, миллий тарихий 
филологиямызда силинмез из къалдыргъандыр. 

Якъуп Кемал 1934 сенеси хапс этилип 5 йылгъа тюрьмеге 
атылгъан олса да, сталинджи къаничиджилер бунъа коньме- 
йип, профессор Улькера Мусаева муим весикъаларгъа эсасла- 
нып ве профессор А.А.Непомнящий бизге хусусий хабер 
бергенине коре, 1937 сенесининъ башында янъыдан хапскъа 
огъратыла. Якъуп Кемалгъа къаршы янъыдан «Дело» ачылып, 
ахыры, къуршун джезасына махкюм этиле. Укюм къарарына 


25. Абдульвапов Н. Суфизм и начальный этап активного распростра- 
нения ислама в Крыму // Культура народов Причерноморья. - 2006.- № 79.- 
С. 140-149; 

етмезден эввель 1938 сенеси сентябрьнинъ 12-де Акьмесджит 
тюрьмесинде яткъан камерасында юреги токътап озь эджели- 
нен бу дюньяны терк эткендир. У. Мусаева бу соньки олайлар 
иле багьлы ашагъыдаки менбаны косьтере [26]. 

2021 сенесининъ октябрь айында Ялтада Шаркъ музейи- 
нинъ 100-йыллыкь евми-махсусы (юбилейи) кечирилиркен, 
Къырым джемаатчылыгъы, телевидение, радио хадимлери ве 
газетаджылар хазыр булунмасында Якъуп Кемал акъкъында 
кениш бир маруза иле чыкъышта булунып онынъ фааль ча- 
лышмаларынынъ бир чокъ инджеликлерини ве озелликлери- 
ни ачыкъламагъа имкян булгъан эдик. Занымызджа, бугуньде 
вакъыт къачырмай аяты ве фаалиети даа гузельдже огренилип 
салмакълы монография ве энциклопедияларгъа кирсетильме- 
лидир! 


26. Государственный исторический музей. Отдел письменных источни- 
ков. Ф.54, оп. 1, д. 999, л.46. (У.К. Мусаеванынъ «Деятельность Восточного музея 
в Ялте» // Пространство и время.- 2014.- № 2(16).- С. 180 – макъалеси боюн- 
джа). 

ЯКЪУП КЕМАЛ ИЛЕ БАГЪЛЫ БАЗЫ 
БИБЛИОГРАФИК МАТЕРИАЛЛАР 
(ОДЖА ВЕ ТАЛЕБЕЛЕР ИЧЮН) 


Кемал Я. Тюрко-татарская рукопись ХГУ века «Нехджу-ль 
ферадис». (Къырымтатарджа изаатлар ве мисаллер иле). – Акъмес- 
джит: Къырым Девлет нешрияты.- 1930.— 58 с. 

Боданинский У(сеин). /Багъчасарайдаки миллий музей муди- 

Симферополь.- 1927. С. 202—204. 

Кемал Я. Судакъ ве Ускютке ильмий экспедициялар // Енъи 

татарджа мисаллер иле/ Я.Кемал // Студії з Криму— 1930— 

КЪЫСЫМ Ш 


ИСМАИЛ-ФЕМИ НОМАНОГЪЛУ ЛЕМАНОВНЫНЪ 
(1871-1942) 
БИОГРАФИЯСЫНА ДАИР ЯНЪЫ КЕШФИЯТ 


Дженктен эввельки къырымтатар милий медениети ве 
илимининъ энъ парлакъ шахсиетлеринден бири – Исмаил-Фе- 
ми Номаногълу Лемановдыр. Онынъ догъгъан ери, сенеси, айы 
ве кунюни (Акъмесджит, 13 март 1871) проф. Д.П. Урсу 1930- 
нджы сенелери И.Лемановгъа къаршы ачылгъан «Дело»лар- 
дан алгъандыр [1, с.125—126]. Чюнки Къырымда ве о заманда 
Русиенинъ базы дигер регионларында 1920-нджи ве атта 1930- 
нджы сенелеринедже «метрика» деген шей ёкъ эди. Къырымда 
догъгъан мусульман балачыкълары бутюн вакъыт джамилерде 
имамлар тарафындан «имам-хатип дефтерлерине» («олюм- 
догъум дефтерлери»не) къайд этиле эдилер. Бу система 1918 
сенеси большевиклер тарафындан лягъв этилип метрика си- 
стемасына кечирильсе де, бирден оламайып, яваш-яваш ёнель- 
мекте эди. Шунынъ ичюн, меселя, Дженгиз Дагъджы 1936 се- 
несининъ башларында, советлерде паспорт къануны чыкъкъан 
сонъ, Акьмесджитнинъ горсовет бинасында эки хэким (врач) 
тарафындан муайене этильген (бакъылгъан) сонъ берильген 
ресмий шаадетнаме, яни «паспорт» алып пединституткъа кир- 
гендир [2, с. 13—14]. 

Исмаил Лемановнынъ биографиясы пек аз огренильгенин- 
ден себеп, проф. Д.П. Урсунынъ тизген справкасында И. Лема- 
новнынъ догъум тарихи язылгъанындан сонъ, бир къач сатыр 


1. Деятели крымскотатарской культуры (1921-1944). Биобиблиографиче- 
ский словарь. Сост. Д.П. Урсу. Симферополь: Доля.-1999.- 240 с. 
2. абс! С. Нанаагда Сеп212 Раёс1. Іѕіапьш: О@Кеп.- 1998.— 271 5. 

кечер-кечмез бирден 1917 сенеси къырымтатар 1-нджи Къу- 
рултай мебусаны (делегаты) ве Русие Девлет Думасында му- 
сульман фракциясынынъ кятиби олгъаны хусусында айтылып 
1920-нджи сенелерге кечильмекте. Акъикъатта исе, бугуньде 
тапылгъан бир чокъ малюмат ве материалларгъа коре, 1917 
сенесине къадар онынъ чокъ фааль оджалыкъ иши, аджайип 
ильмий, ичтимаий-сиясий фаалиети ве арекетлери корюнмек- 
тедир. 

Меселя, 19 яшыны толдурыр-толдурмаз 1892 сенеси Су- 
дакътаки русча-татарджа мектеплерининъ биринде оджалыкъ 
япкъаны белли ола. Эм де саде бир оджа дегиль де, гъает 
фааль, бильгили оджа ве тешкилятчы сыфатында тешкилий 
меселелерни чезип гузель нетиджелер косьтергенине шаат 
оламыз. Бир оджа сыфатында дерс вакътында талебелернинъ 
дикъкъатыны чекип окъув эснасыны сагъламлаштыра биле. [3]. 

Бир йылдан сонъ, яни 1893 сенеси, Исмаил Леманов Рус- 
тем бек Ахундов иле бераберликте «Терджиман»нынъ 10 йыл- 
лыгъына багъышлап «Хэсап меселелери» дерслигини нешир 
эте!!! [4]. 

Гъает меракълысы И. Леманов яшлыгъында кендисини 
сахна санатында да сынап бакъкъаны ве сахна санатына авес- 
лигидир. Бу иле багълы болджа малюмат олмаса да, матбуатта 
бир эпизод сыфатында хабер берильмекте. Меселя, «Терджи- 
ман»нынъ 1897 сенесиндеки номерлеринден биринде бой- 
ле малюмат ачыкъланмакъта: «22 февраль куню Багъчасарай 
шехэр идареси бинасында халкъ оджалары Исмаил Леманов, 
Сеитджелил Хаттатов ве Мансурский татарджа анълатмалар 
иле чешит сахна левхаларыны косьтердилер. Залдаки сейир- 
джилернинъ чокъусы къырымтатар яшлары олып, сахна 
левхаларыны буюк меракънен къабул эттилер... Шу акъшамки 


3. Гаспринский И. В Крыму был такой случай // Терджиман.-1892.-16 дек. 
4. Гаспринский И. По случаю наступающего десятилетия издания // 
Терджиман.- 1893.- 18 февр. 

медений тёренден топлангъан парадан бир микъдары Харьков 
университети ве Москвада окъугъан татар студентлерине кон- 
дерильди». (Русчадан терджиме) [5]. Хаберде адлары кечкен 
генчлернинъ джумлеси сонъундан къырымтатар халкъынынъ 
белли эрбаплары олып етишкенини де къошмалы. 

Табий, эртарафлама фааллик косьтерген генч И. Леманов, 
ахыры, Мысыргъа барып анда Къаиредеки мусульманджа энъ 
буюк ве кучьлю олгъан Аль-Азхар университетине окъума- 
гъа кире!!! 2003 сенеси нешир этильген шаркъшынаслыкъ 
бир биобиблиографик лугъатта И. Лемановнынъ Къаиреде 
Аль-Азхарда окъумасы 1899—1903 сенелери оларакъ косьте- 
рильмекте [6]. 

Юкъарыда къайд эткенимиз киби, о вакъытлары, яни 
инкъиляптан эввель, Къырымда яйрагъан халкъ аньанелери бо- 
юнджа, Къырымдан тыш окъугъан къырымтатар студентлери- 
не чешит джемиет-хайриелери малиевий (финанс) ярдымлар- 
да булуна эдилер. Шахсен И. Гаспринскийнинъ тешеббюсинде 
олгъан бу шейлер сонъундан ялынъыз Къырым дегиль, башкъа 
мусульман ве тюркий халкълар яшагъан джогьрафияларгъа да 
адымлай. Тамам шу арада (1903 сенеси) «Терджиман»нынъ 
нешрине 20 йыл толмасы мунасебетинен газетагъа ярдым ола- 
ракъ Умер мырза Къараманов, Али мырза Тайганский ве Сеид 
бей Булгаков чешит микъдарда пара кондерелер. Иште, шу па- 
ралардан 120 кумюшини И. Гаспринский Къаиреде окъугъан 
Исмаил Лемановгъа ёллай... [7]. 

Истидатлы, окъумышлы ве чалышкъыр генчни И. Гасп- 
ринский чокъкъа созмай «Терджиман» газетасына ишке ала. 


5. Гаспринский И. 22-го февраля в зале городской управы // Терджи- 
ман.-1897.- 3 марта. 

6. Люди и судьбы. Биобиблиографический словарь востоковедов – жертв 
политического террора в советский период (1917-1991). – 2003. СПб.: Петер- 

20 июня. 


БАБ 3 
130 ХХ Асырнынъ башларында фаалиет косьтерген айдынларымыз 


Бу хабер догьрудан-догъру дегиль де, васталы бир шекильде 
корюнмекте. Яни И. Гаспринский 1904 сенеси майыс айында 
бойле бир хабер берип шу ашагъыдакилерни анълатмакъта: 
«Редакция ве типография меселелери боюнджа шахсен бизнен 
корюшмеге истегенлер, биз олмагъанда, редакциямызнынъ 
кятиби ве хадими Исмаил-Фуат /?/ (Феми) Лемановгъа мура- 
джаат этмелери мумкюн. Язма мураджаатлар исе, кене де ре- 
дакция адына язылмалылар» (Русчадан терджиме) [8]. 

Эски матбуат саифелеринде булунгъан базы хаберлерде 
И. Лемановнынъ гъает джиддий чалышмалары ве алынгъан 
теджрибеси нетиджесинде карьерасындаки осюви ве илери- 
лемеси де корюнмекте. Меселя, 1905 сенеси майыс айында 
«Терджиман»нынъ баш мухаррири И. Гаспринский С.-Петер- 
бург шеэрине депутат сыфатында кеткенде [газета метнинде 
бойле язылгъандыр], редакциянынъ мудири оларакъ И. Лема- 
нов тайин этиле!!! [9]. 

Аджайип бир оджа ве тешкилятчы сыфатында И. Леманов 
шу 1905 сенеси Багъчасарайда русча нумюневий окъув юртла- 
рына бенъзетерек бир татарджа мектеп ачып, окъув эснасыны 
(процессини) юксек дереджеде тешкилинен чалыштырта. Ве 
1905 сенесининъ июнь 15-де Багъчасарай джемааты ве улема- 
ларынынъ хазыр булунмасында талебелерге имтихан туттура 
[10]. 

Занымызджа, И. Лемановнынъ бу ве бойле арекетлери ве 
ишлери онынъ Багъчасарай джемиети огюндеки итибарыны, 
авторитетини къат-къат арттырмакъта эдилер. 

1905 сенесининъ июнь айында Багъчасарай генчлеринден 
Бекир Муртазаев шеэрде халкъ кутюпханесини ачмакъ ичюн 
рухсетнаме алгъанындан сонъ, кутюпханенинъ ишини козет- 


8. Гаспринский И. От редакции // Терджиман.- 1904.- 7 мая. 

9. Мухбир. По случаю выезда редактора // Терджиман.- 1905.- 10 мая. 

10. Мухбир. Экзамены в бахчисарайской школе // Терджиман.- 1905.- 15 
июня. 

мек ве шахс-и-месуль вазифесини усьтюне «Терджиман» газе- 
тасынынъ хадими олгъан И. Леманов алгъан эди [11]. 

Биринджи рус икъилябынынъ къалабалыгъы заманын- 
да, даа догьрусы 1907 сенесининъ сентябринде, И. Леманов 
Санкт-Петербурггъа ёнеп, андаки университетнинъ шаркъ 
тиллери факультетине сербест динълейиджи оларакъ кире. 
1908 сенесинедже бу ерде окъуй. Шу арада анда чалышкъан 
къырымтатары Ильяс мырза Бораганскийнинъ шаркъ типогра- 
фиясына тасхихчи (корректор) оларакъ чалышмагъа кире. Ви- 
кипедиянынъ хаберине коре, И. Леманов айны вакъытта анда- 
ки Мухлио татар мектебинде русча ве татарджа тили ве ариф- 
метика дерслерини кечире. 1912—1914 сенелери ичинде кене 
С.-Петербургда шаркъ тиллери боюнджа репетиторлыкьъ япа. 

1908 сенеси майыс 2-де И. Леманов Багъчасарайда чокъ 
тантаналы суретте кечирильген «Терджиман» газетасынынъ 
ХХУ-йыллыкъ юбилейинде татарджа айтылгъан нутукълар- 
нынъ русчагъа чевириджиси сыфатында корюнмекте [12]. 

И. Лемановнынъ эсас зенааты — оджалыкъ, омрюнинъ 
аман-аман эр басамагъында белирлене. Чешит газеталарда 
сенелердже чалыштыгъы заманларда да оджалыгъыны быракъ- 
май. Эм ялынъыз саде оджалыкъ дегиль де, мектеплер ичюн 
керекли дерслик ве къулланмалар азырланмасында фааль 
иштирак эте. Юкъарыда 1893 сенеси Рустем бек Ахундов иле 
къошулып «Хэсап меселелери» дерслигини азырлагъаны ве не- 
шир эткенини къайд этип кечтик. 1908 сенеси исе, биз И. Лема- 
новны Акъмесджит земствосы тарафындан махусус тешкиль 
этильген дерсликлер тертипчилерининъ арасында коремиз. Бу 
акъта малюмат ашагъыдаки парчада корюнмекте: «...Акъмес- 
джитте муаллимлерден Исмаил Леманов, Бекарсланов, Ками- 
лов, Къаишев нам затлардан муреккеп (мейдангъа кетирильген) 


11. Мухбир. Багъчасарай кутюпханеси // Терджиман.- 1905.- июнь 28. 
12. Мухбир. ХХУ-летие // Терджиман.- 1908.- 9 мая. 


БАБ 3 
132 ХХ Асырнынъ башларында фаалиет косьтерген айдынларымыз 


бир хэйет мектеп китаплары тертип итмекле мешгъуль ими- 
шлер. Бу китаплары виляет земствосынынъ 15 августта ола- 
джакъ иджтимасына (топлашувына) такъдим идеджеклермиш. 
Аллах муваффакъиет вирсун» [13]. 


Сиясий меселелерде де буюк мерагъы олгъан И. Леманов 
Русиенинъ ІУ Девлет Думасы черчивесинде С.-Петербургда 
чыкъмагъа башлагъан мусульман фракциясынынъ афталыкъ 
«Миллет» газетасына мухаррирлик япа. «Миллет» татарджа ве 
русча чыкъкъанындан, шу эки тильге де ашна олгъан И. Лема- 
нов ичюн чокъ уйгъун бир иш эди. Экинджи тарафтан, Русие 
мусульманлары, шу джумледе Къырым мусульманларынынъ, 
файдасына чалышаджагъына эмин олып, о заманда кендиси- 
нинъ вастасыле «Терджиман»да бойле хабер бериле: «Дев- 
лет Думасындаки мусульман фракциясынынъ нашир-эфкяры 
(нешир органы) олып, къырымлы Исмаил эфенди Леманов 
тахт-ы-тахриринде (къалеми алтында) чыкъан мусульман- 
джа ве русча «Миллет» газетасы хэр хафта мунтазам суретте 
(тюзгюн) чыкъмая башлады. Ишбу газета вастасыле кенди- 
мизин миллий меселемизе ашна олмакъ ве миллий меселе- 
мизин Девлет Думасында ве хукюмет къапуларында не ёлда 
ве не халда булундыгъыны вакъты ве саатинде бильмек ичюн 
«Миллет» газетасы биринджи вастадыр. Газетанынъ нешрин- 
де ве тахриринде (язысында) Дума азаларындан Султан Се- 
лим Герай эфенди Джантурин ве гъайрылар иштирак идиюр. 
«Миллет» газетасындан асыл оладжакъ саф фаиде кямилен 
(бутюни) фракциянынъ ихтияджына сарф олунаджакътыр. 
Бундан отьрю «Миллет» газетасына муштери язылан кишилер 
хэм кендилери истифаде идеджек ве хэм де фракцияя ярдым 
итмиш оладжакълар. «Миллет»ин сенелиги — беш, ве алты 


13. Мухбир. Къырым хаберлери // Терджиман.- 1908.- июнь 27. 

айлыгъы — учь рубледир. Багъчасарайда абуне языладжакълар, 
Осман Акъчокъракълыя мураджаат итмелидир» [14]. 

И. Лемановнынъ бир мухбир оларакъ, занымызджа, энъ 
къыйметли парчасы И. Гаспринскийнинъ Хиндистангъа бар- 
масы ве о ердеки ишлери хусусындаки язысы иле багълыдыр. 
1912 сенеси «Терджиман»да басылгъан бу язы бир сыра менба- 
ларгъа эсасланмакъта. Ишбу чалышманынъ энъ эсасы И. Лема- 
новнынљъ эм ичтимаий бир хадим, эм де отькюркозьлю бир сия- 
сетчи олгъаныны да ачыкъ косьтерген эди. И. Гаспринскийнинъ 
фаалиетини буюк ве шаматалы умумий сёзлернен дегиль де, 
чокъ басит, саде оларакъ, ичтимаий ишлерининъ уфакъ детал- 
лери ве тафсилятларыны косьтерип буюклигини анълата биль- 
гендир. Мезкюр парчада И.Леманов базы менбаларгъа эсасла- 
наракъ, бойле язмакъта: «Исмаил бек Гаспринский аслында 
эджа-и-савти (сесли эджа) усулыле тедрисе махсус 5000 (беш 
бинъ!!!) къадар мектеп тесисине муваффакъ олмыштыр. Бу 
усул саесинде чоджукълар 40 кунь зарфында къыраата (окъу- 
магъа) ве китаба мукътедир (икътидарлы) олунмакътадырлар. 
Русиеде ве эзджумле (шу джумледе) Сибирья ве Туркистан иле 
Асияя мутемеккин олан (ерлешкен) эхл-и-ислям (ислям эхали- 
си) бу усулдан пек буюк фаиделер корьмишлердир... Русие 
мусульманларына бакъып «хайе-але-ль-фелях» (топланынъ, 
къошулынъ) дие чагъырмыш буюк Исмаил бек дженаплары 
шимди шу давет иле 60-миллионлыкъ Хиндистан мусульман- 
ларына хитап идиюр. Гаспринский Русиеде чокъ шамата ве 
гурюльти итмеди. Тюрлю-тюрлю программалар, проектлер не- 
шир итмеди. Маркс ве Лассаль назариелерини огретип теджа- 
вуза давет итмеди. Бешер, онар бинъ кишилик митинглер джем 
идюп нутукълар сёйлемеди, анджакъ Багъчасарайын Къайтаз- 
Агъа махаллесиндеки мектебе беш-он бала джыйып усул-и-сав- 
тиенинъ (сес усулынынъ) татбикъ ве тесхилини (келишмеси 

ве къолайлыгъыны) косьтерди. Биринджи дерс китабыны тер- 
тип ве нешир итти, ана тили, махаллий эдебият варлыгъыны 
яд иттирди, джемиет-хайрие ве теракъкъиюн джемиетлери- 
нинъ люзюмини анълатты, низамнамелерини язуп косьтер- 
ди. Къызларын, валиделерин (аналарын) джахиле къалмасы 
муджиб-и-теденни (меджбурий керилеме) олдугъыны сёйледи. 
Отуз сенеден бери яздыгъы ве сёйледиги бунларды! Шимди 
йине бунлардыр!!! [15]. 

И. Леманов гъает бильгили ве авторитетли бир шахс ве 
бир хадим сыфатында 1915 сенесининъ декабринде «Зынджы- 
рлы» медресесине фенлер ве русча къысмында мудир муавин- 
лиги вазифесине давет этильген эди. Эм де И. Леманов гуя бу 
теклифни эсасен къабул эткени акъкъында матбуат хаберлери 
кечмекте [16]. 

ШУ арадаки башкъа хаберде биз И. Лемановны «Зынджы- 
рлы»да олып кечкен буюк бир мушавере топлашувында бу- 
лунмасыны коремиз. Даа догърусы — 1916 сенеси март айында 
Багъчасарайда («Зынджырлы»да) кечирильген ве учь саат де- 
вам эткен мушавереде оны тасиль системасында реформалар 
иле огърашаджакъ буюк ве гъает салмакълы комиссиягъа аза 
оларакъ сайлайлар. Сечильген 22 азадан И. Лемановнынъ ады 
17-нджи номер иле кечмекте [17]. 

Къырымтатар І Къурултайынынъ арфесинде еткиси, дже- 
маат тарафындан итибары вира арткъан И.Лемановнынъ эр 
бир арекети, кезиси мухбирлер тарафындан акс этильмесине 
арекетлер этильмекте эди. Ашагъыдаки джумлеге козь ташлай- 
ыкъ: «Зынджырлы» медресе исляхат комиссиясына аза сай- 
ланмыш (Думадаки) мусульман фракциясы серкятиби Исмаил 


15. Леманов И. Хиндистанда биринджи усул-и-савтие мектеби // Терджи- 

16. Мухбир. «Зынджырлы» медресесине аит // Терджиман.- 1915.- 
№ 284.- дек.29. 

ман.- 1916.- № 60.- март 15. 

эфенди Леманов бу куньлерде Петрограддан Багъчасарая кель- 
миштир [18]. 

Сонъ дередже меракълы олгъан вакъиалардан бириси де 
ишбу «авторитет» меселесининъ экинджи тарафыдыр. Яни 
И. Лемановны кендиси биле ич арз этмеген давагъа къарыш- 
масыдыр. Белли ки, 1915 сенесининъ кузюнде «Зынджыр- 
лы»нынъ мудерриси Ш Хабибуллах (Учюнджи Хабибуллах) 
вефат эткен сонъ, янъы мудеррис сайлавы эснасында буюк 
дава чыкъкъан эди. Даванынъ меркезинде «Терджиман»нынъ 
баш мухаррири А.С. Айвазов ве Багъчасарай шеэрининъ га- 
лавасы Сулейман Къырымтаев эдилер. Иште, Къырымтаев 
И. Лемановнынъ халкъ арасындаки итибарыны къулланаракъ, 
оны кендине тарафдар этеджек олып, (шу джумледе) онынъ ве 
Якъуп мырза Давидовичнинъ адындан «Третейский суд»гъа 
ариза яздырта [19]. Меселенинъ аслы думанлы олгъанындан, 
«хакълы» ве «хакъсыз» келимелерини кенар этемиз... Ама на- 
сыл олса да, бу иле багълы левхаларда И. Леманов ихтиляф- 
ни, къавгъаны ятыштырмакъ ичюн огърашкъаны корюнмек- 
тедир... 

И. Лемановнынъ бир сиясий хадим оларакъ пишкинлиги 
ве кенди ёл тутумлары, позициясы олгъаныны исбат этмеге 
сарих, конкрет, ве айдын материаллар корюнмей. Онынъ му- 
харрирлигинде чыкъкъан мусульман фракциясынынъ «Мил- 
лет» газетасындаки материалларнынъ чокъусы имзаланма- 
дыгъындан [20], ве там онъа аит фикирлерни ачыкъламакъ 
чаре олмадыгъындан, бу меселени айдынлатмакъ чокъ кучь- 
тир. Ама кене де, базы малюмат чизгичиклерине эсаслана- 
ракъ, бу меселеде фикир юрьсетмеге, азбучукъ олса да, эсас 

булунмакъта. Джафер Сейдаметнинъ замандашы, девирде- 
ши ве сафдашы сыфатында талиль этильсе, Джафер Сейда- 
метнинъ Русие Думасындаки мусульман фракциясында олып 
кечкен саллантыларгъа янашмасы ве буларгъа къыймет кес- 
месине бакъып, фракциядаки И. Лемановнынъ арекетлери- 
не мунасебетини де корип, базы нетиджелерни чыкъармакъ 
мумкюндир. Джафер Сейдамет мусульман фракциясы кенди 
ичинде айрыджа «бюро» тешкилинен, тек «бюро»нынъ фи- 
кирлерини эсас этип тутаджакъта, ве базы «солджулыкъ»къа 
бенъзер фракциянынъ арекетлерини талиль этип «бюро»- 
нынъ зынджырлары нереден къырыладжагъыны» косьтере- 
рек, ашагъыдакилерни къайд эткен эди: «Миллетлер ичти- 
маий бир варлыгъа, сиясий бир къуввете анджакъ илимиле, 
икътисадий байлыгъыле, бирлешмиш бир руха мелекятле 
(икътидарыле) наиль ола билирлер. Миллетлере медениет- 
лерини къанун дегиль, ильм, байлыкъ, миллий уянма къур- 
дырыюр. Миллетлерин виджданларындаки ахлякъ насыл ки, 
философларын, алимлерин назариелеринден догъмаюр исе, 
онларын теракъкъи (илерилеме) ве теалилери (юксельмеле- 
ри) де къанунларын махсулы дегильдир. О инсанлыгъын не 
фикрине нур, рухуна тербие, не де маддий зорлугъына чаре 
буламамыштыр. Хукъукъта къанун — икътисаттаки парая 
бенъзер. Насыл ки, пара байлыкъ дегиль, бельки байлыгъын 
тили, ифадеси исе, пара байлыгъы дегиль, байлыкъ парайы 
догъурмышсе, медениет де къанундан дегиль, бельки къанун 
медениеттен догъмуш ве медениет дереджесинде юксельмиш, 
кенишлемиштир. Биз къырымлылар хаятымыздаки пек мухим 
из быракъан, теракъкъимизи зынджырлаян къанунларын бир 
ань эввель кевшетильмелерини (зайыфламаларыны) истиюр- 
сакъ, сёзден зияде ишле программыны мейдана къоян, намдан 
зияде гъайретиле кендисини миллете арз иден «бюро»я бир 
векиль ёлларыз» [21]. Иште, мусульман фракциясынынъ 


21. Джафер Сейдамет. «Бюро» мунасебетиле. Зынджырлар нереден къы- 
рыладжакътыр // Терджиман.- 1916.- № 115.- майыс 27. 

«бюро» меселесини къоймасы, яни фракциядаки тек айры 
шахсларнынъ фикирлерини мейдангъа чыкъармалары ве онъа 
коре арекет этмелери, бир тарафтан, ве «бюро» тарафдар- 
ларынынъ базы кескин арекетлери, И. Лемановны «бюро»- 
гъа къошулмасыны вазгечтире. Бу меселедеки хаберде ай- 
нен шулар илян этильмекте: «Мусульман фракциясы кятиби 
Исмаил эфенди Леманов там хукъукълы бир аза сыфатыле 
фракция янындаки тешкиль идильмиш «бюро»я дахиль олма- 
мыштыр (кирмегендир). «Бюро»нынъ иджтималары (топлан- 
тылары) мунтазаман (вакъты-вакътынен) девам итмектедир» 
[22]. 

И. Леманов Думадаки мусульман фракциясынынъ кятиби 
сыфатында, табий, фракциянынъ иши акъкъында газетлерге 
чешит малюмат берип тургъандыр. Меракълысы шу ки, кунь- 
делик иши чокъ олгъанындан, атта русча азырлангъан хаберни 
«Терджиман»гъа къырымтатарджагъа чевирмеден кондерген 
вакъытлары олып, бойле материалны «Терджиман» редакция- 
сы кенди чевирип бастыргъаны корюнмекте [23]. 

Биринджи джихан дженкининъ (1914—1918) кетишаты де- 
вамында мусульман газетлеринде чокъ дефалар оджа ве яшы 
етишкен талебелернинъ аскерге алынмасы ве дженкке конде- 
рильмеси меселеси чокъ дефалар котерилип уджуна чыкъыл- 
май эди. Бир тарафтан, русча мектеплерде оджаларгъа ве яшы 
етишкен талебелерге токъунылмай, экинджи тарафтан, бу ме- 
селенинъ чезильмесине мудеррислер арекет этмели ве озь оджа 
ве талебелерини алдыртмамалы эди. Атта базы мектеплер- 
де, акъикъатен, чар мемурлары иле язышып, алякъадар олып 
арекет этильсе, оджаларнынъ якъасы быракъыла эди. Бойле 
мисаллерден бири — Тав-Дайыр къариесиндеки (коюндеки) 
медреседир. Бу медресенинъ яш мудерриси Веджди эфен- 


22. Мухбир. «Бюро»дан хаберлер // Терджиман. - 1916.- №118.- июнь 1. 
23. Леманов И. «Бюро» ишлери // Терджиман.- 1916.- №161.- июль 28. 

ди ишин аркъасындан кезип медресе талебелерине хыз- 
метаскериедже «отсрочка» алмагъа муваффакъ олгъан эди 
[24]. 

Исмаил Леманов исе, мусульман фракциясындаки бир 
чыкъышында бу меселенинъ сиясий тарафыны ачып, чар 
укюметини экиюзьлюликте къабаатлай. Онынъ чыкъышы 
«Терджиман» газетасында бир цитата сыфатында бойле ше- 
кильде басылгъан эди: «...бунынъ ичюн эгер назаретин бу 
халы себеп идюп косьтермеси иле муаллимлер аскере алын- 
салар, бу себептен мектеп ве медреселерин къапалмасы ве бу 
суретте рус койлеринде учителе мухлет вирильмеклер ишкола- 
нынъ девам итмеси, мусульман эхалисине ве бунлар окъумакъ- 
окъутмакъ ишлерине хукюметин тамамен икинджи назарда 
икиюзьлю мунасебетте булундыгъыны пек ачыкъ косьтере- 
джек» — деди [25]. 

Яни И. Леманов фракция кятиби сыфатында бир сиясий 
хадим оларакъ вира пишкинлешкени ачыкъ корюнмекте. 

И. Лемановнынъ сиясий карьерасынынъ энъ юкъа- 
ры нокътасы — Бутюнрусие Мусульман Шурасынынъ азасы 
олмасыдыр. Оны бу макъамгъа 1917 сенеси майыснынъ 1-11 
куньлеринде Москвада олып кечкен Бутюнрусие съезди сай- 
лагъандыр [20, № 18.— майыс 6 ]. 

«Терджиман»да И. Леманов иле багълы энъ сонъки пар- 
чачыкъ Къырым земствосында мусульман мектеплери ичюн 
дерс китапларынынъ азырланмасы иле багълыдыр. О заман- 
да, яни 1918 сенесининъ январь айында, И. Леманов Къырым 
виляет земствосынынъ Мусульман маариф шубесининъ муди- 
ри ве Къырым виляет земствосынынъ управа азасы оларакъ 


24. Мухбир. Дагъ-Даир медресесине «отсрочка» вирильмеси // Терджи- 
ман.- 1916.- № 103.- майыс 8. 

25. Леманов И. /Фракция ве бюро кятиби/. Мектеп ве медресе муаллим- 
лерине мухлет истенильмесине даир // Терджиман.- 1916.- № 185.- август 27. 

чалышмакъта эди. Шу арада «Терджиман» редакторсыз олып, 
редактор ерине «хэйет-тахририе» («редакторский коллектив») 
киби имзаланмакъта эди. Иште, хэйет-тахририе Къырым маа- 
риф комитетинден хабер бериркен, шуларны къайд эткен эди: 
«Къырым виляет земствосынынъ маариф комиссиясында упра- 
ва члени Хафыз эфенди Тынчеров ве земствонынъ Мусульман 
маариф шубеси мудири Исмаил эфенди Леманов тарафларын- 
дан тертип идильмиш доклад окъунды. Бу доклад нетиджеси 
оларакъ Земство мусульман мектеплери ичюн аджеле оларакъ 
дерс китаплары хазырланмая къарар вирди. Бунынъле берабер 
Земство тарафындан мусульман мектеплерининъ истатискасы 
тертип идиледжектир» [26]. 

Исмаил Лемановнынъ чалышмалары акъкъында фикри- 
миз айрыджа макъаледе акс этиледжегинден, бу ердеки къавуз- 
ларда ялынъыз матбу парчаларыны косьтеререк (Леманов И., 
Ахундов Р. Арифметический задачник. Бахчисарай. 1893. 
(Инф. «Терджиман»—1893—18 февр.); Леманов И(смаил). 
Мысыр мусульманлары ве теракъкъи // Терджиман. 1904— 
№ 94. ноябрь 23; Леманов И. Хиндистанда биринджи усул-и- 
савтие мектеби. (И. Гаспринскийнинъ Хиндистандаки фаалие- 
ти) // Терджиман.- 1912.— апрель 13; Леманов И. Къырымта- 
тар енъи эдебияты // Илери.- 1926— № 1.- С. 35—37; Леманов 
И. Къырымтатар нешрияты. (Макъаледе муэллифнинъ фото- 
сы булунмакъта) // Илери.- 1927.— № 4(12).- С. 26-34; Лема- 
нов И. Хаят муджаделесинде тенвир чарелери // Окъув ишле- 
ри.– 1928— № 8 (28). С. 10-12), ашагъыдаки нетиджелерни 
чыкъарамыз. 

Исмаил-Феми Номаногълу Леманов къырымтатар тили 
илимининъ, мектеп тасили, эдебияты, чешит вакъытларда эм 
де сиясети, ве аслында ХХ асырнынъ башындаки Къырым 


26. Мухбир. Къырым Маариф Комитеси // Терджиман.- 1918.- № 5.- 
январь 10. 

миллий гуманитар фикринде озюне хас терен изини къалдыр- 
гъандыр. Онынъ назарий ве методик чалышмалары, къырым- 
татарджагъа терджимелери, девамлы мухаррирлиги миллий 
сёзнинъ, ичтимаий ве ильмий фикирнинъ эм янъы, эм де даа 
сыфатлы басамакъларгъа адым атмасы ичюн озель дестеги ве 
къыймети буюктен-буюк ольчюлердедир. 

КЪЫСЫМ ТУ 


ХХ АСЫРНЫНЪ БАШЛАРЫНДА КИТАПЧЫ 
ЗИЯЛЫЛАРЫМЫЗДАН АЛИ ТАРПИ (1871-1946) 


ХІХ асырнынъ сонъу ве ХХ асырнынъ башларында 
Къырымнынъ чешит ерлеринде, шу джумледе Багъчасарайда, 
ачылгъан газет киоскалары ве китап тюкянлары ерли халкъ 
ичюн буюктен-буюк роль ойнамакъта эдилер. Бу ерлерде са- 
тылгъан матбу махсулат башкъа ич бир ерде булунамаз, ки- 
тап алыш-веришчилери Русие, Тюркие, Кавказ, Орта Асия ве 
Къазан матбуатларында чыкъкъан ве ерли халкъкъа анълашыл- 
гъан тильде олгъан китап, дерги ве газетлерни тапыштырып 
кенди тюкянларына топлап сатмакъта эдилер ки, ишбу нешир- 
лер не мектеп ве медреселерде, не де кутюпханелерде олма- 
дыгъы ве, экинджи тарафтан, чар Русиесинде ерли мектеп- 
лерде фен дерслерини кечмек ясакълангъанындан, физика, 
химия, джогърафия, хэндесе (геометрия), риязият (математи- 
ка) киби дерсликлер тек мезкюр тюкянларда сатылдылар. Эм 
ялынъыз киоска дегиль, атта кой-койден кезип китап саткъан 
«сейяр китапчылар» да пейда олгъан эди [1, с. 28]. Яни бой- 
ле тюкянлар ве бойле китап алыш-вериши олмасайды, русча 
бильмеген халкънынъ фен бильгиси бус-бутюн сыфырларгъа 
огърайджакъ эди. Али Ахмет Тарпи акъкъында сёз юрютилир- 
кен, онынъ керекли ве сорунлы китап нешриндеки хызметини 
де айрыджа къайд этмелидир. Там уйгъун ве керекли вакъытта 
фурсат буларакъ, озь парасына энъ сорунлы китапларны не- 
шир этип тюкянларгъа чыкъара. Бир тарафтан къазанч, экин- 
джи тарафтан, миллетнинъ къолуна гъает керекли китаплар 
(яни къыйметли бильгилер) кечириле. Меселя о, 1914 сенеси 


1. Леманов И. Къырымтатар нешрияты // Илери.- 1927.- № 4.- С. 26-34. 

Ибрахим Хильмийнинъ «Чоджукълара ахлякъ ве сиххат дерс- 
лери. 1-2-нджи къысым.— Багъчасарай.– 1914— 50+47 с., кене 
1914 сенеси А. Ирфаннынъ Малюмат-ы-диние. Биринджи ки- 
тап. Нашри: Китапчы Али Ахмет Тарпи— Багъчасарай: Матба- 
а-и-«Терджиман».— 1914. 20 с.; Малюмат-ы-диние. Экинджи 
китап. Нашри: Китапчы Али Ахмет Тарпи.– Багъчасарай: Мат- 
баа-и-«Терджиман»— 1914.— 30 с.; Малюмат-ы-диние. Ваза- 
иф-и-диние. 1-нджи ве 2-нджи китаплар. Нашри: Китапчы Али 
Ахмет Тарпи. — Багъчасарай: Матбаа-и-«Терджиман».- 1914.— 
20 + 36 с.; Месхуд Махмуднынъ Усул-и-акъаид-и-ислямиеден 
мухтасар ильм-и-хал. Мектеп иптидаийнинъ П-нджи сенеле- 
рине махсустыр. Ахмет Али Тарпи нашри— Багъчасарай: Мат- 
баа-и-«Терджиман»— 1914— 53 с.; Усул-и-акъаид ислямие. 
Ильм-и-хал кебир. Ахмет Али Тарпи нашри.– Багъчасарай: 
Матбаа-и-«Терджиман»— 1914.— 104 с.; Усул-и-акъаид-и-ис- 
лямиеден мебади... Ильм-и-хал тахсилине янъы башлаян 
чоджукълара махсустыр. Али Ахмет Тарпи нешри-— Багъча- 
сарай: Матбаа-и-«Терджиман».- 1914. 40 с.; Назим-Алининъ 
Къыраат-ы-бейтие. Къыраат, имля. Вазаиф-и-ахлякъие амелие. 
Малюмат-ы-иптидаие. Али Ахмет Тарпи нашри— Багъчаса- 
рай: Матбаа-и-«Терджиман»— 1914— 103 с., 1915 сенеси исе 
Петроградда М. Деденинъ «Язы ходжасы яхут мешкъ медж- 
муасы. Эсер хюсн-ю-хат муаллими ве хаттат» китапларыны ве 
атта Умер Самининъ мешхур «Чоджукълара аркъадаш. Къы- 
раат биринджи китап» /Шиирлер топламы/. Мухаррири: Ба- 
гъчасарай рушдиеси сабыкъ муаллимлеринден Хафуз Умер 
Сами. Али Ахмет Тарпи нашри. Дёртюнджи нешир.– Багъча- 
сарай.– 1914. 87 с.) китабыны да бир къач дефалар озь пара- 
сына чыкъаргъандыр. Бу девирни озь козюнен корьген ве озь 
башындан кечирген Исмаил Леманов бу олайларны сонъундан 
бойле шекильде ачыкълагъан эди: «...китап бастырув ве нешир 
этюв иши де артты. Багъчасарайда китап дюккяны бирден уче 
чыкъты. Бунлардан хусусан А. Тарпининъ китап дюккяны ха- 

зыр китаплары алуп сатмакътан башкъа, озю де Багъчасарай- 
да, Истанбулда, Петербургда базы эдебий ве дерслик китапла- 
ры бастыра башлады [1, с. 27—28]». 

Шунынъ ичюн Къырымда китап алыш-веришинен огъ- 
рашкъан Али Ахмет Тарпи, Захит Дервишев, Абдульфатих Аб- 
дуррахманов, Сулейман Къаралезли киби шахсларнынъ иши 
халкъ маарифинде гъает муим сайылмакътадыр. 

Али Ахмет Тарпининъ аяты ве фаалиети акъкъында малю- 
мат гъает сийрек олгъанындан, сенелердже конспектледиги- 
миз «Ветан хадими» (1906—1908), «Терджиман» (1883—1918), 
«Миллет» (1917-1920), «Яш къуввет» (1922—1941), «Енъи 
дюнья» (1918—1941) киби газетлерден тек-тюк парчалар булып, 
аз бучукъ олса да, мевзунен багълы меселени айдынлатмагъа 
чаре араштырдыкъ. 

Бу чалышма иле макъсадымыз И. Гаспринскийнинъ 
янында булунып онынъ неширджилик ве маарифчилик фаалие- 
тине ярдымджы олгъан шахсларнынъ аятлары ве чалышмала- 
рыны айдынлатмакътыр. 

Табий, Къырымтатар медениетининъ тарихинде зиялы- 
ларымызнынъ арасында белли китапчы Али бин Ахмет Тар- 
пининъ Багъчасарайда И.Гаспринскийден сатын алып ча- 
лыштырткъан тюкяны чокъ сенелер девамында къырымтатар 
халкъынынъ тасили ве маарифинде озюне хас муим роль ой- 
нагъандыр. 1906 сенесининъ март айындан башлап, бу ерде 
ялынъыз газетлер сатылмакъта эдилер. (Аслында исе, Исмаил 
Лемановнынъ хаберине коре, Къырымда, Багъчасарайда, ильк 
китап тюкяны И. Гаспринский ве шеэр галавасы Давидович та- 
рафларындан 1897 сенеси ачылгъан эди! [1, с. 27]. Биринджи 
рус инкъилябы заманында «Терджиман» газетасында басыл- 
гъан бир илянда Али Тарпининъ китап сатыджылыгъы иле 
багълы шу ашагъыдаки хаберни окъуймыз: 

«Багъчасарайда Али бин Ахмет Тарпининъ китапчы 
тюкянында «Эльфат», «Фикир», «Терджиман» газеталары- 

нынъ айры-айры нусхаларыны сатын алмакъ мумкюндир. Ве 
тезден «Къазан мухбири», «Вакъыт», «Азад», «Ветан хадими», 
«Хаят», «Иршад», «Нур» газетлерининъ номерлери дахи са- 
тылмая башлайджакътыр [2]. 

Биркъач айлардан Русиенинъ мусульман халкъы чокъ- 
лукъта олгъан регионларында газетлерден гъайры, китап 
нешри меселеси де шекилленгени ве оськени нетиджесинде, 
табий китап махсулатынынъ сатылыш меселесининъ уйгъу- 
ланмасында да чарелер корьмек керек эди. Меселя, 1906 се- 
неси Осман Акъчокъракълынынъ мешхур «Къырым гъон- 
джелери» серлевасыле нешир этильген шиирлер топламы 
Оренбургда басылса да, алыш-вериши, табий, Къырымда даа 
эльверишли оладжагъына инангъан Али Тарпи китапны топ- 
тан Багъчасарайгъа алдырта. Бу меселени биз ашагъыдаки ха- 
берден корьмектемиз: «Къырым гъонджелери». Ресимли шиир 
меджмуасы. Эсер Осман Нури Акъчокъракълынынъ. Фияты 
аля кягъытта — 35 капиктир. Ишбу меджмуайы Оренбургда 
Мехмет Фатих Керимовын матбаасындан алдырмакъ мумкюн 
оладжагъы киби, тезден Багъчасарайда Али эфенди Тарпининъ 
магъазасындан дахи алдырмакъ мумкюн оладжакътыр [3]. 

1905 сенесининъ 17(30) октябринде илян этильген чар 
Манифестинден сонъра, Русиенинъ бир чокъ регионларында 
джыллы ягъмур биткенинен, мантар киби чыкъмагъа ве чокъ- 
лашмагъа башлагъан газет неширлери, шу джумледе миллий 
газетлер де, табий суретте дагъылма ве сатылыш имкянларыны 
араштырмагъа тутуналар. Къарасувбазар шеэринде 1906 сене- 
си майыс 1-де чыкъмагъа башлагъан «Ветан хадими» де бир 
дегиль бирден бир къач тюкянларле анълашып, эм сатылыш, 
эм де мухбир ве абуне нокъталарыны ачтылар. Ишбу газета- 
нынъ сакъланып къалгъан бир къач номерининъ мундеридже- 
синден анълашылгъанына коре, «Ветан хадими» озь сиясий 


2. Хаберджи. Чешит мусульман газетлери // Терджиман.- 1906.- март 17. 
3. Хаберджи. «Къырым гъонджелери» // Терджиман.- 1906.- сент.1. 

ве ичтимаий ишини кенишлетмек макъсадынен Къырымнынъ 
бир сыра кошелеринде мухбир нокъталарыны тешкиль этип, 
оларгъа газета сатмакъ ве абунеджи топламакъ киби вазифе- 
лер де бергендир. Ачыкълангъаны киби, «Ветан хадими»нинъ 
векиллери оларакъ Ялтада – Джафер эфенди Адаманов, Багъ- 
часарайда — Али эфенди Тарпи, Козьлеведе — Хафуз Шемьи 
эфенди, Кефеде – китапчы Пургайло дженаплары тайин этиль- 
ген эдилер [4]. 

Табий оларакъ о заманда Али Тарпи сатын алгъан тюкя- 
нынынъ маддий дурумыны аякъ усьтюнде туткъан ве даи- 
ма алынгъан китаплардан энъ-эввеля Къуран-ы-Керим эди. 
И. Гаспринскийнинъ шахсий матбаасында басылып бутюн 
Къырым мусульманларынынъ ихтияджларыны темин этмекте 
эди ки, Къырым ичинде чалышып тургъан бутюн китап тюкян- 
лары ве тюкянджыларны китап алыш-вериши ишине багъла- 
макъта эди: «Терджиман» идаресинде басылмыш Келям-и- 
Къадим (Къуран-ы-Керим), мектеп китаплары ве мешкъ деф- 
терлери: 1. Шехр-и-Багъчасарайда Али Тарпининъ тюкянын- 
да. 2. Шехр-и-Акъмесджитте Захит Дервишевин тюкянында. 
3. Шехр-и-Ялтада Ширкет тюкянында. 4. Шехр-и-Къарасувда 
Абдульфатих Абдуррахмановын тюкянында хэр вакъыт булун- 
макътадыр [5]. 


Кет-кете иш вира кенишлей. Яни китап ве газета алыш-ве- 
риши сыкълаша, гурьлеше. Текрарлаймыз, о заманлары чар 
акимиети миллий мектеплерде фен кечильмесини ясакъ- 
лагъанындан, ама Къырым генчлерининъ чешит фенлерге 
авеслиги бир тарафтан, ве керекли фенлерге ашна олгъанла- 
ры саесинде Истанбулда престижли окъув юртларына кирип 


4. Хаберджи. Газетамызнынъ векиллери // Ветан хадими.- 1906.- № 1.- 
майыс 1. 

5. Илян. Багъчасарайда китапчы Али Ахмет Тарпи дюккянында // Терджи- 
ман.-1915.- № 213.- сент. 26. 


БАБ 3 
146 ХХ Асырнынъ башларында фаалиет косьтерген айдынларымыз 


окъумакъ авеслиги, фен китапларына терен ихтияджлары бу- 
лунмакъта эди. Шу вазиетни «Терджиман»да берильген илянлар 
ачыкъ косьтермектелер. Меселя, шу арада империалист дженки 
къайнагъанына бакъмадан, къырымтатар халкъынынъ китап- 
къа, бильгиге истеги эксильмей. Шунынъ ичюн «истенильген 
мал» тюкянларгъа вира кетириле бере. 1915 сенесининъ сен- 
тябринде Али Тарпи «Терджиман» вастасынен ашагъыдаки 
хаберни илян эте: 

Багъчасарайда китапчы Али Ахмет Тарпи дюккянында са- 
тылан китаплар джедвели: 

1. Зираат (экинджилик) альбомы. Ресимлериле. Фияты 
1.60 рубл. 

2. Мукъавеле-и-ичтимаие (ичтимаий дискуссиялар) яхуд 
хукъукъ сиясие-и-къаваиди (сиясий укъукълар къаиделери). 

3. Тарих. Медениет. Шаркъ. Юнанистан ве Рома. Фияты 
1.65 рубл. 

4. Ахмед Эдип. Татбикъатлы (практик) енъи кимья. Фия- 
ты 1.00 рубл. 

5. Ахмед Рефикъ. Мухтасар (къыскъа) тарих-и-медениет. 
Фияты 1.35 рубл. 

6. Ирфан О. Муфассал (тафсилятлы) ахлякъ-и-медение. 
Фияты 1.25 рубл. 

7. Джинает коллексиёну. Фияты 1.20 рубл. 

8. Къыраат, имля ве лугъат дерслери. Фияты 0.75 рубл. [6]. 

Бундан бир къач сене эввель Къырым талебе ве оджала- 
рына «мужде» оларакъ, о заманда мешхур математик Будович- 
нинъ «Хэсап меселелери меджмуасы» бу кересинде энъ саде 
бир тиль иле къырымтатарджагъа терджиме олунып бирин- 
джи, экинджи, учюнджи къысымлары гузель бир суретте таб 
этилип 170 саифеден ибарет олгъан бу китап ве Хафуз Умер 
(Умер Сами) эфенди тарафындан тертип олунгъан «Чоджукъ- 


6. Багъчасарайда китапчы Али Ахмет Тарпи дюккянында сатылан китап- 
лар джедвели // Терджиман.- 1915.- № 213.- сент.26. 

лара аркъадаш» къыраат китабы да сатлыкъкъа чыкъарылып, 
эр экиси де Али Тарпининъ тюкянында сатылмакъта эди- 
лер [7]. 

Тарафымыздан булунгъан бир чокъ материалларгъа коре, 
Али Тарпи озь китап тюкянында бош вакъытлары «чибин 
къувып» отурмагъандыр. Кенди саткъан газет, журнал ве 
китапларны окъуп озь ичтимаий-сиясий бильги ве анълайыш- 
ларыны шекиллендирип, осьтирип тургъан. Ве сырасы булун- 
гъанда, девлеттеки сиясий арекетлерге фааль къошулгъан- 
дыр. Атта 1911 сенеси июнь 7-де тевкъиф (арест) олунгъаны 
акъкъында хабер де бардыр. Менбада айнен шойле тарифлен- 
мекте: «Июнь 7-де Къара-Ильяс боюндан къайтыр икен, жан- 
дарма идареси ротмистри исправник иле шехримизе (Багъ- 
часарайгъа) келип, сабыкъ Фоти-Сала имамы Асан эфенди 
иле бирадери Али Тарпи эфендийи полицияя чагъырып, баде 
(сонъра) ханелерини акътарып тевкъиф итти. Али Тарпи ида- 
ресинде булунан китапханейи махрумане (насипсиз) багълады. 
Бу гидже тевкъиф оланлар Акъмесджиде кондерильди. Ресмий 
терджиман кетирилип китапхане бакъыладжакътыр. Къарие- 
лерден (койлерден) ве шехэрден тевкъиф олунанлар хакъкъын- 
да сиясий шубелер олдугъы занн олуныюр. Бойле тефтишлер 
саире виляетлерде дахи олып кечтиклери эввельдже язылмыш 
иди [8]. 

«Терджиман»нынъ бундан сонъки бир номеринде та- 
рифленгенине коре, «китап алыш-веришчиси Али Тарпининъ 
китаплары арасында сиясий хавф кетирген сойлары булун- 
мады»... 

Ама чар жандармериясы онынъ якъасыны быракъмай. 
Шахсиети акъкъында тафсилятлы малюмат топлай. 1911 сене- 
си июнь 7-де агъасы Асан иле тевкъиф (арест) этилип июнь 


7. Мектеплеримизин муаллим ве шакирдлерине мужде // Терджиман.- 
1912.- янв.1. 
8. Къырым хаберлери // Терджиман.- 1911.- июнь 10. 

8-де Акьмесджит тюрьмесине быракъылалар. Экинджи куню, 
яни июнь 9-да, соргъугъа огьратылалар. Соргъуда Али Тарпи 
кендисини 40 яшында, анасы 75 яшында олгъаныны косьтере. 
Ве соргъудан анълашыла ки, Али Тарпи Багъчасарайда Орта 
медресени битирип, 1905 сенеси майыс 3-тен башлап Багъчаса- 
райнынъ Сырлы-Чешме махаллесинде имам-хатиплик япмакъ- 
тадыр [9]. Багъчасарай полициймейстери В.Корсаковгъа око- 
лоточный приставдан къошма бойле малюмат келе: «Багъча- 
сарайнынъ Сырлы-Чешме махаллесинде хатиплик япкъан Али 
Тарпи эвли олып, учь кучюк баланынъ бабасыдыр, озюнинъ 
эви бар, китап тиджарети иле огърашмакъта». Агъа-къардаш 
Тарпилер панисламистликте сучланманы усьтюне алмайлар. 
Оларны тюрьмеден чыкъармалары ичюн Акъмесджитнинъ 
белли туджджары Абдураман Меметов хапсте булунгъанлар- 
нынъ арекет тарзы ве низамларыны кенди кефиллигине алып 
губернаторгъа риджада булуна. Ама бу риджанаме кяр этмей. 
Ахыры, Девлет Думасы депутатлары И. Муфтизаде ве Мурзаев 
Русиенинъ ич ишлер министрине мураджаат этип, меселени 
объектив шекильде огренмелерини талап этелер. Тамам бун- 
дан сонъ, агъа-къардаш Тарпилерни хапстан азат этмек ичюн 
хукюм-къарар келе ве олар 1911 сенеси августнынъ 18-де хап- 
стан азат олуналар [10]. 

Али Тарпи не къадар агъыр ве онъайтсыз алларгъа къал- 
са да, ардыны кесмеден къырымтатарджа чыкъкъан китаплар- 
нынъ реклама ве пропагандасыны япып тургъаны корюнмекте. 
Китапларнынъ рекламасыны япаркен, табий, китапларнынъ 
мундериджесини анълатып сарих (конкрет) сойларынынъ 
эмиетине озьджесине къыймет де кескендир. Рекламалары- 


9. ГАРК /Государственный Архив Республики Крым/, ф.27, оп. 1, д. 11320, 
л. 3 /Ишбу архив менбасыле бизни таныштыргъан Хикмет Терлекчиге тешек- 
кюримизни бильдиремиз - И.К./ 

10. Абдуллаев И. Царская жандармерия по следам братьев Тарпи // Голос 
Крыма.-1914.- № 4.- 24 янв. 

нынъ бирисинде бу сатырларны коремиз: «Енъи китаплар. Бу 
куньлерде Петроградда Абдулла Исметий эфендининъ русча- 
дан татарджая терджиме иттиги ики мухим рисале Хусеин Эбу- 
зеров тарафындан Петроградда Алим Макъсудов матбаасында 
басылуп чыкъмыштыр. Китапларын бири «Къырым хэм Орен- 
бург махкеме-и-шериелери хакъкъында тюп законлар» намын- 
да олуп бизим духовный правлениенинъ ве Оренбург собрани- 
есининъ муфти, къазы, имам ве мудеррислерин ве саир худда- 
мын (дин хадимлерининъ) мектеп, медресе ве махаллелерин 
хакъларыны мадде-би-мадде косьтерир. Икинджиси – «Хусу- 
сий мектеплер, класслар, курслар хакъкъында енъи законлар» 
намындадыр. Бу икинджи китабын саф фаидеси мусульман 
аскерлерининъ аилелерине сарф идильмеси узерине Мувакъ- 
къат мусульман комитетине вириледжектир. Рисалелернинъ 
хэр икисинде бизим миллий хаят ве маишетимизе якъындан 
тааликъы вардыр. Бунларын терджимеси чокътан лязим иди. 
Бу борджу Абдулла Исметий эфенди эда иттиги ичюн шаян 
тебриктир. Фиятлары 30 капиктен. Багъчасарайда Али эфенди 
Тарпининъ китап магъазасында сатылыюр» [11]. А.С. Айва- 
зов алман язары Мельхиор Ленгельнинъ «Тайфун» пьесасы- 
ны къырымтатарджагъа чевирип 1914 сенеси Багъчасарайда 
айры китап оларакъ нешир эткенинден сонъ, «къалын» китап- 
нынъ сатылмасы меселеси, табий, кескин шекильде турмакъта 
эди. Шу себептен «Терджиман»нынъ онларджа номерлерин- 
де онынъ Али Тарпининъ тюкянында сатылгъаны акъкъында 
илянлар басылгъандыр. Бу ерде де ялынъыз китап сатылгъаны 
акъкъында айтылмайып, китапнынъ мундеридже джиэтинден 
къыймети кесилип хабер этильмекте. Дениле ки, «Тайфун» — 
жапонларын аз заманда чокъ теракъкъи иттиклерини ватан 
ве миллетлерине къаршы беследиклери мухаббетин дередже- 
сини анъламакъ истерсенъиз, мутлакъа «Тайфун»ы окъуйы- 


11. Тарпи А. Енъи китаплар // Терджиман.- 1916.- № 82.- апрель 10. 

нъыз. «Тайфун» мундериджатынынъ зенгинлиги, лисанынынъ 
саделигиле тюрк-ислям дюньясынынъ хэр тарафында буюк 
рагъбет къазанмыштыр. «Тайфун» бутюн авропа театроларын- 
да къабул идильмиш фаджиалы бир пьестир. Фияты — почта 
масрафыле 60 капиктир. Китапчылара тензилят (эндирим) вар- 
дыр. Мураджаат: «Терджиман» идаресинде А.С.Айвазова. Ки- 
тапчы Али эфенди Тарпиде дахи сатылыюр [12]. 

Али Ахмет Тарпи китапчылыкъ ве хатиплик фаалиетинден 
гъайры, Багъчасарайда Къайтаз-Агъа махаллесиндеки дже- 
миет-хайриенинъ идаре азалыгъында да булунгъандыр. Онынъ 
ичюн джемиет-хайриесине тюшкен хайратларгъа (хайырлы 
ишлер ичюн берильген параларгъа) кенди адындан тешек- 
кюрлер бильдире. «Терджиман»нынъ 1915 сенесине аит бир 
номеринде бойле бир парчаны окъуймыз: «Али Ахмет Тарпи. 
Багъчасарай джемиет-хайриесине бир хайрат. Къайтаз-Агъа 
махаллеси джемаатларындан мерхум Къаябек зевджеси мер- 
хум Мерзие ханым Хаджы Абдульазиз эфенди къызы къабиль 
эльмеват (васиет этиджи) сёйлемиш олдугъы васиети муджиби 
васийси олан Мехмет Хаджы Абдульазиз огълу джемиет хай- 
риемизе 50 рубле пара хайрат-хасенее (севап ишлери ичюн) 
сарф олунмакъ узьре кетируп теслим итмиштир. Дженап Хакъ 
къабул эйлее...» [13]. 

Аслында о йыллары чешит тедбирлерге даветли олып, 
булунгъан ерлеринде фурсаттан файдаланып, керекли китап 
бахшышларыны да япа тургъан. Яни империалист дженки за- 
манларында да чешит усулларле джемаатымыз арасында биль- 
ги яймакъ меселесини даима козь огюнде туткъандыр. Месе- 
ля, 1915 сенесининъ 28 ноябринде Багъчасарайнынъ Къайтаз- 
Агъа махаллесиндеки мектеб-и-иптидаийесинде (башлангъыч 


12. Айвазов А.С. «Тайфун» Авропа медениети ве жапонлар // Терджи- 
ман.-1915.- № 2.- январь 3. 

13. Али Ахмет Тарпи /Джемиет-хайрие идаре азасындан/. Багъчасарай 
джемиет-хайриесине бир хайрат // Терджиман.- 1915.- № 135.- июнь 16. 

мектебинде) къыз шакирдлерин имтиханы олдугъы заман, 
муаллим Махмут Рефат эфенди тарафындан даветли олгъан 
Али Ахмет Тарпи эфенди талебе къызларгъа бирер китап эдие 
эткени хусусында хабер этильмекте [14]. 

Умумий окъумышлылыкъ ве бильги дереджесининъ юк- 
секлиги, русча тиль бильгисине де тесири олгъандыр ки, атта 
буюк топлашув ве митинглерде къырымтатар натыкълары- 
нынъ чыкъышларыны русчагъа чеврильмеси ичюн Али Тар- 
пиге де риджа олуныр эди [15]. 

Али Ахмет Тарпи, Багъчасарай шеэринде гъает итибарлы 
ве авторитетли бир шахс оларакъ белли олгъанындан, 1917 се- 
неси, чар акимиети тахттан эндирильген сонъ, шеэрнинъ янъы 
акимиети тизильген вакъытта, атта Багъчасарай шеэр комите- 
си азалыгъына сайлангъаныны да коремиз [16]. 

Али Тарпи чарлыкъ режимининъ тюрьмесинден сагъ- 
селямет чыкъып кене китап ве газет алыш-веришинен огъра- 
ша. Онынъ тиджарети 1919 сенесинедже стабиль шекильде 
булунгъаныны да о замандаки генч языджымыз Амди Алим 
тасдыкълай. Кендисининъ автобиографик бир парчасында о, 
1919 сенедеки Багъчасарайнынъ медений левхасыны бойле 
тасвирлеген эди: 

«1919 сенеси кой мектебини битирип, тюрк-татар куль- 
турасынынъ энъ медений сайылгъан Багъчасарайнынъ Гас- 
принский адына Дарульмуаллимине джемиет-и-хайрие хэса- 
бына окъумагъа тюштим. О вакъыт Миллий фыркъа оларакъ 
йыкъылгъан, ялынъыз онынъ тесири яшай, онынъ амель гъае- 
лерини дагъыткъан базы бир тешкилятлары даа сагъ. Миллий 
фыркъанынъ ёлбашчылыгъы алтында ачылгъан Дарульмуал- 


14. Акъчокъракълы О. Къайтаз-Агъа мектебинде къыз шакирдлерин 
имтиханы // Терджиман.- 1915.- №262.- дек.1. 

15. Мухбир. Багъчасарайда майыс 1 байрамы // Терджиман. - 1917.- 
№ 81.- апрель 20. 

16. Мухбир. Багъчасарай шехэр комитеси // Терджиман.- 1917. - № 55.- 
март 11. 

лимин, Унер-санайы нефисе мектеби, Миллий музей, Татар 
талебе бирлик джемиети, Зынджырлы медресе, Хан-джамиси, 
Багъчасарайнынъ 25 махаллесинде 36 джамиси, Тарпи-Али- 
нинъ китап юрту, «Тефейюз» («Прогресс») кутюпханеси ве 
саиреси иле, акъикъатен, медений меркез эди. Рале артыны 
ташлап кельдигим мектепте де тамамиле Истанбул мектепле- 
рининъ программасыны кечкен эдик, Дарульмуаллимин исе 
санки Истанбул Сатибей Дарульмуаллимини типинде иди. 
Къатнадыгъымыз Татар талебе бирлик джемиети исе гуя Истан- 
булнынъ «Тюрк-юрду бирлиги», кутюпханеси исе гуя онынъ 
буюк конференс залы иди. Кутюпханенинъ диварларында Ха- 
мидулла Субхи, Мехмет Эмин, Юсуф Акъчора, Гаспринский 
ве саирелернинъ ресимлери асылы иди, онынъ нашир эфкяры 
(нешир органы олгъан) эльязма «Аркъадаш» журналыны исе, 
биз «Тюрк юрду» журналынынъ нусхалары киби къабул идер- 
дик» (парча къыскъартылып алынды - И.К.) [17]. 

Али Тарпи акъкъында базы малюматлар ойле бир фикир- 
ге кетире ки, санки о, кенди тюкянында махусус окъув кита- 
пларыны комплект шекиллерге кетирип азыр тута эди. Меш- 
хур миллий оньдерлеримизден Мюстеджип Улькюсалнынъ 
«Къырым ёлунда бир омюр» китабында Али Тарпи иле багъ- 
лы бойле бир меракълы эпизод растланмакъта. 1918 сенеси 
Къырымтатар Миллий Къурултайынынъ чагърышыле о, Ро- 
маниядан Къырымгъа, Багъчасарайгъа, келе. Къурултай оны 
Багъчасарайдаки Къайтаз-Агъа мектебине тюркче тарих ве 
джогърафия дерслерини кечирмеге тайин эттиктен сонъра, о, 
Али Тарпининъ тюкянындан керекли дерс китапларыны ком- 
плект шеклинде талебелерге алдыртып, дерслерни кечирмеге 
башлай [18, с. 83]. 


Озь вакътында чар режимининъ такъип ве джезаларын- 


17. Амди Алим. Озюмеаит базы къайдлар // Яш къуввет.- 1933.- майыс 22. 
18. Міѕќесір аШи5а!. Кіт уоіопда Ыг бизбг. Найга|аг. АпКага: зак 
МафаасШК.Зап. Тіс. 14а. $Н.— 440 $. 

дан къуртулгъан китапчы Али Тарпи 1920-нджи сенелерининъ 
башында советлернинъ динге къаршы курешлерине огърай. 
Биринджи вакъытта адий тенкъит ве мыскъылгьа дучар олса 
да, сонъундан, яни 1929 сенеси, «кулак» сыфатында Уралгъа 
сюрюле. Яни китапчы Али Тарпи чокъ сенелер девамында 
миллетининъ тасиль ве медениетине хызмет этеджек олып, 
эки режимнинъ (чар режими ве советлер режими) атеши ара- 
сында къалып кете... 

1923 сенеси Али Тарпи Хан-Джамисиндеки бир чыкъы- 
шында «Яш къуввет» газетасына нисбетен уфакъ, эки сёзлю, 
бир «тенкъитчик» ташлай ве кендисине къаршылыкъ оларакъ 
насылдыр мийи кутюрлешкен къаралайыджы ве къалемшор 
мухбирнинъ «къалемине огърай». Ишбу къалемшорнынъ такъ- 
къан лагъабына айрыджа эмиет бермели: «Кягъыт япышты- 
рыджы». Табий, буюк бир укюметнинъ сиясетине уйып, онынъ 
тарафыны тутып онынъ аркъасындан баш котерип фикир 
ракъибине юмрукъ салламакъ чокъ къолай эди! Иште, «Яш 
къуввет»нинъ 1923 сенесиндеки номерлеринден биринде бой- 
ле шекильде мыскъылымсы «юмрукъ салламасы» пейда ола. 
Парчанынъ толу вариантыны мисаль оларакъ кетиремиз: 

«Ишлер ёлунда: округларда, районларда съездлер чокъ 
муваффакъиетле кече. Машаллах, Субхан-Аллах. Тюф-тюф 
назар тиймесин! Хан-Джамиси ешиль байракъларле донатыл- 
гъан, къумач усьтюне халкъын анъламагъан бир кесек шей- 
лер язылгъан. Не олса олсун, байракъ ешиль темиз мусульман 
ренкли усьтюнде арабча мусульманджа язы олгъан сонъ, даа 
не керек!!! ... [Не къадар мутхиш арамзаделик я!!! Бинъ йыл 
девамында къулланылгъан арабча язы-сызы «Кягъыт япышты- 
рыджы»гъа анълашылмай экен!? – И.К.]| Чыкъышлар, тасырды- 
лардан сонъра, яхут тасырдынынъ ичинде шойле бир санчып 
ташламакъ ичюн протесто макъамында бир бейт къан эмген 
султанларгъа дегиль, темиз къальбли султангъа олгъаныны ай- 
тып ташлады. О мубарек адамчыкъ ялынъыз халкъны тюшюне 

экен, о миллет тарафындан айырылгъан экен... «Яш къуввет» 
янълыш айткъан экен! Вай, дженап Тарпи Алейхи весселлем 
хазретлерине бойле бефтанлар олурмы?! Шимди айрылгъан 
халифе Абдульхамит Султан хазретлерининъ акърабаларын- 
дан ве сархуш хазрет Мехмед Хамид Султан хазретлерининъ 
къардашы ола. Эбет, онлар вакъытке келинджек «халкъын 
файдасына» чалыштылар шимди де «чалышаджакъларына» 
хич шубхе ёкъ! Лякин Тарпи Алейхи весселлем бу тешвикъаты 
ялы бою тарафларында этсе, даха гузель олур иди. Багъчасарай 
гъарип бир ерде, анда табана терисинден, чиберектен башкъа, 
бир ший тапылмаз, ама ялы боюнда гузель-гузель шараплар 
вар. Хэр кес зенгин! Бир адам бир бочка шарап бергенде, бала- 
бан бир эконом тешкиль этер... 

Шимдики Франсанынъ «Бордо» шарабыны тапмаса, ич- 
мий, онынъ ичюн Къырым шарабы кетирген адамгъа, о гу- 
зель ильтифат (дикъкъат) этерди. Магъа коре, бу ише тешеб- 
бюс итмели, не бермеген Аллах, бельки койлюлерни алдатып 
эски шараплардан пек чокъ бир шей топламакъ мумкюн олур. 
Баре ики тараф да кярлы олур, хэр ики тарафтан ильтифат 
(гонъюль алма) олур. Падиша хазретлери бол-бол Къырым ша- 
рабына тояр, Тарпи Алейхи весселлем да ушюрини чыкъарып 
бир балабан спекуляция япар, хэм де сархошын козюне ки- 
рер я! Ола билир Къырым «Портвейнининъ» тесириле Халифе 
хазретлери Тарпи Алейхи весселлеми бутюн Русие мусульман- 
ларынынъ Шебах-эс-селямы тайин идер, иште бир балабан 
мевкъ! Баре заваллы адам бу къадар чекишкенини семересини 
корип, о вакъыт эм кой-койден имарет топлап (ёкъсулларгъа яр- 
дым) джувурмакътан къуртулыр я! Сонъ, кель кейфим, кель... 
Сары-сары лирачыкълар шытыр-шытыр Истанбул биржасын- 
дан акъып Тарпининъ «карманына» келип толур. Хэр халда 
яшлар тырышмалы, вар къувветлерни сарф итмели ве Тарпи 
Алейхи весселлем ичюн бир ешиль пароход япып Чюрюк-Сув 
гизли тарикъиле (ёлуле) оны тешриф этмели заваллы адамын 

аякълары ерге тиймесин. Бойле бир пароходын тапылмасына 
Фонд олмакъ ичюн мен озь тарафымдан 500 рубле Николай 
парасы иле 2000 рубле Врангель парасы «Яш къуввет» ида- 
ресине теслим этем, башкъа аркъадашлар да бунъа ишти- 
рак этмелерини талап этем. Бунынъле берабер Исвечренинъ 
къарлы дагълары узеринде кезе-кезе безген сонъ Истанбулгъа 
къайтып кельген Къырымын сабыкъ миллий падишасы хаз- 
ретлерине (Джафер Сейдамет! – И.К.) де элинъизден кельген 
ярдымы Тарпи Алейхи весселлем иле джиберменъизи тенбих 
этем, умит этемиз ки, бу ики мусульман къараманы, бутюн му- 
сульман татар халкъынынъ файдасына чалышып онынъ чарда- 
гъыны магъаз идерлер» [19]. 


1920-нджи сенелерининъ сонъунда Къырым муфтияты 
къапатылып, онынъ сонъки муфтиси Халиль Аджы Мус- 
ляддин репрессиягъа огърай [20, с. 854—856]. Ве юкъарыда 
къайд эткенимиз киби, Али Тарпи де 1929 сенеси «кулак» 
таныларакъ, аилесинен Къырымдан Урал тарафларына сюр- 
гюн этиле. Онынъ огълу Зухди о вакъытлары «военврач» ола- 
ракъ чалышмакъта эди. Ве о, 1930 сенеси Москвада ВЦИК 
реиси М.И. Калининнинъ къабулына кирип кенди эбевейнле- 
ри (ана-бабасыны) къабаатсыз олгъанларыны анълатып исбат 
эте ве оларнынъ яшама ерлерини сербест чыкъарылмаларына 
(«вольное поселение») ирише. Сонъра исе, бутюн къоранта- 
ларыны Уралдан кенди хызмети одельген ерине, яни Таджи- 
кистаннынъ Ура-Тюбе шеэрине, кочюре... Иште, ихтиярлыкъ 
деврининъ сонъунаджа ветанындан узакъларда кечирген Али 
Тарпи 1946 сенеси Сталинабад (Душанбе) шеэринде вефат 
эте. 


19. Кягъыт япыштырыджы. Тарпи Алейх-эс-селямын «Яш къувветке» 
протестосы // Яш къуввет.- 1923.- окт.4. 

20. Возгрин В.Е. История крымских татар в 4-х томах. Том 3. Симферо- 
поль: ООО Издательство Вперед.- 1914.- 880 с. 

Аслында Али Ахмет Тарпининъ ХХ асырнынъ башында- 
ки аяты ве фаалиетинден анълашылгъаны киби, улу мутефек- 
киримиз И. Гаспринскийнинъ эмиетини даа толу ве даа 
этрафлы суретте тедкъикъ этмек ичюн, онынъ янында ве якъын 
этрафында фаалиет косьтерген шахсларнынъ да ишлемелери- 
ни, хызметлерини огренип, бир ёнелиште, яни ХІХ асырнынъ 
сонъу ве ХХ асырнынъ башында Къырымда олып кечкен умум 
медений, ильмий ве тасилий ёнелишлерни де, терен огренип, 
умум миллий-медений кетишатны кереги киби тедкъикъ этмек 
керек олдугъы юкъарыдаки языларымыздан айдын корюнмек- 
тедир. 

СОНЪУЧ 


К орыкенимея киби, ХХ асырнынъ башын- 
да къырымтатар миллий медениети ве илимини ёнельткен ве 
юксельткен шахсларымыз чокъ олса да, олардан ялынъыз бир 
къысмынынъ фаалиетлери огренильгендир. Ама бу сонъки- 
лери акъкъында япылгъан тедкъикъатлар да тек башлангъыч 
басамакълардыр. Чюнки даа ич бириси хусусында текмиль 
ишленген диссертациялар язылмады ве ич бир спецсоветлер- 
де академисьен шекильде савунмалар кечирильмеди. Дигер 
тарафтан, вира кенишлеген ильмий ишлер ве топланылгъан 
малюматларнынъ умумен медениетимиз ичюн буюк файдасы 
олып, медений кечмишимизнинъ баягъы чешитли ве тафсилят- 
лы левхасыны ачмакъталар. 

Эбет, ХІХ асырнынъ сонъу ве ХХ асырнынъ башындаки 
къырымтатар языджы ве эдиплерининъ фаалиетлери ве бедий 
иджатлары акъкъында сёз юрютмек ичюн о девирде къырым- 
татарджа матбу олгъан ве эльязмаларда сакъланып кельген 
материаллар иле мытлакъ якъындан танышмакъ лязимдир. Бу- 
нынъ ичюн Москва ве Санкт-Петербургдаки Русие девлет ве 
миллий кутюпханелерининъ фондларыны дикъкъатнен теш- 
кермели ве огренмели. 

Ишбу фондлар сюргюнликтен сонъ белли бир дереджеде 
текмиль олып ве къорунып къалгъан ве къырымтатар халкъы- 
нынъ о девирдеки (инкъиляптан эввельки) куньделик омрюни 

объектив косьтерген екяне менбалардыр ки, чокъусы эсасен 
И. Гаспринский тарафындан ишленип дюнья юзюни корьген- 
лери саесинде джиддийлиги ве догърулыгъы шубесиздир. Бу- 
ларнынъ джумлеси араб языларында ве эски тильде олгъанла- 
рындан, белли дереджеде компетенциялар ве алышкъанлыкъ 
талап этмекте. Ама буларсыз ич бир тюрлю башкъа менбалар 
толукъанлы бир миллий-тарихий левха берип оламазлар. 

Ишбу тедкъикъатымыздан корюнгени киби, мезкюр эдип- 
лернинъ фаалиетлери акъкъында энъ кениш ве энъ айдын 
левхалар шу менбалар узеринде яратылгъандыр. 

Озь вакътында къырымтатар мектеплери, рушдиелери, 
идадийлери, медреселери ве дигер илим ве медениет чокъ- 
ракъларынынъ шекилленмеси, ве гъает буюк кучь талап эт- 
кен маниалардан кечкен сонъ, илерилемеси бунъа кетирген 
эдилер ки, ич бир мезуны джемаат огюнде джиддий имти- 
ханлардан кечмегендже, керекли дестур, яхут бильгисини 
тасдыкълайыджы весикъа алмаз ве аламаз эди. Бу меселенинъ 
энъ айдын мисали ХХ асырнынъ башында Романиядан Къы- 
рымгъа келип, ялыдаки мектеп имтиханларында дефаларджа 
иштирак эткен Чорабатыр (Рашит Ашкъи Озькъырым) кось- 
термекте. Онынъ хатыралары 1930-нджы сенелери Романия- 
да (Пазарчыкъта) чыкъкъан «Эмель» дергисинде дердж олун- 
гъан эдилер ки, къырымтатар мектеплеринде хэсап дерслери 
боюнджа имтиханларны даа да ачыгъыны тапмакъ мумкюн 
дегильдир. 

Мектеп программаларынынъ шекилленмеси ве бу эснаста 
(процессте) иштирак эткен зиялыларымызнынъ кендилери, 
оларнынъ гъает къызгъын мунакъашалары, атта кескин-кескин 
тартышмалары — эпсичиги матбуат юзюни корьген эдилер. 

Джемиет-хайриелерининъ умумий фаалиети, чешит бай- 
рам тёренлери, куньделик кой ве шеэр олайлары, бинълердже 
уфакъ-тюфек ибретли вакъиалар... Къайнагъан озель миллий 
омрюмиз... 


159 


О заманки балачыкъларнынь меджазен айткъанда, 
«башындан къалпагъы тюшмез, аякълары потюк корьмезди!!!» 
Шараит ве вазиет бойле эди... Бир дефа хырсызлыкъта тутул- 
гъан адамнынъ ады газет саифелерине чыкъарылып, догъгъан 
кою де масхаралыкъкъа огъратыла, омюрлик арынамаз айып- 
ларгъа дучар олур эди. 1917 сенеси атта эвленеджек олып, 
къызгъа ваад эткен, о заманда белли киши, Ибраим Фехми, 
апансыздан фикрини денъиштирип башкъа къызгъа эвлене- 
джекте, Акъмесджит Къадынлар Комитеси бу вакъианы бир- 
ден газет саифелерине чыкъарып, огъланны теэссюфлер ичин- 
де къалдыралар!!! Бойле олайларнынъ акси не архивлерде, не 
де кутюпханелерде айры макъалелер шеклинде корюнмей... 
Шунынъ ичюн эски матбуатымыз бугуньде – «джанлы тарихи- 
миз» киби сыфат ташымакъта. Иште, о заманнынъ языджы ве 
шаирлери бу ве бойле шараитлерде тербиеленир, шекилленир 
ве осерди. Оларнынъ иджадына ве фаалиетлерине къыймет ке- 
силиркен, буларнынъ бутюнчиги козь огюне алынмалы. 

ИЛЯВЕ 1 


Абляким Ильмий 


«БОМБАРДУМА Н» 


(кучюк фельетон) 
19166, 


Джума куньлеринден биринде Шахболат хатиби ве Зын- 
джырлы башчысы вааз курьсюсине юкселиркен, кендисининъ 
кескин гъыджыртылары джами тарафында эгильтили акси са- 
даларын да итмишти. Хатибин сымасындаки согъукъ чатыш- 
лар козьлеринден фышкъыраракъ, къыгъылчымлар джема- 
атын къальблеринде интизара (беклемелерге) къарышыкъ 
къоркъунчлы чырпынтылар хасыл итмекте иди. 

Хатип курьсюе чыкътыкътан сонъра, джамини сагъыр бир 
тынчлыкъ къапламышты. Не бир оксюрик, не де бир фысыл- 
ты ишидильмиюрды. Санки хэр кес бузламышты. Факъат джа- 
мининъ бу сюкюнет-и-ляхутисини (Аллахлыкъ васфы олгъан 
сюкюнет) чокъ сюрмеден хатибин богъукъ бир оксюрикле 
башлаян шу ваазы такъип итти: 

«Джемаат, не халлара, не мушкюль куньлере къалдыкъ! 
Багъчасарайын къарт бир мудерриси меним эвими бу гидже 
таша тутту дисем, инанырмысынъыз? Эввельдже руямда корь- 
мемиш олсам, мен де инанмаздым. Мен даха яш икен, Мойка 
къаяларында ойнап юрьген вакъытларымда ве бундан 30-35 
йыл эввель парасы, пилявы, шерефи чокъ — захмети аз бир 
медресее баш оладжагъымы да руямда корьмиш де, тыпкъы- 
сы вукъу булмушты. Даха бир хафта эввель исе, таш хадисеси 
мана иян (аян) олмуш иди. Бунынъ да тыпкъысы чыкъты. Бун- 
да хич янълышлыкъ ёкъ, джемаат... Аллах беляларыны вер- 

син, эвими йыкъа яздылар. Таш вызылтысындан къулакълары- 
мыз тына язды. Берекет версин, «бомбардуман» чокъ сюрмеди, 
озюмизе бир зиян кельмеди. Аллах сакълады. Япсынлар, зара- 
ры ёкъ... Баш мудеррисин азбарына таш атманынъ не димек 
олдугъыны мен онлара косьтеририм, иншаллах...» 

Аджджы вавейлялар (яйгъаралар), шиддетли юмурыкъ 
гурюльтилери, асабий харекетлерле ирад олунан (сёйленген) 
шу вааз джемаатын гонъюллеринде Пир Рами эль-Ахджар 
хакъкъында руханий гъазаплар догъурмышты. Бу харекетле 
намаздан дагъылан Шахболат джемааты шехэр къавелерине 
огъраяракъ, айны тавыр, айны асабиетле, айны ваазы шу куню 
бутюн шехэре тамим итмишлерди (дагъыткъан эдилер). 


Жжж 


Джума иртеси куню хатип ве мудеррисин океси, хиддети 
(ачувы) даха чёзюльмемишти. Беклерин, агъаларын амелий 
насихатлары биле онынъ Озенбаш асабиетини юмшатама- 
мышты. Бильакис (аксине), хадисе толайысыле онынъ дима- 
гъына даха бир чокъ вакъиалар худжюм итмишти. Меселя, 
вакъуф ишлерини ёлуна къоймакъ ичюн вукъу булан Аджыбо- 
лат сеяхатында ишлерини дегиль, хатта шерефине хазырланан 
беслеме бир мюсыры аягъы багълы терк итмесине себеп олан 
бир «фармазон»нынъ агъувлы лакъырдылары, эджзаханеден 
(аптекадан) илядж алыркен, эджзаджы ехудининъ кендисине 
къаршы фырлаттыгъы ремюзли (кинаели) сёзлери, акъмес- 
джитли бир «уфакъ-тюфек»тен алдыгъы мектюбин тесири 
шимди хэп таш вакъиасыле къарышаракъ мутхиш бир феверан 
(къайнама) димагъы хусула кетирмишти. 

Иште, бу бухран димагъынынъ тесириле иди ки, баш му- 
деррис о кунь матадындан (адет олгъанындан) бир саат эввель 
дерс курсюси башына кечмиш ве бутюн талебенинъ, сыныф 
айрылмадан, дерсханеде хазыр булунмаларыны эмир итмишти. 
Талебе-и-имселеджиден (башлангъычта булунгъанлардан), та 

усулджылара къадар, эллеринде китаплары олдугъы халда, 
хэп дерсханее топланмышларды. Мудеррис къууд (отургъан) 
вазиетинде оларакъ, ичери кирен талебейи кескин назарларле 
сюздиктен сонъра, шу суретле сёзе башлады: 

«Сохталарым! Эгер мен Зынджырлы курсюсине кечме- 
миш олсам, билирмисинъиз не оладжакъты? Мени салтанат 
тедрисин алий-алийесине теджалюс иден (булундыргъан) ве 
сизи дахи, иншаллах, бойле макъамат-ы-алийлере, терфийе 
(алий макъамларгъа, рутбелерге) хазырлаян Ибн эль-Хаджи- 
блер, Биргивийлер, Джамийлер, Исамлар, Хабийлер, Хусрев- 
лер сизлери агълата-агълата элинъизден алынаджакъты... 
Сонъра шимдие къадар сизин фейз (муваффакъиет) ве ирфа- 
нынъыз ичюн гидже ве куньдюзлерини, хузур ве рахатларыны 
феда иден ве бу меслек огърунда къапулары, азбарлары таша 
тутулан, газетелер дилине дюшен фазилетмеаб (эйиликсевер) 
мудеррислеринъиз — учюмиз де къапу дышары атыладжакъ- 
тыкъ... Сонъра да сизде не джюббе къалдырыладжакъты, не 
хыркъа (жакет), не фейз (бильги), не ирфан! 

Эгер меним хайырлы, фейизли сохталарым олмакъ ис- 
терсенъиз, элинъиздеки китаплары, сизи зинданлара ата- 
джакъ олсалар биле, элинъизден быракъмайынъыз, бахусус 
«Кяфие»е (Ибн-и-Хаджибнинъ арап грамматикасына) вар 
къувветинъизле сарылынъыз. Мен «Кяфие»йи 25 дефа хатим 
итмекле (окъуп битирмекле) бу мертебейи булдым. Сизден хэр 
ангинъиз «Кяфие»йи о къадар хатиме муваффакъ олурсанъыз, 
дюнья ве ахирет саадетинъизе мен мютекеффилим (кефиллик 
этем). 

Бугуньки дерсимиз Теназ эль-Фаслан иди. Бу дерс «Кя- 
фие»нинъ энъ мукъаддес, энъ джан алуп виреджек бахсидир 
(къысмыдыр). Бу бахси кереги киби окъутаджакъ мудеррис 
менден башкъа Къырымда да тапылмаз. Языкълар олсун, бу- 
гуньки «Кяфие» дерсимиз къалды. Зира бу гидже хич дерс 
бакъамадым. Ярын, къысмет олса, мен бу дерси бутюн шерхле- 

ри (ачыкъламалары), хашиелериле (къошма анълатмаларыле) 
берабер къаза идерим (нетиджелерини чыкъарырым)... На- 
сихатларымы акълынъыза гузель ерлештирсенъиз, бугуньлик 
о да сизе етер. Айткъанларымдже амель идерсенъиз, мени 
«уфакъ-тюфеклерин»! шерринден халяс иден (къуртаргъан) 
Рабби, сизи де халяс итмее керектир». 

Мудеррисин «Кяфие» хакъкъындаки такъдисатындан 
(мукъаддес тутмасындан) сонъра, о кунь терк идилен дерс 
талебенинъ фейз ве саадет мустакъбилини (истикъбалини) 
бир кунь даха техире дучар идеджеги (сонъуна быракъаджа- 
гъы) джихэтле талебеде дерин бир теэссюф (кедерленме) уян- 
мышты. Халя бу махрумиете мукъаддес оджаларынынъ да тах- 
къир (хор корьме) хадисеси къатылынджа, талебе бус-бутюн 
хэйеджана дюшти. Хэр талебенинъ назарында атешин бир ин- 
тикъам белирди. 

Иште, бу хэеджан иле бутюн талебе, оджаларыны дерсха- 
неден тыш иттиктен сонъра, бир музакере алкъасыны тешкиль 
идерек, элиндеки китаплары ере сердилер, Тахисин бутюн беян 
ве бедий фасылларыны «Кяфие»нинъ мерфуат (харекели ке- 
лимелер), мюнасебат (уйгъунлыкълар), ве меджрурат (изафет 
конструкциялары) бахсларыны «мерах оларах»ын мюштакъ- 
къат къаваидини (сёзлерни келишлернен тюсленме ве тюрлен- 
ме къаиделерини) арз ве амикъ (терен) талиль иттиктен сонъра, 
истихрадж иде (нетидже чыкъарма) бильдиклери Къуванийни 
мездж (къошма) ве теркип (бирлештирме) итмек суретиле бир 
мектюп яздылар. Яздылар дегиль, телиф (узлаштырма) ве тас- 
ниф (больме, сыныфлама) иттилер де аман о къадар нашынас 
(джаиль) Пир Рами эль-Ахджар намына ирсаль эйледилер 
(кондердилер). Бу мектюптен Зынджырлынынъ бутюн бугунь- 
ки руху, бугуньки ильми менджуд (кедерли) иди... 


'Къазы Эмир эфенди хазретлерининъ муневвер генчлер акъкъында исти- 
мал иттиги (къулландыгъы) табир-и-махсус. (Муэллифнинъ изааты). 

Хадиседен бир хафта сонъра меселенинъ хакъикъаты 
анълашылмышты. Зынджырлы мудеррисининъ азбары къарт 
мудеррис тарафындан таша тутулмыш... Бельки Зынджырлы 
мудеррисининъ эвинде хызмет иден Къукъаная шакъа тарзы- 
ле бириси тарафындан бир керамит парчасы атылмыш имиш! 
Ве бинаэналейх (шунынъ ичюн) мудеррис эфендининъ бун- 
дан 30-35 сене эввель «Кяфие» долайысыле кенди истикъбали 
хакъкъында корьдиги руя рахманийми (Аллахтан кельгенми, 
керчекми) иди? Буны къариинлер (окъуйыджылар) исляхат 
(реформа) комиссиясынынъ виреджеги къарар нетиджесинден 
сонъра табир иде билирлер. 

Мана къалырса, къазы эфендининъ темаруз (яландан) ко- 
миссияе «уфакъ-тюфеклер»ин де иштираки бу руянынъ рах- 
манийлигине (керчеклигине) пек буюк умит багълатмаюр. Не 
исе, сонъу хайыр олсун! 

ИЛЯВЕ 2 


Алтайлы (Ильмий) 


ИНКЪИЛЯП АСАБИЕТЛЕРИ 
(1917 с.) 


8 март акъшамы Акъмесджит джемиет-хайриеси азалары 
тесадуфен иджтимада (топлашувда) бир къач затле бирликте 
бугуньки вазиети музакере идерек, кенди кендилерини интихап 
ве тевкиль (сечим этип векиль сайламакъ) иле кенди кендиле- 
ринден бир Комитет тешкиль идюп ашагъыдаки къарарлары 
иттихаз иттиклери (мейдангъа чыкъармалары) ишидильмишти: 

Къырымтатарларына хитабен Комитет намындан бир 
беяннаме нешир итмек. 

Якъын заманда бутюн Къырымдан адамлар чагъыруп уму- 
мий бир иджтима (топлашув) япмакъ. 

9 мартта, яни иджтима сабахы, къырымтатары намындан 
Вакъыф Комиссиясынынъ бутюн ишлери джебрен (зораки ше- 
кильде) терк иттирдиктен сонъра, Комиссия бинасыны килид- 
леюп анахтарларыны Губерна Комиссары господин Харченкоя 
теслим итмек. 

Комитет о гиджеси бу къарары хэр кестен сакъламая 
къарар вермиш исе де, икинджи куню бу къарар бутюн шехире 
дагъылмыш ве инкъилябын бу ильк семереси сабырсызлыкъле 
бекленмишти. Факъат о куню Комитет тарафындан хич бир те- 
шеббюс япылмады. Ве бу риджатын (кери дёнменинъ) себеби 
де о куню ачыкъ аньлашылмады. 

9 март акъшамы Комитетин икинджи иджтимасы олды. 
Бу иджтимада Комитет азаларындан башкъа бир къач хавескяр 
даха хазыр иди. 

Меджлис Вакъыф Комиссиясы меселесини музакере иле 
ише башлады. Кыпчакский Мустафа мырза, Хусеин мырза 
Уланов Комитет тарафындан верилен дюньки къарара Губерна 
комиссары эхалие ихтиятле давет назарыле бакътыгъы, айны 
заманда енъи хукюмет тарафындан миллий муэссиселере даир 
бир эмир олмадыгъындан долайы, бойле бир муэссисенинъ 
къапалмасына разы олмаяджагъы киби, бойле бир харекеттен 
хусула келен месулиети дерахте идемееджеги (усьтюне ала- 
маяджагъы) сёйлендиктен сонъра, бу къарарын иджрасыны 
мувафыкъ (уйгъун) бир заман келинджее къадар техир идиль- 
месини (сонърагъа быракъылмасыны) теклиф итти. Али Бада- 
нинский де бу фикре къошулды. 

Меджлисте хавескяр сыфатыле булунан А. Ильмий эфен- 
ди: Эввеля, бу куннинъ лозунгы, шиары итимат (гувенме) ве 
векялет-и-умумие олдугъы джихэтле бу ики сыфаты хэнуз ол- 
маян бир Комитетин къырымтатары намына хич бир къарар 
вермее хакъкъы олмадыгъы. Саниен (экинджиден), Вакъыф 
Комиссиясы бу суретле къапалырсе, билятабий (табий олма- 
дан) онынъ керек архиви, керек хэсабаты муайене олунмая- 
джагъы (тефтиш этильмееджеги) джихэтле, шайед (эгер) иле- 
риде хэсапта архивде бир уйгъунсызлыкъ, яхут башкъа бир 
къаза зухур идерсе, бунынъ месулини булмакъ мумкюн ол- 
маяджагъыны. Салисен (учюнджиден), Комиссиянынъ 30—40 
йыллыкъ зехирли хаятына къаршы гъалеян итмеен къанларын 
Комиссиянынъ зарарсыз бир къач айлыкъ омрюне къаршы чо- 
шаракъ, хич бир къануны, хич бир эсасы назар-итибара алма- 
дан, онынъ къапатылмасы хакъкъында вердиги къарарлары- 
нынъ «безтактичный», ёлсуз бир харекет олдугъыны сёйледи. 

Доктор Рустембеков Ильмий эфендининъ «безтактичный» 
сёзюни бутюн меджлиси тахкъир демекле идюп, эгер хатиб бу 
сёзю ичюн меджлисе къаршы беян-ы-итираз итмезсе, бу тах- 
къир олунмыш меджлисте артыкъ булунамаяджагъыны арз 
идерек къалкъты, меджлистен чыкъты. 

Меджлис азалары Ильмий эфендининъ бу келимесини 
«неправильный» димекле тефсир иттилер, Ильмий эфенди де 
бу келимеден макъсады меджлис тахкъир олмаюп шу мейиль- 
де бир акъиде (багълама) олдугъыны тасдикъ иттиктен сонъра, 
хэеджан ятышты, доктор бек де меджлисе текрар къошулды. 
Ама меселе йине битмеди. 

Рустембек хараретли бир тарз-беянле: Къырымда бугунь 
ичюн лязим къарарлары вереджек бир муэссисе олмадыгъы- 
ны, шайед (эгер) кечен сене хастахане тешкилине къаршы ту- 
рулмамыш олса, биз бугунь тешкиль итмиш шу Комитейи йы- 
къмая чалышмакъ, илериде хастахане йыкъмакъ къабахатын- 
дан даха буюк бир джинает димек олдугъыны, шайед бойле 
бир муэссисе варсе, оны кендилерине косьтермесини Ильмий 
эфендие теклиф итмекле берабер ики сенеден бери Къырымда 
яшадыгъындан бойле бир муэссисе варсе, кендининъ мытлакъ 
ондан хабердар олмасы лязим кельдигини беян итти. 

Ильмий эфенди: Къырымда 1 дегиль, 7—8 муэссисе ол- 
дугъыны ве бу муэссиселер вастасыле итимат (гувенме) ве 
векялет-и-умумиее хаиз (малик) бир Комитет тешкиль итмек 
мумкюн олдугъыны ве факъат бу макъсадыны анълатмакъ 
ичюн кендисине сербестче сёз сёйлемек фурсатыны вермеле- 
рини меджлистен риджа иттиги ве сёзе де башладыгъы хал- 
да, онынъ беянаты мевзунынъ тышында таныларакъ, мемнуат 
олунды (мен олунды, къаршы турулды). 

Бундан сонъра, кечен меджлисте верилен къарара бинаэн, 
умумий иджтимагъа (топлашувгъа) кимлер чагърылмалы (?) 
меселеси музакере олунды. 

Ильмий эфенди: Комитетнинь умумий меджлисин 
тарз-ы-иджтимасы (топлашувнынъ шекли) хакъкъындаки 
нокътаи назарыны муваффакъ маслахат (эмиетли бир шей ола- 
ракъ) булмады. 

Ве бунынъ неден муваффакъ олмадыгъына, умумий медж- 
лиси не суретле топламакъ лязим олдугъына даир сёзе башла- 
ды исе де, Комитет реиси Хуршид Крымтаев, Ильмий эфенди- 

нинъ сёзлеринден теклиф идеджеги тарз иджтимайы мувафыкъ 
(уйгъун) булдугъы халда, бу тарз дюн верилен къарара эсас ити- 
барыле мухалиф (къаршы)олдугъы джихэтле бу хусуста дахази- 
ядесёз сёйлемеемусаадеидемееджегини, Комитетазаларынынъ 
протестоларына истинаден (эсасланаракъ) беян итти. Ве Ко- 
митет меджлис-и-умумий иджтимасы хакъкъында шу къарары 
верди: 

25 мартта бир февкъульаде (олагъан усьтю) меджлис яп- 
макъ, о меджлисе Къырымын хэр тарафындан о тараф эхали- 
сине фикирлерини тешхис идебиледжек (бильдиреджек) киби 
векиллер давет иле онларын ичерисинден Комитете бир къач 
аза даха сайламакъ. 

Бундан сонъра, меджлисте Къырым мусульманларына сия- 
сий фыркъалардан хангисине къошулмакъ лязим олдугъы му- 
закере олунды. А. Баданинский: кадет, социал-революционер 
фыркъаларына. Рустембек: мусульманлыкъ нокътаи назарына 
муваффакъ енъи бир сиясий фыркъа тешкилини. И. Керим- 
джанов: социал-демократ фыркъасына даир хараретли нутукъ- 
лар сёйледилер. Ибрахим Фехми эфенди: къырымлыларын бу 
хусуста бутюн Русие мусульманларынынъ интихап идеджеги 
(сечеджеги) сиясий меслеге таби олмакъ меджбуриетинде ол- 
дугъы джихэтле Комитете бу меселее даир бугунь бу къарары 
иттихаз итмек (мейдангъа чыкъармакъ) мумкюн оламадыгъы- 
ны беян итти. 

Хусеин мырза Улановын теклифи узерине меджлис азала- 
ры Ильмий эфендининъ бир фыркъалар хакъкъында диннинъ 
нокътаи назарыны изах итмесини кендисине теклиф итмиш 
иселер де, о, бу меселейи шимдилик бихал (чаресиз) коререк, 
теклифи къабул итмеди. Ве бу хусуста бир къарар иттихаз ит- 
меерек гидже саат бир радделеринде меджлис битти. 

ИЛЯВЕ 3 


А. Ильмий 


УМУМИЙ ИДЖТИМА 
(1917 с.) 


Дагъытылмыш хитабнамелерден анълашылдыгъы веджих 
узьре Акъмесджитте тешкиль идильмиш Мувакъкъат Мусуль- 
ман Иджраат Комитеси бутюн Къырым мусульманларыны 
базы миллий меселелерин музакереси ичюн 25 мартта Акъ- 
месджиде давет идиюр. 

Инкъилябын энъ хараретли заманында давет олундыгъы 
ве Къырым мусульманларынынъ чокъ заманлардан бери хас- 
ретле бекледиги бу иджтиманынъ 1905 сенеси инкъилябыны 
мутакъип (такъип этип) йине Акъмесджитте топланан умумий 
иджтимадан даха мунтазам (интизамлы), даха нетиджели ке- 
чеджеги умит олунмакътадыр. 

Фильхакъикъа (акъикъатен), 1905 инкъилябынынъ юрек- 
лере быракътыгъы тесир иле Къырымын хэр тарафында теш- 
киль идилен джемиет-хайриелерин джанланмасы, кооператив 
ширкетлери киби муэссиселерин халкъы аз ве чокъ меджлис 
хаятына алыштырдыгъы ве сабыкъ рушдиелерин 1908 сенеси 
Тюркие инкъилябындан сонъра, орада тахсиль корен талебе- 
ден базыларынынъ медреселердеки улемий хызметлери яки 
джами курьсюлериндеки насихатлары ве сонъра рус дарульфу- 
нунларында окъуян талебелерин телькъынаты (огренгенлери) 
бу 12 йыл зарфында эхалийи миллий ихтияджларымызы 1905 
сенесинден даха ачыкъ-ашна иттиклери хэр кересинде анъ- 
лашылмакъта иди. 

Факъат бунынъле берабер бу меджлис – умумий биз бек- 
ледигимиз нетиджелери вирирми? Бу меджлис бекленильмеси 
зарурий олан уфакъ-тюфек дарбелерле сарсылмаяракъ, бугунь 
вирдиги къарарлар этрафында бутюн видждан-ы-миллийи 
топлая билирми? 

Шайед (эгер) видждан-ы-миллий бир гъае этрафында то- 
планырсе, гъаейи мейдана кетиреджек эсаслар, усуллар хазыр- 
латаракъ ише башландымы? 

Иште, шу суаллерин джевапларындаки 25 март иджти- 
ма-умумиесининъ джерьянындан, бу умумий иджтимайы ха- 
зырлаян хэйет-и-мухтеременинъ косьтереджеги хазырлыкъла- 
рындан ихтиятлы идарелеринден анълашыладжакътыр. 

Эгер бу хэйет-и-мутехаззыр (азырда булунгъан эйет) бу 
иджтимайы къавий эмеллере эсаслы техникалара ашна ит- 
тирмиш исе, бу иджтимадан хэр халда гузель нетиджелер бе- 
клемек мумкюндир. Ве Къырым мусульманлары бу нетидже- 
лер ичюн бу хэйет-и-иптидае (ильк эйетке) шукране борджлу 
къаладжакътыр. Ёкъ, эгер бу иджтимада эхэмиетсиз базы шах- 
сиетлерин яхут хазырлыкъче вукъуа гелен базы нокъталарын 
тесириле керек къарарда, керек бу къарарын тасдыкъында му- 
ваффакъиетсизликлер зухура келирсе, бунынъ месулиети де 
йине шу хэйет-и-мутехаззырее юкленеджеги табийдир. 

Биз умит идериз ки, бу хэйет азалары хэр халда халкъын 
ахвал-рухиесини, истидат ве икътидар иджтимаесини назар 
итибара аларакъ хазырланмыштырлар. 

ИЛЯВЕ 4 


А. Ильмий 


РЕСМИЙ БЕЯНАТ 
(1917 с.) 


Акъмесджиттен. 17 март джума намазындан сонъра, не- 
сибинден бахарь къокъулары фышкъыран кениш ве этрафы 
чинарларле чеврильмиш севимли бир мейданлыкъта «Яша- 
сун хурриет, адалет, мусават (мусавийлик), ухуввет (къардаш- 
лыкъ)» келимелери язылан къан ренкли бир байракъ алтында 
Акъмесджит мусульманлары топланмышты. Бу иджтимада 
(топлантыда) татар къадынлары, къызлары ве чоджукълар да 
козе чарпыюрды. 

Иджтима Мусульман Иджра Комитети тарафындан Мах- 
кеме-и-шерие ве вакъыф комиссиясы хэйетлериле бирликте 
иш корьмек идаре интихап (сечим) олунывында виляет комис- 
сары тарафындан тасдыкъ олунан 8 азалыкъ хукъукълы му- 
вакъкъат (вакътынджа) тефтиш ве иджра хэйети делялетиле ве 
Хукюмет-и-мувакъкъатеден келен теблигъата (бильдирилере) 
бинаэн эхалийи бу енъи хукюмете биат (тасдыкъ) иттирмек 
макъсадыле топланмышты. 

Хукъукьлы мувакъкъат тефтиш ве иджра хэйети азаларын- 
дан Ибрахим эфенди Тарпи хурриетин къудсиятыны (мукъад- 
деслигини), Къырым мусульманларынынъ аджыныкълы мази- 
лерини, истикъбалин чичекли куньлерини анъдыран нуткъуле 
мерасиме башлады. Баде (сонъра) мудеррис Абдуллах эфен- 
ди Хукюмет-и-мувакъкъате тарафындан сурети кондерилен 
ресмий еминнаменинъ... терджимесини джемаатле берабер 

окъуды. Хэр кес Келям-и-Къадими (Къуран-ы-Керимни) опе- 
рек, еминлерини тасдыкъ иттилер. 

Еминден сонъра Багъчасарай сабыкъ муаллимлеринден 
мешхур Хафуз эфенди мутесир садасыле бир ашыр (Къуран- 
дан бир парча) окъуды. Бу ашыр хэр кесин сымасында ан-бе-ан 
(кет-кете) шиддети артан татлы, самимий, къудсий бир тесир 
уяндырмакъта эди. 

Тилявет (зарифлик, гузеллик) хатим булдыкътан сонъра, 
Ибрахим эфенди Тарпи енъи хукюметин муваффакъиетлери 
намына бир дуа окъуды. Бу дуанынъ хэр джумлеси джемаат 
тарафындан ахэнкдар «Аминь!» садаларыле къаршуланды (!) 
Оны мутакъип (такъип эткен) мудеррис Абдуллах эфенди му- 
харебеде олен дин къардашларымызын рухлары, хасталарнынъ 
шифаланмасы, хаятта оланларын селяметле ветанларына авдет 
итмеси ичюн дуа итти. Бу дуайы къаршулаян (!) «Аминь!» са- 
даларындан хасрет ве тесирле къарышыкъ дерин инъильтилер 
акс итмекте иди. 

Абдуллах эфендиден сонъра мудеррис Чолакъ Исмаил 
эфенди хурриет огърунда джаныны феда иден ветандашла- 
рымызын истирахат руху ичюн дуа итти. Факъат бу хурриет 
къахраманларынынъ юксек рухларынынъ «Аминь!» садалары 
арасындан учуштыгъы маатеэссюф хисси олунанамакъта иди. 

Буны мутакъип Къуддус эфенди тарафындан Джеват 
агъа намында бир кишининъ рухуна дуа идильди. Бу затнынъ 
гъайрети саесинде бу къыйметдар мезарлыкъ шехэр идареси 
хаджизинден (хапсинден) къуртарылмыш имиш. А. Ильмий 
эфендининъ ихтары узерине Ибрахим эфенди Тарпи шимдие 
къадар енъи мезарлыкъ намына яд олунан бу махаллин шим- 
диден сонъра Джеват агъа мезарлыгъы дие анъылмасыны дже- 
маата теклиф итти. Бу теклиф мемнуниетле къабул олунды. 

Дуалардан сонъра хукъукълы мувакъкъат тефтиш ве 
иджра хэйети азасындан корьбекли Бекир Сыдкъи эфенди ке- 
чен перишан халлеримизин джанлы себепчиси олан эски дев- 

рин мусульманлара тасвир итти. Бу нутукъ сёйлениркен, хэр 
тарафтан къадын ве эркек къычкъырыкълары ишидильмекте 
ИДИ. 

Бекир эфендийи мутеакъип (сонъра) Исхакъ Муллин 
эфенди Къырымын Русие мусульманларына нисбетен пек 
кериде къалдыгъыны анълатты. Хатип сёзюни эхалининъ ал- 
гъышлары алтында шу келимелере кечти: «Бирлик! Бирлик!! 
Бирлик!!!». Исхакъ эфендиден сонъра къырымтатары арасын- 
да фенний иншаат назариелерине ашналыгъы (архитектор), 
узун муддеттен берли яптыгъы татбикъаты саесинде бугунь 
екяне мусульман устазы сайылмая ляйыкъ олан акъмесджитли 
Сейдахмет эфенди Адлеев сёзе башлады исе де, мумаилейхун 
(юкъарыда анъылгъанларнынъ) рухуны иджтимадаки сёзлер 
долайысыле харикъын (янмаларнынъ) тесири пек зияде джо- 
штурдыгъы джихэтле дюзгюн сёз сёйлеемеди. Ялынъыз Акъ- 
месджит месахан (архитектура) санатлары амеле муэссисеси- 
не ики мебус (миллет векили, делегат) сайланмасыны теклиф 
иле сёзюни хатим итмее меджбур олды. Бу теклиф де къабул 
идилюп мумаилейхе (юкъарыда анъылгъаннынъ) кендиси иле 
Сулейман Яхья Къарикъов намында бир киши мебус сайлан- 
дылар. Бу интихаптан (сечимден) сонъра джемаат хурриет бай- 
рагъыны бу ики ишчи мебусе туттураракъ, текбир иле Джеват 
агъа мезарлыгъындан чыкътылар. «Вакъуфный» училище- 
нинъ сокъагъындан Къазыаскерский джаддесине ве орадан 
Къантарные кечерек, ёл бою текбирлер, хурриет эхиллери (са- 
хиплери) ве ораларле Махкеме-и-шерие бинасы огюне келюп 
тевкъиф иттилер (турдылар). 

Ибрахим эфенди Тарпи шимдие къадар джемаатын дини, 
ильми ичюн бир мезар хызметини корен бу бинанынъ, шимди- 
ден сонъра Къырым мусульманлары ичюн адалетли, нурлу бир 
муэссисе олмасы ичюн бир дуа окъуды. 

Дуадан сонъра Бекир Сыдкъи эфенди къызгъын бир къач 
джумледен сонъра эхалие хитабен шу сёзлери сёйледи: 

Джемаат! Шимдие къадар бир иш ичюн бу махкемее ке- 
лиркен, шимди исе бу махкемее озьюнъизе кирер киби хич 
сакъынмадан кире билирсинъиз. (Махкеме къапусыны ача- 
ракъ) буюрынъыз джемаат, башта хэпинъиз ичеруе киринъиз, 
бу озь уюмизи бир-биримизе хайырлаялым. 

Бекир эфендининъ бу сёзлерини джемаат алкъышлая- 
алкъышлая махкеме-и-шерие бинасы ичерсине долуштылар. 

Махкеме-и-шерие ичерисинде И(брахим)Фехми эфенди 
сёйледиги нуткъунда бу муэссисенинъ бундан бойле бир «ма- 
ариф дисареси» (маариф боллугъы) хане кореджеги умидини 
беян итти. 

Бундан сонъра эхали ерли-ерине дагъылдылар. 

ИЛЯВЕ 5 


А. Ильмий 


ДЖЕМИЕТЛЕР 
(1917 с.) 


Март инкъилябындан сонъра бизе лязим олан ишлерден 
бири де — джемиетлердир. Зира (чюнки) — джемиетлер меде- 
ниетин энъ сагълам ёлбашчылары, энъ къавий темеллеридир. 

Къырым мусульманлары, медениетлерини бойле джемиет- 
лере даяндырдыкълары заман, кендилери де сагълам идилер, 
хурь идилер, месут ве хаким идилер. О джемиетлер къуввет 
ве эсасларыны гъайып итмее башладыкъларындан итибарен, 
Къырым мусульманлары да къувветлерини, лисанларыны, 
миллетини гъайып итмее, чюрюмее башладылар. 

Биз Къырымда олан джемиетлерин не вакъыт тешкиль 
идильдиклерине, генчлер тарафындан тешеккюль идильдикле- 
рине даир къатый ве тарихий сенедлере истинаден джеваплар, 
маатеэссюф, виремееджегиз. Шу къадар ки, заман ве тарихи 
назар итибара алмаяракъ, бир заманлар бизим медениети яша- 
тан бир къуввет икен, шимди, бильакис, бизим хаятымызы 
балталаян эввельки джемиетлеримиз хакъкъында къыса бир 
муталяа (тедкъикъ) ве такъсимат (къысымламалар) япаракъ, 
бугунь бизим хаятымыз ичюн зарурий джемиетлер хакъкъын- 
да бир къач сёз сёйлееджегиз. 

1. Бу сонъ заманларда адедлери (сайылары) люзюминден 
зияде чогъалан ве хич бир макъсат ве низам козетильмеден, 
сырф ичтимаий бир дуйгъу севкъыле тешкиль идилен къахве- 
хане джемиетлери иди. 

Халкъ бу джемиетлере о къадар алышмыш иди ки, бир кой- 
лю яхут бир шехэрли эгер бир кунь о къахвеханелере огъра- 
мазсе, о куню рухунда бир эксиклик дуярды. Къоджасынынъ 
ве яхут огълунынъ ишини-кучюни быракъуп саатлердже бу 
къахвехане джемиетлеринде эглендиги ичюн серзенишлер 
(опькелемелер), шикяетлер япан бабалара, къадынлара хэр 
аиледе тесадуф олунырды. Фильхакъикъа (хакъикъатен), бу 
кучюк джемиетчиклер бир тарафтан халкъын ичтимаий исти- 
датыны къорумакъта исе де, дигер тарафтан, бу джемиетлер- 
де бир макъсат, бир интизам олмадыгъы джихэтле халкътаки 
гъайрет, атеш, гъае киби дуйгъулары сёндирмекте иди. 

2. Дюгюн джемиетлери иди. Бунлар ярдым, зияфет, сюрур 
(севинч) киби макъсатлар узерине тесис иден мунтазам дже- 
миетлер иди. Бунлар о къадар гузель, эсаслы къанунлара багъ- 
ланмышты ки, шу учь макъсат о къанунлар саесинде хич бир 
мушкюляте огърамадан мейдана келирди. 

Коюн ве яхут дюгюн олан махалленинъ хэр эви къадын ве 
эркек — хэр ферди (эр кимсе) дюгюн сахибининъ хызметинде 
булунмайы бир шереф, бир вазифе адд идерлерди. Хатта дюгюн 
хызметине чагъырылмаянлар, буны бир махрумиет саяракъ, 
ынджынырларды. Дюгюн къадын ве эркек – хэр кес ичюн бир 
байрам иди. Онынъчюн хэр кес хафталарджа хазырланырды. 
Дюгюн эви хэр кес ичюн муштерек бир къонакъ халына келир- 
ди. Дюгюн башландыкътан сонъра, хэр кес — бала-чагъа кийи- 
нир, дюгюн азбарына топланыр, чалгъылар чалыныр, дюгюн 
сахиби хайырланырды. Дюгюн татар иджтимаиетининъ бир 
барз (белли) бир теджеллигяхы (корюнген ери) иди. Дюгюн 
татар музыкасынынъ бир консерваториясы иди. Дюгюн къа- 
дын-эркек – хэр кесин муштерек бир иджтимагяхы (топланты 
ери) иди. 

3. Лехусе (лохсалар) джемиетлери варды. Бу джемиетлер 
дюньяя келен бир татар чоджугъыны селямламакъ ве чоджу- 
гъы догъуран анайы татарын энъ мегъадди (беслейиджи) 

емеклери олан чёреклер, къурабьелер, емишлерле сыйламакъ 
макъсады узерине топланырды. Бу джемиетлер сырф къадын- 
лара махсус иди. 

4. Талакъа ве къатмакъ (къатылмакъ?) джемиетлери вар- 
ды. Бу джемиетлерде ики макъсат варды: кийиз, килюм (!) ха- 
зырламакъ ве татар эдебиятыны сакъламакъ ве юксельтмек. 

Бу джемиетлерде хэм иш япылыр, хэм де вариладжлар (ва- 
рирачлар?) йырланырды. Бу джемиетлер сырф къызлара мах- 
сус иди. 

5. Дервиза джемиетлери варды. Бу джемиетлер тахсилини 
икмаль иден (тамамлагъан) талебее медресе селефнамесининъ 
(эскиден къалма адетлернинъ) бахш иттиги бир хакъ иди. Бун- 
дан макъсат о талебейи халкъа такъдим идюп таныштырмакъ. 
Айны заманда халкъын виреджеги бахшышлар ве аширлерле 
(ушур, ондалыкъ) хаята атыладжакъ бу талебейи маддий ве ма- 
невий темин итмек иди. 

Бу джемиетлере этрафындан бинълердже халкъ топланыр- 
ды, курешлер япылырды, ат къошулары тертип олунырды. 
Дервиза джемиетлери хэр сене олурды. Бу джемиетлер талебе 
джемиетлери сайылырды. Бу джемиетин къонакъбайлары та- 
лебелер олурды. 

6. Эснаф джемиетлери олурды. «Теферрудж» (эснаф бай- 
рамы) «Реван», «Лонджа» (меслек джемиети) намларыны алан 
бу джемиетлер бир къач сенеде бир тертип олунырды. Бунлара 
Къырымын хэр тарафындан бинълердже адамлар топланырды. 
Уста башларына аля таякълар (!) багъышланырды ки, булар 
бирер рутбе иди. Бу эснаф теферруджларында (севинчлерин- 
де) йине чалгъылар чалыныр, куреш ве къошулар тертип олу- 
ныр, дуалар, хатимлер япылырды. 

Бу джемиетлерин макъсады Къырымда хэр санатта те- 
ракъкъи ёлларыны араштырмакъ ве эснаф арасындаки мунасе- 
баты къавийлештирмек иди. 

Шимди биз бу сайдыгьымыз джемиетлерин макъсаттан 
не къадар узакълаштыгъыны дюшюнирсек, бугуньки иджти- 
маий сефалетлеримизин (тюшкюнликлеримизнинъ) энъ джан- 
лы бир себебини даха булмыш олурыз. Факъат бу себеби биз 
ялынъыз булмакъ иле иктифа идерсек, йине бир шейи япмыш 
олмайыз. Шу хальде бизе джемиетлер меселесини халь итмек 
лязим келир. Лякин насыл халь итмели? 

Эввельки джемиетлери ислях (реформа) итмек суретиле- 
ми? Ёкъса башкъа ёлда джемиетлер тешкиль итмелими? 

Бунъа шу суретле бир джевап вирирсек, занн идерим, пек 
узакъ бир джевап вирмиш олмайыз ки, о да эввельки джеми- 
етлерин макъсады ве гъаелерини усул, тертип ве низамлар иле 
тазелемек ве бу джемиетлере менсюп олан азалардан хэр би- 
рине макъсат ве гъаелери, «элифба» огретир киби, танымакъ. 
Сонъра даха бу гъаелери бугунь къаршумыза (!) чыкъан ме- 
селелерле бирлештирмек суретиле хэр ерде, хэр сыныф ичюн 
джемиетлер тешкиль итмектир. Шойле ки, Къырым адасында 
яшаян татарлар, джемиетлер вастасыле орюмчек ювасы киби 
бир меркезе багъланмалыдыр!!! 

ИЛЯВЕ 6 


Яхья Наджи Байбуртлы 
(«Таврическая Ученая Архивная Комиссия» 
джемиети азаларындан) 


«ЕШИЛЬ ДЖАМИ» 
(1915 с.) 


Ишбу ноябрь айынынъ 26-да Багъчасарай шехэр идареси 
меджлисинде музакерее къонулан меселелер ичинде «Ешиль 
Джами» меселеси де вар иди. Акьмесджиттеки «Тавриче- 
ская Учёная Архивная Комиссия», яни Къырымда булунан 
асар-ы-атикъайы (эски эсерлерни) мухафаза ве химае иден 
джемиет-и-алийе Хаджы Кокей махаллесиндеки «Ешиль Джа- 
ми» хакъкъында шехримиз идаресине мураджаат иле о гузель 
бинанынъ махв олуп китмемеси ичюн мумкюн олан ярдымын 
идильмесини ве бу ише джемиет кендиси де эль тутаджагъыны 
бильдириюр. 

Бу сене март айында о джемиетин реиси мухтерем 
А.И. Маркевич дженаплары «Ешиль Джами» ве бу киби 
асар-ы-атикъайы бакъмакъ ичюн махсус Багъчасарая кельди- 
лер. Берабер варуп бакътыкъ. Джами-и-шерифе чыкъан тыш 
мердивенлер дагъылмыш, къапусы бексиз, джамининъ хавли- 
синде пек чокъ пислик ве чиркинликлер. Джами-и-шерифин 
ичине кирмее махсус олан къапу тыш тарафтан таш ве топракъ 
иле бастырылмыш. Йыкъыкъ бир пенджереден ичине тюштик. 
Ичи тышындан даха кедерли ве агъланаджакъ бир халда. Ля- 
кин михрабы, диварларындаки гузель язылары Диляра Бике 
исми таван ве диреклериндеки накъыш эсерлерин фелякет- 
лерине, халкъларын, джемаатларын гъамсызлыгъына кокюс 

керерек даха яшыюр, хэнуз (даа) летафетини ве къыйметини 
гъайып итмемиш. Онынъ тарихий диварлары арасында бир 
рус иле бир татар бир хайли заман отурдыкъ, тюшюндик. О 
тюшюнджелери язмаяджагъым. О михрабын, о языларын бир 
чокъ асырлар мукъаддем махир (уста) пармакълардан чыкъан о 
накъышларын лисан халларыле бизе иттиги хитаплары анъла- 
тамаяджагъым. Анъламакъ истеенлер, хитаплары иш итмее ис- 
теенлер арзу иденлер варсун, о унутылмыш асар-и-медение ве 
нефисенинъ диварлары арасында беш-он дакъикъачыкъ эглен- 
синлер. Меним хаберлеримин вердиги тесиринден бинъ къат 
даха зияде мутесир (тесирли) ве мутенеббих (уяныкъ) олурлар. 

Маркевич дженаплары иле орадан чыкътыкъ ве бу хусу- 
ста бир къач саатлар къонуштыкъ. Къырымын чокъ ерлеринде 
мусульманлара махсус бир чокъ асар-ы-гюзиденинъ (сечиль- 
ген эсерлернинъ) бойле махв (ёкъ) олуп китмекте олдугъыны 
теэссюфле сёйледи. Сонъ сенелерде бу хусуста зияде дикъкъат 
идюп мумкюн оланлары мухафаза итмее (сакъланмасына) ча- 
лыштыкъларыны беян итти. 

Эзджумле (джумледен) Эски Къырымда, Кефеде, Алушта- 
да ве Махмут-Султанда ханнынъ заманындан къалма джами 
ве сарайларын Асар-ы-атикъа джемиети тарафындан химае 
ве тамир идерек, яшаяджакъ бир хала кетирильдиги ве ишбу 
«Ешиль Джами» дахи джемиетин тезден оладжакъ меджлиси- 
не арз идерек химае ве тамирини ваад идюп китти. 

Иште, джемиет сонъ мерасимлерининъ биринде «Ешиль 
Джаими» хакъкъындаки къарарле ве фикирлерини бизим Багъ- 
часарай шехри идаресине арз итти. Ноябрь 26-даки меджлисте 
шехэр азалары бу меселее гузель эхэмиет вирдилер. Бу хэйет 
тарафындан джамини бакътыруп тамир ве исляха кидеджек 
паранынъ микъдарыны тайин идюп Идаре-и-рухание вакъуф 
комиссиясына ве «Таврическая Ученая Архивная Комиссия»я 
бильдирмеги мунасип корьдилер. Табий, бу къыйметли бир 
эсерин мухафазасы ичюн шехримиз идареси ве мутеберраны 
(шерефли кимселери) да муавенетте (ярдымда) булунырлар. 

ИЛЯВЕ 7 


Яхья Наджи Байбуртлы 


КЪЫЙМЕТЛИ БИР ЭСЕР 


(1916 с.) 


(А.Н. Самойловичнинъ китабы акъкъында) 


Къыймет ве эхэмиетинден бахс итмее истедигим бу 
къыйметли эсер «Къырымтатар шивеси узерине мухтасар сар- 
ф»тыр. Бу эсер 1912—1913 сенелери Акъмесджит дарульмуал- 


лиминде татар ходжаларына виляет 
земствосы тарафындан ачылан кур- 
сларда усул-и-тедрис косьтерен Пе- 
троград эльсине-и-шаркъие (шаркъ 
лисанлары) дарульфунуны мудерри- 
слеринден А.Н. Самойлович джена- 
пларынынъдыр. 

Татар тилини ве эдебиятыны 
джанландыран, онынъ варлыгъы- 
ны мейдана чыкъаран Самойлович 
дженапларына бу эсеринден долайы 
бутюн къырымлылар мутешеккир 
ве миннетдар олсалар керектир. Са- 
мойлович дженаплары бугунь къы- 


рымлылара гузель бир сарф (грамматика) багъышлады. Бу пек 
буюк бир эйилик, унутылмаз бир ядикярдыр. Айны заманда, 
пек буюк да бир дерс-и-ибреттир. Зира бугуне къадар къы- 
рымтатарларынынъ медреселери, ходжаларынынъ оглеринде 
тиз чёкен шакирдлерине озь тиллеринден, озь эдебиятларын- 

дан бир ший вермедилер. Мектеп ве медреселере керек олан 
китаплар ичюн тюшюнмедилер. Татарын миллий тилини, 
эдебиятыны малдан саймадылар. Халбу ки, мухтерем Самой- 
лович бизи бизден зияде севмиш, бизи бизден зияде тюшюн- 
миш ки, бугунь тилимизин темели ве миллий эдебиятымызын 
джаны олан миллий сарфы бизе о бахш итти. Бунъа хэм се- 
винмели, хэм мутешеккир олмалы, хэм де бундан мутенеббих 
(уяныкъ)олмалыйыз. Затенозьтили илесёйлемеен, озьфикриле 
тюшюнмеен бир миллет пайедар (итибарлы) оламаз. Исмини 
хатырламадыгъым авропа хукемасындан (бильгинлеринден) 
бир зат: «Манъа бир элифбе веринъиз – сизе бир тиль верей- 
им! Манъа бир тиль веринъиз — сизе бир миллет верейим!» 
демиш. 

Бугунь эли къалем тутанларымыз, азачыкъ фикри ишле- 
енлеримиз озь ичимизи язарсакъ, мектеп балаларына, медресе 
талебелерине дегиль, бабаларына да етерлик сермаемиз вар- 
дыр!!! 

А.Н. Самойлович дженаплары тертип иттиги «Сарф»нынъ 
башында: 1. Бутюн тиллерин башлыджа къанунларындан. 
2. Умумтюрк шивесинден ве кене шу шивенинъ ханги къысым 
шивелере менсюбиетинден кечмиш ве шимдики тюрк-татар 
акъваметин (къавмларнынъ) нерелерде яшадыкъларына ве не 
микъдарда олдукъларындан ве тюркий тили ве шивесининъ 
не киби сыныфлара болюндигинден. 3. Къырым шивесининъ 
сёйлеништеки умумиесинден ве язышындан къырымтатар 
шивесиндеки садаларын сурет-и-тахсилинден ве шу сеслерин 
арабий хуруфат (харфлер) иле язылмасынынъ эсбабындан (се- 
беплеринден) хабер вериюр. 

Бу киби изахатындан сонъра, садалары айыраракъ, була- 
ры айры-айры джедвеллерде косьтериюр ве бунлара даир ма- 
люмат вериюр. Эски ве енъи имляйи (орфографияны) бири-би- 
риле хал хазырдаки усул-и-иншайы (язы усулыны) шехэрлер- 
деки агъзавий теляффузы иле мукъаесе (къыяс) идиюр. 

Баде (сонъра) сарфын эсасына киришерек, амелий бир су- 
ретте джумле къаиде ве къанунларыны бераберлериле, джед- 
веллериле ве изахларыле беян иттиктен сонъра, нахва (син- 
таксиске) кечиюр ве онынъ да ад ве къаванини (къаиделери- 
ни) мухтелиф (чешит) мисаллериле, джумлее татбикъатыле 
(уйдурылмасыле) гъает ачыкъ ве къолай бир суретте анъла- 
тыюр. Мен бурада сатхий суретте (тыштан) бахс итсем де, эсе- 
рин джеми татбикъы къаваид (къаиделери) ве малюматы гъает 
муфассалдыр (тафсилятлыдыр). 

Мен кендим бу эсер ве эсерин мухтерем сахибинден чокъ 
истифаде иттигим (файдаландыгъым) киби, джумле аркъа- 
дашларын да чокъ истифаде идеджеклерине хич шупхэ итмею- 
рым. Муаллим аркъадашлара бу эсери алуп окъумаларыны ве 
мектеплерде татбикъ итмелерини (къулланмаларыны) тевсие 
идерим. Илериде къаваид (къаиделер) огренильдиктен сонъ- 
ра, диггер мектеп китаплары да шу эсас узерине къурарсакъ, 
бугунь чареси булунмаян тевхид (екяне) программ меселеси 
ярын къолай халь олуныр умидиндейим. 

ИЛЯВЕ 8 


Якъуб Кемал 


ИСЛЯХАТ МЕСЕЛЕСИ МУНАСЕБЕТИЛЕ 
ХАТЫРА КЕЛЕНЛЕР 


(1916 с.) 


Бугунь хэр не къадар бир мусульман алеми, шериат фен 
окъумая мусааде идиюрмы, итмеюрмы киби бир меселе иле 
огърашмакътан тартышма итмели исе де, кеченлерде «Зын- 
джырлы» мушавере меджлисинде «фен окъулсын!» диенле- 
ре къаршу улемадан белли бир къач затын: «Медреседе дин 
иле мунасебети олмаян шейлери къарыштырмакъ олмаз!» 
димелери, бу хусуста бизи бир къач сёз сёйлемее меджбур ит- 
миштир. 

Улема намыны ташыянлар агъзындан бу киби сёзлерин 
ишитильмеси енъи бир шей дегильдир. Чокътан бери медре- 
селеримизден сюргюн идильмиш улюм ве фунуна къаршу тю- 
ремиш бу янълыш фикирлер инхитат (тюшкюнлик) деврининъ 
бизе быракътыгъы аджджы семерелеридир. Бу батыл (бош ит- 
тикъадлар (эсаслар) ялынъыз фене къаршы дегиль, бу мараз 
шериат-ислямиенинъ бутюн вуджудына да сирает итмиштир 
(кечкендир). Шерри-кебир хазрет Мухаммед Алейхи вессел- 
лемин варисеси намыны ташыян бу затын вереджеклери фет- 
валара коре, бир мусульман ХХ-нджи асырда яшамакъ хакъ- 
къындан махрумдыр. 

Буну исбат итмее хаджети ёкътур. Ялынъыз бойле фетва- 
ларын башлыджаларыны дерхатыр итмек (хатырламакъ) кяфи- 
дир, занн идерим. 

— Меселя, онлардан: бир мусульман къадыны не киби 
хукъукъа маликтир? дие истифта идильдикте (огренильдик- 
те), алынаджакъ джевап шундан ибареттир. Мусульман къа- 
дыны бир хакъа, бир ихтияра (сербест арекетке) малик дегиль- 
дир. Озь башына не тиджарет иде билир, не хаята къарыша 
билир... 

Бойле бир фетва иле бир эркек омюр-хаятында шеригини, 
аркъадашыны гъайып итмиш олур. 

— Мусульмана риба-фаиз (процент) алуп вирмек мум- 
кюнми суалине шойле джевап вирирлер: 

— Хайыр, джами худдамлары (хызметчилери) мустесна 
олмакъ узьре рибанынъ (процентнинъ) азы да, чогъу да харам- 
дыр. 

Бу фетва иле де бир мусульман бутюн алем-и-тиджарете 
къарышмакъ хакъкъыны гъайып идиюр. Чюнки малюмдир ки, 
асрымызда мамулят-ы-тиджаретинъ бутюн къаваиди (къаиде- 
лери) риба (процент) узерине къурулмыштыр. Бунсуз адым ат- 
макъ мумкюн дегильдир. 

Улюм-и-хазиренинъ энъ мухим бир къысмыны тешкиль 
иден санайы нефисее келиндже, вириледжек фетвалар: 

— Музыка — харам, чюнки лехвияне (бош эгленджелерге) 
себеп олдур. Бу фетвада мусульманлар консерваториялара кир- 
мектен ве бундан маддий ве маневий фаиделенмектен махрум 
идилиюр. 

Рессамлыкъ, хэйкельтырашлыкъ исе, онларын фикриндже, 
айны къарара махкюмдир, зира ресми чыкъаран да, чыкъардан 
да джехэннемлидир. 

Театроджылыкъ да, шупхэсиз бу хукме махкюм, чюнки 
мусульман къадыны сахнее чыкъамаз! 

Иште, бу сайдыгъымыз фетваларын хакъикъий ше- 
риатын виреджеги фетваларыле дегиль, яшамакъ мумкюн 
олмадыгъындан, бугунь мусульманларын чогъу къанун- 
ихтияджын вирдиги фетваларле харекете меджбур олуюрлар. 

Бу къанун керектиги заманда, керектиги ерде фетва вирмек- 
тен чекинмиюр. Шериат-ы-ислямиенинъ ич юзюне вакъыф 
оланлара малюмдир ки, юкъарыда сайдыгъым «фетвалар» 
шериат-ы-ислямиенинъ озь фетвалары дегильдир! Онынъ бу 
месаил-и-хаятие хакъкъында вирдиги фетвалары бам-баш- 
къадыр. Бу фетвалар оны «анълаюрым» беллеен Захир Бинле- 
рин фетваларыдыр. 
(Парча къыскъартылып алынды - И.К.) 

ИЛЯВЕ 9 


И. Леманов 


КЪЫРЫМТАТАР ЕНЪИ ЭДЕБИЯТЫ 
(1926) 


«Эдебият» сёзю ики манада къулланылыр. Янында бир 
къайд булунмадыгъы мюджерред (умумен) «эдебият» дениль- 
диги заман, инсанларын яшайышыны ве шу яшайыштаки тюр- 
лю джереянлары кендисинде акс иттирен икяе, роман, драма, 
хатире, мушахедат (мемуар – И.Л.) ве саире киби эсерлер анъ- 
лашылыр ве бу суретте эсерин несир (везинсиз язылар – И.Л.) 
яхут шиир (везинли бейитлер — И.Л.) суретте язылмасы «эде- 
бият» сёзюнинъ манасыны денъиштирмез. Бунъа «асыл эдеби- 
ят» да денилир. «Эдебият» сёзю умум манасында къулланды- 
гъы вакъыт, инсанларын тюшюндже, шуур ве дуйгъуларыны, 
аяты, ильмий теджрибелерини беян иден джеми эсерлер анъ- 
лашылыр. 

Бу эсерлер истерсе агъыздан сёйленюп баба-эдждаттан ай- 
тыла кельмиш олсун, истерсе язылы бир шекильде булунсын. 

Иджат идиджилери ве муэллифлери белли олмаян халкъ 
дилинде юрен: масал, дестан, чынъ, мане, тюркю, тапмаджа, 
къартлар сёзю ве даха бунлар киби эсерлере «халкъ эдебия- 
ты» дерлер. Хэр миллетин ве къавмын озюне махсус бу киби 
«халкъ эдебияты» вардыр. Ве бу киби эдебият бир къавмын 
арасында, хатта окъув-язы олмадыгъы девирлерде башланды- 
гъындан эдебиятын ильки басамагъы ве дигер медений эде- 
бията бир земин ола кельмектедир. Язма медений эдебиятын 
вуджуда кельмеси «халкъ эдебиятыны» ёгъалтмай, ону орта- 

дан котерюп атмай. Халкъ масаллары яшадыкъча, онларын рух 
ве хиссиятларынынъ акси ве айнасы (кузьгюси) олан «халкъ 
эдебияты» да турмаюп догъа ве яшай. 

Ильм ве фен хусусындаки тюрлю эсерлер «фенний эдеби- 
ят» табири алтында бирлешелер. Бунунъ киби умумий эдеби- 
ятын дине аит къысмына «диний эдебият», тедрис ве талиме 
махсус олан къысмына — «талимий эдебият» денилир ки, бой- 
леликле умумий эдебият тюрлю къысымлара ве шубелере ай- 
рылыр. 

Айры миллетлерден хэр бирининъ кендине махсус хаят, 
хиссият ве тесуратыны косьтерен ве акс иттирен эдебияткъа 
«миллий эдебият» намы верилир. 

Газета ве журналлар да эдебиятын бир къысмы иселер де, 
бунлар «вакъытлы матбуат» намы алтында озьлерине махсус 
бир болюк тешкиль идерлер. 

Газеталарда эдебиятын сиясет, ичтимаиет, фен ве икътисат 
шубелерине аит эсерлер. Журналларда исе сырф эдебий шу- 
белерине аит малюмат ве эсерлер дердж олундыгъындан, бир 
миллетин эдебияты огренильмек ве тешеббюс идильмек керек 
олдукъта, о миллетин «вакъытлы матбуатына» да ашна олмакъ 
лязим келир. 

Юкъарыда мухтасар (къыскъадан) оларакъ косьтерильмиш 
эдебиятын шу тариф ве тавсифинден да бир парча анълашыла 
биледжегине коре, бир къавмын, бир миллетин тарихи ве ичти- 
маий яшайыш, тюшюниши, дуйгъулары, диний итикъадлары, 
хурь яки къул оларакъ яшайышы, миллий хаслетлери (чизгиле- 
ри) шу миллетин эдебиятында эсер ве излерини ташлар, онынъ 
эдебиятына айрыджа бир ренк верирлер. 

Бунунъ ичюн бир миллетин эдебияты шу миллетин 
яшайышынынъ айнасы — кузьгюсидир. Эдебият айнасына 
бакъаракъ, бир миллетин кечмиш ве хал-хазырдаки хаятыны, 
мукъаддератыны (такъдирини), онынъ характерини огрен- 
мек мумкюн олдугъы киби, бильакис бир миллетин халы- 

яшайышы, табиаты ве тарихи иле ашна олундыгъы халда, шу 
миллетте не киби бир эдебият ола биледжеги де тасаввур иди- 
ле билир. 

Бир миллетин эдебияты, онынъ хаяты, руху, маневияты ве 
тарихи демектир ве шу миллетин балалары мутлакъа озь эде- 
биятлары иле танышмакъ ве ашна олмакъ керектирлер. Чюнки 
эдебият — окъуйыджы миллет эфрадына (топлулыгъына) гъает 
гузель тербие-тесир верир. Гузель дуйгъуларыны уяндырыр, 
рухуны юксельтир, ахлякъыны темизлер, хавес ве фаалиетини 
арттырыр. 

Инсанларын талим ве тербие ишинде та эскиден бери, 
хусусан «асыл эдебият» энъ муим алет ве чарелерден бири 
оларакъ файдаланыла кельмиштир. Бизим заманымызда дахи 
эдебиятын бу хаслети (чизгиси) эксильдиги ёкъ, бельки де арт- 
мыштыр. Бу ёлда эдебияттан файдалананлар, эдебията гузель 
ашна ве онунъ хэр джихэттен феркъында олан адамлар олад- 
жагъындан, онлар эльбетте эдебияттан озьлерине керек оланы- 
ны сайлап аларакъ, оны еринде къуллана ве бойлеликле олан 
тербиевий ве фикрий тесири япа билелер. Лякин инсан эде- 
бияттан кендиси окъуп, кендиси файдалангъанда, тесадуфий 
(расткеле) ве къарышыкъ бир тесир алтында къалмамакъ ичюн 
эдебиятын не киби сойлары булундыгъыны, бунларын айырма- 
лары, хаслетлери ве рухлары иле умумен де олса, ашна олмасы 
керектир. Бильхасса, медений эдебията келиндже, бунда шах- 
сий санатлар, базан шахсий гъаразлар (гъаелер) де киришуп 
киттигинден, бунынъ ичинден сырф эдебий джихэтини айы- 
руп чыкъараракъ, ондан файдалана бильмек ичюн, бир якътан, 
умумий бир хазырлыкъ, икинджи якътан, да козьачыкълыгъы 
керектир. 

Бурада беян идилен шартлар, эдебияты окъуп муджерред 
(умумен оларакъ) ондан файдаланмакъ истеенлере нисбетен- 
дир. Эдебий, тарихий, этнографий, ичтимаий ишлерле огъра- 
шан яки огърашмакъ истеенлерин, эдебията мураджаатле ондан 

макъсадларына коре файдалана бильмелери иджап идер. 
Мен бунлардан бахс итмиюрым, чюнки бурада меним макъ- 
садым — эдебиятын техника ве усулы хакъкъында сёз ачмакъ 
дегильдир. 

Макъалемин мевзусы олан «Къырымтатарларынынъ енъи 
эдебияты» хусусында сёзе киришмезден эввель, эдебиятын ма- 
хийети (аслы) хакъкъында базы бир малюмат верильмеси, эде- 
биятле танышмакъ джихэтинден муптедий (янъы башлагъан) 
генч окъуйыджылары итибара аларакъ, бунларын эдебията ме- 
ракъ ве хавеслерини джельп идильмеси ве окъудыкъларынынъ 
феркъында оларакъ, окъумая гъайретлендирильмесидир. 

Онынъ ичюн бу макъаледе макъсадымыз олан «къырымта- 
тар енъи эдебиятына» келиндже, бунда козьде тутулан татарла- 
рын «асыл эдебияты» олса да, енъи эдебиятын бизде не киби 
догъдугъыны ве не ёлларле киттигини ве насыл бир шекильде 
инкишаф иттигини иджабына (лязимлигине) коре бизде баш 
косьтере бильмиш хэр чешит эдебията мураджаатле къарап 
кечмек даха мувафыкътыр (уйгъундыр). «Енъи татар эдебия- 
ты» бахсына исе, келеджек макъалемизде башлаяджакъмыз... 

(Макъаленинъ девамы булунмады - И.К.) 

ИЛЯВЕ 10 


И. Леманов 


КЪЫРЫМТАТАР НЕШРИЯТЫ 
(1927) 


Шуралар хукюметининъ маариф ве медениете айрыджа 
эхэмиет вируп эмекдарлары ярыкъландырув хусусында пек 
буюк гъайрет иттигинден, айры миллетлерин нешрият ве мат- 
буат ишлери ичюн буюк имкян ве мейдан ачылды. Къырымда 
шуралар деврининъ, хусусан сонъгъы сенелеринде, татар 
нешрияты баягъы темеллешуп киттикче кенишлемекте олан 
бир ёла минмиштир. 

Бизим татар матбуатынынъ шуралар девриндеки халын- 
дан бахс итмезден эввель, онынъ эски идаре вакътында не хал- 
да булундыгъы хакъкъында бир къач сёз айтылуп кечилирсе, 
къырымтатарларнынъ нешрият ве матбуат ишлери хусусында 
умум бир фикир хасыл ола билир ве бу татар нешриятынынъ 
хазырки халы даха яхшы анълашыла бильмесине хызмет эте 
билир. 

Шимдики бизим нешриятнынъ ильки башлангъычы олан 
эсерлер о вакъытнынъ земане рухунда язылмыш ве Исмаил 
Гаспринскийнинъ 1882 сенеси оны язуп ве шу сене Багъча- 
сарайда ачтыгъы кучюк матбаачыгъында басуп чыкъардыгъы 
«Кунеш», «Ай», «Йылдыз», «Шакъа» ве башкъа намлардаки 
он къадар листовкалары табакъ (кягъытын бир тарафына ба- 
сылуп чыкъан нешриятлары - И.Л.) олмыштыр. 

Цензор рухсетиле чыкъан бу варакъалардан хич бир тюр- 
лю хавф идильмее ёл олмаса да, татарларын козьлери ачыл- 

дыгъыны асла истемеен ве бу себептен онларын татар тилин- 
деки нешриятларыны кендиси ичюн зарарлы дие хисап иден 
эски хукюмет, бу нешрияттан къоркъмыш ве оны шу сенеси 
токътатмышты. 

Лякин, бир тарафтан, татар халкъында озь тилинде нешри- 
ята ихтиядж ве истек уянмасы, икинджи тарафтан, умумий 
ахвалын ве заманнынъ хукми о фена макъсады хукюмети биле 
мусаадекярлыкъ (хош корьме) косьтермее меджбур итмиш ве 
къырымтатарларынынъ озь тиллеринде нешриятлары ичюн, 
пек тар ве сыкъынтылы олса да, йине де бир ёлчукъ ачылма- 
сына себеп олмыш иди. 1883 сенеси Гаспринский хэр бир язы- 
лан шей татарджа ве русча басылмасы шартыле, «Терджиман» 
адлы бир газета чыкъармая рухсет ала бильди. 

Бу газета девам итмекле берабер Гаспринский матбаа- 
сында онынъ кенди эсери ве башкъаларынынъ къалем мах- 
сулаты олан дерслик ве эдебий китаплар да басылуп чыкъа 
башлады. 1884 сенеси Исмаил бек озь тертиби олан элифбасы 
(«Ходжа-и-субьян»), 1886 йылында йине онынъ телифи (язы- 
сы) олан «Къыраат-ы-тюркий», йине шу сене «Ики бахадыр» 
хикяеси ве башкъалары басылуп къырымтатар нешриятынынъ 
сыкъынтылы бир деври олан 1905 сенесине къадар сюрен муд- 
дет ичинде Къырымнынъ бирден бир матбаасында татар ти- 
линде дерслик ве эдебий 50 (элли!) къадар тюрлю китаплар 
басылуп чыкъмышты [1]. 

Китап бастыруп чыкъармакътан асыл макъсат — онларын 
нешридир (яйылмасыдыр). Яни сатуп, дагъытуп халкъкъа 
окъутувдыр. 

Къырымтатар матбуатынынъ нешри ильки вакъытларда 
онларын басылуп чыкътыкълары Багъчасарай матбаа идареси 


1. Тарафымыздан япылгъан джедвельде 1905 сенесине къадар И. Гасприн- 
скийнинъ нешир эткен 80 (сексен!!!)ге якъын китап ве рисале косьтерильмекте. 
[Керим И.А. Библиографик косьтергич. – Акъмесджит: Симферопольская го- 
родская типография. - 2009. - 324 с. - С. 45-52]. 

вастасыле олды. 1897 сенесинде олса керек, Къырымда ильки 
земане китап дюккяны Гаспринский ве о вакъыт Багъчасарай 
шехэр галавасы олан Давидович тарафындан йине де Багъ- 
часарайда ачылмыш иди. Эскиден арапча дерсликлерден ве 
Къуран, Ильм-и-хал, Мухаммедие, Сеид-Баттал Гъазы ве им- 
сали киби хикяелерден ибарет олан китаплар аттар (парфю- 
мер) ве чокъусы базиргян (мануфактура – И.Л.) дюккянларын- 
да сатылыюрды. 

Гаспринскийлерин китап дюккяны бир муддет сонъра 
башкъа бирисининъ (Али Тарпининъ – И.Л.) элине кечюп бую- 
ды ве 1905-тен сонъра Истанбул ве Багъчасарай нешриятындан 
башкъа, Кавказ, Къазантатарлары нешриятындан да кетирюп 
Къырым ичинде, хатта Къырымын тышында, тюрк-татар 
нешриятыны сатув ве дагъытув ишинде баягъы роль ойнады. 

1905 сенесининъ революциясындан сонъ, татар нешрияты 
ве матбуаты базы бир мусааделер идилюп бу саеде нешрин иши 
де эввелькисине коре, хайли артты ве илериледи. «Терджиман» 
артыкъ ялынъыз бир татарджа чыкъа башлады. Йине Гасприн- 
ский тарафындан нешир олунаракъ 1906 сенеси татарджа чы- 
къа башладылар: Ресимли хиджв (кулюнчли) журналы «Ха- 
ха-ха», къадынлар журналы «Алем-и-нисван» ве сонъралары 
«Терджиман»гъа къошамакъ оларакъ «Мектеб-и-субьян» на- 
мында педагожий журнал. Бунлар биннисбе (нисбетен) зайыф 
ве омюрлери де къыса олмыш исе де, къырымтатар журналла- 
рынынъ башлангъычы олмакъ итибары иле шаян-ы-зикирдир- 
лер (анъылмасына ляйыкътырлар). 

Къарасувбазар шехринде Решид Мехдиев тешеббюси ве 
инкъиляпчы татар генчлигининъ гъайретиле татар хуруфатлы 
(арифли) матбаа ачылуп «Ветан хадими» адында икинджи та- 
тар газетасы чыкъмая башлады. 

Бунларле берабер китап бастырув ве нешир этюв иши де 
артты. Багъчасарайда китап дюккяны бирден уче чыкъты. Бун- 
лардан хусусан Тарпининъ китап дюккяны хазыр китаплары 

алуп сатмакътан башкъа, озю де Багъчасарайда, Истанбул- 
да, Петроградда базы эдебий ве дерслик китаплары бастыра 
башлады. 

Акъмесджитте, Козьлеведе, Къарасувбазарда татар китап 
дюккянлары ачылды. Койлери кезуп китап сатан «сейяр ки- 
тапчылар» мейдангъа кельди. 

Бу матбуат ве нешрин джереяны енъи эдип ве муэллифле- 
рин догъмасына ве артмасына муджип (лязим) олып, икинджи 
тарафтан, онларын къалемлерининъ ишленмесине ве эдебий 
татар лисанынынъ баш косьтермесине себеп олды. (Имля, 
ыстиляхат меселелери ара-сыра къозгъалды иселер де, бу ёлда 
шаян итибар бир енъилик корюльмеюп, онлар эски халында 
къалдылар). 

1907 ве 1908 сенелери баш косьтермиш реакция (ирти- 
джа — И.Л.) янъы етишюп кельмекте олан татар нешрият ве 
матбуаты яш фиданларынынъ бир къысмыны солутуп къурут- 
ты. Къаланларнынъ да зайыфламасына себеп олду. 

Лякин халкъ арасында бильги ве маарифет нешир итмек 
истеги ве джереяны, хусусан татар яшлары ичинде, баягъы бе- 
кишмиш ве бунынъ ичюн бирден-бире гъайып оладжакъ киби 
дегиль иди. Бу джереяннынъ семереси оларакъ 1908 сенеси 
Багъчасарайда гъайры-ресмий оларакъ «Учкъун» джемиети 
намында бир эдебий татар тешкиляты мейдана кельди. Аза- 
лары ичинде Балич, Байбуртлы, Меинов аркъадашлар ве баш- 
къалары олан джемиет 4—5 бала китапчыкълары нешир итмее 
муваффакъ ола билюп бунынъле фаалиети кесильди. 

Балканларда къарышыкълыкъ ве мухаребе олан 1911—12 
сенелери хукюметин татар нешриятыны такъип итмеси бир 
дередже даха артты. Тюркиеде бастырылмыш олан земаневий 
эдебий ве дерслик китапларын чокъусынынъ къырымтатарла- 
ры арасында сатылмасы ве окъулмасы ясакъ идильди. 

Бундан сонъра келен джихан мухаребеси девринде бутюн 
матбуат ве нешрият шиддетли цензура алтына алындыгъы бир 

заманда, къырымтатар нешрияты ичюн яхшы бир шараит ола 
бильмееджеги малюмдир. 

Русие, буюк инкъилябы башландыкътан сонъра, 1920- 
нджи сененинъ сонъуна къадар, яни Къырым шуралар хукюме- 
ти келюп ерлешинджее къадар олан заман, Къырым ичюн пек 
къайнакъ бир муддет олуп кечти. Къырымтатар нешриятынынъ 
бу муддет ичиндеки халы дюшкюн димее тавсиф идилирсе (ва- 
сыфланырса), янълыш олмаз занн идерим. Эхали мухаребеси 
чарпышмалары, миллетлер къайнашувы, сиясий чыкъышлар, 
хукюметлер алмашувлары киби вукъуатлар далгъалануп дуран 
бир вакъыт, газета ве уфакъ брошюралар (рисалелер – И.Л.) 
нешри ичюн мувафыкъ исе де, сабыр ве хисапле дюшюнилюп 
барылмасы лязим келен рахат заманнынъ китап ве дерсликле- 
ри бунынъ киби вакъытларда аз нешир идиле билирлер. Татар 
нешриятында дахи бу хал корюльди. 

Шимди Къырымда шуралар хукюмети деврине кельдикте, 
шуралар хукюметининъ айры миллетлерин маариф ве окъув 
ишлерине бакъышы, Къырымда татар нешриятынынъ инки- 
шафы ичюн де пек уйгъун бир темель иди. 

Хакъикъатен, бу деврин та ильки куньлеринден итибарен 
къырымтатарлары арасында окъув ве ярыкъландырув мейдан- 
ларында буюк колемде бир харекет башланды. Бунъа коре та- 
тарджа нешриятынынъ да худутлары чызылмышты. 

Лякин Къырымын узерине авдарылмыш 1921 сенеси- 
нинъ ачлыгъы мемлекетин исляхы ичюн плана алынмыш олан 
ишлерин иджрасыны бир-ики сенее кечиктирдиги киби, та- 
тар нешрият ишлерининъ де о вакъытлары бир сырая къоюла 
бильмесине мани олды. 

О заманларда дахи татарджа газеталар ве журналлар иле 
берабер базы бир татарджа дерсликлер ве дигер сой китаплар 
да басылмакьта исе де, китап нешрияты иши хэр джихэттен 
зайыф иди. Муэссисе ве тешкилятлар нешрият ишинде сербест 
идилер. Хэр бири истедиги шейни бильдиги киби бастырыр 

иди. Татарджа бастырылан шейлер лисан, шиве, имля джихэт- 
леринден тюрлю-тюрлю иди. Нешриятын техника тарафына 
да пек аз дикъкъат идилирди. Татар нешриятынынъ бу девир- 
деки халына онынъ перакенде (къысым-къысым), дагъыныкъ 
деври димее мумкюндир. 

Бу эксикликлери о вакъытларда дахи корьмез дегиль иди- 
лер. Лякин бунлары бирден-бире тюзетюп ёлуна къоймакъ 
ичюн, керек олгъан шартларны булундыра бильмек къолай 
шей дегиль иди. 

Ахвал тюзелюп Къырымда иш ве идаре истенильдиги 
киби низама чекиле бильдиги киби, 1924 сенеси татар нешрият 
ишлерине де айрыджа дикъкъат идилюп лязим келен тедбир- 
лер къурулды. 

Къырымда татар нешриятынынъ эксикликлерини огре- 
нюп бунлары толдурмакъ ве оны халкъын хаджетине коре 
къуруп теракъкъи иттире бильмек ичюн татар нешриятыны 
олдугъы дагъыныкъ халдан чыкъаруп бир меркезе багъла- 
макъ керек иди. Хукюметин къарарыле бойле меркез ола- 
ракъ Къырым хукюмет нешрияты тайин олунды. Халкъ Ко- 
миссарлары Шурасынынъ чыкъардыгъы махсус Декрети иле 
Хукюмет Комиссарлыкъларына нешир идеджеклери хэр тюр- 
лю китап ве рисалелери Къырым Хукюмет Нешрияты васта- 
сыле бастырмалары теклиф олунды. Татар Нешриятынынъ 
ишлерини амелий суретте кочюрмек ичюн Къырым Хукюмет 
Нешриятына бу ише ашна адамлар алынды. Татар Нешрият 
ишлерини музакере ве ёлбашчылыкъ итмек ичюн матбуат ве 
нешрият ишлери иле алякъадар олан фыркъа ве хукюмет му- 
эссиселери векиллеринден тешкиль олунмыш бир хэйет тай- 
ин идильди. Илериде Къырым Хукюмет Нешрияты – Миллий 
Нешрият дие танылуп къувветининъ чокъусыны ерли мил- 
лий, хусусан татар тилиндеки нешрията, сарф итмеси, рус ти- 
линде исе, ялынъыз махаллий, хусусий ихтияджы тесвие иде 
биледжек (каршылаяджакъ) микъдардан артыкъ шей басма- 


197 


масы тенбие олунды. Нешрият ишлерине меркезден де бир 
микъдар ярдым верильди. 

Къырымтатар Нешрият ишлерининъ бу йылда бир инти- 
зама чекильмеси 1925 сенесининъ башында олуп къурулмыш 
шу бахарьде нешрият копчеклерини артыкъ харекете кетирмее 
башлады. 

Татар Нешрияты планы музакере идилиркен, Къырым 
Хукюмет Нешрияты (къысаджа: «Къырымнешир» – И.Л.)нинъ 
огюне шу меселелер ве вазифелер чыкъты: 

1. Китап нешир иден муэссисе ве тешкилятларле сыкъ 
мунасебетте булунаракъ, онлары кенди этрафында 
топламакъ. 

2. Къырымтатар эхалиси ичюн ханги сой китаплар ве не 
ёлда нешир идильмек керек. 

3. Бу китапларын хангилери русчадан алынуп терджиме 
идиле билир ве хангилери махсус язылмалыдыр. 

4. Лязим китаплары язмакъ ве терджиме итмек ичюн 
къырымтатарларынынъ арасында кяфи микъдарда 
мукътедир (беджерип олгъан) эхли-къалем мутехас- 
сыслар вармы? 

5. Китаплар ханги шиведе ве не киби бир имля иле языл- 
малы. Бунларда окъуйыджылара коре къулланаджакъ 
тарз-ы-ифаде насыл олмалы. 

6. Матбаа меселеси ве китапларын тасхих (догърулыгъы, 
сагъламлыгъы) ве техникий джихэтлеринден матлуп 
(талап этильген) шекильде ишленюп чыкъмалары. 

7. Татарджа нешрият хусусындаки ихтияджы темин иде 
биледжек къадар малие теминаты. 

Къырымда Татар Нешриятынынъ матлуп бир шекле 
къоюла бильмеси башлыджа шу меселелерин лязим киби халь 
олунмасына багълы иди. Табий, бу меселелерин хэпси де ис- 
тедигинъ вакъыт чар-чабукъ халь идиле биледжек киби ойле 
къолай шейлер дегиль. Сонъра шиве-имля, ыстылахат (тер- 


198 


минлер) тайини, къабулы ве онлары ислях итмек ве ишлетмек 
киби меселелер маариф муэссиселерине аит олуп, бунлар бир 
вазифе оларакъ нешриятле огърашан тешкилятын узерине ха- 
вале олунамазлар. Лякин нешрият бу меселелерле алякъадар 
олдугъындан, нешрият тешкиляты онларын яхшы халь идиль- 
мелерине гъайрет идюп, мумкюн олдугъы къадар ярдымда бу- 
лунмалыдыр. 

«Къырымнешрин» эки сенеден бираз зияде олан енъи усул 
чалышувы нетиджесинде не киби муваффакъиетлер эльде иди- 
ле билинди ве бу куньде татар нешрияты не халда булуна. 

Комиссарлыкълар ве тешкилятлар эксериси «Къырымне- 
шир» иле мунасебетте булунан нешир идеджеклери китапла- 
рын чокъусы, «Къырымнешир» вастасыле япар ве онларын 
мутехассыслары да бу хусуста «Къырымнешре» ярдым идер- 
лер. 

Не сой китапларын нешир идильдигине келиндже, татар 
эхалисининъ ичтимаий, икътисадий ве медений хаяты ичюн 
лязим олан хэр сой китапларгъа ихтиядж вар. Лякин бунларын 
хэпсини бирден матлуп шекильде бастыруп чыкъара биль- 
мек кучь шей олса да, бу итибарле китаплар бастырылмая 
чалышылдыгъы корюнмектедир. Бу вакъыта къадар шу сой 
татарджа китаплар басылуп чыкъмыштыр: Дерс китаплары, 
Сиясий ве Ичтимаий китаплар, Икътисадий (эксериетле кой 
хозяйствосына аит — И.Л.), Юрт бильгиси ве Нефис эдебия- 
та аит базы китаплар. Дерсликлерден башкъа китаплар ханги 
сой окъуйыджылара махсус нешир идильдиклерине бакъуп 
айры-айры кутюпханеджиклере болюнмишлердир. 


Басылмыш китапларын сайысы ве онларнынъ къач матбу 
табакъ иттиклери итибары иле «Къырымнешрин» 1923 сене- 
сининъ октябринден 1926 октябрине къадар учь сене ичинде 
татарджа бастыгъы китаплары сене-би-сене шойледир: бирин- 
джи сене — докъуз тюрлю китап, меджмувий (топлу оларакъ) 

37 табакъ. Икинджи сене - 34 нам китап, такъымы 104 табакъ. 
Учюнджи сене 46 нам китап, умумий 237 табакъ. Дерслик ки- 
таплары 3000-ден 10.000-ге къадар, къалан китаплар союна 
къарап бирисинден 3000 нусхая къадар басылалар. 

Татарджа нешир олунан китаплардан чокъсуны Къыры- 
мын ахвал ве шараитине уйдуруп махсус язмакъ керек ола. 
Хазыр русча китаплардан терджиме идилюп басыланлар экс- 
ериетле сиясий ве меслекий болюклере махсус китаплардыр. 

Къырым ичюн махсус язылан китаплардан: Дерсликлер, 
Эдебий китаплар ве базы Сиясий ве Сыххий китаплар къы- 
рымтатар муэллифлери тарафындан дос-догъру татарджа язы- 
лалар. Дигерлери башкъа миллетлер мутехассыслары ягъын- 
дан русча языларакъ, татарджая чеврилелер. Русча язылмыш 
эсерлерин ичинде де базылары зайыф олалар. Лякин русча 
язан ве ерли ахвала ашна (бильгили) мутехассыслары булмакъ 
кучь олдугъындан, бунлар Къырыма махсус яздыкълары себе- 
бинден, Русие ичюн язылмыш олан китапларын терджимесине 
терджих олуналар (усьтюн тутулалар). 

Бизде эхл-и-къалем (язар) фенний мутехассыслар даха пек 
аздыр. Вар исе, оланлары да язмакъ мурадлары ёкъ дегиль исе 
де, вазифе мешгъулиетлерининъ чокълугъы себебиле телифле 
огърашмая (эсер язмагъа) чокъ вакъыт буламайлар. 

Бу хусуста илерие бакъуп ильм ве фен сахаларында татар 
мутехассыслары етиштикче, онларын ичинден фенний эсерлер 
язаджакъ къалемлер чыкъмасыны беклемелимиз ве бунларын 
етишмесине ярдым итмелимиз! 

Татарджая терджиме ишине кельдикте, бу да терджиме 
иден адамын дюзгюн язмакъ истидаты олмакъле бирликте ики 
лисанда (бурада русча ве татарджа) къаваидлери иле яхшы 
ашна олмасы иджап иден бир хунердир. Фенний шейлери 
терджиме идеркен, бундан башкъа, шу феннинъ хич олмазса 
ыстылахатына да ашна олмакъ икътиза идер (лязим келир). Бу 
исе бир нев мутехассыслыкъ димектир. Бизде бу киби мукъте- 

дир (икътидарлы) терджиме идиджилерин сайысы да махдут- 
тыр (сынъырлыдыр). Булунанлар да, ишлернинъ чокълугъы 
себебинден, терджиме ишлери вакъытларынынъ пек аз бир 
къысмыны сарф иде билирлер. Терджиме ишлери бунларын 
маишетини темин идеджек дереджеде ёл алгъан олса, онлар, 
бельки, бутюн-бутюне терджимеджилиге верилюп даима бу- 
нынъле огърашырдылар. Лякин шимдилик бу да корюльмий. 
Димек, терджиме ишлери де бизде даха кемалына иришмемиш 
ве бу хусуста бизим тарафтан гъайрет ве иджтихада (къуввет 
еткени къадар чалышмада) люзюм вардыр. 

Бильмунасебе (сырасы кельгенде), нешрият ичюн эхэми- 
ети олан шу халы да сёйлеп кечейим. Телиф (оригиналь эсер) 
олсун, терджиме олсун, хатта бу ишлерде мелекеси олан адам- 
лардан биле, яхшы дюшюнип сабырле язмаларыны истер, 
шимди исе, бу къаидее эксерие пек аз къулакъ асыла. «Адже- 
лелик» ве «вакъыт ёкълугъы» евмий (куньде) чыкъан газетая 
язанлар табий ве мафув (багъышлана биледжек киби) сайыла 
бильсе де, лисан ве къаваид (къаиделер) мунтазам (низамлы) 
олмасы иджаб иден (лязим кельген) китап нешриятында бу 
киби аджелелик эсерлерине ёл вирмемее чалышмалыдыр. 

Басылан китапларнынъ лисан, имля, ыстылахат хусусла- 
рына даир сёз сёйлемек керек олса, дениледжек шей: бутюн 
къырымтатар матбуатында бунлар не тарзда къулланыла исе, 
нешир идильмекте олан китапларда да шу шекильдедир. 

Бу иште муджид (вуджут берген) шекиль ве къаваид (къа- 
иделер) тайин идиджи маариф даирелери ве бу ишин мутехас- 
сыслары оладжакъ ильмий тешкилятлар, энджюменлер (акаде- 
мик комиссиялар) олмалыдыр. 

Къаваиди, имлясы ве ыстылах-ы-мазбуд (къабул этильген 
реформалары), ве мукъаррер олмаян (нормалаштырылмагъан) 
бир лисандан энъ зияде захмет чекен шу лисан узьре язмая 
ве басмая меджбур олан эхл-и-къалем ве матбуат, ве нешрият 
эхлидир. 

Бунлар табиаты иле лисанда олан бу хусустаки эксиклик- 
лери толдурмая чалышалар. Бойле чалышмаларын файдасы 
ёкъ дегиль исе де, лисанымызы бир интизама чекмек ичюн ля- 
зим келен ильмий ве фенний ёллара ве чарелере мураджаат ит- 
мелийиз. Эввельден де эдебий ишленмемиш олан лисанымыз 
инкъиляп сенелеринде ислях идильмек ёлунда бир сарсынтыя 
огърамышты. Бундан хасыл олан хата ве нукъсанлар ве бун- 
дан келен кедер, языджылар тарафындан анълашылдыгъы 
киби, окъуйыджылар ягъындан да анъланылды. Шимди ли- 
сан бу нукъсанлардан бир дередже арына башлады. Лякин хэр 
кес бильдиги ве истедиги тарзда язмадан вазгечуп умум бир 
къаидее ве усула табий олмайиндже, нешрият дюзгюн ве те- 
сирли оламаз. 

Лисаннынъ бугуньки халында нешрият эхлинден талап 
олуна биледжек бир шей варса, о да басылан китапларын он- 
лары окъуяджакъ сыныф халкъынынъ дередже-и-малюматына 
бакъуп онларын анълая биледжеклери саде лисана эльбетте 
дикъкъат олуна, лякин халкъ кутьлелери ичюн бойле саде ли- 
сан иле яза бильмек хэр муэллифе муессер (къолай) олмаян 
буюк бир махареттир. Бунынъ ичюн нешриятын бу хусустаки 
арзулары хэр вакъыт хусула келе бильмий. Сонъра ыстылахат 
меселеси денилен бир шей вар. 

Бу меселе рус лисаны киби ишленмиш олан лисанларда 
биле фенний шейлери саде лисанле яза бильмек ишини муш- 
кюллештире, бизде даха къабул олунмыш ыстылахат ёкълу- 
гъындан, хэр языджы диерлик кенди ыстылахаты иле язар. 
Онынъ къулландыгъы енъи ыстылахатларын мевхумий (зехин- 
де къурулмакъ итибарыле) анъламакъта базы кучьлюклер ко- 
рюльмектедир. 

Шуралар деври татар нешриятында матбаатын ролю шун- 
дан ибареттир. Къырымда татар хуруфаты Акъмесджитте По- 
лиграфтрестин ве Багъчасарайда Татар хунер ве санайы мек- 
тебининъ матбаасында вар. Икинджиси уфакътыр. 1926 сене- 

сине келинджее къадар Акъмесджит матбаасынынъ татар ки- 
тап шубеси айда 10—12 табакъ («печатный лист» — И.Л.) басуп 
чыкъара билирди. Татарджа нешрият ишлерининъ кечен сенее 
къадар олан халына нисбетен Акъмесджит матбаасынынъ бу 
микъдар табакъ чыкъара бильдиги етерлик иди. Багъчаса- 
рай матбаасында исе, Къырым маариф комиссарлыгъынынъ 
маариф журналы ве базы китаплары басылмакъта иди. Лякин 
Къырымнеширнинъ татарджа нешрияты киттикче артмакъта 
олдугъындан, Полиграфтрест матбаасында татарджа хуруфаты 
ве муреттиплерининъ микъдарыны арттырмая меджбур олду. 
Хазырда бу матбаа айда 25—30 табакъ къадар татарджа китап 
басуп чыкъара биледжек. Багъчасарай матбаасы да бираз бую- 
тильди. Татарджа махсулаты айда 12—15 табакъ къадардыр. 
Шимди бу матбаа Къырым хукюмет нешрияты тарафындан 
иджарее алынмакътадыр. Бойлеликле Къырымнешир ичюн 
айда 45 табакъ татарджа китап чыкъармакъ ичюн матбаа джих- 
этинде имкян ола биледжектир. Татарджа китаплара ихтиядж 
буюк. Бу ихтияджы битире бильмек ичюн матбаа махсулаты- 
ны даха да арттырмакъ лязимдир. Лякин къуру бир матбаа иле 
иш битмий. Татар нешриятыны кереги микъдарда арттырмакъ 
ве кереги киби юксельтмек ичюн лязим микъдарда мукътедир 
муэллифлер ве терджиме идеджеклере нешрият аппаратынынъ 
буюдильмеси [2] ве малие джихэтинден темин идильмеси 
керектир. Бу хусусларда дахи тешеббюслер япыладжакътыр. 
Матбаа махсулатынынъ къыймети онынъ ялынъыз бир 
микъдары иле ольченмез. Басылан шейлерин не киби басыл- 
дыгъынын»љ да гъает буюк эхэмиети вардыр. Эгер китап фена 
тасхих олунып (тюзетильмейип), техникий джихэттен де 
услюпсиз, корюмсиз басылмыш исе, ойле китабын къадри 
тюшер. Китабын не киби басылмасында бастыраннынъ ки- 


2. Шимди Къырымнешрин нешрият шубесинде дёрт адам чалышуп, 
бунлардан икиси татардыр - (И.Л.) 

тап бастырув ишинден анълайыджы олмасынынъ ве ысмар- 
лая бильмесининъ итибары варса да, аслы иши матбаада, ма- 
баанынъ усталарынынъ озь ишлерини яхшы билювлеринде, 
мелекелеринде, зевкъларында, ве бир де нефис иши чыкъара 
бильмек ичюн матбаада дюльбер чешит хуруфат ве дигер ма- 
териал булунмасындадыр. Акъмесджит матбаасында матлуп 
олан (талап этильген) бу халларын базысы чокъча ве базысы 
азджа, лякин хэпси акъсай, бу исе татарджа нешриятынынъ 
техникий ве нефасет ягъындан истенильдиги киби юкседиль- 
месине манидир. Матбаа бу нукъсанларыны битирмее гъайрет 
итмелидир. 

